
PRVÁ KAPITOLA
MATUZALEM
Pred tým, ako Layla Gauntová odišla z New Yorku do Iraku, aby tam prevzala post modrého džina babylonského – najmocnejšieho zo všetkých džinov –, uvrhla na svojho manžela Edwarda Matuzalemovu kliatbu, aby zabránila svojim deťom Johnovi a Philippe nasledovať ju. Matuzalem je najstaršia zo všetkých biblických postáv a, ako ste si už zrejme domysleli, jeho kliatba spôsobuje, že človek veľmi rýchlo starne.
Pani Gauntová by svojho manžela za normálnych podmienok nikdy nevystavila takému hroznému osudu. Tú kliatbu vyslovila tak, aby fungovala iba v čase, keď pri ňom nie sú ich deti. Chcela si tým zabezpečiť, že za ňou nepôjdu do Babylonu. Keby boli ostali doma, Edward Gaunt by vôbec nebol zostarel. Bohužiaľ, v čase, keď naňho uvrhla kliatbu, nemala ani tušenia, že dvojčatá, ktoré považovala za svoje deti, sú v skutočnosti ich dokonalé napodobeniny. Vytvoril ich anjel Afriel, aby skutočným Gauntovým dvojčatám pomohol zamaskovať fakt, že nie sú doma, ale na dobrodružstve v Nepále a Indii. Následkom toho ich po návrate čakalo bolestné prekvapenie. Keď sa konečne dostali do domu na Východnej 77. ulici, chudák ich otec už bol veľmi, veľmi starý.
Povedať, že pri ich príchode vyzeral veľmi, veľmi staro, by ani zďaleka nevystihovalo jeho stav. Ľudia – pretože pán Gaunt bol na rozdiel od svojich detí a manželky iba obyčajný mundánec a nie džin –, ktorí vyzerajú tak staro ako on, už zvyčajne ležia v truhle. Bol upútaný na invalidný vozík, pretože vyziabnuté nohy ho už nevládali niesť, prikrýval sa károvanou dekou proti chladu newyorskej jari a deti mali vážny problém spoznať v ňom svojho otca, akého si pamätali spred posledného dobrodružstva. Vlastne sa už takmer ani nepodobal na človeka, ale skôr na nejakú postavu zo starého hororu.
John si vravel, že by mal vyzerať ako osemdesiatročný, no v skutočnosti zostarel natoľko, akoby mal dvestopäťdesiat rokov. Bez problémov sa dalo tvrdiť, že je najstarším človekom od čias samotného Matuzalema.
Nimrod – ďalší mocný džin a strýko Johna a Philippy – bol presvedčený, že kým pri ňom obe deti ostanú, Laylina kliatba nebude fungovať. „Po čase,“ utešoval ich, „začne pôsobiť opačným smerom a váš otec opäť omladne. Musíte však ostať pri ňom a nevy tiahnuť päty z New Yorku. Pravdaže, ani ja sa nevrátim domov do Londýna. Budem tu s vami.“

Majster Rakšasas, ktorý bol takisto džin, a to veľmi starý, prinajmenšom stopäťdesiatročný (džinovia sa dožívajú oveľa vyššieho veku ako ľudia), s ním súhlasil. Aj on veril, že kliatba sa po čase sama obráti. Zo starožitnej mosadznej lampy, v ktorej býval, im poradil, aby sa obrátili na džinovskú lekárku Jenny Sachertortovú. „No jasné!“ vyhlásil s jemným írskym prízvukom. „Tá vám poradí, ako oslabiť niektoré z najnepríjemnejších následkov kliatby, aby váš ocko priveľmi netrpel. Navyše, starobu nič nelieči lepšie ako opatera mladej ženy.“

Jenny Sachertortová však nemohla prísť a po telefóne im poradila, aby využili služby džinovskej opatrovateľky Marion Morrisonovej. „Je to Eremitka,“ vysvetlila im. „Veď viete, patrí k skupine džinov, ktorí zasvätili život pomáhaniu ľuďom, čo ich potrebujú. Špecializuje sa na takých, ktorí sa stali obeťou zlomyseľného džina alebo vlastného nerozumného želania. Nechám jej odkaz, ale chvíľu to potrvá. Pokiaľ viem, je v amazonskom pralese a pomáha nešťastným domorodcom, ktorí sa ocitli pod kliatbou opičej labky.“

„Ale toto je veľmi naliehavé, Jenny,“ nástojil Nimrod.
„Viem, viem,“ súhlasila doktorka, „no momentálne naozaj musím byť s Dybbukom.“ Dybbuk bol jej neposlušný syn, džin a Philippin aj Johnov priateľ. „Potrebuje ma, Nimrod. Najmä teraz, keď zistil, kto je jeho biologický otec.“

Jenny Sachertortová patrila k dobrým džinom. Aj Dybbuk k nim patril. Teda aspoň donedávna bol dobrý. Bohužiaľ, práve sa dozvedel, že jeho pravý otec je Iblis, najhorší zo všetkých zlých džinov na svete a vodca Ifritov – najskazenejšieho džinovského kmeňa. Džinovia na strane dobra si oňho robili veľké starosti, lebo vedeli, že ak s ním nebudú opatrne zaobchádzať, veľmi ľahko by mohol prejsť na stranu zla.
„Rozumiem,“ prikývol Nimrod. „Už nič nehovor, drahá. Dybbuk u teba jednoducho musí byť na prvom mieste. S tým sa nedá nesúhlasiť. Počkám teda na príchod Marion Morrisonovej k nám do New Yorku.“

Kým však boli bez džinovskej opatrovateľky, museli zveriť opatrovanie pána Gaunta svojej gazdinej pani Trumpovej. Z toho vyplývalo, že nebude mať dosť času na ostatné povinnosti, a tak Nimrod poslal po svojho anglického komorníka Groanina.
„Chudák Groanin,“ okomentovala to Philippa. „Neznáša New York, však?“

„Nemôže ho ani cítiť,“ pripustil strýko, „ale s tým sa nedá nič robiť. Myslím, že pani Trumpová naliehavo potrebuje jeho pomoc.“

Pani Trumpová, bývalá kráľovná krásy, bola nesmierne dobrosrdečná a navyše bohatá. Vlani vyhrala v newyorskej štátnej lotérii milióny dolárov. Nemala ani tušenia, že sa jej to podarilo iba vďaka tomu, že si to zaželala pred Philippou, a tá jej želanie nevedomky splnila. Aj napriek nečakanému bohatstvu však ostala pracovať u Gauntovcov ako ich verná gazdiná. Mala nesmierne rada obe deti aj milého pána Gaunta, no panovačné správanie, ktoré sa uňho začalo prejavovať s umelo rastúcim vekom, ju čoraz viac unavovalo. „Kým sa k nemu dostanem,“ vysvetľovala deťom a ich strýkovi, „niekedy celkom zabudne, čo to vlastne chcel. Keď potom odídem, odrazu si spomenie a hneď na mňa zasa zvoní. Už som z toho totálne vyčerpaná.“

„Chuderka pani Trumpová,“ vzdychol si John.
Pokúsili sa jej s tým pomôcť, no ich otec začal byť popudlivý a odmietal nechať sa opatrovať od kohokoľvek okrem nej. Robil to preto, lebo sa nechcel vzdať predstavy, že pani Trumpová je vlastne jeho manželka Layla. Nedalo sa poprieť, že do istej miery sa na seba podobali, najmä po tom, čo pani Trumpová vyhrala toľké milióny. Jej vzhľad sa zo dna na deň zlepšoval. Dala si urobiť mostík, aby jej chrup nešpatil chýbajúci zub, nosila parádne šaty a celkovo pôsobila veľmi príťažlivým dojmom. Stále jej však chýbal šmrnc a osobnosť Layly Gauntovej.
Pán Gaunt však bol napoly slepý a hluchý, takže nič z toho nevnímal, a nikomu nenapadlo, že celé toto nedorozumenie pramení zo zdanlivo nenápadného faktu, že obe používajú rovnaký parfum. Jeho čuch totiž ani staroba nijako neoslabila. Preto gazdinej hovoril „zlatko“ a niekedy aj „srdiečko“ a trval na tom, aby ho držala za ruku.
Práve toto ju najväčšmi strápňovalo. Bola ochotná strpieť to iba preto, lebo prijala Nimrodovo vysvetlenie, že jej zamestnávateľ má akúsi vzácnu genetickú poruchu, a nechala sa utešiť tým, že onedlho sa už oňho bude starať špeciálna opatrovateľka. Pomohlo jej aj to, že už dávno si zvykla na skutočnosť, že v dome číslo sedem na Východnej 77. ulici sa občas dejú veľmi čudné veci. Vlastne sa ich tam udialo už toľko, že teraz jej nepripadali takmer vôbec čudné.
„Už aby tu tá opatrovateľka bola,“ vzdychla si na konci jedného dlhého dňa. „Ak to bude aj zajtra vyzerať ako dnes, sama budem nejakú potrebovať.“

Ukázalo sa, že jej slová boli priam prorocké. Hneď na druhý deň ráno sa pánu Gauntovi nechtiac podarilo roztrhnúť jej šnúru perál, ktorú nosila pod pracovnou uniformou. Tú vec si cenila nadovšetko – práve preto perlový náhrdelník nikdy neodkladala, a to ani vtedy, keď varila, vysávala alebo utierala prach.
Teraz musela chodiť po štyroch hore-dolu po izbe a aj tak sa jej nepodarilo pozbierať všetky perly. Tri sa zakotúľali popod dvere na schody, kde sa na nich o chvíľu neskôr pošmykla, spadla a zletela celé jedno poschodie s rachotom, akoby sa rúcal celý dom.
John a Philippa vybehli na chodbu a našli ju ležať v bezvedomí na zemi. Nimrod zavolal sanitku, a tá ju odviezla do Kildarovej nemocnice na 78. ulici. Ani po operácii sa však neprebrala.
Chirurg Saul Hudson, ktorý ju operoval, privítal Nimroda a dvojčatá s výrazom, za aký by sa nemusel hanbiť ani duch cintorína v Saleme.
„Bohužiaľ, už sme urobili všetko, čo sa dalo,“ vyhlásil. „Teraz je už iba na nej, či a ako sa preberie k životu. Zatiaľ nereaguje na nijaké stimulácie, a čím dlhšie ostane v kóme, tým väčšie starosti by som si o ňu robil. Je mi ľúto, že pre vás nemám nejaké lepšie správy.“

„Môžeme ju vidieť, pán doktor?“ spýtal sa John.
„Pravdaže.“

Doktor Hudson ich odviedol k jej posteli a nechal ich tam samotných. Pani Trumpová mala hlavu celú obviazanú a jej pleť vyzerala ako vulkanický popol. Ležala v samostatnej izbe s výhľadom do dvora Gauntovcov. Dlho na ňu všetci traja iba hľadeli a nič nevraveli.
„Je odtiaľto pekný výhľad na náš dom,“ vyhlásila nakoniec Philippa. „Určite by sa páčil aj pani Trumpovej.“

„Nemôžeme pre ňu niečo urobiť?“ spýtal sa John Nimroda. „Myslím pomocou džinovských schopností.“

„Bohužiaľ, nie,“ odvetil strýko. „Nevedel by som, kde začať. Mozog je nesmierne zložitý orgán a nikdy nie je dobrý nápad, ak sa v ňom nejaký džin začne babrať. Práve tak vznikol Frankenstein.“

„Kiežby tu bola mama,“ vzdychla si Philippa, hneď si však uvedomila, pred kým to hovorí, a rozpačito sa usmiala na strýka. „No… nemyslela som to tak, že to nedokážeš zvládnuť aj ty, strýko. Dokážeš to. Určite to dokážeš. Ibaže mama mi veľmi chýba a bolo by oveľa lepšie, keby tu teraz bola s nami.“

„Nech mi lampa vyhorí, ak s tebou nesúhlasím,“ prikývol. „Tvoja matka – moja sestra – je veľmi schopná žena.“

Dvojčatá ešte dlho sedeli pri posteli pani Trumpovej, držali ju za ruku a prihovárali sa jej. Stále bola v bezvedomí. Nimrod ostal s nimi, a aby im to nesťažoval, snažil sa tváriť optimisticky a hovoril o možnosti, že sa z toho vystrábi bez následkov. V skutočnosti však vedel, že s ich gazdinou to vôbec nevyzerá dobre. John nakoniec vstal a prešiel k oknu. Keď sa zahľadel cez malú záhradu a dvor, zazdalo sa mu, že niečo vidí za oknom otcovej spálne. O sekundu či dve neskôr potom zazrel siluetu človeka aj za jedným z okien o poschodie nižšie.
„To je čudné,“ vyhlásil.
Nimrod pristúpil k nemu. „Niečo tam vidíš?“

„Niečo alebo niekoho“ odvetil chlapec. „Lenže doma nik nie je, ak teda nerátame Monty.“ Monty bola ich mačka, a to veľmi nezvyčajná, pretože predtým to dlhé roky bola Monika Retchová. Túto ženu premenila na mačku až mama dvojčiat, keď sa im pokúsila ublížiť. „Ale nemám pocit, že by to bola ona.“
„Dúfam, že je všetko v poriadku,“ pridala sa k nim Philippa. „Ďalšiu katastrofu by som už dnes asi nezvládla.“

„Radšej sa tam poďme pozrieť,“ rozhodol Nimrod. „Tu aj tak nemáme ako pomôcť.“

DRUHÁ KAPITOLA
BOJ O PHILIPPINO UCHO
Namiesto ďalšej katastrofy však doma našli iba pána Groanina, ako v kuchyni leští striebro a varí čaj.
Odkedy získal druhú ruku (predtým žil celé roky iba s jednou), zvykol si robiť vždy dve veci naraz, napríklad privinúť si k statnému bruchu dve deti namiesto jedného.
„Priletel som z Londýna dnes ráno,“ vysvetlil im. „Nebolo zamknuté, tak som sa sám pustil dnu a začal robiť niečo užitočné, ako napokon vidíte sami.“

Dvojčatá boli nadšené, že je opäť s nimi. Možno to bol najtrudnomyseľnejší komorník, aký kedy držal v ruke prachovku či podnos, no akosi sa mu vždy darilo zlepšiť im náladu.
„Rád vás opäť vidím, deti,“ vyhlásil s hrmotným manchesterským prízvukom. „Veru tak, rád vás opäť vidím, aj keď je to za takýchto nešťastných okolností. No teda! S toľkou smolou, aká sa na vás lepí, by ste mohli vystupovať aj v cirkuse.“

Dvojčatá vystrúhali bolestnú grimasu, lebo jeho slová dupali po najboľavejších miestach ako pár okovaných čižiem. Stále však pritom vedeli, že komorník má srdce na správnom mieste, aj keď jeho ústa občas naznačujú niečo celkom iné.
„Dúfam, že je pravda, čo sa hovorí – že nešťastie chodí v trojici –, takže sa to už skončilo a nič z toho sa nenalepí aj na mňa.“

„Buď už ticho, Groanin,“ zahriakol ho Nimrod.
Philippa sa pevne usmiala a ešte pevnejšie ho objala v nádeji, že sa jej podarí zastaviť tok jeho myšlienok týmto smerom.
„Vďaka, že si prišiel,“ povedala mu.
„To nestojí za reč, slečinka,“ mávol nad tým rukou. „Aj tak som nemal čo na práci a ani City nie je v najlepšej forme.“ Manchester City bol futbalový klub, ktorému fandil.
„Starý dobrý Groanin,“ skonštatoval John.
O chvíľu neskôr ktosi zazvonil a Groanin si ako správny komorník vyzliekol zásteru, natiahol plášť a šiel otvoriť.
„Prišla za vami akási Američanka,“ oznámil, len čo sa rovnako graciózne vrátil. „Je to dosť nezvyčajne vyzerajúca dáma, ktorá tvrdí, že ju očakávate. Mám ju uviesť ako slečnu Marion Morrisonovú.“

„Zaveď ju do knižnice,“ prikázal mu Nimrod.
Marion Morrisonová skutočne nebola tuctová žena. Bola vysoká, tučná, stará, so zachrípnutým hlasom a očami, ktoré dokázala ovládať tak, že pozerala jedným naľavo a druhým napravo. Jej krátke červenkasto-sivé vlasy pripomínali zhrdzavenú drôtenku. Na sebe mala červenú košeľu, hnedé nohavice, koženú vestu a kovbojské čižmy. V jednej ruke zvierala obrovský sendvič s fazuľou a v druhej hrnček s horúcou čiernou kávou.
„Ahojky! Ty musíš byť Nimrod,“ vyhlásila, pozerajúc jedným okom na dvojčatá. „A vy dvaja zasa John a Philippa. Veľa som o vás počula, decká. Zväčša len v dobrom.“ Hlasno si uchlipla z kávy a dodala: „Spravila som si niečo pod zub. Dúfam, že vám to nevadí. Celý deň sa trmácam na vzdušnom víre, takže som trocha domotaná.“

„Mali ste príjemný let?“ vyzvedala Philippa zdvorilo.
„Som tu, nie?“ Marion sa uškrnula a odhryzla si zo sendviča ohromný kus. „Lepšie to už teda asi nebude, povedala by som.“

Na Groaninovo zdesenie jej niekoľko fazúľ zo sendviča spadlo na drahý koberec Aj jej čižmy vyzerali akosi priveľmi zablatené na niekoho, kto sa celý deň vznášal na vzdušnom víre. Pri dverách sa váľala jej deka a dva sedlové vaky, akoby práve zosadla z koňa.
„Jenny Sachertortová vravela, že ste opatrovateľka,“ nadhodil Nimrod.
„Možno pre džinov,“ odvetila tá čudesná žena. „Pre ľudí som však oveľa viac. Doktorka, liečiteľka, medicinmanka – mundánci ma označujú všetkými týmito titulmi.“ Hlučne vypila zvyšok kávy a usadeninu vyliala do ohňa. „Kde je teda ten náš pacient? Ak schytal Matuzalema, potom čas hrá proti nám, takže poďme na to!“ Nimrod a dvojčatá odviedli čudesnú návštevníčku na poschodie. Kým došli k spálni pána Gaunta, stihla zjesť celý ozrutný sendvič. Vošla dnu, zdvihla ruky ako chirurg pripravujúci sa na operáciu a na moment ich nechala vyžarovať jemný modrý plameň – vonkajší prejav jej džinovskej energie, ktorou pálila špinu a baktérie na pokožke. Bol dosť silný na to, aby jej opálil manžety košele.
John, ktorý to ešte nikdy nevidel, užasnuto otvoril ústa.
„Čo je s tebou, synak?“ spýtala sa ho. „Vari si ešte nikdy nevidel, ako si niekto umýva ruky?“

„No… nie džinovskou energiou,“ pripustil.
„Je to nepomerne lepšie ako vodou a mydlom,“ vyhlásila rázne. „Okrem toho som nikdy nemala rada vodu na tele. Ak chceš počuť môj názor, pre džina vôbec nie je prirodzené prichádzať do styku s vodou.“ Opatrne zložila svoje rozložité pozadie na Edwardovu posteľ a nežne si ho premerala. „Ahoj, starec.“ Krátkozrako sa zahľadel kamsi do prázdna za ňou. „Kto je tu?“ spýtal sa a priložil si dlaň k jednému neuveriteľne chlpatému uchu. „Haló!“

„Je trocha nahluchlý,“ vysvetlila opatrovateľke Philippa.
„Hm, hm. Zdá sa, že náš starec ani poriadne nevidí.“

„On vlastne nie je starec,“ ozval sa John. „Ak k tomu teda smiem niečo povedať, pani Morrisonová. V skutočnosti má iba päťdesiat rokov. Na človeka je to asi dosť, ale zasa nie tak veľa. Rozhodne nemá toľko rokov, na koľko vyzerá. Zvyčajne ani nie je taký popudlivý, ako by sa momentálne mohlo zdať. Na otca je ešte veľmi milý.“

Džinovská opatrovateľka jedným okom stále sledovala pána Gaunta, no druhým fľochla po chlapcovi a uznanlivo sa usmiala. „Dobre, že to hovoríš. Je to šťastný človek, ak má syna, ako si ty. Pravda je totiž taká, že aj dospelí muži potrebujú lásku a pochopenie. Odhadujem, že potrvá tak dva, tri mesiace, kým sa z toho vystrábi. Na úvod by sme mu mali pomôcť od niektorých z najhorších prejavov staroby. A, mimochodom, nehovor mi pani Morrisonová ani Marion. Môžeš ma volať M alebo Doky.“

„Čo?“ spýtal sa pán Gaunt hlasno.
„Teraz mi povedzte všetko o tej kliatbe,“ prikázala im liečiteľka.
Nimrod jej vysvetlil povahu i načasovanie kliatby, ako aj to, že deti mali slúžiť ako jej inhibítor. Opatrovateľka si ho trpezlivo vypočula a potom strčila jeden prst do Edwardovho a druhý do vlastného ucha, aby mu zmerala teplotu. Oči jej pritom padli na malý bonsaj na komode na opačnom konci izby. Bol to japonský javor a mal iba niečo vyše pol metra.
„Ten bonsaj je pravý, z Ďalekého východu, alebo je to iba odpad, aký sa kupuje z objednávkového katalógu?“

„Je pravý,“ uistila ju Philippa. „Mama ho dostala od otca na narodeniny. Kúpil jej ho v Hongkongu.“

Marion vstala a šla si ho obzrieť zblízka. „Takže tá hlina je stopercentne čínska?“

„Asi áno,“ odvetila Philippa. „Zaujímate sa o bonsaje?“

„Nie,“ povedala opatrovateľka. „Neznášam ich.“

Zobrala z kvetináča trocha zeminy, ochutnala ju, vypľula a opäť prikývla. Hneď nato vytrhla celý strom a hodila ho do kúta.
„Tak moment!“ skríkla Philippa. „Ten stromček stál dvadsaťtisíc dolárov!“

„Nepatrím k tým, čo si myslia, že obsah peňaženky má niečo spoločné s mozgom človeka.“ Marion napľula na hrsť hliny z kvetináča, rozmiešala ju v dlaniach na kašu a potrela ňou Edwardovi viečka.
„To mu trocha zlepší zrak,“ oznámila. „Dosť na to, aby mohol čítať noviny a sledovať televíziu.“

Zvyšok hliny zahrievala v rukách, až kým nevyzerala ako jemnučký prášok. Ten potom fúkla do chlpatých uší a nosa pána Gaunta.
„A toto mu zasa zlepší sluch, aby mohol počúvať rádio.“

„Ako to funguje?“ vyzvedala Philippa.
„Džinovské sliny majú liečivé vlastnosti,“ vysvetlila jej Marion. „Aspoň teda pre ľudí určite. Ak ich zmiešaš s čínskou hlinou, vytvoríš veľmi účinný materiál, ktorý s nimi robí hotové zázraky.“ Spokojne sa uškrnula. „Usmialo sa na nás veľké šťastie, že sa tu vyskytol ten bonsaj. Čínska hlina mi už totiž takmer celkom došla.“ Zobrala kvetináč z komody a zvyšok zeminy nasypala do plastového vrecúška, ktoré vytiahla z vrecka nohavíc. „Toto si dám do sedlového vaku. Ak vám to neprekáža, vezmem si to namiesto platu.“

„Ani ja som to netušil,“ podotkol strýko Nimrod. „Myslím to o džinovských slinách a hline.“

„Vari ste nepočuli o Adamovi?“ spýtala sa ho.
„O Adamovi?“

„Taký chlapík z hliny, čo sa spomína v Biblii. Práve to znamená aj jeho meno – stvorený z hliny.“

Nimrod prikývol. „No jasné!“

„Vy nie ste Layla,“ oznámil znenazdajky pán Gaunt liečiteľke Zdalo sa, že zrak sa mu už výrazne zlepšil.
„Len pokojne, starec,“ povedala mu. „Som liečiteľka. Snažím sa ťa dať do poriadku.“

„Možno by ste vedeli vyliečiť aj pani Trumpovú,“ nadhodila Philippa a vysvetlila jej, čo sa stalo ich milovanej gazdinej.
„Pani Trumpovú?“ zvolal Edward. „Prečo? Čo je s ňou? A kde je moja žena? Kde je Layla?“

„Upokoj sa, ocko,“ chlácholil ho John. „Len pekne lež. Táto pani ti prišla pomôcť.“

„Ráno sa na ňu skočím pozrieť,“ povedala Marion Philippe. „Ibaže s hlavou je to vždy problematické.“

Pri odchode sa pred dverami zohla a zdvihla čosi zo zeme. Bola to perla. Chvíľu na ňu hľadela a potom, skôr ako jej v tom niekto mohol zabrániť, si ju strčila do úst a hlasno ju rozhryzla ako oriešok. Ľudské zuby by niečo také nikdy nezvládli.
„Vyjete perly?“ čudoval sa John.
„Pravdaže,“ prikývla. „Pre džinov sú veľmi dobré. Predstavujú spojenie vody a ohňa. Niektorí im hovoria aj ‚tretie oko’! Perly sú skryštalizované svetlo, transcendentálna múdrosť, spirituálne povedomie a esencia univerza. Okrem toho,“ dodala s úškrnom, „mi chutia.“

Večer, keď Marion aj pán Groanin išli spať, si Nimrod po dlhom rozhovore s majstrom Rakšasasom zavolal deti do knižnice. „Dlho sme to preberali,“ povedal im, „a myslíme si, že možno existuje spôsob, ako dostať vašu mamu naspäť domov.“

Ako zvyčajne mal na sebe červený oblek a v kombinácii s majstrom Rakšasasom, ktorý bol celý v bielom, vyzerali ako indonézska vlajka, ktorú – ako všetci vieme – tvorí biely a červený pruh. Obaja sedeli veľmi blízko pri ohni. Vlastne až priveľmi blízko, no keďže to boli džinovia, cítili sa lepšie ako dve čerstvučké hrianky s maslom.
„Aký?“ spýtala sa Philippa, ktorá sa už takmer vzdala nádeje, že znova uvidí svoju mamu. Až pridobre totiž vedela, že stať sa modrým džinom babylonským znamená postaviť sa nad dobro aj zlo a počúvať iba hlas chladnej, krutej logiky ako nejaký hrozný profesor matematiky. Verilo sa, že iba tak môže modrý džin slúžiť ako najvyšší sudca a arbiter medzi kmeňmi dobrých a zlých džinov. Iba vďaka tejto schopnosti sa medzi nimi môže udržať rovnováha síl.
Zložila si z očí okuliare, ktoré sa jej odrazu celkom zarosili. Stačilo spomenúť si na to, že už mamu nikdy neuvidí, a tisli sa jej slzy do očí.
„Zatiaľ je to iba taká myšlienka,“ varoval ju majster Rakšasas, „a rozhodne nie je dobré stavať si dom na piesku. Nebudeme nič vedieť naisto, kým sa ho nespýtame priamo. A vlastne aj jej. Bohužiaľ, nič z toho nebude prechádzka ružovým sadom, ako sa hovorí.“

„Kým sa ho nespýtame?“ zopakoval po ňom John. „Aj jej? O kom to hovoríš? Nemohol by si prejsť k veci, majster Rakšasas?“

„Dybbuka,“ odpovedal namiesto starého džina Nimrod. „A jeho sestry Faustiny. Budeme potrebovať ich pomoc.“

„Ale Faustina predsa kdesi v Anglicku prišla o telo, nie?“ spýtala sa Philippa. „Po tom, čo si ju exorcizmom vyhnal z tela ministerského predsedu.“

„To je takmer presné,“ pripustil strýko. „Keď guru Masamdžhasara alebo doktor Warnakulásurija, ako sa vtedy volal, odobral premiérovi vzorku krvi, nechtiac jej zabránil vrátiť sa do jej tela. Teda aspoň bez pomoci iného džina. Spolu s odobranou krvou sa navždy stratila miniatúrna časť jej ducha.“

„Nechápem, ako by nám mohla pomôcť,“ vyhlásila Philippa. 
„Ani ja,“ podporil ju brat.
„Keby sa nám podarilo spojiť jej ducha s telom,“ začal im vysvetľovať Nimrod, „potom je veľmi vysoká šanca, že by sa mohla stať modrým džinom babylonským namiesto vašej mamy.“

„Od začiatku sa ním mala stať práve Faustina,“ doplnil ho majster Rakšasas. „Vyvolila si ju Ajiša. Bohužiaľ, keď prišla o telo, úplne si to pokazila. O tom niet pochýb.“

„Ale je to možné?“ chcela vedieť Philippa. „Je možné spojiť jej ducha s telom, ako hovoríte?“

„Nuž, áno,“ odvetil Nimrod. „Za predpokladu, že budeme vedieť, kde jej ducha hľadať. No a ešte som ti nepovedal, že s týmto si mi najviac pomohla práve ty.“

„Ja?“

„Áno, ty. Nevravela si mi, že na Bannermannovom ostrove si počula, ako ti do ucha šepká akýsi dievčenský hlas?“

Bannermannov ostrov ležal uprostred rieky Hudson v štáte New York a žila na ňom Dybbukova teta Felicia, ktorá mala rada nádhernú, no trocha desivú samotu.
„Áno,“ pripustila Philippa. „Teda aspoň na moment. Cítila som aj to, ako sa okolo mňa čosi prešuchlo. Bolo to, ako keď sa šuchneš o pavučinu. Chceš povedať, že tam niekde je Faustinin duch?“

„Keď Dybbukovi hrozilo vážne nebezpečenstvo, ušiel na Bannermannov ostrov, pretože tam sa cítil bezpečne,“ premýšľal nahlas John. „Stavím sa, že aj Faustina to vníma rovnako.“

„Lenže nie je pravda, že ak sme mimo tela príliš dlho, riskujeme, že odletíme kamsi do vesmíru?“ spýtala sa Philippa. „Tak si nám to vravel v Egypte, nie?“

„Áno,“ pripustil Nimrod, „ale to platí iba vtedy, ak sa nemôžeš dostať na nejaké miesto, ktoré dôverne poznáš. Keď sa dostaneš na nejaké známe miesto, môžeš tam strašiť naveky, ak to nám povedať tak tvrdo. No a pri Faustine je vysoko pravdepodobné, že tým miestom bol práve Bannermannov ostrov.“

„Takže nám stačí ísť naň a spojiť jej ducha s telom,“ skonštatovala Philippa.
„Nie je to až také jednoduché,“ opravil ju majster Rakšasas. „Tušil som, že v tom bude nejaký háčik,“ zastonal John.
„Aby sa to podarilo, niekto musí pomocou transsubstanciácie vstúpiť do sveta duchov,“ pokračoval Nimrod. „Musí nechať svoje telo na tomto svete a prejsť portálom do druhého, aby sa porozprával s Faustinou.“

„Cez aký portál?“ nechápala Philippa.
„Cez pradávny chrám Egypťanov, Mayov alebo Babylončanov,“ vysvetlil jej strýko. „Na to vlastne tie stavby pôvodne slúžili.“

„Myslím, že najlepšie to bude v Egypte,“ navrhol majster Rakšasas. „Tak totiž môžeme využiť chrámového sluhu ka pre prípad, že by sme narazili na nejaké nekalé charaktery.“

„Kto to spraví?“ vyzvedal John.
„Musí to byť niekto v jej veku. Niekto, komu to dievča dôveruje,“ odvetil Nimrod.
„Dybbuk,“ povedal John ticho.
„Veru tak,“ prikývol strýko. „Presne naňho som myslel.“

„Určite to spraví,“ vyhlásil John. „Musí to urobiť. Koniec koncov, je to jeho sestra.“

„Možno,“ vzdychol si Rakšasas, „ale mám pocit, že aj tak si to bude vyžadovať veľmi opatrný prístup a kopu presviedčania. Na neznámom chodníku je každá noha pomalá.“

„Ale urobí to!“ trval na svojom John. Dokonca sa mu prvý raz podarilo zakontrovať starému džinovi vlastným príslovím: „Krv nie je voda.“

„Majster Rakšasas má pravdu, John,“ povedal mu Nimrod. „Musíme s ním narábať ako v rukavičkách. Chudák, ešte vždy sa spamätúva zo šoku z toho, čo sa dozvedel – kým a čím v skutočnosti je. Nemáme však veľa času. O necelých tridsať dní už bude neskoro a Faustina jednoducho nebude môcť zastúpiť vašu mamu. Vyrazím ešte dnes, aby som sa s ním mohol zajtra porozprávať.“ John sa chystal navrhnúť, že by bolo lepšie, keby s ním šiel aj on, pretože je Dybbukov priateľ, potom si však spomenul na otca a Matuzalemovu kliatbu.
„Súhlasím,“ povedal mu strýko, ktorý síce nedokázal čítať myšlienky, no na to, aby odhadol, na čo myslí, mu stačilo pozrieť sa do jeho tváre. „Bolo by dobré mať ťa so sebou, aby si mi prípadne pomohol prehovoriť Dybbuka.“

„Ale ako?“ nechápal chlapec. „Musíme predsa ostať tu, nie? Ja aj Phil. Inak ocko začne znova starnúť.“

„Dalo by sa to zariadiť,“ vyhlásil majster Rakšasas, ktorý ako autor Skrátených bagdadských pravidiel najlepšie vedel, čo džin môže a čo nie. „Posse commodata čiže výpožička moci. Väčšina džinov sa zdráha požičať svoju moc inému džinovi, pretože na niečo také by mu museli bezvýhradne dôverovať. U dvojčiat by to však nemal byť až taký veľký problém. Vieš, John, tú kliatbu brzdí prítomnosť tvojej džinovskej moci, nie tvojho tela.“

„Tak dobre,“ potešil sa John. „Ako sa to robí? Ako dám Phil všetku svoju moc?“

„Nebuď ako hus, ktorá sa hrnie do líščej nory, mladý muž,“ varoval ho Rakšasas. „Prenos všetkej moci na iného džina nie je nič, čo by sa dalo brať na ľahkú váhu. Okrem toho, posse commodata nemusí byť každému po chuti, a to ani predtým, ani potom. Jediný spôsob, ako môže džin preniesť svoju moc na iného džina, je totiž skoncentrovať všetok svoj vnútorný oheň a potom dýchať tomu druhému do ucha.“

„Dýchať do ucha? Philippe?“

„Asi šesťdesiat sekúnd,“ spresnil starý džin.
John sa pozrel na sestru a vystrúhal znechutenú grimasu. „Ani náhodou! To nemyslíte vážne! Keby to bol ktokoľvek iný… Ale ona? Veď je to nechutné.“

„Čo by už na tom bolo také nechutné?“ nechápal Rakšasas. „Po prvé, je to moja sestra,“ zlostil sa John.
„A po druhé, je to môj brat,“ podporila ho Philippa. „Súrodenci také veci proste nerobia,“ pokračoval John. „Fučať si do ucha?!“

„Nič také!“

Nimrod a Rakšasas iba mlčky počúvali znechutené, zlostné protesty oboch dvojčiat, lebo vedeli, že napriek všetkému to nakoniec predsa len urobia. Keď John a Philippa po chvíli prestali vykrikovať a strúhať grimasy, obaja sa pozreli na starších džinov s pocitom, že sa týmto prejavom detskej trucovitosti poriadne strápnili.
„Ospravedlňujem sa, že som tak vybuchol,“ povedal John ticho.
„Aj ja,“ pridala sa Philippa. „Neviem, čo to do mňa vošlo.“

„Keď trocha zostarnete,“ povedal im Rakšasas, „naučíte sa, že ticho je plotom okolo poľa múdrosti.“ Trpezlivo sa usmial. „Musíte sa naučiť prijímať v živote s veľkým zemiakom aj malý.“

„Takže čo mám spraviť?“ spýtal sa John, vôbec netušiac, čo má to írske príslovie vlastne znamenať.
Nimrod prikázal Philippe, aby si ľahla na zem, a Johnovi, aby jej priložil dlane k uchu. „Potom sa zhlboka nadýchneš a pritisneš jej k uchu ústa, akoby si ho chcel zjesť. Musíš doň dýchať, až kým ti nepoviem, že stačí.“

„Dúfam, že máš umyté uši,“ vzdychol John.
„Určite sú čistejšie ako tvoje,“ odvrkla Philippa.
Chlapec sa pozrel na strýka a zdvihol obočie, akoby čakal, čo povie na túto poslednú provokáciu.
„Pohni si, trkvas!“ súrila ho sestra so zavretými očami.
Priložil jej teda dlane k uchu a naklonil sa tesne k nemu.
„Uf!“ zastonala Philippa. „Má hrozne horúci dych.“

„Práve o to tu ide, milá moja,“ pripomenul jej Nimrod.
Len čo John skončil, rýchlo sa od neho odgúľala a utrela si rukávom ucho. „Uf!“ povedala znova. „To bolo fakt hrozné – akoby sa mi na ucho pricucla mihuľa.“

Johnovu nechuť z toho, že musel tisnúť ústa k sestrinmu uchu, v ňom rýchlo prehlušil pocit strašidelnej, neznesiteľnej priemernosti obyčajného smrteľníka. Postavil sa, hneď si však opäť sadol a spustil hlavu do dlaní. „Čo je to mihuľa?“ spýtal sa pošepky.
„Ryba bez čeľustí,“ prezradila mu Philippa kruto. „Má zuby okolo celého ústneho otvoru a pije krv. Vyzerá trocha ako úhor.“

Unavene sa na ňu usmial.
„Ako sa cítiš?“ spýtal sa ho Nimrod.
„Totálne vyčerpaný,“ odvetil.
„A ty, Philippa?“ vyzvedal strýko ďalej. „Ako si na tom?“

„Som dvakrát taká silná,“ vyhlásila. „Akoby som sa napojila na elektrický rozvod a k tomu si dala veľmi silnú kávu.“

„Potom to zrejme vyšlo,“ skonštatoval Nimrod.
„Takže takto sa cítia mundánci?“ chcel vedieť John.
„Aké to je?“ spýtala sa ho Philippa a položila mu na plece ruku s pocitom sesterskej lásky a ľútosti nad tým, aké nepekné veci mu pred chvíľou hovorila.
„Akoby som dobehol v newyorskom maratóne celkom posledný a cestou ešte stihol stratiť niečo veľmi dôležité napríklad ruku alebo nohu. Mám pocit, akoby ma oslabil nejaký mimoriadne zákerný vírus.“

„Voda ti, pravdaže, chýba až vtedy, keď vyschne studňa,“ poznamenal k tomu majster Rakšasas.
„O tom niet pochýb,“ vzdychol si John. Potom sa zhlboka nadýchol a vstal. „Kedy vyrážame?“

„Hneď teraz,“ odvetil Nimrod. „Nemáme času nazvyš.“

Vyšli z domu do newyorského Central Parku, ktorý bol takto neskoro takmer opustený. Nimrod v ňom našiel kus voľného priestoru a vyvolal na ňom miniatúrne tornádo, ktoré prezrádzali iba odhodené noviny lietajúce vzduchom. O niekoľko sekúnd neskôr už on aj John stúpali nahor, akoby ich povolali na nejaký nebeský súd. Philippa a majster Rakšasas ich sledovali, kým neboli viac ako pätnásť metrov vysoko, nevyrazili na západ a rýchlosťou štyristodvadsať kilometrov za hodinu, ktorá predstavuje piaty stupeň Fujitovej-Pearsonovej stupnice sily tornád, nezmizli kdesi na temnej manhattanskej oblohe.
TRETIA KAPITOLA
ILUZIONISTA
Dybbuk sa chcel stretnúť so svojím pravým otcom.
To je predsa normálne, nie? Iblis je možno naozaj najhorší džin na svete, ale stále je to môj otec. Čo už môže byť zlé na tom, že sa s ním chcem stretnúť? Každé decko chce poznať svojho fotra, aj keď sa o ňom hovorí, že je obluda.
Zároveň však vedel, že jeho mama Jenny Sachertortová mu niečo také nikdy nedovolí. Po prvé, Iblisa sa bála ako každý, kto má aspoň štipku rozumu, a po druhé, bola presvedčená, že jeho stretnutie s Dybbukom iba zbytočne navedie jej syna na zlé veci.
Neviem, čoho by sa mala báť, opakoval si. Jasné, z času na čas niečo vyvediem, ale kto nie? To ešte neznamená, že by som bol zlý. Keby som sa s ním stretol, možno by aj on prestal so zlom. Možno je taký iba preto, lebo ma nemá pri sebe.
Bolo mu jasné, kde ho hľadať. Každý džin vedel, že Las Vegas má pod palcom kmeň Ifritov a nie mafia, ako si mysleli mnohí ľudia. No a Vegas nebolo vôbec ďaleko od Palm Springs, kde bývala rodina Sachertortovcov. Otázkou ostávalo iba to, ako sa tam dopraviť a ako presvedčiť mamu, aby ho tam pustila. Od chvíle, čo sa vrátil z Indie, naňho neprestajne prísne dozerala. Čo bolo ešte horšie, prinútila ho odprisahať, že nevytvorí vzdušný vír, aby sa na ňom niekam odviezol. Pristrihla mu krídelká.
Takmer sa až musel smiať, keď počul rovnakú frázu používať decká v škole. Na rozdiel od nich, on naozaj prišiel o možnosť lietať. Pravda, mohol sa do Vegas odviezť autobusom, na niečo také bol však priveľmi lenivý. Navyše, v autobuse ho trápila klaustrofóbia ako všetkých džinov, ktorí neznášajú uzavreté priestory s výnimkou vlastnej lampy.
Preto ostal doma a vymýšľal plán, ktorý by ho dostal do Vegas celkom legitímnym spôsobom.
Niekedy dokázal na matke hrať ako na gitare. Presne vedel, ako k nej pristúpiť, ako ju naladiť a na ktorú strunu nakoniec brnknúť. Preto chodil nadurdené po dome, takmer nič nevravel a neprestajne upieral pohľad do prázdna. Mama mu upiekla jeho obľúbený koláč s karí korením, dovolila mu pozerať mládeži neprístupné filmy, dala mu vreckové a dokonca mu kúpila aj novú hru na PlayStation. Stále sa však tváril, akoby ho dopichali včely. Nakoniec to už nevydržala, vytrhla mu misku s ovsenými vločkami, ktoré si vybral namiesto milovaného koláča, a hodila ju o stenu.
„Dybbuk!“ zrevala. Týmto menom ho oslovovala iba vtedy, keď bola naozaj veľmi nazlostená; inak mu hovorila Buck, lebo svoje plné meno hrozne neznášal. „Už mi fakt dochádza trpezlivosť. Upiekla som ti koláč, kúpila hru a ty sa stále tváriš ako kôpka nešťastia. Vari nie je nič, čo by ti mohlo zlepšiť náladu?“ A mám ju!
„Vari neexistuje nič, čo by ti na tej tvojej pochmúrnej tvári vyčarilo úsmev?“

„Jasné, že existuje,“ prikývol. „Chcem ísť do Las Vegas.“

Jenny Sachertortová podozrievavo prižmúrila oči. „Do Vegas? Čo by si tam robil? Na hazardné hry si primladý a na prehliadku továrne na čokoládu zasa pristarý. Okrem toho, nijaký džin nejde do Vegas, ak nemusí, a ak naozaj musí, dáva si obrovský pozor. Dobre vieš, že to tam riadia Ifritovia.“

„Kašli na to,“ zahučal ako nevyladený fagot a vyvrátil oči k stropu.
„Nie, nie, nie!“ zvolala. „Ak potom budeš šťastný, tak tam teda pôjdeme. Ale musíš mi povedať prečo. To ťa tak lákajú svetlá toho mesta?“

„Tie nemôžem vystáť,“ pripustil. „Sú nudné a nevkusné.“

„Tak prečo tam chceš ísť?“

„Chcem vidieť Adama Apolloniusa.“

Adam Apollonius bol najslávnejší americký mág a iluzionista. Podarilo sa mu niekoľko parádnych kúskov, vďaka ktorým ho poznala celá Amerika – napríklad sa padajúc z lietadla vyslobodil zo zvieracej kazajky a otvoril padák alebo so zaviazanými očami vyliezol po vonkajšej stene mrakodrapu Sears Tower v Chicagu. Dybbuk mal vo svojej izbe vylepený jeho plagát.
„Nechápem, čo ťa na ňom tak fascinuje,“ povedala mu mama. „Veď vieš, že sú to všetko iba triky. Každý džin dokáže také veci naozaj, nie iba ako ilúziu. Tak prečo práve on?“

„Neviem.“ Dybbuk si zívol. „Asi preto, lebo v jeho podaní to vyzerá oveľa parádnejšie ako v našom. Ako si vravela, každý z nás to dokáže bez väčšej námahy. Preto je to u nás také nudné. On z toho spravil zábavu pre všetkých – netají sa tým tak ako my.“

„Dobre vieš, prečo to tajíme,“ pripomenula mu. „Chránime tým samých seba.“

Ešte viac si zívol. „Jasné. Viem.“ Pokrčil plecami. „Pozri sa, pýtala si sa, čo by ma vedelo rozveseliť. Povedal som ti to, ale vlastne o nič nejde. Vykašli sa na to.“

„Nie. Pôjdeme tam,“ rozhodla sa. „Možno to bude naozaj zábavné.“

Dybbuk si zagratuloval k perfektne zrealizovanému plánu. Sotva môžem byť vo Vegas bez toho, aby sa to dozvedel aj otec, vravel si. Určite ma vyhľadá. Stopercentne! A vlastne od neho ani nič nechcem. Chcem sa s ním len porozprávať, nič viac. Chcem s ním stráviť pár hodín.
Usmial sa.
„No, to je už lepšie,“ skonštatovala mama. „Vždy som chcela iba to, aby si bol šťastný, miláčik.“

Iblis vždy predpokladal, že jeho najmladší syn sa skôr či neskôr objaví vo Vegas. Vlastne sa na to spoliehal celé roky, hoci možno neveril, že k tomu dôjde tak skoro. Mal ohromné šťastie – čo, pravdaže, znamená veľké nešťastie pre všetkých ostatných –, že Dybbuk a jeho mama sa objavili v hlavnom meste hazardu iba pár hodín po tom, čo ho roztrhali dva džinovské tigre. Jeho telo bolo na kusy, takže ho musel opustiť a vybrať sa namáhavo pátrať po novom. Práve sa tým zaoberal, keď odrazu zacítil synovu prítomnosť. Bolo to vo chvíli, keď Dybbuk vystúpil z lietadla na asfalt McCarranovho medzinárodného letiska. Veru tak, Iblis mal ohromné šťastie. V ľudskom tele by jeho prítomnosť vôbec nezaregistroval, pretože telo džinom spôsobuje, že sú oveľa menej citliví na kozmické vibrácie. V tejto dočasnej podobe, keď sa vznášal ako duch, však synov príchod do Las Vegas zacítil prakticky okamžite. Bolo to niečo, s čím Jenny Sachertortová jednoducho nemohla rátať.
Rýchlosťou svetla preletel rozpáleným vzduchom nevadskej púšte ako raketa rútiaca sa na nič netušiaci cieľ. Chlapca s matkou zastihol pri páse na batožinu. Jenny okamžite spoznal aj vďaka jej typickému nohavicovému kostýmu šarlátovej farby. Jeho syn bol vysoký, pekný a jednoznačne charizmatický. Celý tatko, pomyslel si spokojne. Potom mu už trvalo iba pár letmých sekúnd, kým obsadil Dybbukovu myseľ a odhalil všetky tajomstvá jeho mladého srdca. S efemérnym, okultným úsmevom na neviditeľnej tvári si uvedomil, že plán, na splnenie ktorého čakal celých trinásť rokov, práve naberá najvyššie obrátky.
Rovnako rýchlo, ako ovládol chlapcovo telo, z neho zasa ušiel, takže Jenny a vlastne ani Dybbuk si vôbec neuvedomili, že ich navštívil zlý džin.
„Čo sa deje?“ spýtala sa Dybbuka mama. „Na moment si bol celkom mimo.“

„Naozaj?“

„Áno. Povedala som ti, aby si si zobral kufor, a vyzeralo to, akoby si vôbec nič nevnímal.“

„Nepočul som ťa. Mám zaľahnuté v ušiach. Ešte som sa celkom nespamätal z toho lietadla. Lietanie neznášam skoro rovnako ako jazdenie autobusom.“

„To prejde. Vezmi si ešte jednu tabletu proti klaustrofóbii.“

„Aj tak nechápem, prečo sme si namiesto toľkého trápenia jednoducho nevyrobili vzdušný vír.“

„Sme tu, nie? Tak sa už toľko nesťažuj. Okrem toho, nechcem pútať pozornosť využívaním džinovských schopností. Počuješ, Buck? Toto mesto je plné Ifritov, a ak vycítia, že tu niekto využíva džinovskú moc, máme vážny problém, jasné?“

„Jasné, jasné.“

Zobrali si taxík do hotela Zimný palác a ubytovali sa v dvojizbovom strešnom apartmáne s nádherným výhľadom na mesto. Po večeri šli na vystúpenie Adama Apolloniusa, na ktoré mali rezervované úplne najlepšie miesta. Apollonius bol vysoký, vyziabnutý muž s kozou briadkou, jednou náušnicou a kopou tetovaní. Jenny Sachertortovej pripadal ako nejaký slávny anglický futbalista.
Predstavenie malo dve časti. V prvej nechal mág zmiznúť a opäť sa objaviť medzi divákmi niekoľko rôznych medveďov – ľadových aj grizlyov. Premenil sa aj na ozajstného gorilieho samca a nakoniec sa nechal sťať obrovským chlapom s ešte väčšou sekerou, ktorý potom chodil po pódiu s jeho rozprávajúcou hlavou (pre tých, čo ho nemali radi, bola toto zrejme najlepšia časť jeho vystúpenia).
Doktorka Sachertortová sa snažila netváriť znudene, no veľmi sa jej to nedarilo. Dybbuk, naopak, vyzeral ako v tranze. Cez prestávku si objednali niečo na pitie a ona sa ho spýtala, či by mu neprekážalo, keby na druhú časť vystúpenia už nešla.
„Vôbec nie,“ odvetil.
V druhej časti nechal Apollonius zmiznúť z pódia živého slona, čo bolo veľmi pôsobivé aj pre Dybbukove džinovské oči. No a potom už prišiel čas na jeho najslávnejší kúsok – magické chytenie guľky z pušky, na ktoré si za dobrovoľného asistenta vybral práve Dybbuka. Toho to, pravdaže, dokonale nadchlo. Zbrane totiž zbožňoval takmer rovnako ako mágiu.
Chytanie guľky bol trik, pri ktorom vybraný asistent vystrelil na mága z pušky, a on chytil projektil do zubov. Bol to najťažší zo všetkých magických kúskov a vyžiadal si už život minimálne desiatich kúzelníkov. Apollonius, ktorý nič nerobil polovičato, prikázal chlapcovi strieľať na hlavu. Kým mohol Dybbuk začať premýšľať, v čom ten trik spočíva, ozvalo sa vírenie bubnov a mág mu prikázal stlačiť spúšť.
O zlomok sekundy neskôr však zakričal: „Ešte nie!“ Prišlo to neskoro. Puška vystrelila a Adam Apollonius sa s bolestným výkrikom zvalil na podlahu. Publikum vstalo ako jeden muž. Zo všetkých strán sa ozýval krik a plač. Ktosi sa rozbehol na pódium. Dybbuk zdesene odhodil pušku a utekal k zastrelenému mágovi.
O sekundu neskôr Adam Apollonius vyskočil na nohy, víťazoslávne sa uškrnul a ukázal všetkým projektil, ktorý držal v zuboch. Podal ho Dybbukovi, aby potvrdil, že je to naozaj ten istý, ktorý predtým vlastnoručne označil, a potom sa uklonil nadšenému publiku. Nakoniec chytil za ruku aj mladého džina, poklonil sa spolu s ním a odviedol ho do zákulisia.
Dybbuk bol celý bez seba od nadšenia z toho, že sa môže osobne stretnúť so svojím hrdinom.
„Na moment som si myslel, že som vás naozaj zastrelil,“ priznal sa mu v šatni.
„To je súčasť predstavenia, kamarát,“ prezradil mu Apollonius. „Predstava, že došlo k nehode, vie obecenstvo poriadne vzrušiť. Milujú možnosť, že by som pri tom triku možno aj prišiel o život.“

„Celkom ako veľký Houdini, však?“

„Takže o mágii čo-to vieš, nemám pravdu?“

„Houdini bol najlepší,“ odvetil chlapec, „ale aj vy ste veľmi dobrý.“

Iluzionista sa pokúsil tváriť skromne, priveľmi mu to však nešlo. „A čo ty, chlapče? Dokážeš aj ty robiť nejakú tú mágiu?“

„Jasné.“

Dybbuk bol už dokonale nakazený omamnou atmosférou Las Vegas a vzrušením z parádneho vystúpenia, takže sa rozhodol zapôsobiť na svojho slávneho hostiteľa a aj napriek maminým výstrahám použiť džinovské schopnosti na pár ukážok, ktoré bude mág zrejme považovať za dokonalé salónne triky. Vystrel ruku, vyhrnul si rukáv ako iluzionisti v televízii a ukázal Apolloniusovi zo všetkých strán svoju dlaň. Potom zašepkal svoje spúšťacie slovo, a keď mu dlaň znova ukázal, mal v nej malú tabuľku čokolády.
„Slušné,“ pochválil ho iluzionista.
„Môžem si požičať vašu vreckovku?“ spýtal sa ho Dybbuk zdvorilo.
Apollonius si ju vytiahol z náprsného vrecka a presne podľa chlapcových pokynov ňou zakryl čokoládu. Dybbuk opäť zašepkal svoje spúšťacie slovo a teatrálne si strhol vreckovku z dlane. Čokoláda spod nej zmizla. Apollonius mu normálne zatlieskal.
„Koľko máš rokov, synak?“ spýtal sa.
„Takmer trinásť, pane.“

„To je najlepší salónny trik, aký som kedy videl,“ vyhlásil mág. „A môžeš mi veriť, že som videl tie najlepšie z nich. Predveď mi ešte niečo.“

„Tak sa na to pozrime,“ zamrmlal si Dybbuk. „Čo tak trocha levitácie?“

V televízii videl viacerých pouličných iluzionistov levitovať pár centimetrov nad zemou. Robilo sa to pomocou silných magnetov. Nenápadne ste si vyzuli topánku, nechali ju prichytenú k druhej a potom zdvihli druhú nohu. Iluzionisti zvyčajne trocha podvádzali, takže ich bolo vždy vidieť iba zboku, aj tak to však vyzeralo veľmi pôsobivo.
Vravel si, že ak si pod nohami vytvorí malý vzdušný vír, dosiahne veľmi podobný výsledok. Ešte nikdy to neskúšal, no na jeho vlastné prekvapenie to vyšlo priam dokonale. Vyzeralo to oveľa pôsobivejšie ako pri tých mágoch v televízii, pretože sa zdvihol celých tridsať centimetrov nad zem a chvíľu sa vznášal, kým napokon opäť nezosadol.
„Neuveriteľné,“ lapal po dychu Apollonius. „Ešte nikdy som nevidel dokonalejšie prevedený trik s levitáciou. Ako to robíš?“

Dybbuk iba skromne pokrčil plecami. „Chce to veľa trénovať,“ odvetil.
„Necelých trinásť rokov a už zvládaš salónne triky, ktoré si vyžadujú roky praxe.“ Mág s nefalšovaným údivom pokrútil hlavou. „Aký je tvoj najlepší trik? Čím by vyvrcholilo tvoje predstavenie?“

„Indický trik s lanom.“

„Priniesol si si nejaké?“

„Je v sále,“ odvetil Dybbuk. „Nechal som ho pod sedadlom.“ Ako to hovoril, zároveň ho tam umiestňoval pomocou svojich džinovských schopností.
„Pripravil si sa vopred, čo?“

Vrátili sa teda na pódium pred radmi teraz už prázdnych sedadiel. Dybbuk vytiahol spod svojho lano a položil ho na zem ako zvinutého hada. Vo chvíli, keď si ho Apollonius prezeral, nenápadne vykúzlil flautu.
„A to si ako dokázal?“ vyzvedal iluzionista.
„Tréning,“ mykol plecom chlapec.
Posadil sa, začal hrať a Apollonius iba užasnuto sledoval, ako sa koniec lana dvíha k reflektoru pod stropom. „V tom lane máš nejaký drôt, však?“

Dybbuk odložil flautu a vyšplhal sa ako opica po lane. Keď bol celkom navrchu, začal s transsubstanciáciou, ktorá navonok vyzerala, akoby sa jednoducho zahalil do dymu a zmizol.
„Kde si?“ zvolal Apollonius. „Kam si sa vyparil?“

Nechal lano spadnúť naspäť na pódium, a kým si ho slávny iluzionista zvedavo obzeral, presunul dym so všetkými atómami svojho tela do zadnej časti hľadiska, kde sa opäť preskupil do ľudskej podoby a zavolal na mága: „Tu som!“

Vrátil sa na pódium, kde Apollonius stále neveriacky krútil hlavou.
„Nič také som ešte nikdy nevidel. Naozaj, ani za celé roky, čo sa zaoberám mágiou. Poviem ti, v tvojom podaní vyzerá ten indický trik s lanom, akoby to bolo skutočné.“

Dybbuk sa iba uškrnul. Parádne sa bavil.
„Máš všetko, čo by si mohol chcieť, milý môj,“ oznámil mu iluzionista. „Si mladý, pekný a s talentom, aký som v živote nezažil. Čo by si povedal na vlastný televízny program?“

„To by asi nebol dobrý nápad,“ odvetil chlapec, uvedomujúc si, že tentoraz už zrejme naozaj zašiel priďaleko.
Apollonius sa zasmial. „Ako to myslíš, že by to nebol dobrý nápad? Si prirodzený talent, rodená hviezda, a ja môžem zariadiť všetko ostatné. Ver mi, o pár rokov z teba bude najznámejšia tvár Ameriky. Môžeš byť taký slávny ako nik na svete!“

Dybbuk stále krútil hlavou. Mama ma zabije!
Apollonius si však myslel, že je to iba prejav prehnanej skromnosti. „Ja nežartujem,“ uistil ho. „Si stelesnením všetkého, čo už nejaký čas zúfalo potrebuje moderná mágia. Budeš slávny ako rockové hviezdy, a možno aj oveľa viac. Zarobíme na tom kopu peňazí a dievčatá po tebe budú šalieť, Buck. Budú ťa zbožňovať ako svoj idol, synak.“

To chlapca zaujalo. „Dievčatá?“

„Pravdaže! Stovky dievčat. Máš rád dievčatá?“

„Jasné, ale…“ To „ale“ znamenalo, že pred dievčatami sa trocha hanbil. Strašne ľahko sa s nimi totiž všetko pokazilo. Jedna dievčina – Lisa – sa mu dosť páčila. Vyslovila pred ním želanie a on tak veľmi chcel, aby sa jej splnilo, až to nakoniec spôsobil. Neskôr oľutoval, že to urobil, ale už bolo neskoro. Spravil to a rýchlo zistil, koľko pravdy je na porekadle majstra Rakšasasa: „Želanie je ako jedlo, ako ryba na tanieri – keď ju zješ, ťažko sa jej už zbavíš.“

„Dievčatá!“ nadchýnal sa Apollonius. „Mal by si si radšej rýchlo zvyknúť na predstavu, že celé stovky nadšene pištia pred tvojím hotelom a táboria pred tvojím domom v Hollywoode. Budú ti posielať listy so svojimi vlasmi, vítať ťa na každom letisku a omdlievať, keď sa im podpíšeš na ruku. Rozplačú sa len preto, lebo si ich osobne pozdravil.“
„Stovky?“

„Tisíce!“

Dybbuk prikývol. Z hlavy mu dokonale vyprchali všetky myšlienky na stretnutie s otcom, pretože odrazu presne vedel, s kým sa chce stretnúť. S dievčatami! S tisíckami dievčat!
Na polceste cez Ameriku Nimrod zavolal zo vzdušného víru mobilom Jenny Sachertortovej.
„Nimrod!“ zvolala vystrašene. „Práve som sa chystala ísť do postele. Čo sa deje? Ešte sa neukázala Marion Morrisonová?“

„Ale áno, drahá moja, na tomto poli je všetko v najlepšom poriadku,“ uistil ju. „Ako sa má Dybbuk?“

„Nuž, povedala by som, že dobre.“

„Sme s Johnom na ceste do Palm Springs, aby sme ho navštívili v rámci jednej dobročinnej misie,“ prezradil jej Nimrod.
„Ale on tam nebude. Sme v Las Vegas. Bývame v hoteli Zimný palác. Zašli sme si sem na víkend. Dybbuk chcel totiž vidieť jedno predstavenie. Myslím, že mu to poriadne zlepšilo náladu.“ Potom jej tón trocha stvrdol. „Opäť sa do niečoho zaplietol? O akú dobročinnú misiu ide?“

„Neboj sa, lampa moja! Do ničoho sa nezaplietol. Možno by som ti mal podrobnosti prezradiť, až keď budeme všetci pokope.“ Pozrel sa na hodinky. „Čo by si povedala na spoločné raňajky zajtra vo vašom hoteli? Súhlasíš? Dobre.“

Po niekoľkých hodinách letu už mali na dohľad svetlá Las Vegas. V temnote nevadskej noci to mesto vyzeralo ako nejaká ozrutná exotická medúza uprostred čierneho mora. Nimrod pristál na obrovskom parkovisku hotela Zimný palác patriaceho do siete Marriott, ktorý bol vernou kópiou slávneho kráľovského paláca v Sankt Peterburgu. Ubytovali sa v ňom a hneď si aj ľahli, pretože boli unavení a aj trocha ošľahaní z dlhej cesty povetrím.
Ráno zišli dolu do Pompejskej siene, kde už Dybbuk aj Jenny sedeli pri stole a mlčky hľadeli do ovsených vločiek pred sebou. Z ich výrazu bolo jasné, že sa pre čosi pohádali.
„Ahoj, Buck,“ pozdravil ho John veselo a priateľsky ho pobúchal po pleci. „Ako sa máš, kamoš?“

Dybbuk ho ignoroval.
„Pozrite sa, radšej prejdem rovno k veci,“ vyhlásil Nimrod a vysvetlil im podrobnosti svojho plánu na opätovné spojenie Faustininho ducha s telom, takže bude môcť naplniť svoj osud – stať sa modrým džinom babylonským.
Jenny Sachertortová, ktorá bola, pravdaže, Faustininou mamou, sa rozplakala. „Naozaj si myslíš, že sa to dá, Nimrod? Dokázal by si nám vrátiť Faustinu aj po toľkých rokoch?“

„Áno,“ odvetil rázne. „Ale nemáme času nazvyš. Tuto Dybbuk musí ísť s nami do Egypta a…“

„Bohužiaľ, to nepôjde,“ oznámil mu Dybbuk chladne. „Už mám iné plány.“

„Pozri sa, nemusíme vyraziť hneď v tejto chvíli,“ presviedčal ho John. „Ak chceš ostať vo Vegas ešte jeden deň, určite by sa to dalo zariadiť.“

„Ty mi nerozumieš,“ povedal mu Dybbuk. „Keď vravím, že mám iné plány, myslím tým na celý život. Dostal som ponuku na vlastný televízny program a nehodlám zahodiť takúto šancu len preto, aby som s vami vyrazil na ďalšiu nezmyselnú cestu. Faustina je v ťahu. Zvyknite si už na to!“ Nevraživo sa pozrel aj na mamu. „Všetci!“

Nato vstal od stola a kamsi sa vybral. Nimrod sa pozrel na Johna, naznačujúc mu, že by mal ísť za ním.
John odložil servítku a vyrazil za priateľom do Herkulovej siene plnej hracích automatov a stoviek ľudí, ktorí ich usilovne kŕmili mincami.
„Je to tvoja sestra, Buck,“ povedal, keď ho dobehol „Musíš to pre ňu urobiť.“

„Moja sestra je mŕtva.“

„Ale kdeže. Je iba stratená a nič viac. Môžeš ju nájsť. Nemôžeš ju nechať v štichu.“

„Nemysli si, že mi nedošlo, prečo to robíš, kamarát,“ oboril sa naňho Dybbuk. „Myslíš si, že sa ti vráti matka, lebo Faustina zaujme jej miesto v Babylone. Nuž, so mnou pri tom nepočítaj.“

„Ale práve to predsa Faustina chcela!“ namietol John. „Ak mi neveríš, spýtaj sa svojej mamy!“

„Aby som sa jej mohol na niečo spýtať, musel by som sa s ňou rozprávať a to nehodlám riskovať. Čo keby na mňa použila džinovské puto? Čo keby to spravil Nimrod?“

„Strýko by nič také neurobil,“ vyhlásil John.
„Naozaj?“ Nezdalo sa, že by tým Dybbuka presvedčil. „Pozri sa, neber to osobne, ale naozaj si myslím, že bude lepšie, ak sa už neuvidíme. Chystám sa byť slávny a nechcem, aby mi do toho zasahovala minulosť, chápeš?“

Johna tým veľmi sklamal. „Čo ti to vlastne ponúkli za program?“ spýtal sa.
„Pouličnú mágiu,“ odvetil Dybbuk.
„Myslíš klamanie mundáncov hlúpymi trikmi a rýchlymi rukami?“

„Zbohom, John,“ povedal mu Dybbuk namiesto odpovede. „Ak sa ešte niekedy stretneme, jednoducho predstieraj, že ma nepoznáš.“

„Ani teraz ťa nespoznávam.“ John nespokojne pokrútil hlavou a odišiel. Nedostal sa však veľmi ďaleko a do oka mu padla známa tvár.
Bol to Finlay Macreeby, syn Virgila Macreebyho – mága a černokňažníka, ktorému John raz musel splniť tri želania. Jedným z nich bolo premeniť chudáka Finlaya na sokola sťahovavého. Našťastie, nakoniec ho mohol premeniť naspäť na človeka a Finlay sa dal dokopy s Hedvigou nazývanou aj bludný džin, aby spoločne využili jeden z jej systémov na zničenie hazardných hier a zarobili mu na štúdium. Momentálne sa prechádzal po vstupnej hale hotela. Teda aspoň vyzeral ako on, ibaže bol oveľa vyšší ako v Johnových spomienkach.
„Finlay! Čo tu robíš?“

„Snažím sa vyhnúť bezpečákom,“ odvetil chlapec. „Na hranie na automatoch som primladý. Ak ma odhalia, okamžite ma vyhodia.“

„Čo sa stalo s tým systémom na ruletu?“

„Ten je v poriadku,“ vysvetlil Johnovi Finlay, „ale Hedviga sa v kuse snažila správať ako moja matka. Myslela to dobre, no po čase som jednoducho musel zdrhnúť.“

„A čo škola?“

„Mám miesto na jednej internátnej v Anglicku,“ vyhlásil Finlay. „Všetko je na nej zaplatené vopred. Vybavila mi to Hedviga. Musím jej uznať, že bola ku mne veľmi dobrá. Do začiatku školského roka však mám voľno, a tak len zabíjam čas. Vôbec nie je jednoduché venovať sa hazardu, keď si ešte len decko. Pravdu povediac, vlastne hľadám prácu. Veď vieš, aby som sa nezbláznil od nudy, kým sa začne škola.“

Johnovi náhle čosi napadlo. „Jednu by som pre teba mal,“ povedal a nenápadne pozrel po Dybbukovi na opačnom konci haly. „Vidíš toho chlapca? Myslím toho v rockerskom tričku a motorkárskych čižmách.“

„Zamračený, dlhé čierne vlasy?“

„To je on,“ prikývol John.
„Čo s ním?“

„Chcem, aby si ho sledoval. Zisti, kam pôjde, s kým sa stretne, a tak ďalej.“

„Jasné,“ prikývol Finlay. „Ako súkromný detektív.“

„Presne tak.“ John vytiahol peňaženku a vybral z nej všetky peniaze, čo mal práve pri sebe. „Tu máš,“ povedal. „To by malo pokryť tvoje výdavky na prvých pár dní. Ak sa so mnou budeš chcieť spojiť, stačí zavolať k nám do New Yorku. Sme v telefónnom zozname.“

„Vďaka, John,“ potešil sa Finlay. „Vážne si to cením. Mimochodom, ako sa volá ten chalan? Myslím ten, ktorého mám sledovať.“

„Dybbuk Sachertorte,“ odvetil John. „A nie je to len tak nejaký chalan. V skutočnosti je džin.“

Finlay sa uškrnul. „S takým menom? No… má šťastie, že ho môže kompenzovať aspoň týmto.“

ŠTVRTÁ KAPITOLA
ZÁZRAK NA MADISON AVENUE
Keď sa stane nehoda, zvyčajne hneď po nej nasledujú ďalšie dve. Kto si myslí opak, jednoznačne nerozumie trojstrannej podstate šťastia, ktoré je jednou z prírodných veličín, celkom ako hmota a čas. Ani slávny vedec Albert Einstein celkom nepochopil jeho dôležitosť, čo vlastne aj verejne priznal, keď vyhlásil, že „Boh nehrá kocky“. Keby jej porozumel, možno by namiesto svojej slávnej rovnice napísal „š = mc2“.

Ako niektorí z vás už nepochybne vedia, džinovia sú jediné bytosti, ktoré dokážu ovplyvňovať šťastie aj smolu. Bohužiaľ, aj džinov môže občas postihnúť nehoda, najmä ak sú unavení a nedávajú si pozor ako Philippa, keď premýšľala o svojich rodičoch a pani Trumpovej. Práve preto vo chvíli, keď vyšla spoza rohu nemocnice, kde ležala ich gazdiná, vstúpila do cesty priamo pred autobus.
Bol to spoj číslo 4 smerujúci na sever po Madison Avenue. Šiel rýchlo a neexistoval nijaký rozumný dôvod, prečo by ho nemala počuť. Normálne by pritom zrejme prišla o život. Manhattanské autobusy sú notoricky známe tým, aké nekompromisné vedia byť voči ľuďom, ktorí im vbehnú pod kolesá. Najmä číslo 4 (v čínštine je štvorka mimoriadne nešťastné číslo, lebo sa vyslovuje rovnako ako slovo „smrť“ – preto iba veľmi zriedka uvidíte Číňana viezť sa týmto spojom po Madison Avenue).
Mala však obrovské šťastie, pretože autobus ju nakoniec neprešiel a nezabil Okolo totiž práve cválal policajt na koni, ktorý ju schmatol za golier, strhol naspäť na chodník a zachránil jej tak život.
„Čo to, dofrasa, stváraš?!“ oboril sa na ňu, keď už bola opäť v bezpečí. „Mohla si byť mŕtva!“ Jeho tvár mala farbu aj tvar tehly – inými slovami, bola hranatá, červená a tvrdá.
„Je mi to ľúto,“ povedala mu s pocitom, že má namiesto nôh želatínu. Pomaly jej dochádzalo, ako tesne unikla istej smrti. Nakoniec to už nezvládla a posadila sa pred dvere drahej francúzskej reštaurácie.
„To by ti teda malo!“ zakričal na ňu policajt. Nato zosadol, uviazal koňa k semaforu a ešte si na ňu trocha pokričal. „Veru tak, malo, slečinka Samovražedná!“ Vytiahol pero a poznámkový blok. „Naparím ti pokutu, aby si si nabudúce dobre pamätala, že sa máš najprv pozrieť, kým vstúpiš do vozovky.“

Človek, ktorý vám zachráni život, nemusí byť vždy úplne milý či taký, čo by si zaslúžil bohatú odmenu. Philippa však aj napriek tomu vedela, že je jej psou povinnosťou odmeniť ho tradičným, vekmi prevereným džinovským spôsobom.
„Niečo vám dám,“ oznámila mu.
„Naozaj?“ zahuhňal policajt. „Čo také?“

„Splním vám tri želania.“

„Tri želania?“ usmial sa. „Kiežby mi ich niekto splnil. Veru tak, ani netušíš, ako si to želám. Takže ty si vlastne zlatá rybka alebo džin, čo?“

„Také čosi. Mimochodom, ešte vždy máte tri želania. To vaše prvé totiž vyvoláva logickú chybu kauzality. Nemôžete si želať niečo, čo už máte, lebo to už jednoducho nemôžete dostať, pretože to už máte. Ak ste však pripravený premárniť jedno želanie, môžem vám dokázať, že naozaj máte nárok na tri želania, pán policajt. Ibaže potom už, pravdaže, budete mať k dispozícii len dve.“

„Tak by som si želal vedieť, o čom to vlastne hovoríš, slečinka,“ vyhlásil a…

„FABULÓZFANTASTIKUSFAJNOVOSTNÝ!“

… a náhle presne vedel, o čom dievča hovorí. „Do makrely!“ zvolal užasnuto. „Ty si naozaj džin!“

„Zachránili ste mi život,“ povedala Philippa. „Som vám zaviazaná. Aj keď ste trocha chumaj – dúfam, že vám neprekáža, keď vám to prezradím –, musím vám splniť tri želania. Či, presnejšie, už iba dve, pretože jedno som vám už splnila. Musíte si však dať pozor. S rečami, aké vediete, je veľmi ľahké pomýliť sa a premrhať aj zvyšné dve želania. Verte mi, už som to zažila.“ Policajt si zložil helmu a poškrabal sa na hlave. „Máš pravdu,“ pripustil. „Som chumaj. Želám si, aby to nebola pravda, ale čo s tým už narobím? To bude tým, že každý deň prichádzam do styku s kopou iných, oveľa horších chumajov. V tejto práci vychádza na povrch to najhoršie, čo vo mne je.“

„Už nie,“ uistila ho Philippa a zamrmlala svoje spúšťacie slovo, aby mu splnila želanie.
Jeho tvár okamžite prestala vyzerať ako tehla. Odrazu bola oveľa menej hranatá, červená aj tvrdá. Dokonca sa mu podarilo aj usmiať, čo jeho lícne svaly nezažili už dlhé roky služby v represívnych zložkách.
„Dve sú už vybavené, takže ostáva iba jedno,“ oznámila mu Philippa.
„No teda!“ zvolal. „A vieš čo? Naozaj sa cítim akosi ináč. Akoby som vlastne vôbec nebol zlý.“

„To preto, lebo nie ste,“ prezradila mu. „Ste dobrý človek. Veľmi dobrý. Zrejme ste to v sebe mali po celý čas. Viem to, lebo mi nedalo skoro nijakú prácu vytiahnuť to na povrch.“

Policajt láskyplne potľapkal svoju kobylu Daisy. Nebol k nej vždy iba dobrý. Niekedy ju hnal oveľa viac, ako by bolo vhodné, no teraz si jasne spomínal, prečo sa vlastne dal k jazdnej polícii. Urobil to preto, lebo mal rád kone. A nielen tie; mal veľmi rád všetky zvieratá. Stačilo spomenúť si, ako veľmi ich má rád, a do drobných očí sa mu nahrnuli slzy.
„A ešte niečo, slečinka,“ dodal a sťažka si vzdychol. „Neznášam, keď ľudia ubližujú živým tvorom.“ Kývol hlavou smerom k vystavenému jedálnemu lístku reštaurácie, pri ktorej ešte stále obaja postávali. „Len sa pozri, čo jedia ľudia v tomto meste. Niektoré z tých jedál sú k zvieratám jednoducho priveľmi kruté.“ Po tučnej tvári sa mu začali kotúľať slzy. „Chceš vedieť, aké je moje tretie želanie? Želám si, aby už nikto v celom New Yorku nejedol husaciu paštétu. Veru tak, to si želám. Aby nik v celom New Yorku nejedol husaciu paštétu.“

Philippa sa pozrela na ten lístok a videla, že medzi predjedlami je naozaj uvedená aj pâté de foie gras – husacia paštéta –, a zamyslela sa, ako splniť toto absolútne nesebecké želanie plné lásky k zvieratám. Nemala predstavu, koľko ľudí na Manhattane ju zvykne jesť, a čo bolo ešte horšie, netušila, ako ovplyvniť chuť stoviek či tisícov Newyorčanov. Na druhej strane však musela uznať, že má povinnosť splniť to želanie, a tak to spravila najjednoduchším a najpriamejším spôsobom, aký dokázala takto narýchlo vymyslieť: spôsobila, že všetka husacia paštéta v celom meste proste zmizla. Už niekoľko sekúnd po tom, ako vyslovila svoje spúšťacie slovo, by ste v New Yorku nenašli ani pol lyžičky tejto gurmánskej špeciality.
„Tak,“ vyhlásila a víťazoslávne poklopala po jedálnom lístku. „Je preč, presne, ako ste chceli. Nikto v celom New Yorku si ju nemôže objednať ani zjesť. Spokojný?“

„Áno,“ prikývol policajt. „Ďakujem pekne, dievčatko.“

„Nie, to ja ďakujem vám,“ namietla. „Za to, že ste mi zachránili život.“

„Odteraz si dávaj väčší pozor.“ Policajt so širokým úsmevom nasadol a vyrazil smerom k parku.
Philippa mala pocit, že urobila veľmi dobrý skutok. Namiesto toho však asi mala skôr uvažovať o nepredvídateľných následkoch, ktoré môže mať každé využitie džinovskej moci, trebárs aj len na záchranu pár vykŕmených francúzskych husí, lebo práve z ich pečení sa robí paštéta. Ak džinovia neradi plnia ľuďom želania, nie je to preto, lebo by boli lakomí alebo neprajní, ale preto, lebo vedia, že využitie ich moci môže mať následky, ktoré by nik nečakal. Je to jeden z aspektov života, ktorému sa mladí džinovia učia najdlhšie a najťažšie – niekedy aj na vlastných chybách. Ako rád hovorieva majster Rakšasas: „Splniť želanie je ako zapáliť oheň. Vždy sa dá predpokladať, že z dymu sa niekto rozkašle.“

Existuje aj jedna stará riekanka vysvetľujúca, ako môžu mať malé veci veľké následky:
Pre stratený klinec prišiel kôň o podkovu.
Pre stratenú podkovu prišiel jazdec o koňa.
Pre strateného koňa prišla jednotka o jazdca.
Pre strateného jazdca prišla armáda o víťazstvo v bitke.
Pre stratenú bitku prišiel kráľ o kráľovstvo.
A to všetko pre stratený klinec.
Ona totiž splnením želania toho policajta vyvolala reťazovú reakciu, pri ktorej jedna udalosť viedla k ďalšej, a mala šťastie, že si v budúcnosti celú tú hrôzu nikdy nedokázala spojiť s nevinným využitím svojich schopností.
Džinovia majú pre takúto nehodu špeciálne pomenovanie. Hovoria jej kismet, čo je skomolenina perzského slova quismat. Podľa Skrátených bagdadských pravidiel ten výraz znamená „to, čo určil osud“.
Keď sa už bezpečne vrátila domov, pustila si televíziu a hneď zistila, že z vysielania stiahli mnoho jej obľúbených programov. Podľa správ to bolo preto, lebo akási lasvegaská spoločnosť začala agresívne skupovať všetky možné programy a jednoducho ich ukladať do trezoru, kde ich nik nemôže vidieť.
„Na lepšie miesto ich ani dať nemohli, ak chceš počuť môj názor,“ okomentoval to pán Groanin. „Niektoré z vecí, čo vy deti sledujete, sú proste strašné. Veru tak, niektoré z tých detských programov sú hrozné.“

Vypla televízor a navrhla: „Tak poďme von.“

„A čo tvoj otec?“ pripomenul jej komorník, ktorému sa nechcelo ísť nikam, a už vôbec nie na Manhattane.
„Doky sa oňho postará. Jeho stav sa už aj tak zlepšuje.“

„Je zázrak, čo tá žena dokáže,“ prikývol Groanin, ktorému sa Marion páčila viac, ako bol pred dievčaťom ochotný pripustiť.
„Áno,“ súhlasila Philippa. „Poďme sa teda pozrieť do Metropolitného múzea. Z Číny tam priviezli výstavu tých slávnych terakotových bojovníkov. Už nejaký čas sa teším na to, že si ich pozriem. Okrem toho tam je aj kopa iných super vecí. Bude sa ti tam páčiť.“

„O tom vážne pochybujem,“ vyhlásil Groanin siahajúc po kabáte. „Možno si spomínaš, slečinka, že mám s múzeami zlé skúsenosti. V jednom mi tiger odtrhol ruku. Ale ak tam naozaj musíš ísť, pôjdem s tebou.“

Metropolitné múzeum na 5. Avenue sa nachádzalo iba niekoľko blokov od domu Gauntovcov na Východnej 77. ulici. Spredu vyzeralo ako obrovský chrám s vysokými stĺpmi a schodiskom širokým ako futbalové ihrisko. Bolo však práve zavreté, pretože zamestnanci vstúpili do dvadsaťštyrihodinového štrajku, a na schodoch sa premávala kopa ľudí s transparentmi, ktorí čosi hlasno vykrikovali. Philippa a Groanin sa pri nich na moment pristavili, aby si prečítali slogany ako: METROPOLITNÉ MÚZEUM STRACHU! ZÁKAZ VSTUPU DO STRAŠIDELNÝCH GALÉRIÍ! POLTERMÚZEUM či NOČNÍ NÁVŠTEVNÍCI VYHÁŇAJÚ DENNÝCH.
Krátka debata s jedným zo štrajkujúcich im objasnila, že dôvodom štrajkuje skutočnosť, že v múzeu údajne straší. Viacerí strážnici počuli aj videli duchov v Sacklerovom krídle a v čínskej expozícii na prvom poschodí.
„Povedal by som, že im ide len o peniaze,“ skonštatoval komorník, keď vykročili späť domov. „Tipujem, že niektorý z nich si prečítal toto,“ ukázal na včerajší Daily Telegraph s titulkom V BRITSKOM MÚZEU STRAŠÍ. „S najväčšou pravdepodobnosťou v tom zavetrili dobrú príležitosť, ako zo svojho zamestnávateľa vymlátiť viac peňazí.“

Philippa si ten článok so záujmom prečítala. „Nie som si istá,“ povedala. „Toto niečo znamená, ibaže neviem čo.“

Keď sa vrátili domov, našli tam Johna a Nimroda, ktorí práve dorazili z Las Vegas. Sedeli v knižnici a debatovali s majstrom Rakšasasom o tom, čo sa stalo v hoteli Zimný palác.
„Ale čo bude teraz?“ spýtala sa ich Philippa, keď jej vysvetlili, ako tam škaredo pohoreli. „Stratili sme s tým trpákom Dybbukom celé dva dni!“

„Ešte nie je všetko stratené,“ oponoval jej Nimrod. „Namiesto Dybbuka musí ísť za Faustinou jeden z vás sprevádzaný majstrom Rakšasasom, pre ktorého je svet duchov vďaka jeho veku oveľa znesiteľnejší.“

John sa pozrel na sestru. „Počuj,“ povedal jej, „pripomeň mi, čo je to ten svet duchov.“

„Je to spirituálny svet, John,“ odpovedal namiesto nej Rakšasas. „Okrem duchov v ňom prebývajú aj fantómy a kadejaké zjavenia.“

„Aha, ten svet!“ Johna pri tej predstave až striaslo. Nemal duchov rád a stretnutie s duchom faraóna Achnatona jeho názor ani v najmenšom nezmenilo. Boli desiví – najmä tí z nich, ktorí sa rozhodli obývať hrozivé miesta a strašiť tam ľudí.
Philippe sa páčili ešte menej ako jej bratovi, aj napriek tomu sa však chystala prihlásiť ako dobrovoľníčka, no vtom sa náhle ozval Groanin: „Svet duchov vie byť strašidelný aj pre džina. Najmä preto, lebo sa v ňom nemôže spoliehať na svoje schopnosti.“

V miestnosti zavládlo hrobové ticho.
„Ja som to nespomenul?“ spýtal sa napokon Nimrod. „Nuž, asi nie. Je to však pravda. Džinovská moc je vo svete duchov drasticky obmedzená. Áno, môžete občas niečím pohnúť, niekoho ovládnuť, zarachotiť reťazou alebo otvoriť dvere, aj keď to vlastne vôbec nepotrebujete. Spúšťacie slovo vám tam však, bohužiaľ, nebude nič platné.“

„Do sveta duchov sa môžeme dostať iba v podobe ducha,“ doplnil majster Rakšasas. „Džinovská moc doň proste nepatrí.“

„Jednoducho povedané, nemôžeme uplatniť vládu ducha nad hmotou tam, kde niet hmoty,“ uzavrel to Nimrod. „Na druhej srrane sa v ňom však dá dosiahnuť oveľa viac ako v našom hmotnom svete. Čas v ňom totiž plynie oveľa pomalšie.“

Obe deti šokovane mlčali, nato si však John uvedomil, že jeho sestra sa duchov bojí oveľa viac ako on, a vyhlásil: „Tak potom by som tam asi mal ísť ja.“

„Správny chlap!“ pochválil ho Rakšasas. „Je pravda, čo sa hovorí: Ak sa niečo bojíš počuť, radšej to povedz sám. Napriek tomu som presvedčený, že sa tam o seba celkom slušne postaráme.“

„Dobre teda,“ pokračoval Nimrod. „Ty, Philippa, pôjdeš so mnou a Groaninom do Londýna, kde sa pokúsime nájsť Faustinino telo a priviezť ho sem, aby sme ho opäť spojili s jej duchom.“

„Tak moment!“ ohradila sa. „Myslela som, že vieš, kde je jej telo. Vravel si, že je na súkromnej klinike pre chorých džinov.“

„Áno, to som naozaj vravel,“ pripustil, „ale nie je to tak. Zdá sa, že došlo k nejakej hlúpej úradníckej chybe. Ver mi, britské zdravotníctvo je ich plné. V kuse sa strácajú pacienti a telá, nehovoriac už o orgánoch. Sanitka ju zjavne zabudla vyzdvihnúť, takže sa zdá, že jej telo nájdeme presne tam, kde ho nechala – v Múzeu voskových figurín Madame Tussaudovej.“

„V tom múzeu voskových figurín?“ spýtal sa komorník.
„Veru tak.“

„Uf!“ zvolal zhrozene. „To sa mi ale vôbec nepáči. Múzeá voskových figurín sú hrozné miesta. Je tam plno duchov a ešte horších vecí. Keď som bol malý, múzeum Madame Tussaudovej ponúkalo tisíc libier každému, kto vydrží celú noc v sieni hrôzy. Tí, čo sa o to pokúsili, prišli o rozum alebo im aspoň z toľkého desu celkom ošediveli vlasy.“

„Ďakujem, Groanin,“ zavrčal Nimrod, „ale to by už stačilo.“

„Nerozumiem ešte jednej veci,“ dodala Philippa. „Ak má ísť John pátrať po Faustine do sveta duchov, ako môžem ja ísť s vami do Londýna? Čo bude s otcom? Nemusíme ostať pri ňom, aby sme zvrátili tú Matuzalemovu kliatbu?“

„To je jednoduché,“ upokojil ju strýko. „Odovzdáš Johnovi všetku svoju džinovskú moc a on nechá doma svoje telo. Na to, aby z neho vyšiel, potrebuje iba veľmi málo zo svojej moci. Zvyšok ostane tu, pri otcovi. Tak môžeme zvrátiť kliatbu, presne, ako si vravela.“

Philippa vystrúhala grimasu. „To mám akože teraz pre zmenu ja dýchať do ucha jemu?“

„Bohužiaľ, je to tak,“ prisvedčil Nimrod.
„Nemysli si, že sa na to teším,“ povedal jej brat. „Radšej by som sa znova stretol s Achnatonovým duchom ako nechať si od teba ochutnávať ucho.“

„Ale, ale,“ tíšil ich Rakšasas. „Zleje na tom ten, čo hovorí škaredo o vlastných.“

„Okej, braček,“ vyhlásila Philippa. „Pozri sa, som ti naozaj vďačná za to, že pôjdeš do sveta duchov namiesto mňa. Napadlo mi, že kvôli tomu, aby si našiel nejaký egyptský chrám, sa vlastne nemusíš trmácať až do Káhiry. Dá sa to vybaviť priamo tu, v New Yorku. Jeden totiž majú v Metropolitnom múzeu. Je to chrám Dendur.“

„No do lampy!“ zvolal Nimrod. „Máš pravdu! Je to jediný egyptský chrám na západnej pologuli. Spojené štáty ho dostali z Egypta ako špeciálny dar v roku tisícdeväťstošesťdesiatpäť.“

„Až na to, že momentálne je múzeum zavreté,“ dodala Philippa. „Pred chvíľou sme tam boli s Groaninom.“

„Zavreté?“

„Zamestnanci vstúpili do štrajku,“ vysvetlila mu. „Vraj preto, lebo tam straší. Podľa človeka, s ktorým sme tam hovorili, sa duchovia objavujú v Sacklerovom krídle a v čínskej expozícii na poschodí.“

„To isté sa stalo aj v Londýne, pane,“ doplnil Groanin a ukázal Nimrodovi noviny. „Rovnako ako v Paríži a Berlíne.“

„Zaujímavé,“ zamrmlal Nimrod zamyslene. „John a majster Rakšasas možno zistia viac, keď sa do toho krídla pozrú osobne.“

„My ideme do Sacklerovho krídla?“ zdesil sa John.
„Práve v ňom stojí chrám Dendur,“ vysvetlila mu sestra. „V Metropolitnom múzeu.“

„Kedy tam máme ísť?“ chcel vedieť John.
„No predsa ihneď,“ odvetil Nimrod.
„Veru tak,“ podporil ho Rakšasas. „Nijaký čas nie je vhodnejší ako prítomnosť – pokiaľ teda nie si mŕtvy.“

John zalapal po dychu. „A v tom svete duchov uvidíme mŕtvych ľudí?“

„Nie ako takých,“ upokojoval ho starý majster. „Vo svete duchov vyzerajú mŕtvi reálne iba sami pre seba. Nie sú to však už ľudia. Už nie. Preto nerozprávajú nijaké príbehy. Veru tak, z návštevy cintorína sa dá priniesť nejedno poučenie.“

PIATA KAPITOLA
SLUHA KA Z DENDURU
Philippa dýchaním do ucha vrátila Johnovi jeho moc a zároveň mu presunula aj všetku vlastnú. Potom sa John s ňou aj s Groaninom rozlúčil a spolu s majstrom Rakšasasom odišiel do svojej izby, ľahol si na posteľ a začal opúšťať telo tak, aby v ňom nechal čo najviac džinovskej energie.
V prvej chvíli to bolo, akoby prudko rástol, ibaže keď sa pozrel nadol, uvidel pod sebou vysokého, dobre vyzerajúceho chlapca, ktorého takmer nespoznával. Na moment si pomyslel, že je to Dybbuk, potom ním však až trhlo, lebo si uvedomil, že je to on sám.
„Ide ti to výborne,“ pochválil ho akýsi hlas. Bol to, pravdaže, majster Rakšasas, ktorého nevidel, ale – napodiv – celkom dobre cítil. Jeho telo bolo pohodlne usadené v Johnovom obľúbenom kresle. „Chceš sa držať za ruku alebo si myslíš, že máš dosť rokov na to, aby si to zvládol aj bez toho?“

„Skúsim to bez držania,“ odvetil John, ktorý nikdy nemal rád, keď sa musel niekoho držať.
„Väčšinu času budeme úplne neviditeľní,“ povedal mu starý majster jemným tónom. „Keby si sa však stratil, postav sa niekde, kde je chladno, aby som ťa uvidel, keď ťa začnem hľadať. Nerob to však tam, kde sú ľudia, inak si pomyslia, že vidia ducha.“

„Jasné.“
„Ak ťa pochytí panika z toho, že nemáš telo, alebo sa u teba objavia prvé príznaky astrálnej choroby, jednoducho na päť minút vojdi do tela nejakého mundánca a odpočiň si. Jemu to spôsobí iba malé déja vu, takže sa nemáš čoho obávať.“

„Čo je to déja vu?“

„Je to pocit, že človek už v minulosti zažil niečo, čo v skutočnosti robí prvý raz v živote.“

„Rozumiem.“

„Navyše, ako duchovia sa budeme cítiť iba v hmotnom svete. Keď prejdeme portálom, bude to, akoby sme boli odrazu znova reálni. Budeš vidieť seba aj mňa, nehovoriac už o iných duchoch, ktorých môžeme cestou stretnúť.“

„Práve toho sa bojím.“

Zleteli na prízemie, prešli vchodovými dverami – pravdaže, bez toho, aby sa namáhali s ich otváraním – a vyrazili smerom do Central Parku. Na návrh majstra Rakšasasa leteli asi tri metre nad zemou, takže neprechádzali cez ľudí a navyše sa im lepšie išlo cez cestu.
Na 5. Avenue odbočili doprava a ladne preleteli okolo štrajkujúcich zamestnancov múzea. John mal pocit, že majster Rakšasas sa v podobe ducha pohybuje oveľa ľahšie ako v tele. Ľahšie a rýchlejšie. Nevedel, o koľko presne, až kým sponad schodov nezazrel niekoľko zdesených pracovníkov, ktorí ukazovali na sklené dvere vstupu z 81. ulice. Keď k nim doletel, aj on uvidel to, čo oni – nejasný obrys majstra Rakšasasa vznášajúceho sa ako nejaký prízrak nad mramorovou podlahou priestrannej haly. Chladnejší vzduch v múzeu spôsobil, že ho bolo takmer celkom vidieť.
„Priveďte sem ten televízny štáb!“ kričal ktosi. „Jeden duch práve letí k stolu pre prijímanie členov!“

John sledoval, ako starý džin nenáhlivo mizne za stolom a smeruje na sever k Sacklerovmu krídlu s egyptskými expozíciami bez toho, aby čo i len tušil, aký rozruch medzičasom spôsobil. On sám sa chcel vyhnúť zvečneniu televíznymi kamerami, ktoré len tak-tak zmeškali Rakšasasa, preto sa rozhodol ísť inou cestou.
Preletel ponad ľudí zízajúcich na sklené dvere v nádeji, že uvidia ozajstného ducha, zabočil za roh a vnikol do budovy oknom na poschodí. Tam musel prejsť čínskou expozíciou, a práve vtedy, keď sa chystal zísť do Sacklerovho krídla, si všimol, že jedna z vitrín je rozbitá a chýba v nej exponát. Zaujalo ho to, a tak sa pri nej pristavil, aby si prečítal ceduľku. Ukázalo sa, že ktosi ukradol nesmierne cennú zbierku nefritov. Napadlo mu, že to možno súvisí s duchmi, ktorí tam údajne strašia, no momentálne to nebolo zasa až také dôležité, preto náhlivo vyrazil za majstrom Rakšasasom.
O poschodie nižšie našiel Sacklerovo krídlo a malý pieskov – cový chrám, akých už v Egypte niekoľko videl. Tento bol však umiestnený uprostred veľkej modernej haly a obkolesovalo ho umelé jazierko. Letmý pohľad na ceduľku na stene potvrdil, že je to chrám Dendur.
Bol presvedčený, že Rakšasas tam už určite niekde je, a tak zavolal: „Majster Rakšasas? To som ja, John. Kde si?“

Na jeho prekvapenie mu nik neodpovedal. Opäť na majstra zavolal a postavil sa tesne nad klimatizačné zariadenie v podlahe, aby ho bolo v chladnom vzduchu vidieť. Zaujalo ho, ako čudesne vyzerá – akoby tam bol a zároveň nebol. Pripomínalo mu to odraz na vodnej hladine.
„Majster Rakšasas!“ zakričal o niečo hlasnejšie. „Tu som!“

„Tichšie, John. Tichšie,“ šepol starý džin.
Automaticky sa obzrel, nič však nevidel. Potom zacítil, ako ho Rakšasas ťahá preč od klimatizácie. Len čo bol mimo prúdu chladného vzduchu z klimatizácie, jeho telo sa akoby rozplynulo.
„Čo je?“ spýtal sa pošepky starého džina, ktorého nevidel, aj keď stál tesne pri ňom.
„To jednoducho neviem,“ odvetil Rakšasas rovnako ticho. „Ale pripadá mi to poriadne čudné. Pst! Pozri sa! Len sa pozri, John!“

Cez južné dvere vošla do Sacklerovho krídla čudesná postava. Merala poriadne vyše dvoch metrov, oblečená bola v brnení pripomínajúcom rybacie šupiny, mala koziu briadku, vlasy uviazané do zložitého uzla a v ruke meč. Bol to muž, no nie celkom človek, lebo nehybná svetlosivá tvár a ešte nehybnejšie oči prezrádzali, že je to iba niečo, čo sa má na človeka podobať. Ani jeho pohyby neboli prirodzené, ale trhané, akoby vôbec nebol zvyknutý kráčať či hýbať mocnými rukami. Vlastne vyzeral tak trocha ako nejaký veľmi starý robot. Pri tom všetkom by sa dalo čakať, že sa v miestnosti budú ozývať jeho ťažké kroky, ale on sa, napodiv, pohyboval úplne nehlučne, akoby tam vlastne ani nebol. Keď prechádzal okolo výklenku, v ktorom stáli John a Rakšasas, do neviditeľných nosov im udrel výrazný pach vlhkej hliny, akoby ich míňalo niečo, čo bolo veľmi dlho zahrabané v zemi.
„Čo je to?“ šepol John.
Ten tvor zastal a uprene sa zahľadel ich smerom, akoby hľadal zdroj toho zvuku. Sluch mal zjavne v najlepšom poriadku a John musel uvažovať, čo by asi spravil s tým svojím mečom, keby ich uvidel. Jeho nehybné oči takmer celú minútu hľadeli priamo na nich, či skôr cez nich, a až potom pokračoval v ceste, kým nedospel k stene múzea. Pri nej zastal, otočil sa a zmizol za rohom.
„Nech to bolo čokoľvek,“ vyhlásil John, „nepripadalo mi to veľmi priateľské. Čo ty na to?“

„Súhlasím,“ prikývol majster Rakšasas.
Bolo im čoraz chladnejšie, takže ich už opäť bolo vidieť.
„Sem sa!“ oslovil ich čísi hlas.
Pozreli sa cez veľkú sálu a zistili, že z dverí chrámu na nich kýva akýsi muž. Od toho desivého bojovníka sa azda ani viac líšiť nemohol – mal totiž na sebe oblek viktoriánskeho džentlmena.
„Rýchlo,“ zavolal na nich. „Kým sa sem nevráti!“

Preleteli k chrámu a len čo sa dostali medzi dva vonkajšie stĺpy, vrátila sa im ľudská podoba. John si uľavene vydýchol, že opäť vidí svoje telo, alebo aspoň jeho tvar. Všetko tam totiž bolo čiernobiele.
„No, to je úľava,“ vyhlásil. „Byť neviditeľný je oveľa ťažšie, ako sa môže zdať, ak chápeš, ako to myslím. Ale prečo sme čiernobieli?“

„Pretože farby sú iba vo svete živých,“ vysvetlil mu majster Rakšasas. „Podľa môjho názoru sa práve pre ne oplatí žiť.“

„Na tom niečo bude,“ pripustil John.
Rakšasas ukázal na rytiny na stenách chrámu. Bol tam symbol života Anch, lotosové kvety viazané v papyruse a rôzne hieroglyfy opisujúce bohov života po smrti, ktorých tam kedysi vzývali: Isis, Ozirisa a ich syna Horusa. „Sme na mieste,“ oznámil stroho. „Toto je brána do sveta duchov. Kde však zmizol ten chlap? Ten, čo na nás mával?“

„Tu som, páni,“ povedal im neviditeľný hlas a spoza falošných dverí chrámu sa vynoril tučný, plešivejúci muž so zhnitými kýpťami zubov, škrípavým cudzím prízvukom, v dosť špinavom bielom obleku. So všetkou úctou sa im uklonil. „Leo Politi k vašim službám. Som sluha ka tohto chrámu.“

„Čože to ste?“ nechápal John.
„Každý starodávny egyptský chrám mal svojho sluhu ka,“ vysvetlil mu opäť majster Rakšasas. „Mal po smrti pomáhať duchom – alebo ‚ka, ako im hovorili – tých, ktorí vošli do chrámu. Je však pravda, že som ešte nepočul, že by túto úlohu plnil Talian, a už vôbec nie taký, ktorý je podľa šiat a ostatného mŕtvy iba veľmi krátko.“

„V skutočnosti som Grék,“ opravil ho Leo. „Z Cypru. V tom druhom však máte pravdu, pane. Som mŕtvy iba od roku tisícosemstosedemdesiatdva.“

Johna ten drobný mužík poriadne zaskočil. Vôbec nevyzeral ako duch, no práve ním bol.
„Ak vám neprekážajú všetečné otázky,“ pokračoval starý džin, „ako sa mohol niekto, kto zomrel pred necelými stopäťdesiatimi rokmi, stať sluhom ka dvetisícročného egyptského chrámu?“

„Bol som v Egypte dohodnúť zásielku tureckého medu pre kráľovskú rodinu,“ vysvetlil mu Leo, „a v posledný deň pobytu ma premohla nuda, takže som ako mnohí predo mnou vyryl svoje meno do steny chrámu. Tu je, vidíte?“

Ukázal na jedno miesto na stene, kde sa naozaj dal rozoznať nápis POLITI.
„Bohužiaľ, aby som si na to urobil miesto, vymazal som meno dôležitého egyptského kňaza, ktorý bol sluhom ka predo mnou, a tým som sa sám odsúdil na večnosť v tomto chráme, pretože som ho musel nahradiť. Krátko nato som zomrel na uštipnutie komárom a ocitol sa tu. Kým bol chrám v Egypte, nebolo to až také zlé, ale odkedy ho dostali Američania, sužuje ma nuda. Neprichádzajú nijakí noví mŕtvi, ktorých by som sprevádzal. Vy dvaja ste prví po dlhých rokoch. Povedzte, páni, ste mŕtvi už dlho?“

John sa zamračil. „Nevraveli sme, že…“

„Nie veľmi dlho,“ skočil mu do reči majster Rakšasas s výrazom, ktorý naznačoval, že o tomto má radšej pomlčať. „Ale povedzte nám, Leo, čo je zač ten chlap s mečom?“

„Myslím, že je to jeden z exponátov,“ odvetil Politi. „Nie som si však celkom istý. Ako ste sami videli, pochoduje tu hore-dolu. Mali by ste si dať pozor, aby vás neuvidel. Nie je totiž veľmi priateľský. Myslím, že práve to je jeho úloha – má odstrašiť zamestnancov. Odkedy sa tu objavil, celé múzeum je hore nohami. Teraz v ňom máta hneď niekoľko duchov.“

„Duchov?“ začudoval sa starý džin.
„Áno, pane. Pohybujú sa tu a najmä v noci robia dosť nepekný hluk.“

„To by vysvetľovalo, prečo zamestnanci vstúpili do štrajku,“ poznamenal John.
„Veru tak, páni,“ prikývol Leo. „Duchovia vyhnali všetkých tých tučných strážnikov.“

„Ale čo to celé spôsobilo?“ vyzvedal majster Rakšasas. „Odkiaľ sa tu vzali tí duchovia, Leo?“

„Naisto to neviem, pane,“ odvetil chrámový sluha, „ale domnievam sa, že z vnútra toho chlapa s mečom.“

„Z neho?“ čudoval sa Rakšasas. „Aké nezvyčajné!“

„Pst! Už ide! Ak vás zbadá, musíte obaja ujsť. O mňa sa nebojte. Mňa nechá na pokoji. Navyše, aj tak tu musím ostať, či sa mi to páči, alebo nie.“

Rýchlo odtlačil Johna aj majstra Rakšasasa do falošných dverí, aby ich ten tvor s mečom neuvidel. Ako predtým, aj teraz kráčal pomaly, takmer ako nejaký automat.
„Tie jeho šaty,“ premýšľal nahlas John, „a to brnenie… Vôbec mi nepripadá ako čosi egyptské.“

Presne ako naposledy, neznámy aj tentoraz zastal pri severnej stene Sacklerovho krídla, prudko sa zvrtol a odpochodoval za roh.
Leo si uľavene vydýchol a vreckovkou si utrel z hladkej okrúhlej tváre pot. „Tak, a je preč.“

„Čo by sa stalo, keby sme neušli?“ spýtal sa ho John.
„Tých, ktorí sa k nemu priveľmi priblížia, jednoducho pohltí,“ odvetil Leo. „Vtiahne ich do seba ako špongia. Naozaj. Videl som to na vlastné oči. Asi sa snaží pochytať všetkých tých, ktorých predtým vypustil.“

„Ale prečo by robil niečo také?“ nechápal majster Rakšasas. „To vám nevysvetlím, pane,“ odvetil Leo. „Bohužiaľ, v poslednom čase je čoraz viac vecí, ktoré jednoducho nie som schopný objasniť. Oveľa viac ako za celý čas od chvíle, čo som sa stal sluhom ka v chráme Dendur.“

„Napríklad?“ vyzvedal John.
„Kým sa v múzeu objavili duchovia a vystrašili všetkých tých tučných strážnikov, došlo k čomusi, čo by som asi najskôr nazval zemetrasením. Naozaj to vyzeralo ako zemetrasenie vo svete duchov.“

„Zemetrasenie?“

Leo prikývol. „Svet duchov sa dramaticky otriasol a načas úplne stíchol. Bolo to, akoby v ňom ani nik nebol. Potom sa tu objavil ten chlap s mečom a začalo tu strašiť. Ak k vám mám byť úprimný, páni, spočiatku ma to aj trocha potešilo. Uľavilo sa mi, že tu nie som celkom sám. Až dovtedy ma trápil čoraz silnejší pocit, že som jediný duch, čo tu ostal. Dosť ma to desilo.“

„To si viem predstaviť,“ súhlasil John.
„A teraz, páni,“ pokračoval chrámový sluha, „kam vás mám odprevadiť? Do podsvetia? Do očistca? Alebo by ste radi niekde strašili? Chcete mátať nepríjemného príbuzného, panovačného šéfa alebo nevernú manželku? Ak áno, môžem vás odprevadiť až k nim domov. Ja osobne by som hrozne rád niekoho strašil.“

„Chceli by sme ísť na Bannermannov ostrov,“ povedal mu John. „Leží na rieke Hudson v štáte New York severne od nás. Poznáte ho?“

„Našťastie neexistuje takmer nič, čo by som nevedel a nepoznal,“ vyhlásil Leo. „Jedna z výhod toho, že človek zomrie, je to, že odrazu akoby vedel úplne všetko. Alebo nie úplne, no rozhodne viac ako predtým. Pravdaže, práve vďaka tomu si môžu nezbední duchovia tak ľahko doberať živých ľudí na seansách a podobných akciách.“

„Veru, veru, je to tak,“ prikývol majster Rakšasas. „Nikdy neviete, s kým hovoríte, keď sa potme držíte za ruky“

„Ale už by sme asi mali ísť,“ súril ich Leo. „Čaká nás dosť dlhá cesta.“

Zatlačil na falošné dvere, ktoré – ako sa ukázalo – boli falošné iba v reálnom svete, a ako skúsený sprievodca mŕtvych to hneď aj začal vysvetľovať: „Vo svete duchov je toto jedno z miest, kadiaľ môže duša zosnulého magicky prejsť do života po smrti.“ Naznačil im, aby vošli dnu. „Starí Egypťania tomu zjavne dobre rozumeli, aj keď dnes je to celkom iné. Tak či onak, ste tu vítaní, páni. Vitajte na mieste, ktoré Egypťania nazývali Kráľovstvo západu. Vitajte vo svete duchov.“

ŠIESTA KAPITOLA
MÚZEUM VOSKOVÝCH FIGURÍN
Vzdušný vír odviezol Philippu, Nimroda a Groanina do Londýna, presnejšie do záhrady Nimrodovho domu na Stanhope Terrace číslo sedem v štvrti Kensington.
„Kedysi som bol presvedčený, že si nikdy nezvyknem na tento spôsob cestovania,“ mrmlal Groanin vedúc svojho zamestnávateľa a jeho neter do veľkého domu. „Teraz si to však už nemyslím. Cestovanie lietadlom už pre mňa stratilo všetko čaro. Rady na odbavenie, hlúpe otázky ohľadom batožiny, röntgeny, biometrické snímače a bohviečo ešte… Ani sa mi na to nechce myslieť. Dochádzam k záveru, že na tomto svete je najlepšie byť bláznom – pekným bláznom.“

„To mi znie, akoby si už bol na polceste k tomu, aby sa z teba stal šťastný človek,“ poznamenal Nimrod.
Komorník čosi nečujne zafrflal a šiel pripraviť večeru.
„To od teba nebolo pekné, strýko,“ povedala Philippa.
„Možno to nebolo veľmi vľúdne,“ pripustil Nimrod, „ale robím to pre jeho dobro. V poslednom čase zjavne nie je vo svojej koži. Najšťastnejší je vždy vtedy, keď sa môže na niečo ponosovať, a teraz to bolo prvý raz po rokoch, čo povedal niečo kladné o cestovaní vzdušným vírom.“

Navečerali sa a potom, po zotmení, Groanin vytiahol rolls-royce, aby ich odviezol do Múzea voskových figurín Madame Tussaudovej. Pred vchodom stál ešte väčší neónovomodrý rolls-royce, z ktorého vystúpil drobný šľachovitý muž s najtypickejšou tvárou kriminálnika, akú kedy Philippa videla. Mal nízke čelo, kopu vrások, odstávajúce uši s diamantovými náušnicami a viac tetovaní, ako uvidíte na bežnej floridskej pláži. Pristúpil k Nimrodovi a ledabolo zasalutoval.
„Dobrý večer, pane,“ povedal ticho s prízvukom londýnskeho podsvetia.
„Ahoj, Silman,“ pozdravil ho Nimrod. „Toto je moja neter Philippa.“

„Teší ma, slečna.“

„Philippa, toto je slávny Silman Franco, ktorý sa iba nedávno vrátil na náš ostrov po dlhom pobyte v južnom Španielsku. Je tu veľmi vítaný.“

„Ste nesmierne láskavý, pane,“ povedal Franco skromne. „Až priveľmi.“

„Už dlhé roky vykonáva pre náš kmeň nevyčísliteľné cenné služby,“ pokračoval strýko Nimrod. „Robí veci, ktoré z nejakého dôvodu radšej nechceme vykonávať sami. Špehovanie, sliedenie, pátranie, vyzvedanie, vlámanie, okrádanie, sledovanie… Na svete nie je nič také nehanebné, nelegálne či trestné, aby to nedokázal spraviť.“

„Pre vás čokoľvek, pane.“

„Je to dobrý, poctivý kriminálnik, ktorému sa dá veriť,“ uzavrel to Nimrod.
„Aj za to ďakujem, pane,“ vyhlásil Franco a hlboko sa uklonil.
„Priniesol si to?“

„Áno, pane. Tu to je.“ Silman Franco siahol do vrecka bundy a vybral z neho drobné puzdro z tvrdej kože pripomínajúce škatuľku na zápalky. „Nech sa páči,“ povedal podávajúc ho Nimrodovi.
„Pred rokmi,“ začal strýko vysvetľovať Philippe, „som mu musel splniť tri želania. Jedným z nich bolo vytvoriť špeciálny kľúč podľa jeho vlastného návrhu.“

Otvoril škatuľku, v ktorej bol kostlivec veľký ako sponka na papier a iba o niečo hrubší. Vysypal si ho do dlane a dýchol naň ako ľudia, keď hrajú kocky. Keď potom dlaň otvoril, kostlivec sa postavil a začal sa vystierať ako niekto, kto sa zobudil z dlhého ťažkého spánku.
„Ránko!“ usmial sa naňho Silman. „Hore sa, krásavec!“

„Uf!“ zvolala Philippa. „Čo je to?“

„Kostrový kľúč,“ odvetil Nimrod.
S nemým zdesením sledovala, ako strýko prikladá dlaň ku kľúčovej dierke na dverách múzea a kostlivec do nej rázne vchádza.
„Keď máš vo vrecku tohto pozoruhodného mužíčka, nepotrebuješ nijaké pakľúče,“ dodal strýko. „Všetko urobí za teba. Posunie všetky páčky, pohne všetkými kolíčkami a ešte aj vytiahne jazýček“.
„Presne tak, pane,“ pritakal Silman. „Na svete nie je nič, čo by nevedel otvoriť.“

Prešlo niekoľko sekúnd a naozaj sa ozvalo cvaknutie odomykanej zámky. O chvíľku neskôr miniatúrny kostlivec vyliezol von a vrátil sa do svojej koženej škatuľky. Silman zatiaľ ako namydlený blesk uháňal vypnúť poplašný systém. Kým by Philippa stihla povedať „nulová šanca“ už bol naspäť a víťazoslávne sa na nich usmieval.
„Cestu máte voľnú, pán Nimrod,“ oznámil im.
„Vďaka, Silman,“ povedal mu strýko. „Pre istotu ešte počkaj, či ťa nebudeme potrebovať.“

Silman opäť improvizované zasalutoval. „Ako si želáte, pane. Počkám na vás v aute.“

Nimrod zažal baterku a vošiel do temného múzea. Philippa a Groanin šli tesne za ním.
Groanin mal pravdu, uvažovala Philippa svietiac vlastnou baterkou na vystavené figuríny, medzi ktorými sa pohybovali. Vyzeralo to tam naozaj veľmi desivo. Nech ste šli kamkoľvek, nemohli ste sa zbaviť pocitu, že vás niekto pozoruje. Niekoľko postáv hneď aj spoznala. Bol tam americký prezident, britský premiér, kráľovská rodina a zopár filmových hviezd. Jedna či dve figuríny vyzerali až podozrivo verne, iné však boli také zlé, až sa pri pohľade na ne takmer rozosmiala. Ale naozaj iba takmer. No a ako to už mal Groanin vo zvyku, jej strach z toho temného priestoru plného nezvyčajných postáv okamžite dokázal sformulovať do slov* „Hovorí sa, že Madame Tussaudová sa svojmu remeslu naučila v Paríži za Veľkej francúzskej revolúcie,“ šepol. „Začínala modelmi hláv odsúdencov, ktorých tesne predtým popravili gilotínou. Aj to by už samo osebe bolo dosť hrozné, no navyše sa povráva, že niektoré z jej figurín sú v skutočnosti povoskované mŕtvoly. Preto niektoré vyzerajú ako živé. A všimla si si, ako ťa ich oči sledujú, keď ideš po miestnosti?“

„Vlastne som sa snažila nevšímať si to“ priznala sa mu. „A prečo šepkáš?“

„Aj mňa by to zaujímalo,“ pridal sa k nej Nimrod.
„Nuž, je to tu celkom ako v hrobke alebo na cintoríne,“ vysvetlil im komorník. „Vždy som si vravel, že je oveľa pravdepodobnejšie, že duch príde sem, kde človek vyzerá ako za života, než na cintorín, kde leží truhla s jeho spráchnivenými kosťami. Platí to najmä pre tých vrahov o poschodie nižšie, ktorých buď obesili, alebo sa zabili sami.“

„Buď už ticho, Groanin,“ okríkol ho Nimrod a otvoril dvere do úzkej chodby. „Znervózňuješ ju.“
„Ale nie, nič mi nie je,“ namietla Philippa, mimovoľne však pridala do kroku, len aby neostala v tej tme sama.
„Kdesi tu dolu je niekoľko skladísk so starými figurínami,“ podotkol strýko. „Práve v jednom z nich nechala Faustina svoje telo, keď sa rozhodla ovládnuť ministerského predsedu. Presnejšie povedané, nechala ho na trinástej polici v sklade číslo trinásť.“

„Niektorí by to považovali za nešťastné miesto,“ poznamenal komorník.
„Naposledy som tam však bol pred vyše desiatimi rokmi,“ pokračoval Nimrod, „a tak sa tu už veľmi nevyznám.“

Zišli dolu dlhým točitým schodiskom a ocitli sa v dosť vlhkej pivnici. Nimrod prešiel na koniec ďalšej chodby a otvoril dvere. „Aha! Myslím, že sme tu,“ vyhlásil a odhrnul niekoľko pavučín. Potom vošiel dnu a zažal elektrické svetlo.
Philippa sa užasnuto pozrela po skladisku. Azda jediná vec v celej miestnosti bola stará stolička v kúte. Na niekoľkých policiach stáli hlavy kedysi slávnych ľudí, akoby ich Madame Tussaudová pozbierala spod mimoriadne vyťaženej gilotíny, a na ďalších zasa celé figuríny. Bola tam aj škatuľa s rukami a ďalšia zasa s očami.
„Ako to mohla urobiť?“ spýtala sa zhrozene. „Ako mohla Faustina nechať svoje telo na takomto hroznom mieste? Ja by som sa sem neodvážila ani vkročiť.“

„Faustina nebola ako ostatné džinovské deti v jej veku,“ vysvetlil jej Nimrod. „Bola samotárska, veľmi vážna, náchylná na melanchóliu a dokonca aj trocha chladnokrvná. Všetko sú to vynikajúce dôvody, prečo sa práve ona mala stať novým modrým džinom. Okrem toho, jedna z tých figurín zobrazuje Ronalda Reagana. Pokiaľ viem, obdivovala ho takmer ako vlastného starého otca a zrejme jej pripadalo ako dobrý nápad nechať svoje telo vedľa neho. Práve pri ňom som ju totiž vtedy pred rokmi našiel.“

„Myslíš toho bývalého prezidenta USA?“ vyzvedala Philippa, ktorá si na to meno spomínala iba veľmi nejasne.
„Presne tak,“ uistil ju. „A tu ho máme.“

Pristúpil k figuríne muža v obleku, široko sa usmievajúceho z police, na ktorej bol uložený. Vedľa neho bolo prázdne miesto.
„Už tu nie je,“ skonštatoval Groanin.
„Ale bola tu!“ trval na svojom Nimrod. „Som si tým istý!“

„Možno po ňu nakoniec predsa len prišla sanitka,“ nadhodila Philippa.
„Nie, nie!“ vyhlásil Nimrod. „Už som ti vravel, že som to preveroval na klinike. Okrem toho, zmizla odtiaľto iba relatívne nedávno. Pozri sa na prach na polici. Jednoznačne tam ešte pred pár mesiacmi niekto ležal. A povedal by som, že to bol niekto mladý. Len sa pozri, o koľko je obrys tej postavy menší ako prezident Reagan.“

„Nemohli ju odniesť na roztopenie, lebo si mysleli, že je z vosku?“ spýtal sa komorník prechádzajúc okolo políc na vzdialenom konci miestnosti a svietiac do temných zákutí.
„Hrozná predstava,“ zdesila sa Philippa.
„Ale prečo iba ju a nie aj ostatné figuríny?“ namietol Nimrod. „Veď tu ležia oveľa dlhšie ako ona. Nie, Groanin, jej telo niekto ukradol. Som si tým takmer celkom istý.“

„Kto by už kradol jej telo?“ hrozila sa Philippa čoraz viac. „A prečo?“

„Možno ich zmizlo viacero,“ podotkol komorník. „Pozrite sa na toto.“

Nimrod a Philippa prešli za ním na koniec radu políc. (Iclkom jasne sa tam dali rozoznať dve ďalšie siluety postáv, ktoré tam ešte pred časom ležali. „Máš pravdu,“ skonštatoval Nimrod.
Groanin sa zohol a zdvihol čosi zo zeme. Bol to útržok lepiacej pásky s jasne viditeľným odtlačkom prsta. „Aha!“ zvolal. „Čo to tu máme?“ Posvietil baterkou po podlahe a hneď našiel ďalší podobný ibaže ten ešte nebol odlepený. „Povedal by som, že tu bola polícia, pane,“ vyhlásil. „Presnejšie, technici Scotland Yardu na zaisťovanie stôp. Toto je páska na snímanie odtlačkov.“

„V tom prípade si museli krádež trojice figurín všimnúť a nahlásiť to,“ vyhlásila Philippa.
„Výborne, Groanin,“ potešil sa Nimrod. „Takže s veľkou pravdepodobnosťou bude niekde hore v kancelárii kópia policajného protokolu. Poďme sa na to pozrieť, dobre?“

V kancelárii na poschodí múzea sa Philippa pokúsila získať informácie z kancelárskeho počítača a Nimrod s Groaninom sa pustili do prehľadávania spisov v registračkách. Netrvalo dlho a mali v rukách stopy, po ktorých pátrali.
„Tuje niečo,“ ozval sa Nimrod. „Zdá sa, že jednu nespokojnú zamestnankyňu – akúsi Cristinu Buonaserrovú – pred troma mesiacmi prepustili pre podozrenie z krádeže.“

Ukázal komorníkovi list papiera, na ktorom to bolo napísané. Groanin si odpísal meno tej ženy a začal prehľadávať ďalšiu skriňu.
„Podozrievali ju z krádeže troch voskových figurín,“ pokračoval Nimrod. „Nepíše sa tu, ktoré konkrétne to boli, ale jedna z nich musela byť aj Faustina. Nikdy sa nenašli. Pani Buonaserrová sa po prepustení z väzby odsťahovala z krajiny a teraz žije v Taliansku. V Taliansku! Božemôj! Nemáme šancu nájsť ju včas! Môže byť kdekoľvek.“

„Ehm… To nemusí byť tak celkom pravda, pane,“ nadhodil komorník. „Tu je jej spis. Ako najbližší príbuzný je uvedený taliansky občan – jej brat, ktorý je, zdá sa, kňaz. A nie hocijaký kňaz – je to opát kláštora kartuziánov v Malpense neďaleko mesta Eboli.“

 „Malpensa,“ zamrmlala Philippa nahadzujúc to slovo do internetového vyhľadávača.
„Je to mestečko na juhu krajiny,“ povedal Nimrod.
„Stavím sa, že odišla práve za ním,“ dodal Groanin.
„Heuréka!“ zvolala Philippa a nadšene sa odtiahla od počítača. „Našla som to. Convento di Carthusi v Malpense. Ale… No fuj! Áno, určite išla práve tam. Pozrite sa!“

Na obrazovke bola fotografia čohosi, čo vyzeralo ako podzemný cintorín pozostávajúci zo siete tunelov a kobiek so stupienkami a policami, na ktorých ležali mumifikované mŕtvoly ako v nejakom hrôzostrašnom múzeu. Niektoré už dávno prišli o telesnú hmotu a ostali z nich v podstate iba kostry, iné však stále vyzerali, akoby iba spali.
„No fuj!“ zopakovala Philippa.
„To sú katakomby,“ vysvetlil jej strýko spoza chrbta. „Podzemné hrobky pod kláštorom. Ukladajú do nich zosnulých namiesto toho, aby ich pochovali do zeme. Je to stará talianska tradícia.“

Pýchou tých katakomb bola podľa internetovej stránky dokonale zachovaná múmia dievčaťa, ktoré zomrelo v roku 1920 a ktoré miestni pomenovali „Šípková Ruženka“. Bola vystavená v otvorenej sklenej vitríne a aj vďaka ružovým stužkám vo vlasoch vyzerala naozaj ako bytosť z rozprávky. Philippa si však uvedomila, že jej zároveň pripadá akási povedomá. Na moment ju zaujalo, ako veľmi sa podobá na Dybbuka, a potom si spomenula na portrét v hrade na Bannermannovom ostrove, na ktorý v tejto chvíli smerovali John a majster Rakšasas. Práve tam tú dievčinu videla. Áno, bola to ona. A nebola mŕtva. Bola to totiž Faustina.
SIEDMA KAPITOLA
MUŽI V ČIERNOM
„Je to čudné,“ nadhodil Leo Politi, sluha ka v chráme Dendur, „ale vy dvaja mi vôbec nepripadáte ako všetci ostatní mŕtvi, ktorých som vyprevádzal do sveta duchov.“

„Naozaj?“ spýtal sa John. „A to už prečo?“

„Väčšina ľudí je zmätených z toho, čo sa im stalo,“ vysvetlil mu Leo. „A to natoľko, že vlastne ani netušia, akú obrovskú zmenu majú za sebou.“

„Ako to myslíte?“ nechápal chlapec.
„Myslím to tak, že netušia, že sú mŕtvi,“ odvetil chrámový sluha. „Ani sa poriadne nevyslobodia zo svojej pozemskej podoby a už by chceli žiť ako predtým. Pravdaže, živí ľudia ich ignorujú a oni sa zlostia. Starí Egypťania to vedeli a práve preto stavali chrámy, v ktorých im pomáhali sluhovia ka. Takto mali k dispozícii niekoho, kto im jemne vysvetlil, čo sa s nimi stalo. Bohužiaľ, v dnešných časoch ľudia nemajú predstavu o tom, kam sa dostanú po smrti. Rozhodne nečakajú, že sa ocitnú v chráme Dendur uprostred newyorského Metropolitného múzea. Vy dvaja však viete, čo ste zač, kam idete aj čo tam chcete robiť.“

„Ale isteže,“ povedal Rakšasas. „Nemá význam nosiť dáždnik, ak máte deravé topánky. Vieme, kde sme, Leo, a nepatríme k tým, ktorí by sa na to sťažovali. Niekedy jednoducho musíte s veľkým zemiakom zobrať aj malý.“

Všetci traja sedeli v autobuse smerujúcom na stanicu Grand Central kde chceli nasadnúť na vlak a vyraziť proti prúdu rieky Hudson. John si všimol, že nik z cestujúcich si ich nevšíma, akoby tam ani vôbec neboli. Akoby boli duchovia. V tom mal chrámový sluha pravdu, no inak svet duchov vyzeral celkom ako svet ľudí – teda až na to, že v ňom bolo všetko čiernobiele. Z tejto strany portálu to platilo dokonca aj na živých ľudí. Zároveň ho však premáhal pocit, že vstupovať do tohto sveta cez chrám v múzeu bola jednoducho strata času.
Naklonil sa k majstrovi Rakšasasovi a šepol: „Ak išlo len o to, aby sme nasadli do autobusu a potom do vlaku, mohli sme to spraviť aj sami. Cestu na Bannermannov ostrov dobre poznám. Prečo sme teda museli ísť do toho chrámu a brať so sebou Lea?“

„Po prvé,“ odvetil starý džin, „takto sa navzájom vidíme, čo je veľmi užitočné. Uvidíme aj Faustinu, čo bude ešte užitočnejšie. Byť neviditeľný vo chvíli, keď sa snažíš s niekým rozprávať, je veľká nevýhoda.“

„Na to som nepomyslel,“ pripustil John.
„A po druhé,“ pokračoval Rakšasas, „sluha ka je ako každý turistický sprievodca, čo znamená, že vie pár vecí, o ktorých nemáme tušenia. Napríklad to, kto z ľudí, ktorých vidíme, je mŕtvy a kto dostatočne živý. O mŕtvych zasa vie, komu sa dá veriť a komu nie. Veru tak, nejeden vlk sa pokúšal vydávať za babičku. Chcem tým povedať, že je viac ako iba náš sprievodca, chlapče. Má v tomto svete moc, ktorá nám chýba.“

„Myslíš, že je niečo ako telesný strážca?“

„Keďže ani jeden z nás momentálne nemá telo, rozhodne by som to tak nenazval. Je skôr niečo ako strážny anjel, aj keď v skutočnosti anjelom nie je. Nie som si celkom istý, ako to funguje. Dúfajme, že to nebudeme musieť zisťovať na vlastnej koži.“

S tým mohol John iba súhlasiť. Keďže bol teraz v podstate aj on iba duch, začínal si myslieť, že toto by aj celkom zvládol. Na druhej strane, keď predtým majster hovoril o tom, že môžu stretnúť aj niečo iné, to už bolo… nuž, niečo celkom iné.
Na stanici nasadli na vlak do Newburghu, ktorým John už cestoval s Philippou, keď bol pred pár týždňami na Bannermannovom ostrove. Kým dorazili do lodenice, už sa stmievalo, John však Leovi povedal, že si tam aj tak zrejme budú môcť požičať kanoe, aby sa mali čím preplaviť na ostrov. Kým Leo hľadal také, ktoré by im najlepšie vyhovovalo, John a Rakšasas zašli do starého domčeka s klubovňou. Zvonka vyzeral presne rovnako, no starý správca, ktorý v ňom býval, bol oveľa mladší ako v chlapcových spomienkach. Mladší a zároveň smutnejší, akoby ho postihlo nejaké nešťastie. Okrem toho, Johna trápil pocit, že ich vidí, čo by malo byť v podstate nemožné. Živí ľudia totiž vidia duchov iba za veľmi výnimočných okolností.
Chvíľu zvonka sledovali cez okno kuchyne, ako si robí čaj. Keď ho mal hotový, čosi si zamrmlal a odišiel do obývačky. Dvere za sebou zabuchol tak zlostne, až sa zatriasla celá zárubňa. John sa chcel pozrieť, či ešte stále má kocúra Hendrixa po jednom Dybbukovom priateľovi, a tak si povedal, že tým predsa nikomu neuškodí, a vošiel cez zavreté dvere do domu.
Vnútri panovalo až nepríjemné ticho a oveľa pochmúrnejšia atmosféra, ako keď tam bol naposledy. Kocúra Hendrixa nikde nevidel. V hale mlčky stáli starožitné stojacie hodiny, na záclonách sa rozťahovali pavučiny a takmer všetok nábytok bol zakrytý plachtami proti prachu. Aj napriek chladnému večeru v kozube nehorel oheň, čo mu prišlo trocha nezvyčajné, no ani zďaleka nie také nezvyčajné ako dvojica mužov sediacich pri stole.
Obaja mali lesklé čierne obleky, čierne košele, čiernu bradu a čierne oči. V rukách držali čierne knihy a čierne koráliky.
Dokonca aj ponožky mali čierne. Jeden z nich mal pri nohách položenú malú čiernu kabelu pripomínajúcu lekársku tašku a druhému trčal z vrecka cestovný poriadok, akoby iba teraz vystúpil z vlaku. John veľmi rýchlo dospel k názoru, že sa mu na nich niečo nepáči, a nebol to iba silný pach kadidla vychádzajúci z ich šiat.
Správca lodenice sa bez slova usadil do hojdacieho kresla, začal sa hojdať a čosi si k tomu ticho pohmkávať. Len čo to urobil, tí čudní muži podskočili, akoby ich niečo vyľakalo. Jeden sa pozrel na druhého a s vážnym výrazom mu kývol. Potom si obaja otvorili pred sebou knihu a začali z nej striedavo nahlas čítať. Správca sa v tej istej chvíli skrčil na stoličke a ticho zastonal, akoby ho rozbolel žalúdok.
„Čo je to s ním?“ šepol John.
Jeden z mužov na jeho otázku zareagoval tým, že výrazne zosilnil hlas, a druhý zasa postriekal miestnosť vodou z malej fľaštičky, ktorú mal už predtým pripravenú v ruke. Na Johna to nijako nezapôsobilo, možno aj preto, lebo im nerozumel ani pol slova. Knihy, ktoré čítali, boli zjavne napísané v jazyku, ktorý nepoznal, no ktorý mu zároveň pripadal čudesne povedomý. Potom, ešte vždy čítajúc, obaja vstali a on si všimol niečo, čo mu až doteraz unikalo. Očividne sa niečoho báli. Ale čoho?
„Nevieš, čo to čítajú?“ spýtal sa majstra Rakšasasa, ktorý tam prišiel za ním.
„Je to po latinsky,“ zakričal starý džin, pretože teraz už čítali tak hlasno, až takmer nebolo počuť nič iné.
Ich hlasy prilákali do domu aj Lea. Na moment sa zastavil vo dverách s výrazom čoraz väčšej hrôzy vo vypasenej tvári. „Poďte!“ zavolal nakoniec. „Musíme odísť, a to hneď! Vari to nechápete? Sú to exorcisti!“

„Fíha? Akí?“ spýtal sa John.
„Záleží na tom?“ kričal rozrušený Leo. „Ak okamžite neodídeme, stane sa niečo hrozné! Práve to je ich práca – vyhnať duchov z domu.“

Kým stihli dodať čokoľvek ďalšie, správca lodenice hlasno zajačal a vyletel von oknom. Až vo chvíli, keď ním prešiel bez toho, aby sa rozbilo, si John šokovane uvedomil, že je to duch. „On je mŕtvy!“ zvolal.
„Presne tak,“ prikývol Rakšasas. „Iba mám pocit, že si to ešte stále odmieta pripustiť. Je zmätený, presne, ako hovoril Leo – veď vieš, o ľuďoch, ktorí po smrti prepadnú zmätku.“

Ak si však John myslel, že správca je jediný duch v dome, poriadne sa mýlil. Keď s majstrom Rakšasasom vyšli na chodbu a vykročili po nej ku vchodovým dverám, zo stien ostatných izieb sa začali vynárať ďalší a ďalší. Niektorí boli hrozne starí. Boli to duchovia, ktorí strašili okolo tohto úseku rieky Hudson už azda stovky rokov. Všetci do jedného zúfalo kričali a snažili sa dostať z domu, skôr ako na nich vyháňači duchov uvalia nejakú hroznú pohromu.
„Nechápem to,“ zakričal Leo do toho zmätku. „V jednom dome by ich nemalo byť ani zďaleka tak veľa. Nedáva to zmysel. Akoby sa tu pred niečím ukrývali.“

John sa im pokúsil ustúpiť z cesty, no nestihol to. Jeden z nich utekal z domu tak panicky, že preletel priamo cez neho, takže mu na letmý moment spôsobil pocit, že aj on beží ako o život. Bolo to také desivé, až nahlas zakričal na majstra Rakšasasa. Zároveň sa mu hlavou mihla nekonečná hrôza, ktorú ten duch zažil tesne pred svojou smrťou pred nejakými tristopäťdesiatimi rokmi, a utrpenie, ktoré prežíval od tej chvíle až doteraz.
Prvý raz to bol iba zlomok sekundy, no keď sa to stalo znova, akoby to trvalo celú večnosť.
Ozlomkrky sa hnal temným, vlhkým lesom. Ranný vzduch v údolí rieky Hudson bol plný vône pušného prachu, mokrých listov a kriku Mohykánov na vojnovom chodníku, ktorí zo zálohy prepadli skupinku holandských lovcov kožušín. Ich zbrane boli primitívne, no smrteľne nebezpečné – vojnové palice, luky a šípy, tomahavky… Niektorí zo skupiny stihli vystreliť z kresadlových muškiet, väčšina však jednoducho nemala čas na to, aby si mohla pripraviť zbraň a zamieriť na nepriateľa. No a teraz utekal ako bez duše, aj keď vôbec netušil, ktorým smerom vlastne beží. Jediné, na čom záležalo, bolo ujsť čo najďalej. Musel sa dostať preč od Mohykánov, niekde sa ukryť a potom pod pláštikom tmy nájsť cestu späť do pevnosti. To, že bol v podstate ešte iba dieťa, pre divochov nič neznamenalo. Bleskovo podliezol konár stromu a preskočil malý potôčik. Na druhom brehu sa mu pošmykli nohy a spadol, podarilo sa mu však pregúľať, zosunúť sa dolu strmým svahom, bleskovo sa dostať naspäť na nohy, znova nabrať rýchlosť a preskočiť spadnutý klát tak svižne, že by mu to mohla závidieť aj ktorákoľvek líška. Do kmeňa stromu za ním čosi udrelo a zozadu sa ozval bojový pokrik Mohykánov pripomínajúci vtáčie trilkovanie. Jeden z nich ho musel zazrieť a teraz volal ostatných, aby sa pripojili k honu na „bielu tvár“. Dobiehali ho a on z akéhosi dôvodu myslel na dátum, kedy sa to stalo: 12. mája 1640. V ten deň mal pätnáste narodeniny. Dožije sa aj ďalších? Uvidí ešte niekedy svoju mamu v Amsterdame? Plnou rýchlosťou prerazil akési kríky a ocitol sa na brehu veľkej rieky zahalenej do ranného oparu. Hladinu mala hladkú ako zrkadlo, no preňho nemalo význam pokúšať sa dostať na druhú stranu. Nevedel totiž plávať. Kadiaľ sa teda vydať? Po prúde alebo proti nemu? Na bahnitom brehu sa pošmykol, podliezol veľký ker, obehol kmeň mohutného stromu a vletel priamo do náručia statného Mohykána.
Ten ho schmatol silnými rukami a vyceril zuby ako vlk. Jeho hrozivý zjav ešte zhoršoval chumáč čiernych vlasov uprostred vyholenej hlavy a kresby po celom tele. Hnusne páchol. Len čo chlapca zastavil, pevne ho chytil za zápästie a ovalil po hlave krátkou pomaľovanou palicou pripomínajúcou svojím tvarom jazdeckú pištoľ. Uder bol dosť silný, aby ho omráčil a zrazil k zemi. Polonahý Indián sa pozrel kamsi k oblohe a z hrdla sa mu vydral desivý rev. Potom ho ako vrece zemiakov odtiahol k stromu a priviazal k jeho kmeňu tenkými pásmi zvieracej kože. Na miesto rýchlo dobehli ďalší Mohykáni zavýjajúci ako svorka vlkov. Hlavy mali natreté načierno, takže vyzerali, akoby ich nejaké zlomyseľné dieťa primontovalo k nesprávnemu telu. Jeden z nich založil oheň, druhý privliekol dutý kmeň a začal naň bubnovať ako na bubon, kvíliac akýsi nemelodický nápev. Chlapec vycítil, že jeho situácia je zúfalá, a tak iba obrátil zrak k jasnej modrej oblohe a začal sa modliť.
ÔSMA KAPITOLA
ANJEL NA STREDU
Vzdušný vír ich odniesol na pole pri mestečku Malpensa. Keby ste ho hľadali na mape Talianska pripomínajúceho čižmu, našli by ste ho na opätku. Len čo pristáli, Nimrod vytvoril sanitku, ktorou chceli odviezť Faustinino telo, a vyrazili v nej hore strmým kopcom k okraju mesta.
Malpensa pripadala Philippe ako celkom zaujímavé mestečko. Stála na vysokom brale a vyzerala, akoby z neho vyrástla ako nejaký kamenný krík či strom. Jej domy boli v dosť zlom stave, zjavne po jednom z otrasov, ktoré odnepamäti sužovali túto časť sveta. Väčšina obyvateľov sa zrejme bála, čo sa s ich obydliami stane pri ďalšom zemetrasení, a tak sa rozhodli žiť v rozsiahlej sieti jaskýň ako nejaké medvede či netopiere.
Viacero dôležitých budov, napríklad radnica a policajná stanica, bolo posilnených hrubými drevenými trámami alebo hustým lešením, takže časť mesta vyzerala, akoby tam držali extrémne veľké a nebezpečné zvieratá v drevených klietkach.
„Nie je ťažké uhádnuť, odkiaľ má to meno,“ poznamenala.
„Naozaj?“ spýtal sa Groanin. „Čo vlastne znamená Malpensa?“

„Zlý nápad,“ odvetila.
„Nuž, vyzerá to tu tak trocha ako po katastrofe,“ pripustil komorník.
Do kartuziánskych katakomb sa vchádzalo z malého kostolíka na Piazza Carthusi oproti futbalovému ihrisku ožiarenému silnými reflektormi. Práve tam prebiehal zápas, ktorému sa hlučne prizeralo všetko obyvateľstvo mesta čiže asi 825 ľudí.
„Ako to,“ zastonal Groanin, „že na tieto hrozné miesta vždy chodíme v noci?“

„Napríklad preto, lebo tie katakomby sú jedinou turistickou atrakciou v Malpense,“ vysvetlil mu Nimrod. „Nemáme teda veľmi na výber, kedy do nich pôjdeme. Podľa bedekra ich v lete navštívi až stovka ľudí denne.“

„Neuveriteľné, čo všetko sú ľudia schopní robiť na dovolenke,“ vyhlásil komorník pohoršene.
„Okrem toho,“ dodala Philippa, „azda si nemyslíš, že by nám len tak dovolili odniesť si za bieleho dňa ich najslávnejší exponát?“

„Pripúšťam, že kradnutie tiel je činnosť, ktorá sa lepšie vykonáva v nočnom čase,“ povedal Groanin. „Aj keď by som si celkom želal, aby to tak nebolo.“

Kostol nebol zamknutý. Vošli dnu a hneď sa museli preplietať pomedzi trámy, ktorými mal podopreté steny. Pred oltárom visel zo stropu veľký kovový luster s desiatkami zapálených sviečok. Nimrod zobral tri ďalšie z police, na ktorej boli naukladané ako cigary, zapálil ich a podal po jednej Philippe a Groaninovi. Celkom vzadu, až za oltárom, bola ručne písaná ceduľa označujúca vchod do katakomb. Ten už bol zaistený visacou zámkou veľkou ako menší tanier, Nimrod si však na cestu do Talianska požičal kostrový kľúč, ktorý ju bez problémov odomkol.
Keď mali vstup uvoľnený, komorník otvoril ťažké dvere a odstúpil, aby Nimrod a jeho neter mohli vojsť dnu. Pravdaže, veľmi rád sa k nim správal takto úslužne, pretože sa dosť bál tmy a ešte viac duchov – nehovoriac už o desiatkach a desiatkach mŕtvol.
Keď mu do oka padli prvé z nich, až ho celého striaslo. Boli blízko, takmer na dotyk, vystavené ako poklady v súkromnom múzeu nejakého vyšinutého zberateľa. Ležali na policiach a opierali sa o steny niektoré dokonale zachované, s vlasmi a očami, iné zasa zošúverené až na kosť, s chýbajúcimi sánkami a dokonca končatinami. Boli tam aj mŕtve deti a bábätká, pretože smrť si nevyberá a nemá zľutovania ani s najmladšími. Tie mu pripadali najsmutnejšie, a keď ich uvidel niekoľko pokope, do očí sa mu natisli slzy. Zároveň však začínal chápať, prečo sa niekto rozhodol ukradnúť tri figuríny z Múzea Madame Tussaudovej a nahradiť nimi mŕtvoly v katakombách. Aj tie mu totiž do veľkej miery pripomínali práve múzeum voskových figurín.
„No dofrasa!“ zvolal ticho. „Len sa pozrite na všetkých tých mŕtvych. Veď ich tu musia byť tisíce! Pripadám si tu ako v parlamente.“

Philippa hlasno zavetrila, vo vzduchu však nebolo cítiť ani náznak nejakého pachu.
„Fíha!“ komentoval to Groanin ďalej. „Tento je mŕtvy od roku tisícpäťstodeväťdesiatdeväť. Cudná predstava. Keď si uvedomíte, že tí ľudia žili celkom ako my, pracovali a starali sa o rodinu, musíte sa cítiť divne. Aspoň ja sa tak cítim. Veď viete – neubehne ani tak veľa času, a môžu o stenu oprieť aj mňa.“

„Milá predstava,“ skonštatoval Nimrod a potľapkal ho po pleci.
„A to mi chcete tvrdiť, že sem dolu normálne chodia turisti?“ spýtal sa ho komorník. „Nepovedal by som, že je tu ako v Disneylande.“

„Nie celkom,“ pripustila Philippa, potom však ukázala na ďalšiu ceduľku. „Ale tam sa píše: ,Tadiaľto k Šípkovej Ruženke.“’ Zahli za roh a ocitli sa v kobke s jedinou mŕtvolou. Ležala navrchu sklenej vitríny celkom ako hrdinka nejakého starého kresleného filmu a bola dokonale zachovaná. Napohľad mohla mať asi toľko rokov čo Philippa. Bola to Faustina.
„Podľa bedekra tá Šípková Ruženka, čo tu ležala doteraz, zomrela v roku tisícdeväťstodvadsať,“ povedal Nimrod. „Pokojne by som sa stavil, že im zhnila, a tak sa vybrali hľadať za ňu nejakú vhodnú náhradu. S najväčšou pravdepodobnosťou ju pochovali a potom ukradli z múzea Faustinu.“

„Hrozná vec spáchať niečo také,“ dodal Groanin.
Pre Philippu však ešte hroznejšie boli šaty, ktoré mala Faustina na sebe. „Božemôj! Pozrite na tie handry, do ktorých ju obliekli! Strašne staromódne. Keby som si mala také obliecť, neprežila by som to ani po smrti.“

„Tak potom máme šťastie, že Faustina je iba v hibernácii,“ skonštatoval Nimrod.
„A čo sa jej to stalo s vlasmi?“

„Povedal by som, že jej ich vytrhali turisti,“ odvetil strýko. „Každý si chcel zobrať nejaký suvenír, a tak jej vytrhol vlas.“ Groanin sa nervózne obzrel, akoby v tme začul čosi šuchotať. Všadeprítomná atmosféra smrti a rozkladu mu prenikala až do špiku kostí. „Poďme, pane,“ vyhlásil. „Myslím, že sú tu potkany, alebo čo. Zbaľte ju do fľaše od koly alebo do čoho ste chceli, a vypadnime odtiaľto.“

Nimrod zamrmlal svoje spúšťacie slovo, Faustina však nezmizla. Namiesto toho sa pod ňou objavili nosidlá. „Čože?“ zastonal komorník. „To ju máme akože vyniesť?“

„Bohužiaľ, nedá sa nič robiť, Groanin,“ povedal mu Nimrod. „Bolo by nebezpečné pokúšať sa o transsubstanciáciu džina, ktorého duch opustil telo.“ Odložil sviečku a chytil zadnú časť nosidiel. „Poď. Vezmi ich a ideme.“

Groanin dal svoju sviečku Philippe, zdvihol prednú časť nosidiel s Faustinou a vykročil k východu.
„Nechoď s tými sviečkami tak rýchlo,“ varoval Philippu. „Nechávaš nás tu potme.“

Philippa zastala, aby ju dobehli. Keď na nehybnú Faustinu dopadlo mihotavé svetlo sviečok, naozaj jej pripomínala Šípkovú Ruženku. „Vyzerá ako anjel,“ šepla.
„To by som nepovedal,“ ozval sa z tmy hlboký, mužný hlas. Groanin vyľakane skríkol a takmer pustil nosidlá s telom. Philippa si musela pritisnúť ruku na ústa, aby potlačila výkrik.
Do kruhu svetla okolo nich vstúpil statný muž v zle padnúcom obleku. Na hlave pripomínajúcej kolkársku guľu mal krátke strapaté vlasy a na tvári husté strnisko. Jeho ramená boli mohutné ako trámy podopierajúce steny kostola.
„Takto nevyzerá žiadny z anjelov, ktorých som kedy videl,“ pokračoval. „A videl som kompletnú zostavu – dobrých aj zlých.“ Zasmial sa (znelo to ako spod zeme) a letmo sa pozrel na Faustinu. „Ani zďaleka sa na nich nepodobá. Po prvé, je priveľmi vychudnutá, a po druhé, je to dievča.“

„Mám pravdu, keď si myslím, že vy sám ste anjel?“ spýtal sa ho Nimrod.
„Máte,“ odvetil anjel. „Volám sa Sam.“

„Sam?“ zvolal neveriacky Groanin. „Kto už kedy počul o anjelovi, čo by sa volal Sam?“

„A kto kedy počul o tom, že anjel nemôže byť dievča?“ dodala Philippa pohoršene.
Anjel k nim pristúpil s bojovne vystrčenou bradou.
„Na vašom mieste by som sa nesnažil pohnevať si ho,“ varoval Nimrod neter aj komorníka. „Predpokladám, že tu niečo stráži“

„Sam,“ zopakoval anjel. „Je to skrátenina zo Samael. A len pre poriadok, robiť anjela je mužská práca. Vždy to tak bolo.“

„O tom nepochybujem,“ prikývol Groanin.
„A aby ste vedeli,“ dodal Sam, „som anjel stredy a už mi poriadne lezú na nervy všetky tie obrazy, na ktorých vyzeráme ako kopa sopľavých dievčat s veľkými ufňukanými očami a hladkými tváričkami.“

„Ehm…“ nadhodil Groanin, „ak smiem… dnes je štvrtok.“

„No a čo?“ odsekol Sam. „Aj tak musím prísť, keď ma povolajú. Tvoj šéf, ten džin, má pravdu, vieš? Už stovky rokov sem chodím strážiť na žiadosť mníchov, ktorí to tu vedú. Dávam pozor, aby si vlamači nič neodniesli.“ Ukázal na nosidlá s telom. „Preto by som ju na vašom mieste hneď a zaraz položil.“ Nimrod a Groanin spustili nosidlá na zem.
„Nechcem vás uraziť,“ nadhodil Nimrod, „ale ste si tým istý?“

„O čom to hovoríš, džin?“

„Ste si istý, že strážite celé katakomby? Nie je to tak, že máte na starosti niekoho konkrétneho? Koniec koncov, mnohí ľudia, čo tu ležia, nie sú ničím zaujímaví.“ Ukázal na Faustinu. „Napríklad toto dievča nie je ani mŕtve.“

„Tak prečo je tu?“ zavrčal anjel.
„Pretože odložila svoje telo na zlom mieste,“ vysvetlil mu Nimrod. „Berieme ho preč, aby sa doň mohol vrátiť jej duch.“

„To nič nemení na skutočnosti, že sa mám starať o miestne katakomby. Preto tu ostane a hotovo.“

„Požiadali vás, aby ste strážili konkrétne jej telo?“ spýtal sa ho Nimrod.
„Nejaké usoplené dievčisko?“ odfrkol si Sam. „Povedal by som, že nie. Byť anjelom je práca pre chlapov.“

„Áno, to ste už vraveli. Pozrite sa, hovorili ste, že to tu strážite už stovky rokov, ale naša priateľka tu zastupuje Šípkovú Ruženku iba nejaké tri mesiace.“

„A aj pôvodná Šípková Ruženka zomrela iba v roku tisícdeväťstodvadsať,“ dodala Philippa.
„Preto nemohli mať na mysli práve ju, keď požiadali o stráženie niekoho takého dôležitého, ako ste vy,“ pokračoval jej strýko.
„Určite vám povedali, že máte strážiť niekoho iného. Možno nejakého svätého. Napríklad svätého Bruna.“

„To na veci stále nič nemení, kamoš,“ odvrkol Sam podráždene. „Aj tak ju nedostanete. Teda aspoň nie bez boja.“ Oči sa mu rozjasnili a obdaril ich úsmevom plným krivých zubov. „Samozrejme, za predpokladu, že máte aspoň trocha guráže.“

„Nebol by to ani trocha férový zápas,“ namietol Nimrod. „Všetci vedia, že anjeli sú oveľa mocnejší ako džinovia, o ľuďoch nehovoriac.“

„Nie, nie,“ opravil ho Sam. „Na to, aby som vás pobil, nepotrebujem svoju anjelskú moc. Na džinov aj ľudí mi celkom stačia svaly.“

„A tých máte na rozdávanie,“ skonštatoval Nimrod.
„Tak, čo vy na to?“

„Nie ste vy náhodou ten Samael, ktorý podľa knihy Genesis zápasil s Jakubom?“ spýtala sa Philippa.
„Možno,“ odsekol anjel bojovne.
„Tak dobre,“ vyhlásila. „Prijímame tú vašu hlúpu výzvu. Ak súhlasíte s tým, že nepoužijete svoju anjelskú moc, tuto pán Groanin s vami bude zápasiť. Však, Groanin?“

„Ja?“ zdesil sa komorník. „Preskočilo ti?“

„Presne to napadlo aj mne,“ pripustil anjel.
„A ak vyhrá, môžeme si odniesť našu priateľku,“ pokračovala Philippa. „Platí?“

„Mohli by sme na slovíčko?“ šepol jej Groanin.
Sam sa uškrnul od ucha k uchu. „Platí,“ povedal Philippe. „Ale musí to byť poriadny zápas s ringom, rozhodcom a divákmi. Nie ako to zápolenie s Jakubom. Pri tom sme boli sami v púšti a navyše v noci. Absolútne nijaká zábava a vlastne ani motivácia výhry. Ja mám rád divákov. Davy divákov.“

„To vidíme,“ skonštatoval Nimrod obzerajúc sa po katakombách.
„Nemyslel som to tak, že budeme zápasiť práve tu,“ pokrútil hlavou Sam. „Kdeže! Bude to na nejakom vhodnejšom mieste so zástupmi divákov. Presne, ako vídať v televízii. Áno! V newyorskej Madison Square Garden. Súhlasíte?“

„Ale áno,“ odvetila Philippa.
„Páčiš sa mi,“ povedal jej. „Si celkom fajn, teda aspoň na dievča. Ale ty…“ ukázal mäsitým prstom na Groanina, „tebe odtrhnem hlavu a budem ju používať namiesto ťažidla na papiere!“

Nato luskol prstami a o sekundu neskôr už boli všetci v zápasníckom ringu v Madison Square Garden, obklopení dvadsaťtisícovým davom. Boli tam aj predavači hotdogov, programov a novín, fotografi pri okraji ringu a dokonca aj akési veľké blondínky obsypané falošnými diamantmi, ktoré nosili hore-dolu cedule so Samovým menom.
„Dofrasa!“ zvolal komorník. „Toto mi pripadá ozajstnejšie ako daždivý deň v Manchestri!“

„Je to ozajstné,“ povedal mu Nimrod, ktorého neprekvapila ani tak ukážka absolútnej moci ako skôr skutočnosť, ako ľahko sa pre ňu Sam rozhodol a do akých detailov ju prepracoval. Pripomenulo mu to, že aj napriek neholenej brade a dosť grobianskym spôsobom je to predsa len anjel a navyše veľmi silný. „Aspoň nateraz je to celkom reálne. Anjeli dokážu s realitou veľmi ľahko manipulovať.“

Samov príchod do ringu sprevádzali hlasné fanfáry a spoza divákov sa naňho okamžite zameralo hneď niekoľko reflektorov. Zdvihol obe ruky s gestom jasného víťaza. Zápas sa mal čochvíľa začať.
DEVIATA KAPITOLA
FAUSTININA ZOMBIA
„Zobuď sa, John!“ 

John otvoril oči. Sedel na zemi, opieral sa o strom a pozeral na majstra Rakšasasa a Lea Politiho, ktorý nervózne kľačal pred ním. Potom si spomenul na Mohykánov a vyskočil na nohy plný strachu zo stále živej spomienky na to, čo sa mu v nej stalo. 
„Len pokojne, chlapče,“ tíšil ho starý džin. „Už si v poriadku.“

„Bolo to hrozné!“ zalapal po dychu a oboma rukami si prebehol po vlasoch, akoby sa potreboval uistiť, či ich ešte má. „Hrozné. Bol som naspäť v roku tisícšesťstoštyridsať ako nejaký holandský chlapec a utekal som lesom pred svorkou Indiánov. Bolo to… hrozné.“

„Boli sme spolu v lodenici, spomínaš?“ spýtal sa ho majster Rakšasas. „Vykonávali tam exorcizmus, a keď duchovia utekali z domu, jeden sa musel na moment prepliesť s tvojou dušou. Predpokladám, že si prežil všetko, čo sa tomu chudákovi stalo a čo z neho zrejme urobilo ducha.“

„Tí Indiáni…“ chcel pokračovať John, potom ho však premohla slabosť, a tak si radšej opäť sadol, aby sa pokúsil zbaviť rých strašných spomienok.
„Pokojne si chvíľu odpočiň. Nepochybne sa v tých časoch na oboch stranách napáchalo veľa zla. Ľudská povaha je už raz t aká, že len čo sa do nej zamieša trocha nevedomosti a hlúposti, dochádza k hrôzostrašným veciam.“

„Nebolo to skutočné,“ povedal John, „ale cítil som to ako naozaj.“

„Vidieť znamená uveriť,“ prikývol starý džin, „ale precítiť znamená poznať Božiu pravdu. Veru tak“

„Teraz by možno bol vhodný čas na to, aby ste mi vysvetlili, prečo iba vy dvaja zo všetkých duchov v dome – vrátane mňa – ste sa neponáhľali čím skôr preč, keď sa tam začal exorcizmus,“ vyhlásil Leo prísne. „Podľa môjho názoru vôbec nie ste mŕtvi. Keby ste boli, nevydržali by ste tam.“

„Asi by sme to naozaj mali vysvetliť,“ pripustil majster Rakšasas. „Máte pravdu. Ani jeden z nás nie je v skutočnosti mŕtvy, čo nás vlastne celkom teší. Ospravedlňujem sa za tento úskok, pán Politi, lebo mi je jasné, že ste slušný človek. Sme džinovia a prišli sme sem v rámci dobročinnej misie.“

„To ste akože duchovia z lampy alebo také čosi?“ vyzvedal chrámový sluha.
„Presne tak. A kým sa na to spýtate – nemôžeme vám splniť tri želania, lebo ste mŕtvy a navyše naše schopnosti vo svete duchov nič neznamenajú.“ Rakšasas sa na moment odmlčal a potom sa spýtal: „Leo, viete dobre odhadnúť ľudí?“

„Viem veľmi dobre odhadnúť tých, ktorým verím,“ odvetil chrámový sluha.
„Výborná odpoveď. Takže, Leo, ak nám pomôžete, urobíme všetko, aby sme vám pomohli z druhej strany portálu. Všakže, John? Máte naše slovo. Pokúsime sa to zariadiť tak, aby ste už nemuseli byť sluhom ka v tom chráme na Manhattane. Čo vy na to?“

„Súhlasím,“ odvetil Politi. „Nemám čo stratiť. Po stotridsiatich piatich rokoch záhrobnej služby mám plné zuby sprevádzania duší.“

„Vraveli ste, že podľa vás sa v tom dome duchovia pred niečím skrývali. Viete pred čím?“

„To máte tak,“ odvetil Leo, „normálne tu sú tisíce duší, ale tie v dome boli prvé, ktoré sme stretli od chvíle, čo sme prekročili portál Navyše, jednoznačne sa tam skrývali.“

„Ale pred čím?“

„Neviem. Je to dôležité?“

„Mohlo by,“ pokrčil plecami Rakšasas. „Kde je to kanoe?“

Leo ich odviedol k plavidlu. Kým pádlovali hore prúdom, John a majster Rakšasas mu porozprávali čo-to o Faustine a o tom, aké to je byť džinom.
„Mať moc splniť tri želania je obrovská zodpovednosť,“ vyhlásil napokon. „Ale vedieť, že sa majú splniť moje tri želania, to si zasa vyžaduje ešte väčšiu inteligenciu. Nie vždy je totiž najlepšie, keď človek dostane presne to, po čom túži.“

„No teda! S toľkou múdrosťou by ste sám mohli byť džinom!“

Na Bannermannov ostrov sa dostali až nadránom. Obloha na východe začínala blednúť a hrozivo pôsobiaci starý dom uprostred ostrova bol presne taký tichý a ponurý, ako si John pamätal z predchádzajúcej návštevy. Niečo sa však predsa zmenilo. Miesto, kde s Dybbukom pochovali Felicinho komorníka Maxa, teraz označoval náhrobný kameň v tvare opičej hlavy.
Vošli do obývačky, kde v kozube ešte tleli zvyšky pahreby, a posadili sa pod čiernobielu olejomaľbu s Faustinou. Johnovi sa momentálne zdalo, že sa podobá na Dybbuka ešte viac ako predtým. Vyžarovala z nej silná vôľa, ale aj poriadna dávka darebáctva. Ani sa mu nechcelo veriť, že keď tam boli minule, možno tam sedela s nimi, ibaže len ako duch, takže ju nemohli vidieť. A sledovala ich…

„Nemali by sme na ňu zavolať alebo také niečo?“ spýtal sa majstra Rakšasasa.
„Ak tu je, príde aj sama. Nezabudni, že najviac sa vždy naje tiché prasa.“ Starý džin sa vystrel na diváne a hlasno si zívol. „Toto bola vždy vynikajúca izba na čakanie.“

Nemuseli však čakať dlho.
„Kto ste?“ oslovil ich dievčenský hlas. „A mohli by ste mi povedať, čo tu robíte?“

Faustina bola vyššia, ako John odhadoval podľa obrazu, a oveľa rozkošnejšia. Uvedomil si, že vyzerá presne ako v deň, keď jej džinovský duch opustil telo, teda ako dvanásťročné dievča. Lenže vedel aj to, že od jej narodenia už ubehlo celých dvadsaťštyri rokov. Znamená to, že je teda dvadsaťštyriročná, alebo má stále dvanásť? Veľmi dúfal v to druhé a až mu zamrelo srdce, keď sa prvý raz pozrel do jej sivých očí.
„Ja som John,“ odvetil trocha neohrabane. „Som kamarát tvojho brata Dybbuka.“

„Ty si tu už bol, však?“

„Áno. Pred pár týždňami.“

„Zdalo sa mi, že ťa poznám.“

„Prišli sme, aby sme ťa priviedli naspäť domov,“ povedal jej. „Aby si sa mohla vrátiť do svojho tela.“

Sťažka si vzdychla a ešte ťažšie sa posadila oproti trojici návštevníkov.
„Vari nechceš ísť domov?“ spýtal sa jej John vyľakane.
„Vždy som po tom túžila,“ odvetila. „Spočiatku som sa modlila, aby prišiel niekto, kto ma vezme domov, ale nik nechodil.“ Rozplakala sa. „Nikto neprišiel!“

„Teraz sme tu my,“ utešoval ju. Rýchlo jej porozprával o tom, ako Nimrod a Philippa odleteli do Londýna po jej telo do múzea voskových figurín, kde ho nechala, keď sa rozhodla posadnúť britského ministerského predsedu.
Keď napokon prestala plakať, utrela si oči, vysmrkala sa a vyhlásila: „Nechápem, ako by ste mi mohli pomôcť. Už som sa do tela pokúšala dostať aj sama. Nejde to.“

„To preto, lebo privolaný indický lekár odobral premiérovi vzorku krvi,“ vysvetlil jej. „Bola v nej aj miniatúrna časť tvojej duše, čo znamená, že keď si sa pokúšala vrátiť do svojho tela, kúsok z teba chýbal. Teraz sa to však napraví. Strýko Nimrod má pripravenú vzorku krvi tvojej mamy, ktorú použijeme namiesto tej, o ktorú si prišla.“

„Myslíš, že by to mohlo vyjsť?“ spýtala sa.
„Nepochybne,“ odvetil namiesto chlapca Rakšasas. „Sotva by sme tu teraz boli, keby sme si mysleli, že sa naháňame za károvaným jednorožcom.“

„Toto je majster Rakšasas,“ predstavil ho John. „Je to veľmi múdry džin, aj keď sa jeho múdrosť dá niekedy veľmi ťažko pochopiť.“

„Tak to už s múdrosťou chodí, keď si mladý.“ Rakšasas sa usmial na Faustinu a jemne prikývol.
„No a toto je náš priateľ Leo Politi. Sprevádza nás svetom duchov. Vie o ňom úplne všetko.“

„Tak jednoznačne by som to netvrdil,“ namietol Leo, ktorého to trocha strápnilo. „Ale som skutočný duch, to je pravda.“

„Nuž, potom sa azda naozaj môžem vrátiť domov,“ vyhlásila Faustina. „Aj keď iba nakrátko.“

„Ako to myslíš?“ spýtal sa John, ktorého jej krása oslnila natoľko, že celkom zabudol, prečo sem vlastne s Rakšasasom prišli.
„Bude zo mňa modrý džin babylonský,“ vysvetlila mu. „Vždy to bol môj osud. Keď Ajiša zomrie, nastúpim na jej miesto. Nemám pravdu, majster Rakšasas?“

„Veru tak, máš. Ale my zasa máme pre teba novinky,“ odvetil starý džin. „Ajiša, nech je požehnané jej meno, už zomrela.“

„Aha,“ prikývla. „Tým sa vysvetľuje, prečo ste po mňa prišli.“ Smutne pokrčila plecami. „Teraz som potrebná, aj keď predtým som nikomu nechýbala.“

„To nie je pravda,“ namietol John. „Iba veľmi nedávno sme zistili, kam šiel tvoj duch. Vieš, keď som tu bol prvý raz aj so sestrou… vtedy sme pochopili, kde ťa hľadať.“

„Takže ma tvoja sestra predsa počula, čo?“

„Áno.“

„Povedz mi, koho Ajiša vymenovala za modrého džina v mojej neprítomnosti?“

John s odpoveďou na chvíľu zaváhal. Vedel, že ak povie pravdu, iba Faustine potvrdí jej podozrenie, že sem prišiel z nejakého sebeckého dôvodu. Zároveň mu však bolo jasné, že o takejto veci jednoducho nemôže klamať. A navyše jej! Pripadala mu priveľmi krásna na to, aby ju mohol akokoľvek podvádzať. „Moju mamu,“ odvetil.
„Aha,“ skonštatovala Faustina. „To zasa vysvetľuje, prečo si po mňa prišiel práve ty. Potrebuješ, aby som zabránila vašej mame opustiť teba a tvoju sestru. Je to tak?“

„Je,“ pripustil nešťastne. „Teda tak to bolo, aspoň kým som ťa nestretol osobne.“

Povzbudivo sa naňho usmiala, až ho to zahrialo v hĺbke jeho odvážneho srdca. Bol presvedčený, že na svete nie je nič, čo by pre ňu nebol ochotný urobiť.
Leo sa pozrel na majstra Rakšasasa, a ten mu odpovedal tichým úsmevom. Obaja hneď pochopili, čo sa medzi mladými stalo, aj keď tí to ešte možno ani netušili.
Rakšasas trocha neohrabane, akoby sa mu nechcelo kaziť čarovnú atmosféru, vyhlásil: „Nikto neupečie omeletu tým, že si ju bude vyhadzovať nad hlavu, takže si myslím, že by sme sa mali vydať na cestu.“

„Moment!“ zvolala Faustina. „Kým sa vrátime do hmotného sveta, musím vám povedať niečo dôležité. Možno budeme potrebovať Lea, aby nám to pomohol pochopiť. Nie som si istá, o čo presne ide, ale vo svete duchov sa deje niečo veľmi čudné.“

„Vo svete duchov sa vždy deje niečo veľmi čudné,“ namietol
Leo opatrne, akoby sa mu nechcelo tej mladej krásavici protirečiť. „Vlastne by som asi celkom pokojne zašiel až tak ďaleko, že by som tvrdil, že slovo ,čudný‘ vystihuje celý tento svet.“

„Ale ja myslím niečo oveľa čudnejšie ako obyčajné čudá,“ nedala sa Faustina. „Je to úplne abnormálne a bizarné – možno aj čisto zlé. Za posledných dvanásť rokov som sa o svete duchov veľa naučila a viem rozoznať obyčajné čudné veci, čo sa v ňom dejú.“ Bojovne sa pozrela na Lea, či sa opováži opäť niečo namietať. „Stretla som sa tu s poltergeistmi, vílami smrti, nadpozemskými bytosťami, zjaveniami, prízrakmi, dokonca aj s niekoľkými démonmi. Ako ste už nepochybne zistili sami, tento svet sa dosť podobá na ten hmotný. Pred niekoľkými týždňami sa však stalo niečo, čo jednoducho nedokážem vysvetliť. Prechádzala som sa v záhrade, keď ma odrazu začala ťahať nejaká h rôzne veľká sila. Bolo to, akoby sa tu kdesi objavil obrovský magnet. Prebiehalo to neuveriteľne rýchlo. Nevedela som, čo to je, ale nedokázala som tomu vzdorovať. Zároveň som si uvedomovala, že všetci ostatní duchovia utekajú presne opačným smerom, preč od miest, kde sa zvyčajne zdržiavali. Prenasledovali ich akísi čudesní muži, ktorých som si mohla lepšie obzrieť až o niečo neskôr.“

„Presne o tom som hovoril v múzeu,“ povedal Leo rozrušene. „Zároveň som ich však vlastne ani poriadne nevidela,“ pokračovala Faustina. „Tá sila bola taká intenzívna, že som možno na chvíľu stratila vedomie. Nemám predstavu, ako dlho to trvalo. Možno aj niekoľko hodín. Keď sa to skončilo, absolútne som nevedela, kde to som. Nachádzala som sa v akomsi ozrutnom podzemnom priestore s morom plným tekutého striebra okolo neskutočne veľkej zelenej pyramídy.“

„Podzemná pyramída zelenej farby,“ skonštatoval Rakšasas. „Musím priznať, že som o niečom takom v živote nepočul.“

„Množstvo tých chlapov, ktorých som spomínala, pracovalo práve na nej,“ nenechala sa prerušiť Faustina. „Neviem však, čo presne tam robili. Nezdržala som sa tam veľmi dlho, najmä po tom, čo som si uvedomila, že to v skutočnosti nie sú ľudia. Áno, vyzerali ako ľudia, ale myslím, že to boli zombie.“

„Zombie?“ zvolal John. „To myslíš ako oživené mŕtvoly?“

„Také čosi,“ odvetila. „Neboli mŕtvi, ale ani živí. Alebo, naopak, boli aj mŕtvi, aj živí. Určite to boli zombie. Aj keď musím priznať, že im tak hovorím len preto, lebo tam bol jeden muž – neviem, čo bol zač –, ktorý ich tak volal. Aspoň teda myslím, že použil to slovo. Našťastie ma nezbadali, lebo sa netvárili ani trocha priateľsky. Tak či onak, chvíľku som tam snorila, hľadajúc východ z tej jaskyne. Pravdaže, nakoniec som ho našla, a iste si viete predstaviť to prekvapenie, keď som zistila, že som v Číne.“

„V Číne?“ John neveriacky pokrútil hlavou. „Ty žartuješ!“

„Presnejšie povedané, bola som v Si-ane, hlavnom meste Číny za dávnych čias.“

„Ale ako si sa potom dostala naspäť?“ nechápal John.
Iba na to mykla plecom. „Dopravila som sa na miestne letisko. Trvalo však pol večnosti, kým som prišla až sem.“

„Naozaj veľmi čudné,“ pripustil majster Rakšasas.
„A to je všetko. Teda až na to, že svet duchov opustili azda úplne všetci. Myslím, že tie zombie pohltili všetkých duchov, ktorých sa im podarilo vypátrať. Ste prví, ktorých od toho dňa vidím. Napadlo mi, či by mi to nevedel vysvetliť Leo, keď je už tým sluhom ka.“

„Nemám na to nijaké rozumné vysvetlenie,“ vyhlásil Politi. „Okrem vás, slečna, neviem o nikom, kto by skončil v Číne. Myslím, že pre všetkých ostatných to bolo ako ničivá prírodná katastrofa v našom svete. Tie tvory, o ktorých ste hovorili, vyhnali všetkých duchov z ich obľúbených miest. Myslím, že v ten deň ich mnoho jednoducho absorbovali a neskôr možno zničili. Keby ma kliatba nenútila ostať v chráme Dendur ako sluha ka, aj mňa by zrejme zničili ako ostatných.“

„A to je možné?“ čudoval sa John. „Dá sa zničiť duch? Ako môžete zabiť niečo, čo je už mŕtve?“

„Vždy sa nájde nejaký spôsob,“ skonštatoval Leo. „Jedným z nich je exorcizmus, aj keď väčšina duchov je priveľmi citlivá na to, aby ostali na mieste a nechali sa zničiť. Jednoducho utečú, presne ako tí v lodenici.“

Majster Rakšasas prikývol. „Je načase vyraziť na spiatočnú cestu,“ oznámil im. „Čaká nás dosť dlhé putovanie, kým sa dostaneme naspäť do chrámu Dendur.“

Bez otáľania to aj urobili. Nasadli na kanoe, za svetla vychádzajúceho slnka sa preplavili dolu prúdom do Newburghu a tam nastúpili na vlak smerujúci do New Yorku. Kým sa viezli, Rakšasas vysvetlil Faustine, čo sa bude diať, keď sa dostanú do chrámu v múzeu.
„Všetci traja pôjdeme do domu Johnových rodičov,“ povedal. „S trochou šťastia tam už budú Nimrod a Philippa aj s tvojím telom. Len čo sa všetci dostaneme pekne naspäť do svojich tiel, môžeš sa rozhodnúť, čo chceš robiť ďalej, a my s Johnom začneme vymýšľať, ako pomôcť tuto Leovi.“

„Ďakujem, majster Rakšasas,“ povedala mu. „Ani nedokážem vyjadriť, aká som vám obom vďačná. Už sa neviem dočkať, kedy konečne opäť uvidím farby sveta.“

Kým sa dostali do Metropolitného múzea, bolo už skoro poludnie. Zamestnanci ešte vždy štrajkovali, to ich však zaujímalo iba do chvíle, kým neprišli k dverám chrámu Dendur, ktorými sa mali dostať naspäť do hmotného sveta živých. Čakal ich tam totiž obrovský šok, pretože portál zvonka blokoval ten čudný chlap s mečom. Stál chrbtom k dverám, akoby tam na niečo alebo na niekoho číhal.
„To je jeden z tých čudákov, ktorých som videla v Číne,“ šepla Faustina. „Jedna z tých zombií, o ktorých som hovorila.“

„Môžeme prejsť okolo neho?“ spýtal sa John chrámového sluhu.
„To si nemyslím,“ odvetil Politi rovnako ticho. „Rozhodne nie bez toho, aby zaútočil a pohltil vás ako všetkých ostatných.“

„Ale čo teraz urobíme?“ zlostil sa John. „Nemôžeme sa vrátiť do svojich tiel, kým neprejdeme chrámovým portálom.“

„Kiežby sme vedeli, čo ten chlap chce,“ premýšľal nahlas Rakšasas. „Možno by som sa s ním mal porozprávať.“

„To by som vám neradil,“ varoval ho Leo.
„Možno by som ho dokázal presvedčiť,“ namietol starý džin. „Úplne vážne vám hovorím, že podľa mňa robíte smrteľnú chybu.“

„Čo je vlastne zač?“ John pokrútil hlavou so zmesou sklamania a hnevu. Boli tak blízko, no kým im tá postava blokovala dvere, zároveň aj nekonečne ďaleko.
DESIATA KAPITOLA
HLAVA NA HLAVE
V Madison Square Garden bolo prinajmenšom dvadsaťtisíc ľudí a Nimrodovi aj Philippe sa zdalo, že väčšina z nich stojí na Samovej strane, lebo jeho príchod u nich vyvolal nadšený aplauz. Keď potom do ringu vošiel Groanin, privítali ho bučaním, pískaním, posmeškami, niekoľkými mincami a dokonca šupami z pomaranča.
„Nevšímaj si ich,“ upokojovala ho Philippa, keď ho aj s Nimrodom sprevádzala do jeho rohu. „Sam ich tu chce len na to, aby ťa vystrašil.“

„Pozri sa, slečinka, prečo si vôbec súhlasila s tým, že s ním budem zápasiť? Nie som nijaký zápasník, a ty to vieš.“ Komorník ukázal na Sama, ktorý burácajúcemu davu predvádzal svoje ukážkové bicepsy. „A čo je horšie, vie to aj on.“

„Pravdaže,“ súhlasila Philippa. „Predpokladá, že s tebou bez problémov zametie podlahu. Chystá sa zauzliť ťa ako povraz a použiť tvoju hlavu ako ťažidlo na papier, presne, ako vravel. Lenže ty máš tajnú zbraň, na ktorú nebude pripravený.“

„Akú tajnú zbraň?“ nechápal Groanin.
„No predsa novú ruku,“ usmiala sa Philippa. „Tú, ktorú sme ti dali v Indii namiesto tej, o ktorú si prišiel. Je oveľa silnejšia ako obyčajná ľudská ruka, a práve to Sama zaskočí.“

„Má pravdu,“ podporil ju strýko. „Celkom som na to zabudol. Sam je presvedčený, že si iba obyčajný človek.“

„Okrem toho, netreba zabúdať, že aj keď v Biblii bojoval s Jakubom, výsledkom bola remíza,“ dodala Philippa. „A zamysli sa nad týmto: Jakub vlastne nebol ani bohvieaký silný Silákom bol jeho brat Ezau. Jakub bol skôr tichý“

„Výborne, Philippa,“ pochválil ju Nimrod. „Aj na to som zabudol.“

„Dúfam, že máte obaja pravdu,“ vzdychol komorník a zhodil si kapucňu. „Koniec koncov, ako ťažidlo sa chystá použiť moju hlavu, nie vašu.“

Okrem toho, že ich Sam zázračne preniesol do newyorskej Madison Square Garden, zabezpečil aj to, aby on aj jeho protivník mali vhodné oblečenie. On sám mal na sebe oslnivo biely župan lemovaný diamantmi a nemenej oslnivý dres z elastickej látky. Vyzeral ako stelesnenie kladného hrdinu. Zároveň si dal záležať, aby Groanin pôsobil dojmom zloducha – vybral mu čierny dres s bielymi lebkami okolo výstrihu. Lebky boli dokonca aj na šnúrkach jeho čiernych zápasníckych topánok.
Komorník prešiel do stredu ringu a podal si ruku s vyškierajúcim sa súperom. Potom sa vrátil do svojho rohu a aj on sa pokúsil sebaisto usmiať, no vyznelo to ako niečo zlé a zlovestné. Zozadu mu na hlavu dopadol kus pomarančovej šupy. Zvonec ohlásil začiatok prvého kola.
„Veľa šťastia, Groanin,“ povedal Nimrod a sotil ho do ringu. „Budeš ho potrebovať.“

Sam k nemu nastrčil ruku, akoby si ju s ním chcel opäť podať. Komorník ju zdvorilo prijal, hneď však s údivom zistil, že letí vzduchom ako chlapec, ktorý sa za sparného dňa rozhodol skočiť salto vzad do rybníka. Philippa aj Nimrod bolestne zavreli oči, keď dopadol na podlahu s tresnutím, aké by nevydalo azda ani koncertné krídlo vyhodené z piateho poschodia. Potom sa ani nepohol.
Rozhodca začal počítať. Sam sa už víťazoslávne prechádzal po ringu, vychutnávajúc si burácanie davu. Philippa a Nimrod otvorili jedno oko. O niekoľko sekúnd to dosť neochotne urobil aj Groanin.
„Vstaň!“ kričal naňho Nimrod. „Postav sa, inak ťa odpočítajú!“

„Áno, pane,“ prikývol komorník a ako opilec sa pozviechal na nohy. Privítalo ho posmešné bučanie publika a mocný úder Samovho predlaktia.
„Nedá sa povedať, že by bol práve anjelský,“ poznamenal Nimrod. „No nemám pravdu? Na druhej strane sa zdá, že presne vie, ako ulahodiť americkému publiku.“

Philippa, ktorá nenávidela každú sekundu toho zápasu, pokrútila hlavou a utrela si slzy z očí. Pozerať, ako si ten anjel pohadzuje Groanina ako handrovú bábiku, bolo pre ňu hrozné, najmä preto, lebo práve ona ho dostala do tejto situácie. Stále však verila, že ho môže poraziť. Preto sa naklonila cez povrazy a zakričala na ležiaceho komorníka: „Využi ruku, Groanin! Keď sa ťa ten opičiak nabudúce pokúsi udrieť, zablokuj to rukou!“ Groanin sa s námahou postavil a Sam, ktorého už načisto premohla nadutosť, sa rozhodol udrieť ho zhora po pleci lakťom ako obrovským kladivom. Tesne pred tým, ako jeho úder dopadol, však komorník zdvihol ruku nad hlavu, aby sa ňou chránil.
Sam mal pocit, akoby tresol lakťom do železnej traverzy Vystrúhal grimasu od bolesti a začal pobehovať po ringu držiac si ruku, akoby ju mal zlomenú. V skutočnosti bola celá, iba s veľkou modrinou.
„Teraz ho zdvihni a odhoď!“ radila Groaninovi Philippa. Znova urobil, ako mu kázala, a svojou silnejšou rukou hodil Sama na druhý koniec ringu. Keď dopadol, znelo to, ako keď sa zabuchujú obrovské dvere na starom hrade. Dav šalel.
„Teraz ho chyť za krk!“ kričala Philippa. „Tlač ho k zemi, kým rozhodca nenapočíta do troch!“

„Raz…“ začal rozhodca a plesol pritom dlaňou po plátne na zemi.
„Teraz už mám naozaj pocit, že to Groanin vyhrá,“ poznamenal Nimrod.
„Dva…“ Rozhodca opäť plesol po plátne.
Sam sa priam nadľudskou silou pokúsil zdvihnúť, no proti Groaninovej mocnej ruke jednoducho nemal šancu. Nakoniec s ťažkým vzdychom celý ochabol, lebo jeho telo si chtiac-nechtiac muselo priznať porážku.
„Tri!“

Groanin vyhral. Rozhodca mu zdvihol ruku vysoko nad hlavu.
„Víťaz!“ zvolal.
Philippa otočila strýka k sebe a nadšene ho objala. „Dokázal to!“ zvolala. „Vyhral!“

Obaja vošli do ringu, Philippa objala komorníka a Nimrod mu na znak víťazstva zdvihol aj druhú ruku. „Výborne, Groanin!“ pochválil ho. „Netušil som, čo všetko v tebe je.“

„Ďakujem, pane.“

Sam ostal ešte chvíľu na zemi, potom sa pregúľal na tučné brucho, neveriacky pokrútil hlavou a pobúchal päsťou po plátne.
„Dúfam, že sa zlostí iba sám na seba,“ poznamenal Nimrod. „Nahnevať anjela sa nevypláca. Len sa pozrite, ako to dopadlo v Egypte, a to už radšej nehovorím o Sodome a Gomore. Anjeli často nevedia prehrávať.“

Groanin zažmurkal, aby sa zbavil potu v očiach, a keď opäť zaostril zrak, už boli naspäť v malpenských katakombách. Znova mal na sebe svoje zvyčajné komornícke šaty, Sam sedel na polici medzi dvoma mŕtvolami a tváril sa ako kôpka nešťastia.
Philippa ho objala okolo ramien. „Nič si z toho nerob, Sam,“ povedala mu, zúfalo sa snažiac vymyslieť niečo milé. „Páčil sa mi tvoj dres. Bol taký… anjelský.“

„Nie som bohvieaký anjel,“ vzdychol si, „keď nedokážem poraziť ani zženštilého anglického komorníka.“

„Nikdy nepodceňujte anglických komorníkov,“ vyhlásil Nimrod. „Sú to janičiari civilizácie.“

„Ani neviem, kde je vlastne svätý Bruno,“ pokračoval anjel nešťastne. „Veď viete, ten chlap, ktorého kosti tu mám strážiť. Mali ste pravdu. V roku tisícsedemstopäťdesiat totálne prehádzali všetky ceduľky s menami a normálne sa mi stratil. Som beznádejný prípad.“

„V tomto by som vám možno vedel pomôcť,“ povedal mu Nimrod a zobral jednu sviečku, aby si ňou posvietil na rady mŕtvol na chodbe. „Na prvý pohľad je jasné, že väčšina tých ľudí sú mnísi.“ Postavil sa pred jedného zo staršie pôsobiacich kostlivcov. „Ale tento je obzvlášť zaujímavý,“ skonštatoval. „V rukách drží lebku. To zvyčajne niečo znamená. A pozrite sa sem, na ten prehrdzavený kus železa, čo má na hlave. Pokiaľ sa nemýlim, pôvodne to bola koruna so siedmimi hviezdami. Aj koruna zvyčajne znamená niečo dôležité.“

Sam sa postavil a na tvári sa mu objavil úsmev. „Ste si istý?“ V tej chvíli sa kostlivcovi uvoľnila hlava a s tlmeným buchnutím dopadla na zem ako kokosový orech, čo spadol zo stromu.
„Povedal by som, že Bruno vám práve prikývol,“ skonštatoval Groanin.
Nimrod zobral prastarú lebku zo zeme a oprášil ju. „Niekto na ňu čosi napísal,“ povedal nasadzujúc si okuliare. „Je to dosť slabo čitateľné. Sancti Brunonis Confessoris, qui Ordinis Carthusianorum fuit Institutor.“ Hodil ju Samovi. „Nie je o tom najmenších pochýb, priateľu. Je to svätý Bruno.“

„Svätý Bruno,“ zopakoval anjel pohrávajúc sa s lebkou. „Vy ste ho našli.“

Nimrod si utrel ruky do vreckovky, ktorú mu podal komorník.
„Ako vám môžem poďakovať?“ spýtal sa Sam. V očiach sa mu ligotali slzy vďačnosti. „Už som si myslel, že je navždy stratený.“

„Nuž, mohli by ste začať tým, že nás necháte odniesť si našu mladú priateľku,“ odvetil Nimrod.
„Pravdaže, pravdaže,“ prikývol anjel. „Mali sme dohodu. Váš komorník poctivo vyhral zápas.“

Nimrod a Groanin sa teda vrátili po Faustinu vzadu na chodbe.
„Ak budete ešte niečo potrebovať,“ povedal im Sam, „a môže to byť čokoľvek –, stačí ma zavolať a ja prídem.“

„Dobre vedieť,“ potešil sa Nimrod.
„Veru tak. Si hotový anjel,“ povedala Samovi Philippa.
JEDENÁSTA KAPITOLA
FAUSTININA ZOMBIA II
„Nepripadá mi ako zombia,“ namietol John.
Ešte vždy boli v chráme. Nemohli prejsť jediným východom do sveta ľudí a farieb, pretože ten blokoval statný muž s mečom. Stál chrbtom k nim a uprene hľadel na Sacklerovo krídlo múzea, akoby bolo jeho úlohou zabrániť všetkým dušiam vstúpiť do chrámu a tým aj do sveta duchov.
„Myslím, že si proste videla priveľa hororov,“ dodal John smerom k Faustine.
„Vážne? A ako má podľa teba taká zombia vyzerať?“ spýtala sa ho podráždene.
„Ako nemysliaca, šmatlavá a napoly zhnitá mŕtvola lačniaca po ľudskom mäse,“ povedal jej. „To vie predsa každý.“

„A kto tu teraz hovorí, akoby videl priveľa lacných filmov?“ zasmiala sa na jeho účet.
„Tento chlap vôbec nevyzerá ako mŕtvola,“ nedal sa John. „Pochybujem, že by chcel jesť ľudí.“

„Keď som ho nazvala zombiou, myslela som najmä na tú šmatlavosť a absenciu myslenia,“ vysvetlila mu Faustina. „Na druhej strane, ani z teba by nebola najhoršia zombia.“

John videl, že v tejto hádke ju nemá šancu poraziť. Trocha mu tým pripomínala jeho sestru.
„Možno je to duchovná zombia,“ nadhodila Faustina. „Namiesto ľudského mäsa konzumuje duše a duchov. Tak si to vravel však, Leo? Hovoril si, že pohlcuje duchov.“

„Presne tak, slečna,“ prikývol chrámový sluha.
„To je trápne,“ pokrútil hlavou John. „Nikdy som o ničom takom nepočul.“

„Veru tak, ak chceš počuť nezmyselnú hádku, stačí sa započúvať do debaty psa a mačky.“ Majster Rakšasas sa ticho zasmial. „Nech je čímkoľvek, pravdou ostáva, že nám stojí v ceste. Ja to vidím tak, že si musíme buď nájsť iný chrám, alebo objaviť spôsob, ako ho obísť.“

„Takýto chrám nie je nikde v celej Severnej Amerike,“ pripomenul mu John.
„A čo v Južnej?“ nadhodila Faustina. „Alebo v Strednej?“

„Možno,“ pripustil starý džin. „Otázkou však je, či si môžeme dovoliť cestovať až tam a potom sa vracať po svoje telá.“

„To je pravda,“ súhlasil John.
„Aha. Celkom som zabudla, ako veľmi sa ponáhľate, aby ste sa ma zbavili,“ povedala mu Faustina.
„Pokúšaš sa zahasprovať dvere varenou mrkvou, dievča,“ varoval ju Rakšasas. „Prečo by sme sa teda mali namáhať a vyvaľovať ich?“

Na chvíľu zmĺkla. „Jeden z nás by asi mal niečím odviesť jeho pozornosť,“ vyhlásila napokon. „Myslím pozornosť tej zombie.“ Pozrela sa na Johna a bojovne zaťala zuby, akoby čakala, či sa s ňou opováži zasa nesúhlasiť. „Zvyšní dvaja by potom mohli ujsť.“

„Ja to urobím,“ ponúkol sa John. „Je to tak správne. Koniec koncov, som najrýchlejší.“

Majster Rakšasas si vzdychol a položil mu ruku na plece. „Obozretnosť mi hovorí, že by bolo maximálne nevhodné, aby tá zombia pohltila práve teba, chlapče. Urobím to ja.“

Nato zdvihol ruku, aby vopred zastavil jeho námietky
„Musí to tak byť, John,“ vyhlásil „Vieš, neohrozil by si tým iba svoj život, ale aj Philippin. Polož si jednu otázku: Ako by získala svoju moc naspäť z tvojho tela, keby si jej s tým nemohol pomôcť?“

Chlapec si uvedomil, že zo starého džina hovorí múdrosť vekov, a tak iba zdráhavo prikývol „Ale dáš si pozor, dobre?“

„Pravdaže, budem opatrný,“ odvetil Rakšasas, takmer nečujne však k tomu dodal: „Ale keď sa vyberieš kosiť trávu doprostred dostihov, nikdy nemôžeš vylúčiť možnosť, že ťa udupú kone.“ Ukázal na temné tiene pri chrámovom portáli. „Vy dvaja sa schovajte tam,“ prikázal deťom. „Keď odvediem jeho pozornosť, utekajte ako o život.“

„Veľa šťastia,“ zaželal mu John.
„Chlapec pre vás urobí, čo bude môcť,“ oznámil majster Rakšasas chrámovému sluhovi.
„Čo tým chce povedať?“ šepol John Faustine, ktorá sa s ním ukrývala v tieni portálu.
Iba na to pokrčila plecami. „Poznáš ho lepšie ako ja.“ Potom si zahryzla do pery, lebo jej bolo jasné, že pochopila, čo Johnovi ešte nedošlo – majster Rakšasas nečakal, že stretnutie s tou zombiou prežije. „Ja nerozumiem ani polovici z toho, čo hovorí.“

John sa usmial a pripravil sa na beh.
Majster Rakšasas zastal tesne za zombiou, napľul si do dlaní a pošúchal si ich, akoby sa chystal na ťažkú lopotu. Potom si odkašlal a zvolal: „Nemohol by si mi ustúpiť z cesty, ty naduté, nechutné nemehlo?“

Podivný muž prestúpil z nohy na nohu, a keď sa pomaly otočil, aby sa tupým pohľadom bábiky pozrel na starého džina, John musel uznať, že mu pripomína zombiu viac ako čokoľvek iné, čo by si vedel predstaviť. Jediný rozdiel bol v tom, že teraz, keď zblízka videl jeho tvár s vysokými lícnymi kosťami, šikmými očami a ovisnutými fúzmi v štýle detektíva Charlieho Chana, bolo jasné, že ide o Číňana. Čínska zombia? Nuž, vlastne, prečo nie? Aj v Číne musia byť zombie, presne ako všade inde.
Oči toho muža boli možno tupé a prázdne, no zdalo sa, že vidí celkom dobre, lebo vystrel ruku a pokúsil sa schmatnúť ňou majstra Rakšasasa. Ten sa mu svižne vyhol a prebehol okolo neho do múzea. Ozbrojenec sa otočil a vyrazil za ním.
„Dobre,“ skonštatoval John. „Poďme!“

Chytili sa s Faustinou za ruky a vybehli z dverí chrámu do Sacklerovho krídla. Len čo sa ocitli vo svete živých, prestalo ich byť vidieť. Rozbehli sa a začali pokrikovať na muža s mečom v nádeji, že ho odlákajú od majstra Rakšasasa, on sa však ani neobzrel. Nemohol ich totiž zazrieť, a tak sa čoraz rýchlejšie hnal za starým džinom, ktorý celkom úmyselne prešiel studenou vodou okolo chrámu a potom prúdom vzduchu z klimatizácie, aby zombiu lákal svojou postavou.
Neznámy odrazu prudko zrýchlil, akoby mu čosi dodalo nečakane veľa energie. Majster Rakšasas práve v tej chvíli zastal, aby chytil dych, a obzrel sa po svojom prenasledovateľovi. John bolestne skríkol, lebo si uvedomil, čo sa stane.
„Pozor, majster Rakšasas!“

O sekundu neskôr zombia narazila do starého džina. Nezvalila ho na zem ani ním neprešla ako cez ducha. Jeden moment tam bolo vidieť nejasné obrysy Rakšasasovej postavy a hneď nato tam proste nebolo vôbec nič, akoby ho naozaj absorbovala zombia, ktorá prešla ešte niekoľko krokov a potom odbočila za roh.
John a Faustina zastali a pozreli sa, či sa majster Rakšasas opäť zhmotní. Keď sa to nestalo, začali naňho volať. Plynula minúta za minútou a stále nič.
„Je to presne tak, ako vravel Leo. Tá beštia ho pohltila.“

Stále sa držiac za ruky prešli cez sálu a naspäť k schodom chrámu Dendur, na ktorých videli stáť Lea Politiho. Vyľakane sa pozeral do múzea. Keď sa dostali medzi stĺpy chrámu, opäť ich bolo vidieť.
„Mali by ste ísť,“ povedal im chrámový sluha. „Pre prípad, že by sa tá zombia vrátila.“

„Bez neho nemôžeme odísť!“ vyhlásil John.
„Majster Rakšasas by chcel, aby ste hneď odišli,“ nástojil Leo. „Vedel, čo robí. Preto to urobil. Obetoval sa, aby ste sa vy dvaja dostali von.“

John pokrútil hlavou. „Toto nemôže byť pravda!“ vyhlásil nešťastne. „Neverím tomu. To by nám neurobil.“

Faustina mu stisla ruku a potom ho objala okolo krku. „Leo má pravdu,“ povedala mu. „Musíme ísť, a to hneď. Inak sa vráti a spraví s nami to isté, čo s majstrom Rakšasasom.“

„Ty to nechápeš!“ nedal sa John. „Je to môj priateľ. Nemôžem ho len tak opustiť.“

„Už je neskoro, John,“ vyhlásila. „Je preč. Majster Rakšasas je mŕtvy.“

DVANÁSTA KAPITOLA
HLAS TICHA
Nimrod a Groanin odniesli Faustinino telo do sanitky a opatrne ho uložili do jej zadnej časti. Potom sa Groanin posadil za volant, naštartoval a počkal, kým k nemu do kabíny nenasadne aj jeho zamestnávateľ s neterou. „Kam teraz, pane?“ spýtal sa. „Na nejaké tiché pole alebo azda na strechu? Rozhodne niekam, kde sa dá vyrobiť parádny vzdušný vír.“

„Groanin, to tvoje nadšenie pre cestovanie vzdušným vírom ma vážne vyvádza z miery,“ povedal mu Nimrod a vytiahol mobil, aby zavolal do New Yorku. Zdvihla to Marion Morrisonová, ktorá mu prezradila, že pán Gaunt sa slušne uzdravuje, no stav pani Trumpovej, ktorá je stále v kóme, sa nemení. No a John ani majster Rakšasas sa zatiaľ nevrátili. Poďakoval jej a opäť ukončil hovor.
„Musíme sa skontaktovať s Johnom a Rakšasasom, aby sme zistili, kde sú a čo robia,“ vyhlásil. „Rakšasas musí priviesť Faustininho ducha sem do Talianska. Po prvé, ušetrí nám to dlhú spiatočnú cestu do New Yorku, a po druhé, táto krajina je viac ako na polceste do Babylonu. Nesmieme zabúdať, že nás tlačí čas. Od chvíle, čo vaša matka odišla z New Yorku, už uplynuli takmer tri týždne.“

„Ako sa s nimi skontaktujeme?“ spýtala sa ho Philippa. „Využijeme rovnaký spôsob ako mundánci, ktorí sa chcú spojiť so svetom duchov,“ odvetil. „Pôjdeme na seansu.“

„Na seansu?“ zastonal Groanin. „Myslíte tie špiritistické nezmysly s pohybujúcimi sa pohármi na víno a kanastovými kartami?“

„Svojím spôsobom máš pravdu,“ prikývol Nimrod. „Najdôležitejšie na celej veci je vybrať si správne médium. Čo sa toho týka, máme veľké šťastie, že sme práve v Taliansku. Najlepšie médium na svete totiž žije v Ríme. Takže vyrážame, Groanin. Ideme do Večného mesta.“

„Čo je to médium?“ spýtala sa ho Philippa.
„Je to osoba, ktorá má moc komunikovať s duchmi mŕtvych alebo predstaviteľmi iných dimenzií. Hovorí sa jej aj psychotronik.“

„Skôr psychopat,“ zamrmlal komorník vedúci auto dolu kľukatou horskou cestou. „Ak chceš počuť môj názor, slečinka, sú to iba hlupáci, čo sa pletú do vecí, ktorým absolútne nerozumejú. Myslel som, že takýmto volovinám neholdujete, pane,“ dodal smerom k svojmu zamestnávateľovi.
„Zvyčajne nie,“ pripustil Nimrod, „ale toto je výnimočný prípad. Madam Theo Sofia nie je len tak nejaké médium. Jej schopnosti sú nespochybniteľné. Vlastne to ani nie je žiadny div, ak vezmeme do úvahy, že už ako osemnásťročná odišla do Tibetu, aby tam sedem rokov študovala u bratov.“

„U akých bratov?“ vyzvedala Philippa.
„U pravých autorov Tibetskej knihy mŕtvych,“ odvetil strýko. „U mníchov a lámov, ktorí vedia o živote po smrti viac ako ktoríkoľvek iní mundánci v dejinách. Naučili ju všetko, čo vedeli. Potom celý svoj život zasvätila spiritualizmu.“

Trvalo niekoľko hodín, kým sa dostali sanitkou z Malpensy do Ríma. Keď prišli na okraj Večného mesta, Groanin sa spýtal Nimroda na adresu madam Sofie.
„Nijakú nemá,“ odvetil Nimrod. „Je jediná v celom Ríme, ktorá ju nepotrebuje.“

„A to už prečo?“ nechápal komorník.
„Pretože je slávna tým, že býva v jedinej pyramíde v celom meste. Stačí sa nám spýtať, kde je.“ Nimrod spustil okno sanitky a dokonalou taliančinou sa spýtal na cestu policajta na motocykli. Ten zvraštil tvár s obrovskými ryšavými fúzmi, ukázal pred seba, potom doľava, a keď skončil s inštrukciami, rázne zasalutoval.
Groanin opäť vyrazil.
„Ako sa vlastne dostala k tomu, že býva v pyramíde?“ spýtala sa Philippa. „Je to vôbec ozajstná pyramída?“

„Veru tak, je pravá,“ prikývol strýko. „Postavili ju v roku dvanásť pred Kristom ako hrobku pre bohatého prétora, istého Cestia, ktorý chcel pre svoju rodinu také miesto posledného odpočinku, ktoré by si každý pamätal. Madam Sofia je prvý človek, ktorý v nej normálne býva. Žiť v pyramíde nie je jednoduché.“

„Veru tak,“ súhlasil Groanin. „Povedal by som, že sa do nej musí čertovsky ťažko vyberať nábytok. Ale nebude chcieť za pomoc aj nejakú odmenu? Napríklad tri želania – to sa nikdy nekončí dobre.“

„Keď som ju videl naposledy, už ich mala splnené. Ako inak by asi mohla bývať v pyramíde?“

Nakoniec tú pyramídu uvideli pred sebou. Na rozdiel od egyptských, ktoré navštívili vlani, táto rímska pripadala Philippe trocha priveľmi špicatá, asi ako ceruzka, pri ktorej to niekto prehnal so strúhaním. Bola z bieleho mramoru, vysoká presne tridsať metrov a vo výbornom stave, akoby ju iba nedávno naprojektoval nejaký moderný architekt ako tú v Paríži.
Madam Theo Sofia ich čakala pred trojuholníkovými dverami svojho obydlia, čo na Groanina a Philippu patrične zapôsobilo, pretože Nimrod jej netelefonoval ani nijako inak neprezradil, že sa ju chystajú navštíviť.
Bola to vysoká Talianka s dlhým krivým krkom, hustou hrivou ryšavých vlasov, veľkým nosom a tmavými okuliarmi s takými veľkými sklami, že vyzerali ako dva malé televízory.
„Už dobrých desať minút vás cítim prichádzať,“ oznámila im. „Mimochodom, nerozprávali ste sa cestou s policajtom na motocykli? S takým, čo mal dlhé ryšavé fúzy?“

„A to už ako viete?“ zdesil sa komorník.
„Som Theo Sofia,“ odvetila pompézne, akoby sa tým hneď všetko vysvetľovalo.
Spoločne vošli do pyramídy. Neboli tam nijaké okná, no interiér bol nečakane chladný a jasný, akoby tam fungoval nejaký tajný spôsob na privádzanie slnečného svetla a čerstvého vzduchu, čo bolo vlastne veľmi dobre, lebo tam žilo aj plno mačiek.
Nimrod predstavil svoju neter a komorníka, no madam Sofia sa zaujímala skôr o to, prečo prišli, ako o konverzáciu. „Ste tu, lebo chcete, aby som hovorila s niekým na druhej strane, však?“

„Áno,“ prikývol. Chystal sa k tomu ešte niečo dodať, no ona sa odrazu rozplakala. „Čo sa deje, madam?“ spýtal sa jej zaskočené.
Zložila si okuliare a opatrne si utrela oči vreckovkou. „Možno ma žiadate o nemožné,“ povedala. „Buď som prišla o svoj dar, alebo sa na druhej strane stalo niečo hrozné. Za posledné týždne som sa mnohokrát pokúsila hovoriť s duchmi, ale prakticky bezúspešne. Takmer akoby tam vôbec nik nebol. Nič také som nikdy necítila.“

„Ako to myslíte, že tam nik nebol?“ nechápal Nimrod. „Presne tak, ako hovorím.“ Hlasno sa vysmrkala a schovala vreckovku do rukáva. „Normálne je na druhej strane vždy kopa hlasov, ale teraz počujem iba ticho. Duchovia, s ktorými zvyčajne hovorím – aj tí rímski –, tam už jednoducho nie sú.“

„To je čudné,“ skonštatoval Nimrod.
„No nie? A pritom sa až donedávna zo všetkých múzeí a chrámov v meste hlásilo nezvyčajne veľa paranormálnych aktivít. Zamestnanci sa do nich báli čo i len vojsť. Normálne vstúpili do štrajku.“

„Rovnako ako v New Yorku,“ poznamenala Philippa. „Pravdaže, pre vlamačov to bola nesmierne dobrá správa,“ pokračovala madam Sofia.
„Naozaj?“ začudoval sa Nimrod. „Prečo?“

„Lebo počas toho štrajku vylúpili kopu talianskych múzeí. Je to čudné, lebo vždy zmizlo to isté – nefrit.“

„Nefrit?“ zopakoval po nej Nimrod. „Naozaj zaujímavé.“

„Pre mňa drahé kamene nič neznamenajú,“ vyhlásila Theo Sofia, čo Philippe pripadalo trocha pokrytecké, lebo na krku mala diamantový náhrdelník.
„Bez duchov, s ktorými by som mohla hovoriť, nemám vôbec nič,“ nariekala madam Sofia. „Bola som dokonca na Rímskom fóre, aby som tam podebatovala s niektorými z najstarších rímskych duchov, ale ani k nim som sa nedostala. Vyzeralo to, akoby sa snáď báli so mnou hovoriť.“ Nešťastne pokrčila plecami. „Alebo akoby tam vôbec neboli.“

„Ľudia, s ktorými sa potrebujem skontaktovať, nie sú v skutočnosti mŕtvi,“ povedal jej strýko Nimrod. „Sú to džinovia bez tela – môj synovec John a majster Rakšasas, s ktorým ste sa, myslím, už stretli.“

„Nebudú nás počuť,“ oznámila mu sucho. „Keďže nie sú mŕtvi, nie sú ani zvyknutí na svet duchov. Ak však mali aspoň trocha rozumu, vstúpili doň cez portál. Napríklad v nejakom chráme…“

„Presne tak,“ ozvala sa Philippa. „Vošli doň cez chrám Dendur v New Yorku. Je to egyptská svätyňa bohyne Isis, ktorú dal postaviť rímsky cisár Augustus.“

„V tom prípade majú so sebou duchovného sprievodcu. V každom chráme je sluha ka. Musíme sa pokúsiť spojiť práve s ním. Ak tam ešte je, bude dobre naladený aj na hlasy z nášho sveta.“

Zaviedla ich do priestrannej miestnosti a ponúkla im miesta pri okrúhlom stole. Posadili sa a na jej príkaz sa chytili za ruky. Na čelo si natiahla čipkovanú čelenku, zložila si tie ozrutné okuliare, zavrela oči a začala hlasno dýchať cez veľký nos. Bežala minúta za minútou, až nakoniec Philippa dospela k záveru, že tá žena azda medzičasom zaspala. Pozrela na Groanina, a keď vystrúhal grimasu, mala čo robiť, aby potlačila pobavený úsmev.
Po chvíli sa však médium trocha vystrelo a vyhlásilo: „Hovorím k sluhovi ka z chrámu Dendur. Pôvodne bol v egyptskom Aswane, teraz je však v New Yorku. Ak ma počuješ, ó duchovný sprievodca, prehovor k nám, prosím. Som tu s priateľmi majstra Rakšasasa a Johna Gaunta, ktorí sa s nimi ihneď potrebujú porozprávať.“

Prešla ďalšia minúta a Philippa si postupne uvedomovala dlhý tenký pásik zvuku, akoby niekto zapol neviditeľné rádio. Prechádzal do madam Sofie a zhmotňoval sa jej ústami. O chvíľu neskôr sa jej až zježili vlasy, lebo z média sa ozval hlboký hlas znejúci ako z vysokého vrcholu nesmierne vzdialenej hory. Ženine pery sa pritom ani nepohli.
„Tuje sluha ka z chrámu Dendur,“ povedal ten hlas. „Volám sa Leo Politi. Mám po svojom boku Nimrodovho synovca a jeho priateľku Faustinu. Sme v chráme v newyorskom múzeu.“

„To sú oni!“ zvýskla Philippa. „Chvalabohu, že ste všetci v po riadku!“

„To je úžasné,“ vyhlásila madam Sofia vlastným hlasom .1 mocnejšie stisla Nimrodovu ruku. Už zasa mala v očiach slzy, ibaže tentoraz to boli slzy šťastia. „Pokračujte,“ súrila ich. „Hovorte s ním. Bude vás počúvať mojimi ušami.“

John a Faustina sa chystali už druhý raz odísť z chrámu, keď si Leo odrazu priložil mäsitú dlaň k uchu a požiadal ich, aby chvíľu počkali. „Z druhej strany ku mne dolieha akýsi hlas,“ povedal im. „Hovorí ku mne médium, ktoré je s vaším strýkom a sestrou.“

„Ja nič nepočujem,“ pokrútil hlavou John a sťažka si vzdychol. Po tom, čo sa stalo majstrovi Rakšasasovi, mu asi otupeli zmysly, čo vlastne nebolo nič prekvapujúce. Na druhej strane sa mu uľavilo, že sa s nimi spojil strýko Nimrod. Ten bude určite vedieť, čo ďalej.
„Pst!“ zasyčal Leo. „Vaše uši nie sú ešte dobre naladené na svet duchov. Preto nič nepočujete. Budem vaším médiom. Chvíľu počkajte a potom prehovorte. Budú vás počuť cezo mňa.“ Zavrel oči, zhlboka sa nadýchol a akoby upadol do mierneho tranzu. Ústa mu ochabli a vydral sa z nich čudný, skľučujúci zvuk, ktorý rozhodne nevychádzal iba z neho. Johnovi spočiatku pripadal ako zvuk zubárskej odsávačky, a ako silnel, premenil sa skôr na niečo, čo vydáva stroj na cappuccino. Potom to znelo ako vysávač a nakoniec ako vzdialený ľudský hlas, ktorý dobre poznal.
Rýchlo sa obzrel a povedal Faustine: „Dávaj pozor pre prípad, že by sa tá zombia vrátila.“

„John?“ oslovil ho Nimrodov hlas z nehybných úst Lea Politiho. „Počuješ ma?“

„Áno!“ zakričal, lebo ten hlas bol veľmi slabý a on mal pocit, že musí hovoriť čo najhlasnejšie, aby ho bolo na druhom konci počuť. „Chvalabohu, že si sa... ehm… ozval.“

„Je s tebou Faustina?“

„Áno. Je tu.“

„A majster Rakšasas? Ak môžem, potreboval by som s ním hovoriť, John.“

„Nie,“ odvetil smutne. „Niečo sa mu stalo. Pohltila ho akási zombia. Zmizol.“ V hrdle mu navrela taká tvrdá hrča, až mal problém dopovedať to.
„Pohltila? Ako?“

„Neviem. Stalo sa to tu, v múzeu. Je tu akási zombia, ktorá vyzerá ako pradávny čínsky bojovník a plaší všetkých duchov. Tých, ktorých dobehne, pohltí, teda aspoň tak to vyzerá. Presne to sa stalo s majstrom Rakšasasom.“ John nasucho prehltol, aby potlačil žiaľ. „Neviem, či žije alebo je mŕtvy, strýko Nimrod.“

„Takže čínska zombia, hovoríš?“ premýšľal nahlas Nimrod. „Nikdy som o ničom takom nepočul.“

„Nevymýšľam si. Jeden moment bol tu a druhý preč.“

„Počúvaj ma, John,“ povedal mu strýko. „Musíte sa aj s Faustinou okamžite vrátiť domov a skontrolovať jeho telo. Možno mal dobrý dôvod na to, aby vás opustil, a šiel tam sám. Možno je už naspäť vo svojom tele.“

„Ale čo ak tam nie je? Čo ak je mŕtvy? A ako to mám, dofrasa, zistiť? V týchto veciach sa nevyznám. Neviem, čo urobiť, aby sme vedeli, či je v poriadku, alebo nie.“

„Ak tam nebude, nemôžeš robiť vôbec nič. Bez jeho ducha sa mu proste nedá pomôcť. Musíte ho nechať tam, kde je. Spolu s Faustinou nasadnite na lietadlo a dopravte sa sem, do Talianska. Nezabudni však nechať svoje telo doma, John. Na tvojho otca stále účinkuje Matuzalemova kliatba. Keby tvoje telo a džinovská moc opustili New York, opäť by začal starnúť.“

„Dobre,“ prikývol John poslušne. „Pôjdeme teda do Talianska. Ale prečo práve tam? Myslel som, že ste v Londýne.“

„Došlo k zmene plánu,“ vysvetlil mu Nimrod. „Ukázalo sa, Faustinino telo je v Taliansku. Povedz jej, že je v poriadku. Je presne v tom stave, v akom ho zanechala.“

„Kde v Taliansku?“ chcel vedieť John.
Namiesto odpovede nasledovalo dlhé ticho.
„John,“ ozval sa napokon strýko, „prečo si myslíš, že tá zombia je čínska?“

Porozprával mu o zemetrasení vo svete duchov – o tom, ako sa Faustina ocitla v Si-ane, hlavnom meste starovekej Číny, a ako je v múzeu presne rovnaká zombia ako tie, ktoré tam videla.
„Ak mám povedať pravdu, nebola si celkom istá, či je to naozaj zombia,“ dodal. „Ale má pocit, že počula, ako ich ktosi nazýva práve takto.“

„Dobre,“ skonštatoval Nimrod. „Teraz ma pozorne počúvaj. Prídete aj s Faustinou do Benátok. Budeme vás čakať v hoteli Gravelli. Vo svete duchov sa deje niečo veľmi čudné a myslím, že by sme mali radšej rýchlo zistiť, o čo presne ide.“

„Do Benátok?“ zopakoval po ňom synovec. „Prečo práve tam?“

„Pretože práve v Benátkach sa nachádza jedna z najlepších knižníc s historickými knihami o Číne na svete. Pokúsim sa zistiť viac o tej vašej zombii.“

„John!“ zvolala Faustina. „Máme spoločnosť!“

Obzrel sa a videl, že tá čínska zombia si už mechanickým krokom vykračuje cez múzeum priamo k nim.
„Už musíme ísť, strýko Nimrod!“ zakričal do ucha chrámového sluhu. „Faustinina zombia sa vrátila. Dúfam, že sa čoskoro uvidíme v Benátkach.“

Potom chytil Faustinu za ruku a spoločne sa rozbehli ako o život.
TRINÁSTA KAPITOLA
ZÁZRAČNÝ CHLAPEC
Odkedy Dybbuk odišiel s Adamom Apolloniusom z La s Vegas, užíval si v New Yorku ako ešte nikdy v živote.
Apollonius, pôvodom z Británie, venoval všetku svoju energiu, ale aj energiu všetkých ľudí, čo preňho pracovali, Dybbukovmu úspechu v mimoriadnej televíznej relácii s názvom Zázračný chlapec.
„Na úvod by sme ťa mali kompletne premeniť, aby si vyzeral presne ako hviezda, ktorou budeš,“ vysvetlil mu mág.
„Kým sa k tomu dostaneme,“ vyhlásil chlapec, „musím si zmeniť meno. Neznášam ho. Vždy som ho neznášal.“

„Myslel som, že Dybbuk znie celkom dobre,“ namietol Apollonius. „Znamená…“

„Ja viem, čo znamená,“ zavrčal chlapec, „a neznášam ho. Chcem sa volať ináč.“

„Nuž, tak potom by ti sme mali vymyslieť nejaké meno, ktoré sa lepšie hodí k mágii, no nie?“ zasmial sa Apollonius. „Napríklad David a čosi. Polovica dnešných mágov sa volá David, nemáš ten pocit?“

„Dávid sa mi nepáči,“ pokrútil hlavou Dybbuk. „Páči sa mi vaše meno.“

„Je mi ľúto, mladý, ale to už používam ja.“

„Nemyslel som konkrétne to vaše, ale nejaké podobné. Také, čo by malo šmrnc.“

Apollonius sa na chvíľu zamyslel. „A čo Jonathan Tarot?“ spýtal sa. „Veď vieš, podľa tarotových kariet, ktoré ľudia niekedy používajú na veštenie. Pravdaže, je to nezmysel, ale aj tak je priam nabité mágiou, čo ty na to?“

„Jonathan Tarot,“ zopakoval Dybbuk skusmo. „Áno. To sa mi páči.“

„Tak odteraz budeš Jonathan Tarot, chlapče môj.“ Mág si nedočkavo pošúchal ruky. „A čo tvoj nový imidž?“

„Imidž?“

„Veď vieš – ako vidíš sám seba.“

Dybbuk nikdy priveľmi neuvažoval o tom, ako vyzerá. Iba zriedkakedy si česal vlasy, ktoré mal dosť dlhé a zvyčajne aj neumyté. Takmer vždy nosil tričko, čierne džínsy a motorkárske čižmy. Prakticky nikdy však o vlasoch a šatách nepremýšľal, iba vnímal, aké majú iní ľudia a ľutoval ich.
„Možno by si chcel vyzerať ako ja…“ nadhodil Apollonius, sebaľúbo si hladiac briadku a ucho s náušnicou.
Na pódiu a v televízii mal na sebe zvyčajne bielu košeľu s krátkymi rukávmi, o ktorej sa hovorilo, že ju nosí preto, aby ľudia videli, že nemá nič v rukáve. Dybbukovi v nej pripadal skôr ako zubár alebo kuchár než ako mág. Preto sa iba zdvorilo usmial a pokrútil hlavou.
„Mám lepší nápad,“ vyhlásil. „Rád by som vyzeral ako Elvis Presley, keď vystupoval v Las Vegas. Chcem jeden z tých jeho ligotavých kostýmov s bielym orlom vykladaných umelými diamantmi, s veľkým golierom, dlhými strapcami, kapucňou a biele čižmy.“

„Nemyslíš, že Elvis priveľmi zaváňa sedemdesiatymi rokmi?“ spýtal sa ho mág.
„Ten imidž je opäť v móde,“ nedal sa Dybbuk. „Rovnako ako celé sedemdesiate roky.“ V skutočnosti nevedel, či je to pravda, a vôbec mu na tom nezáležalo. Bol dosť ostrieľaný na to, aby vedel, že dospelí prakticky vždy ustúpia, keď im deti hovoria, čo je v móde a čo nie. „Nikto nebol imidžovejší ako Elvis,“ dodal.
Apollonius iba pokrčil plecami. „Ak myslíš,“ povedal, „tak nech je to teda Elvis.“

No a tak Dybbuka za tisíc dolárov ostrihal najlepší newyorský kaderník, prekvapivo plešatý Jon Bread, takže mu na hlave vzniklo čosi ako z japonského komixu a čierne vlasy sa mu leskli tak, že by sa za to nemusel hanbiť ani nijaký Cadillac. Celkom ako Elvis, vravel si. Ten nový účes sa mu náramne páčil a dobrú hodinu si nacvičoval primeraný úškľabok, s ktorým by už bol naozaj ako stelesnenie rokenrolu.
Potom prišiel z jedného hollywoodskeho obchodu muž s elvisovskými kostýmami vo všetkých možných aj nemožných farebných kombináciách. Väčšinu zdobili kovové cvoky, drahé kamene a korále a boli dosť ťažké, no keď si jeden z nich skúsil, cítil sa v ňom ako kráľ. Vlastne by to ani nemalo byť prekvapujúce, pretože tie kostýmy mali aj kráľovskú cenu. Každý z nich stál päťdesiattisíc dolárov. Najviac sa mu páčili opasky s prackami veľkými ako tanierik z čajovej súpravy.
Okrem zmeny imidžu pracoval aj na spôsoboch využitia džinovskej moci, tak, aby si ju ľudia mýlili s trikmi a ilúziami, aj keď priam dokonalými. Sledoval aj filmy so slávnymi iluzionistami a hľadal spôsoby, ako urobiť to, čo oni, no o kúštik lepšie. A možno nie iba o kúštik, ale aj o poriadny kusisko. Onedlho mal repertoár takzvaných ilúzií, ktoré boli podľa Adama Apolloniusa najpôsobivejšie, aké kedy videl. Veci robené zblízka a v malom boli, pravdaže, jednoduché, no Dybbuk túžil po niečom väčšom ako nechať si z dlane pod vreckovkou zmiznúť jablko alebo spod košele mačiatko.
„Premýšľal som,“ povedal svojmu tútorovi, „že pre mimoriadny televízny program potrebujeme niečo fakt veľké. Nemám pravdu?“

„Myslel som, že v ňom predvedieš indický trik s lanom.“

„Mám niečo lepšie,“ vyhlásil chlapec. „Budem tomu hovoriť ‚Trik Goldfinger‘! Inšpiroval som sa pri ňom jednou bondovkou.“

„Goldfinger,“ zopakoval po ňom Apollonius. „To znie dobre.“

„Vlastne je celkom jednoduchý. Nechám sa zamknúť do auta Aston Martin, ktoré sa dostane do drviča šrotu. Tesne pred jeho zlisovaním uniknem tak, aby ma kamery nevideli, a priamo pod nosom niekoľkých stoviek vojakov sa vkradnem do zlatého depozitára americkej vlády.“

Ten depozitár sa nachádza v opevnenom trezore neďaleko Fort Knoxu v Kentucky a obsahuje väčšinu štátneho zlata USA. Budova, ktorá ho obklopuje, má žulové steny a vstupné dvere vážia dvadsaťpäť ton.
„Len čo budem v trezore, ukradnem zlatú tehličku,“ pokračoval Dybbuk, „ktorá ponesie pečať Americkej štátnej mincovne, možno spustím aj pár alarmov, aby bolo jasné, že som tam bol, a objavím sa so zlatom na streche budovy.“

„Ty žartuješ!“ zvolal Apollonius.
„Kdeže. Zvládnem to.“

„Áno, ale ako?“

Dybbuk vystrúhal svoj tajnostkársky úsmev. „Chce to cvik.“

„Ale vážne, chlapče. Nenaťahuj ma už toľko. V čom spočíva ten trik?“

„Pýtam sa vari ja vás na vaše triky?“

„Nie,“ odvetil mág opatrne, „ale to, čo navrhuješ, je trocha iná káva ako nechať na pódiu zmiznúť ľadového medveďa. Chystáš sa pracovať v exteriéri. Budeš potrebovať filmové triky a tie sú drahé.“

„Využil by Harry Houdini filmové triky?“ spýtal sa Dybbuk. „Určite nie. Po prvé, v tom čase nijaké neexistovali, a po druhé, aj bez nich bol najlepší. A prečo bol najlepší? Lebo dokázal nemožné. Práve to chcem spraviť aj ja. Dokážem niečo, čo je proste bez šance. Vlastne som si vravel, že by to bol aj dobrý názov pre ten trik – Nulová šanca.“

„Musím obdivovať tvoju odvahu, chlapče,“ vzdychol si Apollonius, „ale…“

„Nijaké ale! Verte mi, dokážem to.“

„O tom nepochybujem,“ vyhlásil mág. „Iba by som hrozne rád vedel ako. Nemohol by si mi to predsa len povedať? Sľubujem, že to nikomu neprezradím. Veď vieš, že keby som to urobil, vyhodili by ma z Magického kruhu.“

„Čo je to Magický kruh?“ chcel vedieť Dybbuk.
„Niečo ako odbory mágov a iluzionistov.“

Chlapec sa nad tým na moment zamyslel. „Rád by som vám to povedal,“ vyhlásil napokon prešibané. „Naozaj. Lenže sám viete, že vo chvíli, keď poznáte mechanizmus triku, vám už vôbec nepripadá kúzelný. Uvažujte o tom. Nechceli by ste radšej žiť s predstavou mágie namiesto toho, aby ste poznali všetky špinavé triky, ktoré používam pri svojich číslach?“

„Takže to sú skutočné triky?“ vyzvedal Apollonius.
Dybbuk sa pobavene usmial. „Ale iste,“ odvetil. „Čo si myslíte, že som mimozemšťan?“

Mág jeho úsmev opätoval. „Možno. Neviem. Viem len toľko, že na trinásťročného si skutočne zázračný chlapec,“ vyhlásil, krútiac pritom hlavou. „Decká sa za tebou budú blázniť,“ dodal. „Najmä dievčatá.“

Dybbuk sa usmial.
Keď sa jeho program dostal do vysielania, jeho neuveriteľné kúsky vyvolali medzi ľuďmi hlboký úžas. S výnimkou hŕstky šťastlivcov, ktorým dobrý džin splnil tri želania, sa všetci diváci zhodli na tom, že v televízii ešte nikdy nešla lepšia šou ako tá jeho. Ešte nijaký iluzionista nedokázal nechať mincu objaviť sa v dlani niekoho iného alebo ohnúť vidličku silou myšlienky za necelých desať sekúnd. Keď levitoval dobrých tridsať centimetrov nad newyorským chodníkom, ľudia lapali po dychu, rovnako ako pri jeho „trikoch“ s kartami, najmä pri tom, v rámci ktorého premenil všetky karty tak, aby mali na lícnej strane tvár dievčaťa, ktorému ho predvádzal. Najväčší ohlas však zožal trik Nulová šanca, ktorý predviedol tak dokonale, až viacero ľudí zamdlelo, keď drvič lisoval jeho Aston Martin, a vojenská správa Fort Knoxu začala vyšetrovať to, ako mohol tak ľahko preniknúť cez všetky bezpečnostné opatrenia.
Adam Apollonius nijako nepreháňal, keď hovoril, aký dopad na svet bude mať jeho prvé vystúpenie. Decká, ktoré ho videli, po ňom naozaj šaleli. Najmä dievčatá. Jeho čerstvo nadobudnutý štatút celebrity sa vlastne ani nedá dostatočne opísať. Stačilo jediné vystúpenie, a začalo sa to, čomu ľudia v zábavnom priemysle hovoria „raketová kariéra“. Záznam jeho programu sa vysielal dvakrát, pričom repríza pritiahla k obrazovkám neuveriteľných päťdesiat miliónov mladých divákov a hladko porazila všetky ostatné televízne stanice. Pravda, pomohlo tomu aj to, že väčšina obľúbených programov trčala v trezore a vlastne sa nebolo na čo iné pozerať, nikomu však nenapadlo dať si tie dve veci dokopy.
Jonathana Tarota pozvali do viacerých diskusných a zábavných relácií, aby tam predviedol ďalšie ukážky mágie a neuveriteľných únikov. V rámci jednej stál v plastovom vreci na odpadky a tým, že si spravil transsubstanciáciu iba na nohy, vytvoril dojem, že jeho telo vzbĺklo. Pri inej vyšiel z divadla Eda Sullivana na Broadwayi a so spútanými rukami predviedol fantastický únik zo zamknutého kufra policajného auta. Najväčší úspech však malo jeho zmiznutie z výťahu budovy General Electric na Rockefeller Plaza v New Yorku. Kdesi medzi prvým a šesťdesiatym deviatym poschodím sa z neho jednoducho vyparil a o pár sekúnd sa triumfálne ukázal na streche.
Apollonius plesol po novinách, ktoré čítal. „Vypočuj si toto,“ povedal. „Minulý týždeň trinásťročného Jonathana Tarota nik nepoznal, no dnes je tento neuveriteľný mladý iluzionista a majster únikov známy po celej Amerike. Jeho sláva prevyšuje aj slávu najväčších hudobných a filmových hviezd. Čo je ešte lepšie, na rozdiel od mnohých iných má úžasný talent, takže sa dá dúfať, že sa stane kladným vzorom a príkladom pre deti po celom svete.“ Nahlas sa zasmial. „To hovoria o tebe, mladý. Čo ty na to? Nie je to fantastické, Jonathan?“

„Asi áno,“ odvetil Dybbuk. Teraz mu už jeho pôvodným menom nesmel hovoriť vôbec nik, ani Adam Apollonius. „Chceš mať dobrý vplyv na deti po celom svete?“

Iba nad tým pokrčil plecom. „Neviem. Možno. Prečo nie?“ Apollonius sa uškrnul. „Nuž, to je úžasné, synak,“ vyhlásil. „Fakt super. Pretože ty ten vplyv mať môžeš, a to taký ako nikto pred tebou. S tvojím neskutočným talentom a enormnou silou televízie môžeme dosiahnuť, čo sa nám zachce.“

„Ak myslíte…“

„Veru tak, myslím.“ Mág si nadšene pomädlil ruky. „Mám s tebou veľké plány, chlapče. Zarobíme hory peňazí a zapíšeme sa do dejín.“

„Fajn.“

„Prezraď mi, ako to robíš, dobre?“

„Chce to cvik,“ odvetil trpezlivo.
Vlastne Adamovi ani nemal za zlé, že sa na to stále vypytuje. Ani v najmenšom. Z jeho pohľadu bolo celkom prirodzené, že sa z neho starší iluzionista pokúša vymámiť jeho tajomstvá, pretože aj on je koniec koncov mág. Bolo by oveľa čudnejšie, keby sa nad jeho kúskami nepozastavoval.
Aj Apollonius to dobre vedel. Potreboval odvrátiť všetky prípadné podozrenia, ktoré by mohol chlapec nadobudnúť, preto sa ho na to neustále pýtal. Veci sa mali tak, že veľmi dobre vedel, ako Dybbuk robí svoje „kúzla“. Vedel aj to, kto presne je Jonathan Tarot. Ako by aj mohol nevedieť? Veď to bol jeho vlastný stratený syn. Telo Adama Apolloniusa totiž neovládol nik iný ako sám Iblis z kmeňa Ifritov. No a ako zvyčajne, aj teraz mal pripravený diabolský plán.
ŠTRNÁSTA KAPITOLA
VO DVOJICI IDE VŠETKO LEPŠIE
Keď dorazili do domu na Východnej 77. ulici, Johnovi odrazu prišlo zle. Cítil sa, akoby ho niekto postavil na palubu lode uprostred búrky. Úplne stratil rovnováhu. Ani sa neudržal na nohách a cez prah sa musel preplaziť. Zakaždým, keď sa pozrel na nejaký nehybný predmet, akoby sa mu sám odplavil spred očí. Keby s tým mal skúsenosti, povedal by, že je ako opitý alebo zdrogovaný.
„Faustina,“ zachripel, „si tu? Je mi akosi čudne.“

Cítil, ako si k nemu kľakla a chytila ho za ruku. „Ako presne?“ spýtala sa ho.
„Neviem. Možno mi pomôže Doky.“

„A to je kto?“

„Marion Morrisonová – žena, ktorá sa stará o nášho otca,“ odvetil. „Je to džinovská opatrovateľka.“

Pomohla mu doliezť do kuchyne, kde Doky usilovne vyhrávala na fúkacej harmonike. Jej sladké tóny zjavne upokojovali nielen ju, ale aj mačku Monty. Na Johnovo prekvapenie tam bol aj niekto iný – Finlay Macreeby. Ani on, ani Doky nemohli duchov vidieť, Monty však áno. Postavila sa, prehla chrbát ako ťava, naježila všetky chlpy a hlasno zasyčala na neviditeľných návštevníkov. Doky odložila harmoniku a obzrela sa po miestnosti.
„Čo je s tou mačkou?“ spýtal sa Finlay.
„Myslím, že máme spoločnosť,“ odvetila opatrovateľka. Nato pristúpila k chladničke a prudko na nej otvorila dvere, takže do kuchyne prenikol závan studeného vzduchu a pomaly sa tam objavili nejasné obrysy dvoch džinov.
„Parádny trik,“ okomentoval to Finlay.
John mu chcel povedať, že sa necíti najlepšie, keď sa musí váľať na zemi, hneď sa však ukázalo, že ho nie je počuť. Studený vzduch však o chvíľu zapôsobil aj na ich hlas, takže už mohli hovoriť, aj keď to znelo tak trocha ako zo záhrobia.
„Čo je to s vami?“ spýtala sa ich Doky.
„Necítim sa dobre,“ povedal jej John. „Celkom som stratil rovnováhu.“

„To vyzerá na ťažký prípad astrálnej choroby,“ vyhlásila. „Dochádza k nej vtedy, keď tvoje precitlivené telo už dlhšie neznesie bezváhový stav. Ak si niekedy uvažoval, prečo duchovia toľko nariekajú, tak teraz to už asi vieš. Počula som, že to vie byť dosť nepríjemné.“

„Ja som v bezváhovom stave už dvanásť rokov a nikdy mi nič také nebolo,“ namietla Faustina.
„Nie každý tým trpí,“ vysvetlila jej opatrovateľka. „Džinovské dvojčatá sú na to oveľa náchylnejšie.“

„Mňa by skôr zaujímalo, či sa to dá liečiť,“ zastonal John. „Musím sa dostať do Talianska.“

„Na poschodí je tvoje telo,“ pripomenula mu. „Stačí, aby si sa doň vrátil, a hneď ti bude lepšie.“

„Myslím, že toľko schodov nezvládnem,“ pripustil.
„Tak potom ti neostáva nič iné, iba sa na chvíľu vkradnúť do ľudského tela.“ Doky sa veľavravne pozrela na Finlaya. „Čo ty na to, Finlay? Máš dnes chuť na dobrý skutok?“

„To sa s ním akože mám podeliť o svoje telo?“

„Celkom dobre si to vystihol,“ skonštatovala. „Pokiaľ teda nechceš sledovať, ako sa s nariekaním plazí po bruchu, až kým sa nedovlečie k tomu svojmu.“

„Tak dobre,“ vyhlásil Finlay.
Opatrovateľka ukázala na podlahu. „Mal by si si ľahnúť tesne k nemu,“ radila mu. „Tak sa môže dostať do tvojho tela bez toho, aby sa pokúšal vstať.“

Finlay si sadol a potom ľahol.
„No a keď už sme pri tom, mali by ste vedieť pár vecí o delení sa o telo,“ pokračovala Doky. „Po prvé, dobrí džinovia to smú robiť iba nakrátko a len vtedy, ak je to naozaj nevyhnutné. Iba zlí džinovia sú ochotní vziať si cudzie telo natrvalo. A po druhé, John, musíš rešpektovať, že o všetkom rozhoduje Finlay. Možno budeš mať pocit, akoby si bol vo vlastnom tele, ale nie je to pravda. Patrí jemu a to treba mať stále na pamäti. Nechaj ho, nech o sebe rozhoduje presne ako predtým. Sám sa rozhodne, čo bude jesť, a ty ho necháš, aj keď to trebárs neznášaš. To isté platí aj na programy, ktoré sleduje v televízii, a všetko ostatné.“ John teda zaliezol do priateľovho tela a hneď sa cítil nepomerne lepšie. V tej istej chvíli zistil všetko, čo Finlay robil – ako sledoval Dybbuka do New Yorku, ako si Dybbuk zmenil meno na Jonathan Tarot a mal obrovský úspech s vlastným televíznym programom aj ako teraz býva v prezidentskom apartmáne newyorského hotela Cimento dell’ Armonia. Nepotreboval nijaké vysvetlenia, ba ani si nemusel ten Dybbukov program pozrieť. Finlay ho videl, a on si ho teda pamätal celkom tak, akoby si ho bol pozrel sám.
Nemusel sa pýtať ani na majstra Rakšasasa. Duch starého úžina sa zjavne nevrátil do svojho tela, ktoré bolo stále usadené v Johnovom obľúbenom kresle, presne, ako ho tam nechal. Vedel aj o otcovi. Pán Gaunt opäť mladol, no pani Trumpová, bohužiaľ, ostávala v kóme bez jediného náznaku, že by sa jej stav mohol zlepšiť.
„Nuž, aspoň si ušetríme otázky,“ povedal Finlayovi vnútri jeho hlavy.
„Príliš sa tým netráp,“ odvetil Finlay. „Majster Rakšasas aj pani Trumpová sa z toho určite dostanú.“

John však, prirodzene, vedel, čo si jeho priateľ naozaj myslí, a bolo mu jasné, že to s nimi vyzerá zle.
Na druhej strane sa zasa Finlay dozvedel všetko o Faustine a o tom, prečo musia ísť do Talianska. Dokonca mu bolo jasné, že John musí svoje telo nechať doma a chce cestovať v tom jeho, aby sa vyhol astrálnej chorobe. Ani mu to veľmi neprekážalo, no priateľov druhý nápad ho dokonale šokoval. Aj Johnovi to napadlo celkom nečakane.
„Cestovalo by sa nám ľahšie, keby sa k nám do tvojho tela pridala aj Faustina,“ povedal Finlayovi. „Veď vieš, aby sme mali istotu, že sa nestratí. Ver mi, keď si neviditeľný, stane sa ti to, ani nevieš ako.“

„Rozumiem.“

„Okrem toho ušetríme kopu času na pokusoch hovoriť s ňou alebo keď bude ona chcieť niečo povedať nám. Keď si mimo tela, nie je to vôbec ľahké.“

„Aj to chápem.“

„Je mi jasné, že si tým nie si istý,“ pokračoval John, „lebo je to dievča.“

„Ale nie. Vieš, ide o to, že vo dvojici ide všetko lepšie, ale traja sa tu už budeme fakt tlačiť,“ namietol Finlay. „Na druhej strane, možno by sa to dalo zvládnuť. Mám jej to povedať ja alebo to spravíš sám?“

John sa obzrel a uvidel nejasné obrysy postavy usadenej na stoličke pred otvorenou chladničkou.
„Tu si,“ skonštatoval a porozprával jej o svojom pláne. Na jeho prekvapenie s ním bez váhania súhlasila.
„Dúfala som, že to navrhneš,“ vyhlásila. „Okrem toho, ak máme ísť do Talianska všetci traja, takto sa nám bude oveľa ľahšie komunikovať. Teraz ma už trápi iba jediná vec – ako sa tam dostaneme. Keď budeme v jeho tele, nemôžeme jednoducho nastúpiť do lietadla bez toho, aby nás ktokoľvek videl. Kto nám zaplatí letenku?“ John a Finlay sa pozreli na pani Morrisonovú. „Ospravedlňujem sa, že vás tým otravujem,“ povedal John, „ale nemohli by ste nám pomôcť s letenkou?“

„Ospravedlnenia tu nepomôžu,“ povedala a vytiahla veľkú červenú vreckovku s výrazným uzlom. Potom si vzdychla. „Aké len bolo?“

„Čo aké bolo?“ nechápal John.
„Moje spúšťacie slovo. Už som ho nepoužila tak dlho, že som ho asi celkom zabudla.“

„Myslel som, že ste sem prileteli na vzdušnom víre,“ pripomenul jej.
„To som len tak vravela. Pravda je taká, že som cestovala lietadlom. Nemám rada, keď ľudia vedia, že som zabudla vlastné spúšťacie slovo. Je to dosť trápne. Vyzerám potom ako neschopná, a to je zlé, najmä u špecializovanej opatrovateľky.“

„Kedy ste ho zabudli?“

„Už je to šesť mesiacov alebo možno aj viac. Bola som vtedy v amazonskej džungli. Viem, že existuje spôsob, ako si ho pripomenúť, ale nijako si nespomínam aký.“ Rozpačito pokrútila hlavou. „Môže trvať dosť dlho, kým sa mi to podarí. Veru tak, dosť dlho. Možno aj celé týždne.“

„Toľko času nemáme,“ ozvala sa Faustina.
„Keby tu bol majster Rakšasas, určite by vedel, ako vám pomôcť,“ zamrmlal John.
„Keby, keby, boli by sme v nebi,“ odvrkla Doky
„Prečo jednoducho nezaplatíš otcovou kreditkou?“ spýtal sa Johna Finlay. „Ja som to robil práve tak, keď som chcel niečo, čo mi nebol ochotný dať“

„Dobrý nápad,“ potešil sa John.
„Nie vždy,“ pripustil Finlay.
„Ste pripravení prijať ma na palubu?“ spýtala sa ich Faustina.
„Pripravenejší už nebudem,“ odvetil Finlay. „Čo všetko ja pre túto rodinu neurobím?!“

Byť v trojici v jedinom ľudskom tele znamenalo presne to, čo Faustina predpokladala. Cítila sa, akoby s úplne neznámymi ľuďmi vliezla do studeného kúpeľa. Nebolo to ani trocha pohodlné. Väčšinu času sa nemala kam uložiť, no najhoršie na tom bolo, že odrazu vedela presne to, čo Finlay a John – nehovoriac už o tom, že oni zasa vedeli všetko, čo ona. Ani ona, ani John sa nijako nehrnuli do prezrádzania svojich tajných citov, teraz však nemali na výber. Možno by to nebolo až také trápne, keby ich nemuseli prezradiť aj Finlayovi.
„Nikdy by som nepovedal, že sa raz vo vlastnom tele budem cítiť ako nevítaný hosť,“ skonštatoval, keď sa náhlili na letisko, kde ich už čakalo lietadlo smerujúce do Londýna a odtiaľ do Benátok.
„Keď už spomínaš nevítaných hostí, nie je tamto tvoj otec?“ spýtal sa ho John.
„Dobre vieš, že je,“ odsekol Finlay. „Aj on zjavne cestuje do Londýna.“

Virgil Macreeby mal tvídový oblek a koziu briadku, ktorá zo všetkého najviac pripomínala kefku na topánky, a vôbec nevyzeral ako človek trúchliaci za svojím jediným synom.
„Myslíš, že ťa videl?“ spýtal sa John.
„Sám vieš, že nie,“ odvetil Finlay. „Otázkou je iba to, akú pomstu mu nachystám. Pozri sa, to, čo mi urobil, nemôžem nechať bez trestu. Musím mu vyviesť niečo poriadne nepríjemné. Veď ma premenil na vtáka, dofrasa!“

„Ale len preto, lebo si ho dráždil,“ namietol John. „Proste na moment stratil nervy. To sa už otcom stáva.“

„Áno, ale nezabúdaj, že Nimrod mu poradil, aby si želal ešte niečo štvrté, čím by zrušil predchádzajúce tri želania, a on to neurobil. Chcel si nechať aspoň to, čo mal z prvých dvoch.“

„To bolo naozaj hnusné,“ pripustil John. „To nemal robiť.“

„Kdesi som čítala, že na letisku majú zoznamy osôb, ktorým nepovolia nastúpiť do lietadla,“ ozvala sa Faustina. „Pomáha im to pri identifikovaní podozrivých ľudí. Mohla by som prejsť do niektorého zo zamestnancov a prinútiť ho identifikovať tvojho otca ako podozrivú osobu. Potom by sa nedostal do lietadla. Na to, čo zvládne každý duch, netreba džinovské schopnosti.“

„A potom,“ chytil sa jej nápadu John, „keď sa bude sťažovať, by si mohla privolať policajta a ja by som ho ovládol aspoň na tak dlho, aby ho zatkol.“

„Veď aj bez nás vyzerá dosť podozrivo,“ zdôraznila Faustina. „Nemáte ten pocit?“

„Jasné,“ súhlasil Finlay. „Veď je černokňažník, no nie?“ Potom prikývol. „Poďme na to!“

Nechal oboch džinov nehlučne vykĺznuť zo svojho tela a pohodlne sa usadil, aby si vychutnal to predstavenie. Nakoniec je predsa len pravda, čo sa vraví, pomyslel si. Na to, aby si videl perfektnú hru, nemusíš chodiť do divadla.
PÄTNÁSTA KAPITOLA
BENÁTKY V OHROZENÍ
Benátky sú najzaujímavejším talianskym mestom z jednoduchého dôvodu – takmer všetky ulice sú plné vody a namiesto áut v nich premávajú člny a lode. Hotel Gravelli bol jedným z najstarších a najlepších v celom meste, s výhľadom na najväčšiu „ulicu“ čiže Veľký kanál. Pod oknom Philippinej izby tancovali na vode lúče ranného slnka ako nejaká tekutá hudba. Vravela si, že azda nikdy predtým nevidela nič krajšie. Na Groanina to však nezapôsobilo.
„Tieto Benátky tak trocha smrdia,“ skonštatoval, keď vyšli z hotela, aby sa vydali nádherným nalešteným motorovým člnom na plavbu po zelenej vode na ostrov Torcello. „Veru tak, tieto Benátky tak trocha smrdia. Akoby zúfalo potrebovali dobrého inštalatéra. Musel som sa celý poliať vodou po holení, aby som prebil ten ich pach. Aj keď je pravda, že na pachy som bol vždy veľmi citlivý. Kam vlastne ideme?“

„Do knižnice Attilu, vodcu Hunov,“ odvetil Nimrod.
„Čože? Toho, čo vyplienil Rím?“ zdesil sa komorník. „Nikdy mi nepripadal ako knižný typ. Veru tak, neviem si ho predstaviť, ako číta najnovšieho Grishama.“

„V tých časoch boli knihy zdrojom moci a symbolom stavu,“ vysvetlil mu Nimrod. „A to bez ohľadu na to, či daný človek patril k vášnivým čitateľom, alebo nie. Pred tým, ako Attila vyplienil Rím, spravil to isté aj s Konštantínopolom, ktorý bol v tom čase hlavným mestom Východorímskej ríše, a ukradol z neho knižnicu, ktorú byzantský cisár uchvátil Peržanom, a tí ju zasa vzali Číňanom.“

„Presne, ako vždy hovorím,“ skonštatoval Groanin. „V knižniciach sa kradne oveľa viac, ako by ste si mysleli.“ Zachmúrene si k tomu prikývol. „Viem, o čom hovorím. V jednej som pracoval. Práve v nej…“

„Ja viem,“ nenechal ho dohovoriť Nimrod. „V knižnici Britského múzea si prišiel o ruku v papuli tigra. Už si nám to veľakrát rozprával.“

„Ospravedlňujem sa, že dýcham,“ zavrčal Groanin. „Veru tak.“ Potom hlasno zavetril a opäť vystrúhal znechutenú grimasu, lebo mu do citlivých nozdier udrel pach stuchliny z kanála.
„Na spiatočnej ceste z Ríma v roku štyristopäťdesiattri sa Attila rozhodol nechať tú knižnicu na ostrove Torcello,“ pokračoval Nimrod. „Odvtedy sídli práve tam, v starostlivosti Rytierov svätého Marka. V súčasnosti je to najlepšia orientálna knižnica v celej Európe.“

„Nuž, ak mám hovoriť ako bývalý knihovník,“ poznamenal Groanin, „musím povedať, že som o nej nikdy nepočul.“

„Attilova knižnica nie je otvorená pre verejnosť,“ vysvetlil mu Nimrod. „Majú do nej prístup iba členovia rádu Rytierov svätého Marka, ktorého som veľmajstrom.“ Pritom im ukázal zlatý medailón zavesený na krku na purpurovej hodvábnej stuhe.
Tentoraz sa pre zmenu zatváril otrávene komorník. Hlasno zastonal a otočil sa k Philippe. „To som mohol vedieť,“ vyhlásil. „Ako som vždy hovoril, tí, čo majú veľa, zakaždým dostanú ešte viac“

Torcello bol malý ostrov plný relatívne prostých domov s farebnými fasádami, ktoré vyzerali, akoby sa mali každú chvíľu zosypať. Ku vchodu do knižnice sa dalo dostať iba loďou, a aj to len v prípade, že ste vedeli, kam idete, pretože navonok vyzeral ako obyčajný múr s nenápadnou vodnou bránou. Až po tom, čo vystúpili z člna, vyšli po vlhkých kamenných schodoch a dostali sa za ťažké drevené dvere, mohla Philippa oceniť skutočnú veľkosť a dôležitosť tej budovy.
Za dverami sa ocitli pod ozrutnou kamennou kupolou vysokou azda štyridsaťpäť metrov so špeciálnym otvorom v strede nazývaným oculus.
„Ešte nikdy som nepočul o knižnici s dierou v streche,“ nadhodil Groanin. „To im tie knihy nezmoknú?“

„Knihy sú uložené v kryptách po obvode,“ vysvetlil mu Nimrod. „Nemôžu sa namočiť. Keď prší, knihovníci jednoducho zmetú vodu po schodoch na najnižšie podlažie.“

Odviedol ich po mramorovej podlahe na miesto, kde ich už čakal knihovník. Vlastne nie jeden, ale dvaja – prvý, vysoký vyše dvoch metrov, držal na rukách druhého, ktorý mal sotva meter dvadsať a aj napriek oblečeniu to bol jednoznačne Ázijčan. Obaja mali čierne hodvábne pančuchy, topánky so striebornými prackami, čierne brokátové háby, napudrované parochne a biele čipkované goliere. Philippe pripadali ako z osemnásteho storočia. Ten vysoký nepovedal ani slovo – namiesto neho hovoril ten malý.
„Toto je Peng Wing,“ predstavil ho strýko Nimrod. „Je to majster tejto knižnice. Peng Wing, toto je moja mladá neter Philippa a starý komorník Groanin.“

„Vitajte v Univerze,“ povedal drobný knihovník, „ktorému niektorí hovoria aj Attilova knižnica. Máte rada knihy, slečna?“

„Pravdaže,“ odvetila Philippa.
„A vy, pán Groanin?“

„Troche poézie nikdy neodolám,“ povedal komorník, „a občas si prečítam nejaký ten thriller.“

Knihovník si všimol Philippin neistý úsmev a rýchlo dodal: „Nepochybne uvažujete, prečo ma brat Borges nosí na rukách. Nuž, je to preto, lebo mi neslúžia nohy a v tejto knižnici je veľa schodov. Oveľa viac, ako by ste si možno mysleli.“ Pozrel sa na Nimroda. „Ak hľadáte starú knihu, priateľu, ste na správnom mieste.“

Z hlbokého vrecka s chlopňou vytiahol kus papiera a prastaro vyzerajúce pero, aby si zapísal jej názov.
„Pátram po knihe o čínskych zombiách,“ vysvetlil mu Nimrod. „Aspoň teda myslím, že práve o nich. Nie je celkom isté, či bolo použité práve toto slovo.“

„Čínsky výraz pre živú mŕtvolu alebo oživnutého zosnulého je wuej wuan si“. Peng Wing napísal na papier trojicu čínskych znakov. „Wuej znamená niečo, čo sa mení, wuan zasa dušu alebo ducha a si alebo ši mŕtvolu alebo zdochlinu.“ Pokrútil hlavou, ktorá predstavovala najväčšiu časť jeho tela. „Ale presný výraz pre zombiu v čínštine nenájdete, a to ani v tej starobylej. Bohužiaľ, najviac sa k tomuto slovu približuje iba výraz wuej wuan si. Som si však istý, že neexistuje kniha, ktorá by pojednávala o niečom takom. A to ani tu, v najväčšej knižnici starých orientálnych spisov.“

Nimrod sa nad tým na chvíľu zamyslel, čím Philippe umožnil obdivne sa zahľadieť na Pengovo pero.
„Som rád, že sa vám páči,“ poznamenal Číňan. „Všetky perá v knižnici sú vyrobené z Marsovho meča, ktorý kedysi patril samému Attilovi. To preto, aby ľudia nezabudli, že pero je mocnejšie ako meč.“

„Tak mi napadlo,“ nadhodil Nimrod, „že ak neexistuje primerané slovo pre zombiu, potom možno išlo o nejaké iné, ktoré iba podobne znelo. Koniec koncov, bolo vyslovené v Číne, takže by to aj celkom dávalo zmysel. Existuje nejaké také slovo, Peng Wing?“

Aj knihovník sa zamyslel. „Áno,“ odvetil napokon. „Je tu jedna možnosť, ktorá by spĺňala tieto požiadavky. Dong sia. Dá sa povedať, že znie trocha ako zombia.“ Neisto pokrčil plecami. „Aspoň tak trocha. Možno je však aj celkom blízke významu, o ktorom ste hovorili, priateľu. Znamená blázon alebo vec – rozhodne niečo menej ako človek. Môže znamenať aj stvorenie. Už je to nejaký čas, čo som o tom čítal, ale mám pocit, že by sme o tom niečo mohli nájsť v Nefritovej knihe cisára Ccheng-cunga z dynastie Jüan.“

„Nefritovej, vravíte?“ spozornel Nimrod.
„Áno. Prečo sa pýtate?“

„Lebo v poslednom čase došlo k sérii krádeží nefritov,“ vysvetlil mu Nimrod. „Musíte na ňu dať dobrý pozor.“

„Knihy stráži brat Borges,“ vyhlásil Peng Wing. „Ani si nechcem predstavovať, čo by asi urobil niekomu, kto by sa pokúsil niektorú ukradnúť.“

Tá kniha bola tučnejšia ako telefónny zoznam a skladala sa z nefritových tabuliek zviazaných žltými hodvábnymi stužkami. Čínsky text bol na nej vygravírovaný zlatom.
„Čcheng-cung bol pravnuk Kublajchána,“ vysvetlil im Peng Wing. „Obdobie jeho vlády, ktorá trvala od roku tisícdvestodeväťdesiatštyri do roku tisíctristosedem, nebolo ničím zaujímavé. Teda ak nerátame túto fantastickú knihu, v ktorej cisár osobne opisuje prastaré čínske mýty, legendy, démonov, zlé víly a ďalších zlomyseľných duchov. Bol to zjavne veľmi poverčivý človek.“ Brat Borges sa mlčky posadil k veľkému dubovému stolu s Pengom Wingom v lone. Čínsky knihovník vytiahol okuliare so sklami ako dva polmesiace, otvoril knihu a začal ticho obracať stranu za stranou. Nimrod, Groanin a Philippa mu nazerali cez plece.
„Takže, čo tu máme? Aha! Áno. Tu to je. Dong sia.“ Tvár mu potemnela, akoby následkom toho, čo si prečítal. „Varujte sa divnej postavy, ktorou je dong sia, lebo nie je živá ani mŕtva. Varujte sa jej žeravého dotyku. Varujte sa jej neviditeľnosti. Varujte sa dong sia. Varujte sa bojovníka zla. Jeho meno je blato, pretože je iba špinavým tieňom Božieho stvorenia. Je matériou zla a pod jazykom mu leží slovo ničenia. Je neohrabaný, je pomalý, ale nikdy neustane. Vystríhajte sa bojového diabla, ako by ste sa vystríhali najhnusnejšieho démona, lebo je aj nositeľom smrti. Nech je pochovaný, aby nikdy neuzrel svetlo sveta. Zažeňte ho do najhlbšej diery, do ktorej patrí. Obráťte ho na prach. Modlite sa, aby nikdy neunikol, ale keby sa tak stalo, vyhľadajte kosti veľkého Maa Kchoa. Iba on bude vedieť, ako vám pomôcť. Varujte sa dong sia. Varujte sa bojových diablov.“ Peng Wing zdvihol hlavu a zložil si okuliare. „To je všetko,“ dodal.
„Mne to pripadalo celkom aj dosť,“ zastonal Groanin. „Nech ide o čokoľvek, nechcel by som jedného z tých diablov stretnúť v temnej uličke.“

„Kto je ten Ma Kcho, o ktorom hovorí cisár Čcheng-cung?“ chcela vedieť Philippa.
„To, bohužiaľ, neviem,“ pripustil Peng Wing. „Asi nejaký dávno zabudnutý konfuciánsky mysliteľ.“

„Škoda,“ vyhlásila. „Zdá sa, že by bolo celkom šikovné poznať sa s ním.“

„Ďakujeme, Peng Wing,“ povedal Nimrod, ktorý potom mlčal, až kým neboli naspäť v člne plaviacom sa do hotela.
„Dúfajme, že John nehovoril o jednom z tých bojových diablov,“ vyhlásila Philippa.
„Veru tak,“ súhlasil s ňou Nimrod. „Budeme sa na to musieť spýtať Faustiny, keď aj s Johnom dorazia do Benátok.“

„Úbohé dievča,“ poznamenal Groanin. „Stavím sa, že zomiera túžbou konečne sa vrátiť do svojho tela. Iba dúfam, že ten váš nápad vyjde, pane. Bolo by neskutočne smutné ťahať ju až sem len na to, aby sa dozvedela, že to nejde – najmä po tom, ako sme v nej vyvolali novú nádej. Ani si neviem predstaviť, aké by to bolo kruté, keby po rokoch opäť videla svoje telo a stále nebola schopná vrátiť sa doň. Ja by som sa pritom asi načisto zbláznil. Myslím, že by som sa na mieste utopil v tom ich Veľkom kanáli.“

„Keďže nemá telo, sotva sa môže utopiť,“ pripomenul mu Nimrod.
Komorník iba pokrčil plecom. „Tak potom neviem, čo by som urobil. Keď sa človek stane duchom, život mu už asi vyviedol aj to najhoršie, čo mohol. Všetko, čo sa mu stalo aj čo sa má stať, už má za sebou.“

„Faustina nie je mŕtva,“ namietla Philippa. „Práve preto sme ju zavolali do Benátok. Keby bola mŕtva, nemalo by to zmysel.“

„To je pravda, slečinka, ale ak sa nedokáže vrátiť do svojho tela, je to celkom, akoby bola po smrti. Veru tak, je to úplne tak, akoby už bola mŕtva.“

„Typický Groanin,“ skonštatoval Nimrod. „Ale máš pravdu, a to veľmi výrazne. Asi ako tá tvoja kolínska, ktorou si sa polial.“

Naspäť v hoteli prekvapene zistili, že ich v hale čaká Finlay Macreeby. Len čo ich zazrel, vstal a rozpačito sa na nich usmial. Keďže John a Faustina boli v jeho tele, vraveli si, že bude najlepšie, keď práve on vysvetlí, že sa tam tlačia všetci traja a nevedia sa dočkať, kedy už prevedú Faustininho ducha do jej vlastného tela.
„Viete, je to vo mne dosť stiesnené,“ uzavrel vysvetľovanie Finlay.
„Vo dvojici ide všetko lepšie, ale traja, to je už dav,“ prikývol Groanin. „Veru tak.“

„Faustinino telo je tu, v Benátkach?“ spýtal sa Finlay.
„Leží na posteli vo svojej izbe,“ odvetil Nimrod a odviedol ho k výťahu. „Mimochodom, ako sa má tvoj otec?“

„Ten?“ Finlay iba pokrútil hlavou. „Nehovorili sme spolu, odkedy ma nechal premeniť na sokola. Pamätáte sa na to?“

„Dnes nie je najrozumnejšie nosiť v srdci nenávisť,“ povedal mu Nimrod.
„Asi máte pravdu,“ súhlasil chlapec. „Najmä teraz, keď sme si kvit.“ Nato im s gustom porozprával o udalostiach na Kennedyho letisku v New Yorku, ktoré viedli k tomu, že jeho otca zatkli ako podozrivého teroristu. „Poriadne ho to dožralo, najmä keď ma uvidel. Zrejme mu došlo, čo sa stalo.“ Tlmene sa zasmial. „Na druhej strane, skôr či neskôr ho asi pustia.“

Nimrod mal na najvyššom poschodí apartmán s vlastnou terasou, bazénikom, obývačkou, jedálňou a niekoľkými spálňami. Na Finlaya to urobilo veľký dojem. „Vyzerá to tu ako v nejakom paláci,“ poznamenal.
„Presne tým aj býval,“ vyhlásil Nimrod. „Bol to palác Gravelliovcov – jedného z najbohatších benátskych rodov. Čo mi pripomína… Šípková Ruženka je v tamtej izbe.“

„Šípková Ruženka?“ začudoval sa chlapec.
Nimrod otvoril dvere s nápisom NERUŠIŤ a ukázal mu zatemnenú spálňu, v ktorej ležalo Faustino telo. Vyzerala, akoby iba spala.
„Tak jej hovorili na mieste, kde sme ju našli,“ vysvetlil.
Len čo ju Finlay zazrel – prvý raz od stretnutia s jej duchom jasne videl, ako vyzerá –, okamžite pochopil, prečo sa Johnovi tak veľmi páči. Pre Faustinu to bolo dosť trápne, lebo vedela o všetkých jeho myšlienkach, a pre Johna takisto, lebo mu to pripomínalo, ako rýchlo sa do nej zahľadel. Navyše, teraz mu bolo jasné aj to, že od tejto chvíle v tom lietajú obaja.
„Ležalo v katakombách v mestečku Malpensa na juhu Talianska,“ pokračoval strýko. „Miestni ukradli telo z Múzea voskových figurín Madame Tussaudovej a vystavovali ho ako mumifikovanú mŕtvolu.“

To už Faustina nevydržala a zvolala: „Čože?“ Jej hlas znel z Finlayových úst dosť čudne a Groanina to poriadne vynervovalo.
„Mnísi v Malpense už celé storočia uchovávajú mŕtvoly miestnych obyvateľov,“ prezradil jej Nimrod. „A vystavujú ich verejnosti.“ Sucho sa usmial. „Bola si ich hlavnou turistickou atrakciou, milá moja.“

„To som akože ležala v nejakej hroznej krypte s nejakými mŕtvolami?“ desila sa čoraz viac.
„A nielen s nejakými,“ upresnil to Groanin. „Bolo ich tam prinajmenšom štyristo alebo päťsto. Z mnohých už ostali v podstate len kostry, z ktorých odpadávali končatiny, sánky a tak podobne. Bola to normálna sieň hrôzy. Tá u Madame Tussaudovej popri nej vyzerá ako nedeľná škola. Najdesivejšie miesto, aké som kedy videl. Fakt horor, slečinka. Nepochybujem, že z toho budem mať celé týždne zlé sny.“

Sklonil sa k nočnému stolíku a zažal lampu. Určite to myslel dobre, no malo to presne opačný efekt.
Faustina zvrieskla.
„Moje vlasy!“ jačala. „Čo sa stalo s mojimi vlasmi?“

„Myslíme si, že niektorí turisti si z nich odstrihávali, aby mali nejaký suvenír,“ upokojovala ju Philippa. „Nemáš sa čoho báť. Opäť ti narastú.“

Faustina pokrútila hlavou a zahryzla si do pery. „Ale som hrozne bledá. A čo tie kruhy pod očami? Vyzerám ako upír.“

„A čo si čakala?“ spýtala sa jej Philippa. „Celých dvanásť rokov si nevidela svetlo sveta. Po tom všetkom by každý nadobudol tak trocha gotický imidž.“

„Asi máš pravdu,“ pripustila Faustina.
Potom ovládla Finlayovu ruku a nadvihla deku, ktorou bolo prikryté jej telo. Hneď nato zvrieskla ešte silnejšie ako predtým, čo stačilo na to, aby Groaninovi vypadol pohár s vodou, čo si nalial, aby sa spamätal zo šoku.
„Moje šaty!“ vrešťala. „Kam sa podeli moje šaty? Nehovorte, že som bola súčasťou nejakej úchylnej výstavy, kde ma ukazovali nahú!“

„V katakombách si bola oblečená,“ chlácholil ju Nimrod. „Philippa ti však tie šaty vyzliekla a zahodila.“

„Boli v hroznom stave,“ dodala Philippa na vysvetlenie. „Celé zaprášené a prežraté od molí. A hnusne páchli. Nemohli sme ťa v nich nechať, a už vôbec nie v takomto dobrom hoteli.“

„Ale čo si teraz oblečiem?“

„S Nimrodom sme ti kúpili nové v najlepších benátskych butikoch,“ odvetila Philippa. „Myslím, že som celkom trafila tvoju veľkosť. Sú v skrini.“

Finlay otvoril šatník a prebehol prstami po viacerých draho pôsobiacich modeloch. „Vyzerajú… veľmi pekne,“ pripustila Faustina, ktorá sa už trocha spamätala. „Určite mi postačia. Vďaka, Philippa.“

„Pozri sa, ak by ti to neprekážalo,“ ozval sa John, ktorý ešte stále cítil, ako sa Faustina červená, „nemohli by sme to už konečne vybaviť? Myslím, že čím skôr budeme vo Finlayovi iba dvaja, tým lepšie. Nepripadá mi dobré, keď je s nami aj Faustina. Chudák Finlay sa už dva dni nesprchoval. Odmieta sa pred ňou vyzliecť.“

„No nie je to trápne?“ zasmiala sa. „Akoby mi na tom záležalo.“

„Zdalo sa mi, že ti na tom záleží až-až, keď sme ťa pred chvíľou videli nahú,“ pripomenul jej Finlay.
„To je niečo celkom iné,“ nedala sa Faustina.
„John má pravdu,“ vyhlásil Nimrod. „Asi by sme to naozaj mali vybaviť čo najskôr. Potom mi však musíš porozprávať o Rakšasasovi a tej tvojej zombii.“

„To znie, akoby som si ju vymyslela, alebo čo!“ zlostila sa Faustina.
„Keď už spomínaš, ako to znie,“ nadhodil Nimrod, „nakoľko si si istá tým slovom, čo si počula? Skús si na to spomenúť presne. Mohlo by to byť dôležité.“

„Bolo to v jaskyni, kde pracovali,“ povedala mu. „V Číne. Jeden chlap tam vyzeral inak ako ostatní. Neviem, kto to bol, ale mal na sebe zelené brnenie.“

„Zelené brnenie?“ zopakoval po nej Nimrod.
„No a on použil to slovo – zombia,“ nenechala sa prerušiť Faustina. „Mne pripadalo celkom vhodné, ak vezmeme do úvahy, ako sa tí ostatní správali. Veď viete – mali mŕtve, nehybné oči a šuchtali sa ako v tranze.“

„Čínske slovo pre zombiu je však celkom iné,“ povedal jej strýko. „Je to wuej wuan si.“
Na moment sa nad tým zamyslela a potom pokrútila hlavou. „To nie je ono.“

„Ja by som však nečakal, že slovo ‚zombia‘ začujem práve v Číne. Je to skomolenina výrazu nzambi, čo znamená ‚boh‘, a pochádza z jazyka bantu v Afrike.“

„Určite v tom bolo nejaké om alebo ong,“ trvala na svojom Faustina. „A na konci ia. Tým som si istá.“

„Nemohlo to byť v skutočnosti slovo dong sia?“ spýtal sa jej. Zamračila sa. „Dong sia,“ zopakovala zamyslene niekoľko ráz. „Áno. Mohlo by to byť ono.“

Nimrod na chvíľu stíchol
„Nuž,“ vyhlásila Philippa rázne, „túto záhadu sme objasnili. Teraz už vieme, s čím máme do činenia. Teda aspoň čiastočne.“

„Čo je to dong sia?“ chcela vedieť Faustina.
„Bojový diabol,“ prezradil jej Groanin.
„Niečo ako zombia,“ dodala Philippa, „ibaže ešte horšie. Oveľa horšie.“

Nato jej, Finlayovi aj Johnovi porozprávala, čo zistili v Attilovej knižnici. „Teraz už stačí rozlúštiť to s tými kosťami Maa Kchoa,“ vyhlásila.
„A to je všetko?“ zamrmlal si Groanin. „Už nič viac? Fantastické! Proste fantastické!“

ŠESTNÁSTA KAPITOLA
VIAC AKO IBA OBYČAJNÁ BRADA
Nimrod vytiahol z kufríka malú striekačku, v ktorej mohlo byť tak za polievkovú lyžicu krvi. Finlay si ju podozrievavo premeral.
„Dúfam, že mi nechceš pichať injekcie,“ vyhlásila Faustina. „Neznášam ich.“

„Nie, nie,“ upokojoval ju a ukázal striekačku zblízka. „Pozri sa – ani nemá ihlu. Okrem toho, je v nej krv. Presnejšie, krv tvojej mamy. Pomôže ti nahradiť tú trochu, o ktorú si prišla, keď ten doktor Rastajláma, či ako sa volal, odobral vzorku ministerskému predsedovi vo chvíli, keď si bola v jeho tele. Dúfam, že sa ti vráti aj trocha farby.“ Obzrel sa po izbe. „Mohol by si roztiahnuť závesy, Groanin? A otvor aj okná, nech sem dostaneme trocha svetla a vzduchu.“

„Stále sa mi tomu nechce veriť,“ vyhlásila Faustina. „Myslím to, ako som posadla ministerského predsedu.“

„Povedzme, že to bola proste mladícka nerozvážnosť, čo ty na to?“ navrhol Nimrod a posadil sa na posteľ k jej telu. „Tak či onak, nenapáchala si nijakú škodu.“

„Myslíš?“ spýtala sa trpko. „Dvanásť rokov som bola vymknutá z vlastného tela.“

„Myslím na ministerskom predsedovi,“ spresnil Nimrod. „Od tej chvíle mi je nesmierne zaviazaný. Ponúkol mi aj rytiersky titul, čo som – pravdaže – zdvorilo odmietol.“

Všetci sa natlačili do izby, aby videli, čo sa bude diať. Nimrod strekol trocha krvi Jenny Sachertortovej do Faustininých úst a potrel jej ňou aj pery a líca, akoby to bol nejaký exotický rúž. „Kiežby tu bol majster Rakšasas,“ vzdychol si. „Ešte nikdy som nič také nerobil. Viem, ako sa to má, ale…“ Potrel jej krvou aj čelo a ušné lalôčiky. „Zjavne na to stačí celkom málo,“ pokračoval vystrekujúc zvyšok krvi do jamky na krku tesne nad kľúčnou kosťou. „Taliansko je, chvalabohu, teplá krajina, čo by nám malo pomôcť.“

Keď už použil aj poslednú kvapku krvi, odsadol si a čakal, či a ako to zapôsobí. Postupne sa to začalo prejavovať. Faustinina pleť zareagovala, akoby sa krv jej matky dostala na pijavý papier. Ako zázrakom všetka vsiakla, takže z nej na Faustininom tele neostala ani kvapka, a okamžite jej vrátila farbu normálneho živého človeka. Philippa pri pohľade na to až zalapala po dychu.
„No dokelu!“ zvolal Finlay. „Ste si istí, že je džinom a nie upírom?“

„Prestaň!“ okríkla ho Faustina.
Nimrod spokojne prikývol. „Nuž, zdá sa, že to celkom zaberá, čo poviete?“

„A čo bude teraz?“ vyzvedal Finlay.
„Teraz je to na tebe, Faustina,“ povedal Nimrod. „Ak mal majster Rakšasas pravdu, teraz by si mala byť schopná vojsť do svojho tela bez najmenších problémov.“

„Už na to idem,“ vyhlásila. „Držte mi palce.“

John a Finlay cítili, ako vykĺzla z Finlayovho tela, a uľavene si vydýchli, lebo odrazu tam bolo podstatne viac miesta. V hoteli bolo teplo, takže nik nevidel, čo sa dialo potom. Faustina si ľahla na posteľ vedľa svojho tela a opatrne sa doň vgúľala. Na moment iba nehybne ležala, vychutnávajúc si pocit, že je opäť kompletná. Všetko bolo aspoň napohľad tak, ako to zanechala, teda až na skutočnosť, že ju šialene svrbela hlava. Musím si umyť vlasy, pomyslela si a pokúsila sa zdvihnúť ruku, aby sa na nich poškrabala. Nešlo to. Pokúsila sa prehovoriť, aj to však bolo márne. Premohla ju panika, takže sa rozhodla radšej opäť vyjsť z tela, no ani to už nedokázala. Uvedomila si, že tam dokonale uviazla.
„Tak ako?“ spýtal sa Groanin. „Nemalo sa už niečo stať?“

„Áno,“ pripustil Nimrod a pozrel sa po Finlayovi. „Cítil si, ako vychádza z tvojho tela, však?“

„Pravdaže.“

„John,“ prikázal, „vyjdi z Finlaya a poobzeraj sa po izbe pre prípad, že tu niekde je a my ju nevidíme.“

John bol chvíľu vonku, a keď sa vrátil do Finlaya, oznámil strýkovi, že v izbe po nej niet ani stopy. „Aj som na ňu volal,“ povedal. „Keby tu bola ako duch, počula by ma.“

„Tak potom už musí byť vo svojom tele,“ vyhlásil Nimrod. „Nemohla ísť nikam inam.“ Zobral nočnú lampu, zasvietil jej ňou do očí a videl, ako sa jej zužujú zreničky. „Presne, ako som si myslel,“ skonštatoval. „Je vo svojom tele, ale úplne paralyzovaná.“ Postavil sa. „Groanin, zdvihni ju a odnes na terasu. Polož ju do plážového kresla na priamom slnečnom svetle. To by mohlo pomôcť.“

Komorník ju zahalil do deky a vyniesol na terasu voňajúcu po jazmíne. V diaľke sa ozýval pochmúrny hlas akéhosi zvona, ktorý akoby naznačoval neúspech ich pokusu.
Nimrod sa k nej sklonil a opäť jej skontroloval oči. „Predpokladám, že počuje každé slovo, čo povieme,“ premýšľal nahlas, „no po všetkých tých rokoch nevie pohnúť ani jediným svalom. Keď sa nad tým zamyslíme, vlastne by nás to ani nemalo prekvapovať. Majster Rakšasas ma varoval, že sa niečo také môže stať.“

„Ale čo teraz?“ spýtal sa John vyplašené. „Čo urobíme?“

„Musíme jej spôsobiť anafylaktický šok,“ odvetil Nimrod. „Tak, aby sa v jej tele vyvolala masívna alergická reakcia na niečo relatívne neškodné.“

„Napríklad arašidové maslo?“ navrhla Philippa.
„Také čosi,“ pripustil Nimrod.
„Ale ako? V tomto stave nič nezje.“

Nimrod vytiahol peňaženku a podal komorníkovi akúsi vizitku a za hrsť bankoviek. „Groanin, vrátiš sa na miesto, kde si nechal auto, a odvezieš sa do Padovy. Pôjdeš na adresu z tejto vizitky. Nájdeš tam chovateľa ošípaných Cesara Mediciho. Daj mu peniaze a povedz mu, že dostane ďalšie, ak s tebou okamžite príde ku mne. Povedz mu, že potrebujeme pomoc jeho malých kamarátov. Bude presne vedieť, čo tým myslím. Spoznáš ho veľmi ľahko. Často nosí dlhú bradu – čo mi pripomína, aby si nebol nervózny, keď ho uvidíš. Niekedy vie byť dosť výstredný.“

„Výstredný?“ spýtal sa Groanin, ktorý bol nervózny už teraz. „Ako to myslíte, že výstredný? Vaša predstava výstredného človeka sa veľmi často ponáša skôr na to, čomu by všetci ostatní povedali totálne vyšinutý maniak.“

„Možno by som tam mal ísť aj ja,“ navrhol John. „Teda Finlay a ja.“

„Vďaka, Finlay,“ zamrmlal komorník. „Vlastne John. Alebo ktokoľvek, kto z teba práve hovorí.“

„Tak dobre,“ rozhodol Nimrod. „Ja s Philippou si zatiaľ pôjdeme pozrieť miestne pamiatky. Padova nie je veľmi ďaleko. Nemalo by vám to trvať viac ako dve či tri hodiny. Aha, a ešte jedna vec. Keď tam už budete, nezabudnite kúpiť trocha špeciálneho medu. Ten od Cesara Mediciho je najlepší na svete.“

Groanin a Finlay sa teda odviezli člnom naspäť na parkovisko vo východnej časti Benátok a vyrazili na juh do Padovy, najstaršieho stredovekého mesta v Taliansku, v ktorom sa odohráva jedna z najmenej zábavných Shakespearových komédií. Presne, ako predpovedal strýko Nimrod, cesta na farmu Cesara Mediciho im trvala iba hodinu.
Ako sa blížili k domu, Groanin spustil okno a podozrievavo zavetril. „Musím povedať, že to tu vôbec nepáchne ako pri ošipárni,“ poznamenal a pozrel sa na ceduľu na vrátach. Bolo na nej napísané: PROFUMO VIETATO/PARFUMY ZAKÁZANÉ. „Prečo by niekto zakazoval parfumy v ošipárni? Veď prasce smrdia až hrôza!“

„Možno ich vôňa parfumu dráždi,“ vyhlásil John. „Možno by si mal ostať v aute, keď tam dorazíme.“

„Keby som mal na sebe parfum, musel by som s tebou súhlasiť,“ povedal komorník, „ale ja mám Viola del Pensiero – veľmi drahú pánsku vodu po holení. Kúpil som ju v bezcolnom obchode v Benátkach.“

„Ale voda po holení je vlastne parfum pre mužov, nie?“ spýtal sa ho John.
„Ani náhodou,“ pokrútil rázne hlavou komorník. „Za koho ma to máš?“

„Tak či onak, v skutočnosti nesmrdia samotné prasce,“ poznamenal Finlay. „To tá ich strava. Kdesi som o tom čítal.“

„Ja necítim nič, iba Groaninovu vodu po holení,“ sťažoval sa John.
„Je dosť výrazná, čo?“ súhlasil s ním Finlay.
„Prestaňte už hovoriť o mojej vode po holení,“ zavrčal komorník. „Už stačilo, dobre?“

Zastali na dvore farmárskeho domu a začali sa tam obzerať. Prišlo za nimi zvedavé, asi šesťročné dievčatko. Groanin sa naň pokúsil široko usmiať a s príšerným manchesterským prízvukom sa ho spýtal: „Signor Medici, per favore?“
Prišlo bližšie k nim a ukázalo na broskyňový sad.
„Grazie,“ povedal Groanin a spolu s Finlayom vykročil tým smerom. „Zatiaľ je to dobré,“ skonštatoval. „Na tej dievčinke nebolo vôbec nič výstredné. A vlastne ani na tomto mieste. Vlastne je tu celkom pekne. Cítite, ako voňajú tie broskyne?“ Konečne s ním mohli obaja chlapci súhlasiť. Naozaj to tam pôsobilo priam idylickým dojmom. Vtáky trilkovali, v diaľke vyzváňali kostolné zvony, no proste prekrásna talianska idylka. Na opačnom konci sadu zazreli muža s obrovskou hnedou bradou. Zamávali naňho, on im však neodmával. Namiesto toho dosť strnulo vykročil ich smerom, akoby mal niečo s chrbtom.
„Viete, Nimrod mal pravdu. Signor Medici je hotový Rumcajz. Taká brada sa len tak nevidí. Spokojne by ste v nej schovali aj celý batalión.“

„Možno je to iba moja predstavivosť,“ poznamenal Finlay, keď sa dostali bližšie, „ale nezdá sa vám, že mu tá brada rastie?“

Ani to nedopovedal a hustá hnedá brada signora Mediciho narástla o dobrých päť či sedem centimetrov, takže mu už nesiahala po hruď, ale po pupok.
„Ona nerastie,“ povedal John. „Ona sa hýbe!“

„A vôbec to nie je brada,“ dodal Finlay. „Teda aspoň nie taká, aká rastie mužom na tvári. To, čo tam má ten chlap, je hmyz. Sú to včely.“ Nervózne sa usmial na muža, ktorý už bol priamo pred nimi, a povedal: „Dobrý deň. Signor Medici?“

„Áno,“ odvetil farmár po anglicky. „Čo si želáte?“ Ak nerátame plátenný klobúk a bradu z včiel, bol to človek, ktorého by ste iba veľmi ťažko dokázali opísať.
Vzduch okolo neho bol plný bzukotu včiel. Groanin sa otočil, že radšej ujde, a zistil, že sú obklopení úľmi. Ten sad ich bol plný.
„Nie, pán Angličan. Na vašom mieste by som nerobil nijaké prudké pohyby,“ varoval ho Medici. Kým to vravel, jeho brada sa rýchlo zmenšovala, lebo včely z nej prelietali na komorníkove plecia. „Vlastne by som vám radil, aby ste sa ani nepohli a neprepadli panike. Ak ostanete pokojný, nepoštípu vás, rozumiete?“ Groanin zavrel oči, lebo na dvojitej brade a tučnom krku sa mu usadilo dobrých päťdesiattisíc včiel. „Dofrasa,“ zamrmlal si, keď jednu vyfúkol z úst. „Pomoc!“

„Ani by som nerozprával,“ pokračoval signor Medici. „Aby sa vám nejaká nedostala do úst a neprehltli ste ju. Vnútorné poštípanie je vždy najhoršie. Musíte mať na sebe nejakú vodu po holení.“

„A koľko!“ prisvedčil Finlay. „Páchne po nej, až hrôza. Myslím, že jej hovoril Viola del Pensiero, ak to nejako pomôže.“

„Tým sa to celé vysvetľuje,“ povedal Medici. „Čo ste nevideli nápis na bráne? Jasne tam píšem, že parfumy sú tu zakázané.“

„Myslel si, že to platí len pre ženské voňavky,“ vysvetlil mu Finlay, snažiac sa ignorovať včelu, ktorá mu liezla do vlasov. Nevedel si ani predstaviť, čo asi prežíva komorník, ktorý je nimi obsypaný. Groanin iba ticho stonal, zatiaľ čo signor Medici oňuchával vzduch okolo neho.
„Môžete mu pomôcť?“ spýtal sa ho Finlay.
„Váš priateľ vonia presne ako broskyňový kvet,“ vyhlásil farmár a ticho sa zasmial. „No a moji drobní kamaráti majú práve tieto kvety najradšej. Veru tak, broskyne sú ich favoritom.“ Prestal sa smiať a pokrčil plecami. „Nebojte sa, nič sa mu nestane, ale iba vtedy, ak nespraví nijaký prudký pohyb. Včely neznášajú prudké pohyby. Ak vydrží, bez problémov ho dám do poriadku.“

Teraz, keď mu už na tvári neostala ani jedna včela, John a Finlay videli, že je hladko oholený a nedostal ani jediné žihadlo. Bol to drobný muž s modrými očami a okrúhlou tvárou, presne ako z kresleného filmu štúdia Warner Brothers. Prešiel k jednému z úľov, vybral z neho rám s plástom, vložil ho do veľkej papierovej škatule a tú položil pred komorníka. Potom do nej začal rukami jemne sčesávať včely, až nakoniec Groanina celkom vyslobodil z toho bzučiaceho väzenia.
„Chvalabohu za to,“ stonal Groanin. „Už som fakt myslel, že je po mne. Veru tak, už som sa videl napuchnutý ako žemľa.“

„To by asi bola žemľa s medom,“ poznamenal Finlay.
„Môžeš sa smiať, koľko chceš, mladý muž,“ povedal mu komorník nahnevane, „ale nebolo by ti do smiechu, keby si aj ty mal na krku celý včelí roj. Bál som sa, že nadišla moja posledná hodina.“

„Mojim malým kamarátom sa páčil váš parfum,“ prezradil mu signor Medici. „Práve preto mám na bráne výstrahu. Vari neviete čítať ani po anglicky?“

Takže to sú tí malí kamaráti, o ktorých hovoril Nimrod, pomyslel si John. Včely. Ale čo môžu urobiť pre Faustinu? Ak teda nemyslel…

„S mojou angličtinou je všetko v poriadku,“ ohradil sa komorník. „Po prvé, som Angličan ako chleba s maslom, a po druhé, nemám na sebe parfum.“ Utrel si veľkú spotenú hlavu vreckovkou. „Aspoň teraz určite nie. Toto je pot čírej hrôzy, signor Medici.“

„Prečo ste sem vlastne prišli?“ spýtal sa ich farmár.
„Sme tu v rámci dobročinnej misie,“ odvetil Finlay. „Naša priateľka v Benátkach nevyhnutne potrebuje anafylaktický šok. Povedali nám, že by jej s tým mohli pomôcť vaši malí kamaráti.“

„Chceš povedať, že sme sem prišli po nejaké včely?“ obrátil sa k nemu Groanin.
„Si, si,“ prikývol Medici. „Okrem včelárstva sa venujem aj liečiteľstvu. Som oficiálne registrovaný ako prírodný liečiteľ využívajúci včely. Včelí jed je dobrý na najrôznejšie zdravotné ťažkosti – zlý krvný obeh, artritídu, astmu, kožné choroby, depresiu…“

„Depresiu?“ zvolal komorník. „Ako sa tým dá liečiť depresia?“

„Nuž, keď vás poštípu včely, už toľko nepremýšľate o svojich ostatných problémoch,“ vysvetlil mu včelár. „Priniesli ste peniaze?“

Groanin mu podal hrsť bankoviek. Signor Medici ich zrátal a prikývol.
„Dobre. Idem zohnať pár svojich malých kamarátov, dám ich do škatule a môžeme vyraziť.“

„Mohli by sme dostať aj trocha vášho špeciálneho medu, prosím?“ spýtal sa ho Finlay.
„Špeciálneho medu? Čo viete o mojom špeciálnom mede?“

„Nič,“ pripustil Finlay. „Iba toľko, že z neho máme trocha kúpiť.“

Talian opäť zrátal bankovky. „Dobre. Dali ste mi dosť. Prinesiem vám aj trocha špeciálneho medu.“

„Čo je na ňom také špeciálne?“ vyzvedal Groanin.
„To vám poviem v aute,“ odvetil Medici so smiechom.
SEDEMNÁSTA KAPITOLA
LIETAŤ AKO MOTÝĽ...
Kým Groanin, Finlay a John cestovali do Padovy a naspäť, Nimrod s Philippou odišli na Námestie svätého Marka – najväčšie námestie v Benátkach so slávnou katedrálou, palácom, vysokou tehlovou vežou, kopou kaviarní, hudobných predstavení pod holým nebom, stovkami kvalitne nakŕmených holubov a tisíckami turistov.
„Myslíš, že Faustine sa nič nestane, keď sme ju tam len tak nechali?“ spýtala sa Philippa. „Veď vieš, na terase.“

„Ak tam príde upratovačka, pomyslí si, že sa iba opaľuje,“ odvetil strýko. „Okrem toho, po dvanástich rokoch vnútri jej slnko môže urobiť len a len dobre. Úpalom trpia iba mundánci.“ Kúpil v stánku turistického sprievodcu a podal jej ho. „Nech sa páči. Takto budeš vedieť, na čo hľadíš, keď si pôjdeš prezrieť miestne pamiatky.“

„Ty so mnou nepôjdeš?“ spýtala sa ho.
„Nie,“ odvetil stroho. „Po prvé, všetko som tu už veľa ráz videl, a po druhé, potrebujem nejaký čas poriadne premýšľať.“

Posadil sa na terasu Caffé Florián a objednal si tam svoj popoludňajší čaj. Philippe čaj nikdy veľmi nechutil, a tak odolala pokušeniu povedať mu, že je nafúkaný, a namiesto toho ho jednoducho poslúchla – aj keď to onedlho takmer až ľutovala. Veru tak, netrvalo dlho a takmer si želala byť kdekoľvek inde, len nie na Námestí svätého Marka. Nebolo to kvôli slnku – to jej neprekážalo –, ale kvôli zástupom ľudí, ktorí zjavne vždy chceli vidieť presne to, čo ona. Pred Dóžovským palácom si musela vystáť dlhý rad, a pred zvonicou ju čakal ďalší. Ešte nikdy nevidela tak veľa turistov z toľkých krajín. Začínala chápať, prečo strýko Nimrod odmietol prehliadku a namiesto toho dal prednosť vysedávaniu pri čaji a premýšľaniu. Dokonca aj z vrcholu 98-metrovej veže ho v tom jeho červenom obleku jasne videla. S úsmevom si uvedomila, že je to zrejme najmilší človek, akého môže v Benátkach stretnúť.
Rad pred Kostolom svätého Marka bol ešte dlhší ako tie dva predchádzajúce, a keď sa doň zaradila, ocitla sa uprostred veľkej skupiny čínskych dôchodcov. Boli zdvorilí a priateľskí, takže onedlho sa v duchu karhala za to, že si spočiatku želala, aby proste zmizli. Iba málo z nich však hovorilo po anglicky, a tak ľutovala, že nemá svoje džinovské schopnosti, aby im po čínsky povedala niečo milé, kým sa nesmierne pomaly presúvali k vchodu v bočnej stene nádherného historického kostola.
Po chvíli jej myšlienky začali blúdiť kade-tade. Premýšľala o mame a o tom, ako veľmi dúfa, že Faustina sa preberie dosť skoro na to, aby stihla včas prísť do Babylonu a prevziať úlohu modrého džina. Myslela aj na pani Trumpovú. Veľmi ju trápilo, že je ešte stále v kóme. Najviac ju však sužovalo zmiznutie majstra Rakšasasa. Naozaj je mŕtvy, ako si zjavne myslí John? Nimroda sa ani neodvážila spýtať na jeho názor, no teraz jej napadlo, že možno premýšľa práve o tom – o Rakšasasovi a tých bojových diabloch. Pravdepodobne sa snažil uhádnuť, kto je ten tajomný Ma Kcho z Nefritovej knihy cisára Čcheng-cunga.
No a vtedy to začula.
A nebolo to iba raz, ale hneď niekoľkokrát. Vytrhlo ju to z myšlienok a takmer sa musela uštipnúť, aby mala istotu, že sa jej to nesníva a tí čínski turisti naozaj spomínajú meno Ma Kcho. Nakoniec namiesto toho poklopala na plece mužovi pred sebou a usmiala sa naňho. Zdvorilo sa jej uklonil.
„Ma Kcho?“ spýtala sa ho, snažiac sa naznačiť, že nevie, kto to je.
„Ma Kcho,“ odvetil so širokým úsmevom.
Nespokojne rozhodila rukami. „Ma Kcho? Čo to je?“

Číňan ukázal na kostol. „Ma Kcho,“ povedal.
„Čo je Ma Kcho? Kostol?“

„Ma Kcho.“ Opäť ukázal tým istým smerom.
Philippa pokrútila hlavou, no ten muž si všimol, že jej turistický sprievodca je presne taký ako ten jeho, ibaže v angličtine. Zobral jej ho, nalistoval stránku s detailmi kostola, pred ktorým stáli, a ukázal na mozaiku s vyobrazením svätého Marka.
„Ma Kcho,“ zopakoval.
„Myslíte Marek?“ spýtala sa ho. „Svätý Marek?“

Spokojne prikývol. „Ma Kcho!“

Cez dav turistov sa k nim presunul ďalší postarší Číňan s úsmevom od ucha k uchu, krivými zubami a veľkými okuliarmi. Na rozdiel od toho prvého vedel trocha po anglicky. „Ma Kcho,“ povedal, „to je Marek po čínsky. Ma Kcho alebo Ma Kcho – podľa toho, odkiaľ vy byť.“

Niekoľkokrát mu poďakovala, aby si nemyslel, že sa nevie správať, a potom sa rozbehla naspäť za Nimrodom.
Našla ho presne tam, kde ho zanechala. Oči mal zavreté a tvár s inteligentným, zvedavým výrazom nastavenú smerom k slnku ako satelitnú anténu. Na stole pred ním ležali taniere so zvyškami sendvičov, koláčikmi a čajovým pečivom, ako aj niekoľko šálok od čaju. Odtiahla stoličku, odohnala servítkou holuba, posadila sa, zjedla jeden koláčik a uprene sa naňho zahľadela, snažiac sa nedať najavo, ako víťazoslávne sa cíti.
„Ako ti ide premýšľanie?“ spýtala sa ho.
Pomaly otvoril oči, akoby sa preberal z driemot. „Myslel som na chudáka Rakšasasa,“ odvetil. „Nechať sa absorbovať v jeho veku… Veľmi ma to trápi.“ Vzdychol si a napil sa čaju. „Čo je s tebou? Tváriš sa, akoby si práve našla perlu v ustrici.“

„Je to tak,“ vyhlásila. „Svojím spôsobom. Ma Kcho! Už viem, kto to je! Pozeráš sa naňho.“

Nimrod ešte chvíľu mlčky premýšľal a potom si tvrdo plesol dlaňou po čele. Zaznelo to, akoby mu niekto vlepil poriadnu facku, a párik zaľúbencov od susedného stola sa pozrel na Philippu, akoby to urobila práve ona.
„No jasné!“ zvolal. „Svätý Marek! Ako som mohol byť taký hlúpy? A to som veľmajstrom rytierskeho rádu, ktorý nesie jeho meno! No do lampy, ako si na to prišla?“

Porozprávala mu o Číňanoch v rade pred kostolom a o tom, ako si nechtiac vypočula ich rozhovor o tom svätcovi.
Hlasne zacmukal. Zjavne sa mu nepáčilo, že na to neprišiel sám. „Obávam sa, že tá vec s Rakšasasom celkom zničila moje sústredenie,“ vyhlásil.
„Podľa môjho sprievodcu,“ pokračovala Philippa, „v tom kostole ležia kosti svätého Marka.“

„Tak sa to tvrdí,“ povedal Nimrod nejasne.
„Musia to byť kosti, ktoré sa spomínajú v tej Nefritovej knihe.“ Philippa ukázala na fotografiu v bedekri. „Pozri sa. Tuje sarkofág, v ktorom je pochovaný.“

Nimrod sa stále tváril pochybovačne.
„Čo je?“ spýtala sa ho. „Vari sa tá kniha mýli?“

„Ale nie. Hovorí pravdu o tom, čo sa všeobecne tvrdí,“ odvetil. „Ale mnohí ľudia vrátane mňa sú presvedčení, že telo toho svätého zmizlo pri veľkom požiari v roku deväťstosedemdesiatšesť. Rozhodne tu nebolo v roku tisícdeväťdesiatštyri, keď po ňom benátske úrady začali vo veľkom pátrať. O pár mesiacov neskôr došlo k menšiemu zemetraseniu a kosti sa zázračne našli.“

„Zázračne?“

„Alebo možno iba veľmi šikovne,“ pokrčil plecami Nimrod. „Celkom sa im to hodilo, nemyslíš?“

„Takže tam vôbec nie sú? To mi chceš povedať?“

„Nie. Možno tam aj sú,“ odvetil. „Niekde. Iba si nemyslím, že budú práve v tom sarkofágu pod hlavným oltárom. Podľa mojej teórie s najväčšou pravdepodobnosťou anonymne ležia kdesi v kostolnom relikviári. To je miesto, kde sú uložené najrôznejšie sväté relikvie – kosti, zuby, vlasy, kusy dreva, krv… čo len chceš. V stredoveku sa s nimi vo veľkom obchodovalo. Ľudia zbožňovali čokoľvek, čo pochádzalo od niektorého zo svätých. Relikviár svätého Marka je jedným z najstarších a najväčších na svete. Odhadujem, že tie kosti budú niekde v ňom a práve tam ich môžeme nájsť. Ak mal cisár Čcheng-cung a jeho Nefritová kniha pravdu, potom ich budeme potrebovať, keď pôjdeme do Číny.“

„My pôjdeme do Číny?“ začudovala sa Philippa.
„Len čo pomôžeme Faustine. Vôbec nepochybujem o tom, čo nám vravela. Vo svete duchov sa deje niečo čudné a my o tom musíme zistiť viac.“

„Trik je v tom, ako nechať včelu uštipnúť bez toho, aby zahynula,“ vyhlásil signor Medici.
„A to sa dá?“ spýtal sa ho Nimrod.
„Áno, ak viete, čo robíte,“ odvetil.
„Ospravedlňujem sa ti, Faustina,“ povedal Nimrod, „aleje to pre tvoje dobro. Aspoň dúfam.“

„Ešte nikdy som nikoho nekriesil pomocou včelieho žihadla,“ priznal sa signor Medici. „Toto je prvý raz, čo niečo také skúšam. Kam ju majú uštipnúť?“ Zdvihol ruku s pinzetou, v ktorej držal jedného zo svojich „malých kamarátov“, a posadil sa k Faustininmu nehybnému telo. „Do chrbta? Do pleca? Kam?“

„Do ušného lalôčika“ povedal mu Nimrod. „Tak mi radil majster Rakšasas.“

„Ach, bože,“ vzdychol Groanin. „Ja sa na to nemôžem pozerať.“

„Do ušného lalôčika?“ spýtal sa pre istotu Cesare Medici.
Nimrod prikývol.
Včelár sa usmial a povedal čosi po taliansky. Philippa odhadla, že to bude talianske slovo pre ušnicu. Potom niekoľko ráz klopol včelu v pinzete po hrudi, aby ju rozzúril natoľko, že začne pichať. Zabralo to. Prakticky okamžite vbodla žihadlo do Faustininho ucha, takže na ňom ostala bolestivo vyzerajúca červená značka.
„Au,“ zastonala Philippa a zahryzla si do pery.
Faustina sa viditeľne zachvela – aspoň tak to Philippe pripadalo –, no aj potom ostala nehybne ležať.
„Pichať či nepichať, to je otázka,“ zamrmlal Nimrod. „Ešte raz, signor Medici. Tentokrát do druhého ucha.“

Včelár prikývol a vytiahol ďalšiu včielku zo škatule na rybárske návnady, ktorú si priniesol z Padovy. Kým to robil, Philippa si ju mohla poriadne prezrieť. Každá zo včiel mala vlastnú priehradku so skleným vekom a niekoľkými kvapkami medu, aby nezahynula od hladu. Boli tam ako v miniatúrnej väznici.
Po druhom žihadle sa Faustinina hlava zachvela ešte výraznejšie, takmer akoby jej do nej pustili elektrický prúd. Vyzerala ako žaba pri nejakom pokuse na hodine biológie. Aspoň Philippe to tak pripadalo. Vždy neznášala také hodiny.
„Au,“ povedala o niečo hlasnejšie ako predtým.
„Som presvedčený, že včielky pracujú, ako majú,“ vyhlásil Nimrod. „Ešte raz, a malo by to byť. Tentoraz do chrbta. Alebo radšej nie. Skúste to na zápästí, signor Medici.“

„Nechápem, ako sa pri tom môžeš tváriť tak pobavene, strýko,“ karhala ho Philippa. „Musí ju to hrozne bolieť.“

„Dobre,“ povedal Cesare Medici. „Tentoraz použijem svoju špeciálnu včielku. Je poriadne drsná. Stále sa hnevá. Má vážny problém s postojom k svetu. Nie je milá a priateľská ako ostatné včely. Dokonca ani nemá rada med. Vlastne nemá rada vôbec nič. Preto ju držím v samostatnej škatuľke. Hovorím jej Silvia.“

Z ďalšej škatuľky vytiahol včelu, ktorá bola na prvý pohľad väčšia ako predchádzajúce. Bzučala ako malá motorová píla.
Philippa sa na ňu pozrela a vystrúhala bolestnú grimasu, keďju priložil Faustine na zápästie a ledabolo jej uštedril frčku. Zabzučala ešte zlostnejšie, prehla sa a z celej sily zapichla žihadlo, takže z neho preniklo do kože maximum jedu.
„Aúúúú!“

Faustina hlasno zvrieskla, chytila sa za zápästie a potom si priložila dlane na uši, pričom sa jej podarilo vyraziť včelárovi z ruky pinzetu. Silvia využila nečakanú chvíľu slobody na to, aby si jej sadla na predlaktie a opäť ju uštipla – nie raz, ale hneď dvakrát.
„Aúúúú!“

Faustina vyskočila z plážového kresla, prebehla k zábradliu, a keď videla, že po nej tá včela opäť ide, bez okolkov sa vrhla nadol, takže elegantne dopadla do vody Veľkého kanála.
Nimrod a Philippa utekali na koniec terasy a pozreli sa dolu práve vo chvíli, keď sa vynorila spod hladiny a začala plávať k brehu. Už sa tam zhromaždil hlúčik ľudí, ktorí ju sledovali. Philippe sa zdalo, že ich počet rastie každou sekundou. Bleskovo schmatla župan a utekala na prízemie, aby ju ušetrila ďalšej hanby. Nimrod sa iba hlasno rozosmial.
„Zdá sa, že máme jasné výsledky, signor Medici,“ vyhlásil. „Vaša úloha je splnená. Výborná práca, pane. Výborná.“

Včelár sa iba chvíľu nespokojne obzeral a potom pokrčil plecami. „Prišiel som o svoju najlepšiu včelu,“ bedákal.
Nimrod mu podal ďalšiu hrsť bankoviek. „Tu máte,“ povedal mu. „Kúpte si celý roj.“

OSEMNÁSTA KAPITOLA
...ŠTÍPAŤ AKO VČELA
Faustina sa s Philippou vrátila do hotela. Takmer vôbec nič si nerobila zo senzácie, ktorú vyvolala medzi gondoliermi – slávnymi benátskymi veslármi –, ktorí jej už stihli dať meno „la sirena americana“ čiže „americká morská víla“. Záležalo jej iba na tom, že je opäť vo svojej koži a všetko je úžasné. Bola nepredstaviteľne šťastná. Dokonca aj kúpeľ vo Veľkom kanáli jej pripadal fantastický, najmä preto, lebo jej to zmiernilo pálenie po piatich žihadlách. Ešte lepší však bol pocit, že má opäť svoju džinovskú moc. Stačilo pár lúčov benátskeho slnka na tvári, a bolo jej to jasné.
Už kráčali k výťahu, keď ich odrazu oslovil hlas, ktorý dobre poznala.
„Faustina!“

„Mami!“

Jenny Sachertortová objala dcéru, ktorú nevidela celých dvanásť rokov, a úporne sa pritom snažila potlačiť slzy. Faustina ju stisla nemenej pevne. Bolo jej jedno, či ju zamočí, alebo nie. Prekypovala šťastím, že ju opäť vidí.
„Čo tu robíš, mami?“

„Vari si myslíš, že by som mohla ostať preč od vlastnej dcéry?“

„Bola som na teba zlá,“ povedala jej Faustina. „Je mi to ľúto.“

„Ja viem,“ prikývla. „Aj mne.“

„Nebola to tvoja chyba. Myslím to, čo sa stalo s Dybbukom. Teraz to už viem. Nemohla si za to. Ospravedlňujem sa, že som ťa z toho vinila. Aj za to, čo som spravila s britským premiérom.“

„O tom sa porozprávame neskôr.“

„Ale ako si vedela, že tu budem?“ vyzvedala Faustina.
„No predsa od Nimroda. Len čo sa dozvedel, že sa našiel tvoj duch, hneď mi zavolal. Spočiatku som sa sem zdráhala prísť z obavy, že to možno nevyjde. Potom som si uvedomila, že jednoducho musím, nech to už dopadne akokoľvek.“

„Veľa nechýbalo a bolo by to skrachovalo,“ vyhlásila Faustina so smiechom. „Keď som sa vrátila do svojho tela, premohlo ma čosi ako kŕč. Všetko som videla aj počula, ale bola som totálne paralyzovaná. Keby nie tých pár včiel, možno by som taká ostala navždy.“

„Včiel?“

Vo výťahu jej Faustina a Philippa porozprávali o signorovi Medicim a jeho nezvyčajnej terapii.
„Ani vo sne by som nepovedala, že raz budem šťastná, že moju dcéru poštípali včely,“ skonštatovala.
„Aj ja mám rovnaký pocit,“ zasmiala sa Faustina a opäť ju objala.
Nimroda našli sedieť v apartmáne a popíjať šampanské na oslavu Faustininho úspešného vzkriesenia. Groanin čítal noviny a uchlipoval si z čaju. Finlay a John pozerali televíziu. S Faustinou sa privítali dosť chladne, lebo obaja sa snažili predstierať, že k nej zase až toľko necítia, no absolútne sa im to nedarilo, pretože nik nedokáže niečo tajiť pred priateľom, s ktorým sa delí o telo. No a ona to, pravdaže, vedela rovnako dobre ako oni.
Strýko vstal a láskyplne objal pani Sachertortovú. „Zdá sa, že už zasa máš dcéru,“ vyhlásil.
„No nie je to úžasné?“ nadchýnala sa.
„Myslel som si, že si v riadnej kaši, slečinka, keď si skočila z tej terasy,“ poznamenal Groanin. „Musí to byť dobrých desať metrov. Navyše, voda v tom kanáli je totálne nechutná. Veď vieš, kam ústia všetky potrubia z benátskych záchodov, nie? Práve preto tak páchne. Na tvojom mieste by som si dal okamžite vypláchnuť žalúdok pre prípad, že si tam chytila nejakú pliagu. A keď sme už pri tom, máš obrovské šťastie, že si skočila práve z tejto strany, kde je voda. Keby si to skúsila z opačnej, dopadla by si na ulicu. Toľko zmätkov pre pár žihadiel! Nikdy som nič také nevidel.“

„Nič sa jej nestalo, a to je hlavné,“ pripomenul mu Nimrod.
„Je mi hrozne ľúto, čo som počula o majstrovi Rakšasasovi,“ ozvala sa doktorka Sachertortová. „Už nie je nijaká nádej?“

„To sa, bohužiaľ, nedozvieme, kým nezistíme viac o tej bytosti, čo ho absorbovala vo svete duchov,“ odvetil Nimrod.
„Takže sa vraciate do New Yorku?“

„Vlastne nie,“ povedal jej. „Myslím, že ešte nejaký čas ostaneme tu, v Benátkach. Čaká nás nejaký výskum.“

„To je super!“ potešil sa Finlay. „Milujem Benátky. Je tu perfektne.“

„Naozaj?“ zamrmlal Groanin ohŕňajúc nos a vyťahujúc zo saka fľaštičku s vodou po holení, aby si z nej trocha nastriekal za uši.
„A čo ty, Faustina?“ chcel vedieť Finlay. „Ostaneš s nami v Benátkach?“

„Bohužiaľ, nemôžem,“ odvetila mu. „Mám iné plány, ale to už vieš aj sám.“

„Aha, jasné,“ vzdychol si. „Babylon. Celkom som na to zabudol.“

„Čo keby si za mnou zašiel, keď budem modrým džinom?“ navrhla mu. „Napríklad do mojej rezidencie v Berlíne?“

„Kto? Ja?“ spýtal sa Finlay.
„Vy obaja.“

„A to sa smie?“ čudoval sa John. „Myslel som, že muži nemajú dovolené navštevovať modrého džina.“

„To platí iba v Babylone, John,“ vysvetlila mu. „Okrem toho, keď zaujmem ten post, chystám sa urobiť pár zmien. Ajiša ho zastávala tak dlho, že všetci zabudli, ako to vyzeralo pred ňou. Viete, veľa z vecí, ktoré si myslíme o modrom džinovi, pochádza iba od nej. Nemusia byť také vždy. Žiť nad dobrom a zlom je jedna vec, ale byť taký je niečo celkom iné. Dosť som si o tom naštudovala.“

„Aleja som tam bola,“ namietla Philippa. „Myslím v Babylone. Jeden čas to vyzeralo, že modrým džinom sa stanem práve ja. Dobre si pamätám, ako na mňa to miesto zapôsobilo. Keď ma John prišiel zachrániť, takmer som ho nespoznala.“

„To je pravda,“ súhlasil jej brat. „Správala sa ako totálna ťava.“

„No a ja som prišla na spôsob, ako sa tomu účinku vyhnúť,“ oznámila im Faustina.
„To by mohlo byť zaujímavé,“ skonštatoval Nimrod pokukujúc po jej mame.
„Bola som mimo tela dvanásť rokov a veľa som sa za ten čas naučila. Celé dva roky som strávila štúdiom bagdadských pravidiel – nie Skrátených bagdadských pravidiel od majstra Rakšasasa, ale ich pôvodnej, neskrátenej verzie. Naštudovala som si všetkých dvesto zväzkov. Keby si ich prečítala aj Ajiša, zistila by, že obsahujú kopu vecí o tom, že jej telo musí stráviť tridsať dní v Iravote, ak sa má stať modrým džinom. Ani slovom sa tam však nezmieňujú o tom, že by tam musel byť aj jej duch. Je to také jednoznačné, až nechápem, ako je možné, že sa na to neprišlo už dávno.“

„Chceš naznačiť, že tvoj duch môže byť niekde inde?“ spýtal sa jej Nimrod. „Že moja matka mohla byť modrým džinom a pritom si uchovať aspoň časť citov k mojej sestre Layle a ku mne?“

„Nič nenaznačujem,“ odvetila Faustina. „Hovorím to celkom jednoznačne. Len čo tam dorazím, nechám tam svoje telo a ducha pošlem na tridsať dní niekam inam. Asi zájdem na horu Olymp. Počula som, že na jej vrchole je vynikajúce miesto pre duchov.“

„Inými slovami, chceš nám povedať, že to zmení iba tvoje telo, nie však ducha,“ zhrnul to Nimrod.
„Presne tak. Môžem byť modrým džinom bez toho, aby som sa zmenila úplne celá. No nie je to úžasné?“

„Ale čo tvoja schopnosť byť nestranná pri súdení dobra a zla?“ naliehal na ňu.
„Sudcovia to dokážu,“ odvetila rázne. „Pri aplikácii zákonov vedia byť dokonale odľudštení bez toho, aby boli neľudskí aj v skutočnosti. Robia to tak už celé stáročia.“

„Takže môžeš mať svoj koláč aj po tom, čo si ho zjedla,“ skonštatoval Nimrod.
„Áno. No nie je to úžasné?“ Faustina sa usmiala na Philippu a potom na Finlaya s Johnom. „A práve preto ma môžete kedykoľvek navštíviť v mojom berlínskom sídle.“

„Super!“ zvolali všetci traja ako jeden.
„Nuž, musím priznať, že je to najlepšia správa za celý dnešný deň,“ povedal Nimrod a pozrel na doktorku Sachertortovú. „Ty si o tom vedela, Jenny?“

„Nie,“ pokrútila hlavou. „Počujem to prvý raz. Kiežby to bol niekto objavil už skôr! Teba aj Laylu by to ušetrilo žiaľu zo straty vlastnej matky.“

„Áno,“ povedal Nimrod ticho.
„Čo mi pripomína,“ nadhodila Faustina, „že by som asi mala hneď vyraziť, aby som zabránila Layle stať sa modrým džinom namiesto mňa. Akurát ľutujem, že tu nie je aj Dybbuk. Rada by som ho pred odchodom ešte videla.“

„To môžeš aj hneď,“ povedal jej John a ukázal Finlayovou rukou na televíznu obrazovku. „Tam ho máš.“

Všetci sa pomaly presunuli k televízoru a sledovali, ako Jonathan Tarot v úžasnom čiernom oblečení pošitom drahokamami predvádza ďalšiu ukážku neuveriteľne prepracovanej mágie, pri ktorej vyčaril myš v dlani dievčaťa z obecenstva. Celé štúdio priam explodovalo nadšeným potleskom.
„Ibaže dnes si už nehovorí Dybbuk,“ pokračoval John. „Jeho nové meno je Jonathan Tarot a je z neho obrovská hviezda. Sotva môžeš otvoriť noviny alebo časopis bez toho, aby si nenarazila na jeho tvár.“

Nimrod smutne pokrútil hlavou. „Dybbuk, Dybbuk,“ vzdychol si.
„Pokúsila som sa mu to vyhovoriť,“ bránila sa Jenny Sachertortová, „ale nepočúval ma. Dokonca som naňho skúsila použiť puto, je však na mňa jednoducho prisilný, Nimrod.“

„Jeho džinovská moc bola vždy veľmi silná,“ prikývol. „Silnejšia ako jeho úsudok.“

„A čo si čakal?“ spýtala sa ho. „Veď vieš, kto je jeho otec.“ Previnilo sa usmiala na Faustinu.
„Robí to tak, akoby to bola ozajstná ilúzia,“ poznamenal John. „Ak chápete, ako to myslím. Vyzerá to ako trik. Možno úžasný, ale stále len trik.“

„Keby ľudia uverili, že je to naozaj,“ vyhlásila Philippa, „začali by spochybňovať celý svoj svet.“

„Múdro hovoríš, Philippa,“ pochválil ju Nimrod. „Práve v tom spočíva hlavné nebezpečenstvo toho, do čoho sa Dybbuk pustil. Mohol by zájsť priďaleko a nechtiac ľuďom prezradiť, že to vôbec nie je ilúzia.“

Kým sa rozprávali, kameraman prešiel z Dybbuka na divákov aplaudujúcich výkonu, ktorý musel pripadať fantastický každému okrem ostatných džinov. Bol medzi nimi aj plavovlasý muž s kozou hriadkou oblečený do čudného bieleho obleku – Adam Apollonius.
„Zdá sa, že vôbec nechápe nebezpečenstvo takého márnotratného využívania džinovskej moci,“ nadhodil Nimrod. „Keď ju premrhá na takéto lacné triky, môže to mať veľmi vážne následky.“

„Vari si myslíš, že som mu to nepovedala?“ zlostila sa doktorka Sachertortová. „Iba mi odvrkol, že je mu to jedno. Vraj je to jeho život a môže si s ním robiť, čo sa mu zachce.“ Sťažka si vzdychla. „Čo už môže matka spraviť? Ja teda rozhodne neviem. Veď ho už ani nemôžem strašiť jeho otcom, najmä odvtedy, čo vie, kto to naozaj je. Zdá sa, že mu vôbec nezáleží na tom, čo si myslím a čo mu vravím. Aj po tom všetkom, čo som preňho urobila!“

Všetci okrem Groanina sa mlčky zahľadeli na televíznu obrazovku.
„Hej!“ zvolala náhle Faustina. „To je ten chlap z jaskyne s pyramídou a strieborným jazerom! Ten, ktorého som počula vysloviť slovo dong sia.“ Mávla rukou smerom k divákom na obrazovke. „To je on!“

Ukázala na muža sediaceho hneď vedľa Adama Apolloniusa. Kamera sa takmer okamžite obrátila naspäť k usmievavému Dybbukovi, takže iba Philippa stihla zazrieť drsne pôsobiaceho mladíka, o ktorom hovorila. Zároveň si uvedomila, že aj ona ho už predtým videla. Bolo to počas minulých Vianoc na turnaji v džinversooktoanuláre v New Yorku. Pamätala si ho veľmi dobre, lebo hrozne hrešil, keď ho porazila už v prvom kole. Až jej sčerveneli uši, keď si spomínala na jeho nadávky pri odchode z hotela Algonquin.
Adam Apollonius sedel vedľa Rudyarda Teera, jedného z Iblisových synov, čiže Dybukovho nevlastného brata. A nielen to. Philippa mala dojem, že Teer zasa sedí pred rovnako nepríjemným džinom: lízačom nôh Palisom. Všetko to hneď aj povedala ostatným.
„Tak teraz už mám naozaj strach,“ pripustila doktorka Sachertortová.
„Upokoj sa, drahá,“ chlácholil ju Nimrod. „Upokoj sa. Veci nemusia byť vždy také, aké sa zdajú na prvý pohľad.“

„V tom má pán Nimrod pravdu, madam,“ ozval sa Groanin. „Veru tak, nemá význam rozčuľovať sa nad niečím, čo sa môže neskôr ukázať ako totálne nepodstatné. Je celkom možné, že tí ničomníci sa tam ocitli iba čistou náhodou. Na druhej strane sa však nedá vylúčiť ani to, že ich prítomnosť v publiku je súčasťou nejakého diabolského plánu. Vlastne nepochybujem, že by Dybbukovi mohlo hroziť vážne, priam smrteľné nebezpečenstvo. Netreba sa tým však trápiť, kým naozaj nemusíme. Objavil som… Aúúúú!“

Groanin sčervenel ako rak, vystrelil z kresla, odhodil noviny, prešprintoval do kúpeľne a prudko za sebou zatresol dvere.
„Nuž, musím priznať, že je to celkom úľava,“ povedala Jenny Sachertortová.
„Čo to vravel, že objavil?“ spýtal sa John.
„Myslím, že objavil stratenú včelu signora Mediciho,“ odvetila Philippa potláčajúc smiech.
DEVÄTNÁSTA KAPITOLA
MAREK A MARCO
Relikviár v Kostole svätého Marka sa nachádzal až celkom pod strechou, v zaprášenej miestnosti pripomínajúcej väzenskú celu v hradnej veži. Bolo v nej vysoké zamrežované okno a steny lemovali drevené skrine pripomínajúce zväčšenú registračku, v ktorých boli podľa abecedy zoradené najrôznejšie sväté relikvie.
Mala ich na starosti postaršia americká mníška, sestra Cristina, ktorá podľa Johnovho názoru sama vyzerala ako nejaká relikvia. Na druhej strane však musela byť v oveľa lepšej forme, ako by sa na prvý pohľad zdalo, lebo od vchodu na prízemí viedlo do relikviára dvesto schodov, a kým po nich Nimrod s deťmi vyšli, Finlayovo telo bolo celkom bez dychu.
Groanin sa rozhodol ostať v hoteli a liečiť si veľký červený pupenec, ktorý mu ostal po žihadle navrchu lysej hlavy, takže vyzeral tak trocha ako maják na sanitke. Bol namrzený, pretože chlapcom pripadalo ako ohromná zábava napodobňovať húkačku zakaždým, keď k nim prišiel. Faustina odletela na veternom víre do Babylonu. Po rozlúčke plnej hlbokých emócií na oboch stranách šla jej mama Jenny Sachertortová na letisko, aby chytila lietadlo do Spojených štátov.
Sestra Cristina bola veľmi ochotná, čo sa vlastne dalo čakať, keď vezmeme do úvahy, že Nimrod bol veľkňazom rádu Rytierov svätého Marka. Zároveň však celkom úprimne pochybovala o pravosti mnohých relikvií v relikviári.
„Nechápem, prečo stále uchovávame všetok ten odpad,“ priznala sa. „Naozaj to nechápem. Väčšina z toho, čo tu nájdete, je totiž práve tým – odpadom. Máme tu všetko od nechtov svätého Blažeja po ušný maz svätého Munga. Keď som to naposledy počítala, mali sme tu tridsaťtri prstov svätého Antona, pätnásť palcov z nohy svätej Munditie, šesť stehenných kostí svätého Bartolomeja a tri lebky svätého Barnabáša. Najviac je tu zubov. Zrejme by sme nimi mohli nahradiť polovicu zubných protéz v celom Taliansku. Máme ich tu plné škatule.“

„A čo San Marco – svätý Marek?“ spýtal sa jej Nimrod. „Nemáte tu niečo aj z neho?“

Sestra Cristina sa usmiala. „Chcete povedať, že neveríte, že jeho pozostatky ležia pod hlavným oltárom?“

„Viete, ako mnohí iní, aj ja mám o tom isté pochybnosti,“ pripustil.
Iba na to pokrčila plecami a prešla k zásuvke s nápisom MARCO. Otvorila ju a ukázala na zmes kostičiek, zubov, fľaštičiek s krvou, kaderí vlasov, nechtov z nohy, stehenných aj ramenných kostí a stavcov. V zamate vyšívanom perlami bola zabalená lebka so sklenými očami a zubami z drahých kameňov. Dokonca tam ležala aj zlatá noha, v ktorej sa údajne skrývala svätcova stehenná kosť.
„Parádny repertoár, čo poviete?“ okomentovala to. „Väčšinu z týchto vecí sme dali datovať pomocou uhlíkovej metódy a ani jedna z nich nemá viac ako tisíc rokov. Inými slovami, väčšina z týchto vecí sú podvrhy. Uchovávame ich iba preto, lebo tvoria súčasť našej histórie. Sú pripomienkou čias, keď ľuďom na relikviách záležalo – keď boli veriaci presvedčení, že majú moc uzdraviť ich.“

„Uchovávate tu aj niečo, o čom si myslíte, že má skutočnú moc?“ spýtala sa Philippa.
Sestra Cristina sa nad tým na chvíľu zamyslela.
„Áno,“ prikývla napokon. „Vtipnou zhodou okolností sú to takisto údajné relikvie svätého Marka. Aj keď je vylúčené, že by boli pravé, škatuľa, v ktorej sú uložené, mimochodom, je vynikajúco vypracovaná a priveľká na to, aby sme ju držali v zásuvke, vyžaruje akúsi moc či energiu, alebo ako by ste to nazvali. Pripadá mi nesmierne zaujímavá.“

„Ale prečo potom vravíte, že tie relikvie nemôžu byť pravé?“ nechápala Philippa.
„Pretože aj tie sme dali datovať pomocou uhlíkovej metódy. Chceli sme vedieť, aké sú v skutočnosti staré. Z historických prameňov vieme, že San Marco zomrel v Alexandrii počas ôsmeho roku vlády cisára Neróna, čo je približne rok šesťdesiattri po Kristovi. Tieto konkrétne kosti sa však datujú do začiatku štrnásteho storočia, asi tak do roku tisíctristodvadsať. No a tak je jasné, že to nemôže byť kostra svätého Marka.“

„Áno, to mi je jasné,“ prikývol Nimrod. „Hm… Tisíctristodvadsať… Zaujímavé.“

„Okrem toho treba brať do úvahy ešte jednu vec,“ pokračovala mníška. „Na každej z dvestopiatich kostí je zlatom intarzovaný čínsky znak.“

„Vravíte, že ich je dvestopäť?“ spýtal sa Nimrod.
„Presne tak,“ uistila ho.
„Aké znaky to sú?“ vyzvedal ďalej.
„Čísla,“ odvetila. „Pravdaže, neexistuje nijaký záznam o tom, že by svätý Marek niekedy navštívil aj Čínu. Jeho cesty na východ nikdy neviedli ďalej ako do Egypta a Jeruzalema. Preto to jednoducho nemôže byť on, no nie?“

„Máte pravdu, ale ak vám to neprekáža, aj tak by som rád tie kosti videl,“ povedal Nimrod. „Iba zo zvedavosti.“

Sestra Cristina odomkla veľkú skriňu a začala sa prehŕňať v biskupských mitrách, pastierskych paliciach, brvnách z kríža, rímskych pikách, kopijach a lukoch, až napokon vytiahla škatuľu, do ktorej by sa zmestil asi tak tucet pušiek. Finlay, ktorého ponuku na pomoc rázne odmietla, žasol, aká je v skutočnosti silná.
„Je to od teba milé, mladý muž, ale toto je moja práca,“ vysvetlila mu svoje správanie.
Potom tú škatuľu otvorila a ukázala im ornamentálnu truhlicu z lesklej mosadze ozdobenú rôznymi čínskymi číslicami. „Tu je jeho meno – San Marco,“ ukázala na slonovinovú tabuľku na boku truhlice. „Aspoň tak nám vraveli ľudia, ktorí vedia po čínsky. Čo sa mňa týka, rovnako dobre by tam mohlo byť napísané ,Krajina pôvodu: Tchaj-wan.“’
Nimrod prebehol prstami po slonovinovej menovke a dvoch čínskych znakoch tvoriacich meno Ma Kcho. Tá mníška má pravdu, pomyslel si, lebo na končekoch prstov cítil, že truhlica je skutočne nabitá akousi čudnou energiou. Najviac ho však zaujalo jej veko.
„Ako vidíte, je tu nákres ľudskej kostry,“ pokračovala sestra Cristina. „Pozrite sa, ako sú označené jednotlivé kosti a kostičky. Je to fascinujúce, no nie?“

„Celkom ako pomôcka pre študentov medicíny,“ súhlasila Philippa.
Nato zazvonil telefón a mníška odišla prijať hovor.
„Myslím, že tu ide o niečo oveľa dôležitejšie,“ povedal Nimrod ticho, aby ho nezačula. „Každá kosť akoby korešpondovala s číslom na tomto druhom nákrese.“ Ukázal na štvorec s tridsiatimi šiestimi číslami vyrezanými do veka truhly nad hlavou kostlivca.
„Čo je to?“ chcela vedieť Philippa.
„Ak sa nemýlim,“ odvetil, „tak je to čínsky magický štvorec. Hovorí sa, že pred dávnymi vekmi ho vymyslel jeden veľmi mocný džin. V Číne sa dodnes takéto štvorce vkladajú do základov domu, aby jeho obyvateľom priniesli šťastie. Niekedy sa však používali aj na diskréta. Ved to poznáš – na želania, ktoré sa splnia aj bez prítomnosti džina. Niekedy sú dobré a niekedy zlé, najmä však vydržia nekonečne dlho. Aj keď, na druhej strane, musím hneď priznať, že som ešte nikdy nepočul o žiadnom, ktoré by pretrvalo až tak dlho ako toto.“

„Ale čo to robí?“ chcel vedieť Finlay.
„Kiežby tu bol majster Rakšasas,“ vzdychol si Nimrod. „O týchto veciach vie nepomerne viac ako ja. Myslím si však, že ide o čosi, čomu sa po čínsky hovorí čchuan taj če. Nie som si celkom istý, čo to znamená, ale je jasné, že táto škatuľa bola navrhnutá tak, aby odovzdala nejaký odkaz. Som presvedčený, že ak nakreslíme magický štvorec na podlahu, správne doň vpíšeme čísla a ku každému priložíme kosť s rovnakým označením, potom nám ten odkaz odovzdá – osobne.“

„To nám ho akože povie človek, ktorému patria tie kosti?“ zdesila sa Philippa.
„Presne tak,“ prikývol strýko.
„To azda nie!“ zvolal Finlay. „To všetko má akože dokázať pár mizerných čísel?“

„Je to presne naopak,“ vysvetlil mu Nimrod. „Čísla sú základom všetkej hmoty a teda aj základom jej ovládania mysľou.“

„Rozhodne by sa tým vysvetľovalo, prečo sa v Nefritovej knihe spomínajú práve jeho kosti,“ podotkol John.
„Veru tak,“ súhlasil s ním strýko.
„Ale kto je tento Marco, ak to nie je ten svätý?“ vyzvedala Philippa.
„Benátky, Čína, tisíctristodvadsať…“ povedal. „Tebe to ešte nedošlo? Bože, čo vás to v tých dnešných školách učia?“

Sestra Cristina už pomaly končila telefonát.
„Otázkou je,“ vyhlásil Nimrod, „akú lesť použijeme, aby sme si toho posla vypočuli bez toho, aby sme ho ukázali aj našej milej sprievodkyni. Mohol by to pre ňu byť dosť veľký šok. Možno by ju to aj poriadne vyľakalo. Nestáva sa každý deň, že by vám odovzdal odkaz človek, ktorý je takmer sedem storočí po smrti.“

„Čo keby si ju proste niekam premiestnil?“ spýtal sa Finlay. „Koniec koncov, si džin.“

„V jej veku?“ zhrozil sa Nimrod. „To radšej nie!“

„A čo keby niekto z nás vyšiel von s mobilom a zavolal jej, že ju pred dverami čaká balík?“ navrhol John. „Vyštverať sa až sem trvá dobrých pätnásť minút. Kým zíde dolu a opäť sa vráti do relikviára, môže ubehnúť aj celá polhodina. To by nám malo poskytnúť času viac než dosť.“

Nimrod si zahryzol do pery. „Nepáči sa mi predstava, že vystavujem starú ženu takej zbytočnej námahe, John,“ vyhlásil, „ale musím priznať, že nevidím nijakú rozumnú alternatívu, ktorá by si nevyžadovala použitie džinovských schopností.“

„Vyzerá celkom vo forme,“ dodala Philippa, hľadajúc spôsob ako ospravedlniť to, na čo sa chystali.
„Asi by som ten telefonát mal vybaviť ja,“ skonštatoval Nimrod, „lebo tu ako jediný hovorím po taliansky.“

Sestra Cristina ukončila hovor. „Takže, kde sme skončili?“ spýtala sa.
Nimrod sa na ňu zdvorilo usmial. „Ospravedlnili by ste ma na minútku?“

Odišiel z miestnosti a krátko nato v relikviári opäť zazvonil telefón. Sestra Cristina to zdvihla, chvíľu počúvala, potom nespokojne zacmukala, čosi podráždene povedala po taliansky a vrátila slúchadlo do vidlice. Nimrod sa vrátil s výrazne previnilým výrazom, ona ho však z ničoho neupodozrievala, takže sa iba ospravedlnila „na tak dlho, ako jej potrvá zísť dolu a opäť sa sem vyštverať“, a odišla z miestnosti. Nimrod, Philippa a Finlay s Johnom ostali s mosadznou truhlicou a kosťami celkom sami. „Máte niekto kus kriedy?“ spýtal sa Nimrod.
Nik ju nemal, a tak si pomocou džinovských schopností jednu vytvoril priamo v ruke. Nato sa spustil na všetky štyri a začal na podlahe kostolného relikviára kresliť čínsky magický štvorec.
Najprv nakreslil mriežku s tridsiatimi šiestimi štvorčekmi. Na Philippu urobilo poriadny dojem, aké dokonalé rovné čiary sa mu pritom darili. „V skutočnosti je to dar, s ktorým sa džinovia už rodia,“ zamrmlal. „Schopnosť kresliť dokonalé priamky a kružnice. Je to zložitejšie, ako by si si možno myslela. Mundánci to vôbec nedokážu.“

„Určite je to veľmi užitočné pre život,“ zafrflal Finlay a pre istotu k tomu ešte vystrúhal aj grimasu.
„Urobil som ho dosť veľký,“ pokračoval Nimrod, „lebo beriem do úvahy, že v každom štvorčeku bude päť alebo šesť kostí.“ Keď bola mriežka hotová, začal do nej vpisovať čísla od jeden po tridsaťšesť. V dolnom ľavom rohu bola dvadsaťsedmička a v pravom hornom desiatka. „Pravdaže, z matematického hľadiska je na magickom štvorci najzaujímavejšie to,“ vravel si pritom, „že nech idete akýmkoľvek smerom – vodorovne, zvislo, šikmo –, súčet čísel na každej línii je presne stojedenásť.“ Postavil sa, oprášil si kriedu z dlaní a odstúpil, aby sa pokochal svojím dielom. „Tak, a je to hotové.“

„Nepripadá mi to bohvieako magicky,“ poznamenal John.
„To preto, lebo sa pozeráš, ale nevidíš,“ povedal mu strýko.
„Ja som si niečo všimla,“ ozvala sa Philippa. „Keď je na každej línii súčet stojedenásť, potom všetky čísla v štvorci dokopy dávajú šesťstošesťdesiatšesť.“

„To je pravda,“ prikývol Nimrod. „Dobrý postreh, Phil.“

„No teda!“ zvolal Finlay. „Nie je to náhodou číslo šelmy? Niečo veľmi zlé?“

„Aj to je pravda, ale samo číslo nemusí byť nevyhnutne zlé, Finlay,“ vysvetlil mu Nimrod. „A vlastne ani dobré, keď už na to príde. Číňania považujú číslo šesťstošesťdesiatšesť za jedno z najšťastnejších čísel na svete. Ide skôr o to, ako ho použiješ. Tri šestky sú to, čomu matematici hovoria abundantné číslo. Je to aj trojuholníkové číslo, kardinálne číslo a zároveň ordinálne číslo. Šesťstošesťdesiatšesťje taktiež súčet mocnín prvých siedmich prvočísel.“

„Úžasné“ skonštatoval Finlay. Nebol si istý, čo je to prvočíslo, no spomínal si, že už o ňom počul v škole.
„Prvočíslo je číslo, ktoré je deliteľné iba samým sebou a jednotkou,“ prezradil mu John.
„Ja viem, čo je prvočíslo!“ ohradil sa dôrazne.
„Nevedel si to,“ vyhlásil John, „až kým som ti to nepovedal.“

„Počuj,“ zavrčal naňho Finlay, „ak máš ostať v mojom tele ako hosť, mal by si mi prestať čítať myšlienky, jasné?“

„Rád by som,“ odvetil John, „ale nie je to také ľahké. Veď to vieš sám.“

„Áno,“ pripustil Finlay. „Prepáč.“

Nimrod sa ešte stále nadchýnal číslom 666 a tým, že keď sa napíše rímskymi číslicami DCLXVI, použijete všetky číslice od jeden po päťsto, ale v zostupnom poradí: D=500, C=100, L=50, X=10, V=5 a I=1. 
„Všimla som si ešte niečo iné,“ pokračovala Philippa. „Je tam presne osemnásť párov čísel, ktorých súčet je tridsaťsedem.“

„No a?“ nechápal John.
Nimrod však nadšene prikývol. „Vynikajúci postreh, Philippa!“ zvolal. „A ďalej?“

„To je predsa jasné, nie?“ mykla plecom.
„Mne nie,“ vyhlásil Finlay.
„Ani mne,“ pridal sa k nemu John. „Vlastne som si ešte stále nespomenul ani na to, kto žil v roku tisíctristodvadsať.“

„Osemnásť krát tridsaťsedem je šesťstošesťdesiatšesť,“ povedala im Philippa so spokojným úsmevom nad svojím objavom. „Nečudo, že tomu hovoria magický štvorec.“ Zobrala stehennú kosť – femur – a podala ju Finlayovi. „Na každej kosti je číslo od jeden do tridsaťšesť. Táto má číslo dvadsaťsedem.“

Položil ju do štvorčeka v dolnom ľavom rohu a natiahol sa po ďalšiu.
Keď už mali uloženú takmer polovicu kostí, Nimrod poznamenal: „Dúfam, že to bude fungovať. Sestra Cristina vravela, že v truhlici je iba dvestopäť kostí a kompletná ľudská kostra ich má dvestošesť.“

„Tipujem, že záleží na tom, ktorá kosť chýba,“ premýšľal nahlas John.
Philippa podala strýkovi lebku a on ju opatrne položil do štvorčeka s číslom jeden, hneď vedľa niekoľkých stavcov.
„Pripadá mi to ako nejaká čudesná televízna súťaž,“ nadhodil John. „Musíme uhádnuť, kto to bol, inak sa kostra neposkladá.“

„Aj keď sa poskladá,“ dodal Finlay, „nechápem, ako by mohla rozprávať bez svalov, jazyka a ostatných vecí.“

Philippa si vysypala do dlane obsah malého hodvábneho vrecúška – kostičky menšie ako jej necht. „To sú úlomky z väčších kostí?“ spýtala sa.
„Nie, to budú kosti vnútorného ucha,“ odvetil Nimrod. „V každom sú hneď tri: kladivko, nákovka a strmienok.“ Opatrne ich položil do štvorčeka číslo jeden a Philippa po tom, čo nazrela do truhlice, skonštatovala, že už vyložili úplne všetko.
„To boli posledné,“ povedala. „Bolo ich dvestopäť, presne, ako vravela sestra Cristina.“

Všetci sa postavili a odstúpili od magického štvorca.
„A čo teraz?“ spýtala sa Philippa.
„Neviem,“ pripustil Nimrod. „Niečo tam chýba. Možno tá posledná kosť.“

„Ako som vravel,“ podotkol Finlay, „nevyzerá bohvieako magicky.“

„To som hovoril ja,“ namietol John.
„Áno, ale mojimi ústami,“ nedal sa Finlay.
„Už sa neviem dočkať, kedy sa vrátim do svojho tela,“ vyhlásil John. „Momentálne sa cítim ako štvorcový kolík v okrúhlej diere.“

„Čože?“ spozornel Nimrod.
„Hovorím, že sa cítim ako štvorcový kolík v okrúhlej diere.“

„To je ono!“ zvolal strýko. Nato si kľakol k mosadznej truhlici, vytiahol z vrecka lupu a podrobnejšie si prezrel nákres na veku. Po dobrej minúte pokrútil hlavou a vzdychol si. „Nič. Nerozumiem tomu. Bol som si istý, že to bude v tom.“

„V čom?“ nechápala Philippa.
„V kvadratúre kruhu,“ vysvetlil jej. „V probléme, ktorému čelili starí odborníci na geometriu.“

„Ukáž, aj ja sa skúsim pozrieť,“ navrhol John.
Aj to hneď urobil, no presne ako strýko, ani on nič nenašiel. Našťastie sa v tej chvíli priamo za oknom relikviára objavilo benátske slnko a jeho mocné lúče dopadli priamo na mosadznú truhlicu. John a Finlay, ktorých to už začínalo nudiť, sa rozhodli trocha zabaviť a sústredili ich pomocou lupy na jedno miesto. Vo vzduchu sa objavil pach spáleniny, z veka truhlice začal stúpať dym a na zem z neho stiekol potôčik horúceho vosku.
„Pozrite sa na toto!“ zvolal John. „Na tom veku je ešte niečo iné!“

„Výborne, John,“ pochválil ho Nimrod, keď červenou vreckovkou utrel aj posledné zvyšky vosku. „Keď to tam gravírovali, zabudli odstrániť všetok vosk.“ Trocha veko podvihol do svetla. „Áno, presne, ako som si myslel. Okolo celého štvorca s výnimkou rohov je ešte kruh. Náš nákres na zemi ešte nie je kompletný.“ Zobral kriedu a postavil sa nad štvorec s kosťami. „Otázka je, aký dokonalý by mal byť. Prísne vzaté, oblasť kruhu vyčnievajúca zo štvorca by mala byť presne rovnaká ako plocha štvorca ležiaca mimo kruhu. Normálne by som sa o nič také ani nepokúšal, keby som nemal poruke pár kompasov a vreckovú kalkulačku.“ Nato začal kresliť kruh aj bez pomôcok. „Momentálne nám však ide o každú sekundu.“

Ťahal kružnicu a pritom vysvetľoval: „Ľudia ako Leonardo sa týmto pokúšali opísať dve veci – hmotnú alebo svetskú existenciu vo štvorci a duchovnú v kruhu.“ Uzavrel ju a postavil sa. „Tak, to by azda mohlo stačiť. Radšej kúsok odstúpte, deti.“

Ani to poriadne nedopovedal a stalo sa hneď niekoľko pozoruhodných vecí. Najprv zmizli všetky čísla a potom sa štvorčeky jeden po druhom ponorili do podlahy ako klávesy ozrutnej klávesnice, na ktorú píše neviditeľná ruka. Kosti sa chvíľku nehýbali, potom však začali dymiť a dym čiastočne zakryl skutočnosť, že sa spájajú. Keď sa postupne rozptýlil, na zemi ležal muž s naširoko roztiahnutými rukami aj nohami, celkom ako na slávnej kresbe Leonarda da Vinei, o ktorej predtým strýko hovoril. Philippa si ju dobre pamätala, pretože bola aj na obale jej učebnice biológie. Tento muž však mal na sebe šaty Taliana zo štrnásteho storočia, a to dosť bohatého, ak sa to dalo odhadnúť podľa množstva hodvábu a kožušinového goliera na kabáte. Posadil sa a skúsil vstať zo zeme, no bol starý a nešlo mu to. John k nemu pristúpil, že mu pomôže.
„Nie!“ okríkol ho neznámy ostro. „Nedotýkaj sa ma. Ešte nie som celkom vo svojej koži.“ Hneď nato trocha jemnejším tónom dodal: „Bude lepšie, ak ma nebudeš chytať, chlapče. Môj súčasný stav by ti mohol spôsobiť isté zranenia.“ Vystrel sa, ponaťahoval si údy, uspokojené si vzdychol a pozrel sa okolo seba. Nebol to duch, ale ozajstný živý človek, aj keď čosi v jeho tvári by sa najlepšie dalo opísať ako niečo nadprirodzené. Mal asi sedemdesiat rokov, hustú bradu a prívetivý výraz. Neisto sa usmial na Finlaya s Johnom a potom na Nimroda a Philippu. Nakoniec zavetril a sám sebe prikývol. „Sme v Benátkach, však?“

„Áno,“ prikývol Nimrod.
„Ten pach,“ vyhlásil starec, „sa nedá pomýliť s ničím na svete. Nenájdete ho nikde, iba v Benátkach.“

„S tým musím súhlasiť“ prikývol Nimrod. „Dovoľte mi, aby som sa vám predstavil, vážený pane. Moje meno je Nimrod. Toto je moja neter Philippa a jej priateľ Finlay, v tele ktorého sa dočasne nachádza aj môj synovec John.“

Muž sa im s vážnym výrazom uklonil.
„Deti, je mi cťou predstaviť vám najslávnejšieho cestovateľa všetkých čias,“ pokračoval strýko. „Philippa, Finlay, John, zoznámte sa so ctihodným Marcom Polom.“

DVADSIATA KAPITOLA
ČÍSLA
„Videl si čísla našich divákov?“ Adam Apollonius mával listom papiera od dverí apartmánu na streche hotela Cimento dell’ Armonia. „Sú neuveriteľné!“

Bolo jedenásť hodín dopoludnia, no Jonathan Tarot ešte stále nevstal z postele. Najúžasnejšie na jeho momentálnom živote bolo to, že mu nik nevravel, že má ráno vstať, sprchovať sa, obliecť si čisté tričko, ani to, čo smie a čo nesmie raňajkovať. Spať šiel neskoro, lebo do noci sledoval vo svojej izbe televíziu, a u hotelovej služby si objednával, čo mu len napadlo. Dokonca mal pred hotelom zaparkovanú limuzínu s osobným šoférom. Niežeby v poslednom čase niekam chodil – na to, aby sa objavil v uliciach New Yorku, bol priveľmi slávny. Po prvé, takmer stále ho ukazovali v televízii, a po druhé, všade viseli plagáty s jeho fotografiou. Preto využíval služby osobného asistenta menom Julian, ktorého úlohou bolo chodiť nakupovať všetko, po čom zatúžil – cédečká, časopisy, sladkosti, DVD, šaty či tenisky. Väčšinu z nich mal na sebe iba raz a potom ich zahodil. Mama by sa nad toľkým mrhaním úprimne zdesila, čo bol, pravdaže, jeden z dôvodov, prečo to robil.
„Aké čísla?“ spýtal sa Adama.
„Sledovanosť,“ odvetil Apollonius. „Počet ľudí, ktorí videli tvoj posledný televízny program. V USA je asi stodesať miliónov domácností s televízorom a ty si mal štyridsaťjedenpercentný podiel sledovanosti. Neuveriteľné! Ten program muselo vidieť každé americké decko. Zadávatelia reklamy šalejú od radosti. Si najväčšia hviezda od čias Elvisa. Chcú ďalšie pokračovanie, a to čo najskôr.“

Jonathan si zívol. Keď ľudia začali hovoriť o percentách, pripomenulo mu to školu a vyvolalo to v ňom túžbu siahnuť po bagete, pizzi či koláči – proste po niečom, čo by do nich mohol hodiť. Niekedy ich aj naozaj hádzal, najmä po tom, čo sa stal obrovskou televíznou hviezdou. Mundánci a ich nekonečne nudné rozhovory ho čoraz viac rozčuľovali. Iba Adam Apollonius bol iný. K nemu sa vždy správal slušne a nikdy po ňom pizzu nehádzal – dokonca ani vtedy, keď ho nudil, ako napríklad teraz. Bolo v ňom totiž niečo, čo u Jonathana vyvolávalo prirodzený rešpekt. Pravdaže, stále absolútne netušil, kto to v skutočnosti je, ale možno nejako podvedome vycítil, že k sebe patria a že je to jeho pravý otec Iblis.
„Až teraz môžeme hovoriť o poriadnom balíku peňazí,“ vyhlásil Apollonius. „A keď hovorím poriadnom, myslím na parádne veľký balík. Na ťažké milióny.“

Peniaze Jonathana príliš nezaujímali, a tak sa nie veľmi úspešne pokúsil potlačiť ďalšie zívnutie. Samozrejme, pre mundáncov znamenali hrozne veľa, takže ho neprekvapovalo, že o nich Apollonius toľko hovorí. V tomto ohľade bol ako ktorýkoľvek iný človek.
„Ci sa ti to páči, alebo nie, mladý, celá táto zábavka je o peniazoch,“ vyhlásil Adam. „Ako sa spieva v tej piesni, točí sa okolo nich celý svet.“

Iblis tomu, pravdaže, ani na sekundu sám neuveril, lebo peniaze ho nezaujímali o nič viac ako Jonathana/Dybbuka. Pre potreby svojho plánu a manipuláciu so synom, na ktorej celý stál, bolo však nevyhnutné predstierať, že mu na nich záleží.
„Takže na ďalší program som uvažoval o niečom, čo by sledoval ohromný dav ľudí. Napríklad ohýbanie lyžice pomocou sily myšlienky.“

„Ohýbanie lyžice?“ pohŕdavo sa uškrnul Jonathan. „To už všetci videli. Je to slabota.“

„Tak teda niečo iné,“ zmenil rýchlo Apollonius svoj návrh. Bol dosť prešibaný na to, aby v chlapcovi vyvolal dojem, že to vlastne vymyslel on sám.
„Čo také?“

„Neviem. Ty si tu génius, nie ja. Malo by to však byť niečo, za čo nám decká zaplatia.“

„Napríklad?“ spýtal sa Jonathan, ktorého to už trocha začínalo zaujímať.
„Premýšľal som, že by sme im napríklad mohli ponúknuť magický čínsky štvorec,“ odvetil Apollonius. „Jednoduchú plastovú plachtu s číslami. Keby sme ju predávali po dolári, vyniesla by nám sedemdesiat až osemdesiat miliónov. Decká si ju rozložia na zemi, posadia sa do jedného zo štvorcov – do čísla štyri, lebo to je veľmi dôležité – a maximálne sa sústredia, aby samy vykonali najúžasnejší magický kúsok, aký kedy svet videl. Čo ty nato?“

„Určite je to lepšie ako ohýbať lyžice,“ vyhlásil chlapec.
„To som povedal iba ako príklad,“ bránil sa Adam. „Tvoj nápad je oveľa lepší.“

„Môj nápad?“

„Veru tak. Hromadná ukážka ovládania hmoty mysľou.“ Jonathan prikývol. „A čo toto?“ spýtal sa. „Mohol by som zmiznúť v priamom prenose a bez akýchkoľvek rekvizít.“ Hlasno luskol prstami. „Len tak.“

„Super. Perfektný nápad! Dokážeš to?“

„Jasné. Néma probléma.“

„Ale mali by sme to trocha zdramatizovať, aby to nebolo iba…“ Aj Apollonius luskol prstami. „Iba tak.“

„Ako myslíš,“ povedal mu chlapec. Potom vstal a odšuchtal sa do mramorovej kúpeľne. Uvažoval, že sa osprchuje, potom to však zavrhol. Namiesto toho si natiahol hrubý župan a zavolal priamo z kúpeľne hotelovú službu, aby mu priniesla raňajky. Keď sa ho čašník spýtal, čo presne si želá, prikázal mu, nech proste vezme všetko. Bolo to podstatne jednoduchšie ako musieť sa rozhodovať o niečom takom prízemnom, ako je jedlo. „A pohnite si, jasné? Som hladný.“

Vyšiel von, zapol televízor a hodil sa na gauč.
„Ako to myslíš, že by sme to moje zmiznutie mali zdramatizovať?“ spýtal sa Adama.
„Myslím to tak, že by to malo trvať viac ako iba nejakých desať sekúnd.“

„Zmiznutie je zmiznutie,“ namietol. „Jeden moment tu si, a druhý nie. Čo s tým?“

„Ide o to, že my sa nesnažíme iba urobiť niečo tak, aby na to nik neprišiel,“ povedal mu Apollonius. „Našej práci sa nehovorí zábavný priemysel len tak, pre nič, za nič. Ak už teda máš zmiznúť, musíme to natiahnuť a užiť si to. Možno by si sa mohol chvíľu krútiť na mieste. Urobiť z toho poriadne predstavenie.“ Jonathan sa nad tým zamyslel. Napadlo mu, že by mohol vytvoriť vzdušný vír, postaviť sa naň a až potom zmiznúť v oblaku dymu.
„Jasné,“ vyhlásil prepínajúc kanály, až kým nenašiel taký, na ktorom dávali jeho vlastný program. „To zvládnem. Néma probléma.“

„Počul si už o tancujúcich dervišoch?“ spýtal sa ho Apollonius. „Niečo áno,“ odvetil Jonathan. „Myslím, že som o nich čítal v National Geographic, alebo kde.“

Apollonius sa spokojne usmial. Výtlačok toho časopisu s článkom o tancujúcich dervišoch z Mevlevi nechal v jeho kúpeľni celkom úmyselne, lebo potreboval, aby ho chlapec aspoň letmo prebehol.
„Nie sú to akísi ksichti z Blízkeho východu, ktorí sa nekonečne dlho točia?“ spýtal sa Jonathan.
„Hovoríš to, akoby poskakovali okolo kabeliek svojich slečien na nejakej plážovej diskotéke. Nie, títo ľudia to berú vážne. Derviši sú mystici, ktorí veria, že čím rýchlejšie sa točia, tým má ich tanec hypnotickejší efekt a tým viac budú otvorení inému svetu. Derviš znamená ,dvere’! Dvere do iného sveta.“

„Vážne?“

„Rýchle otáčanie tela vytvára prázdny priestor na mieste stretu ľudského a božského sveta,“ pokračoval Adam. „Ako silnie gravitačný ťah tanca, rotácia sa prenáša na molekulárnu úroveň a stáva sa galaktickým, spirituálnym uvedomením si energie v srdci vesmíru. Dokonca ju môže aj pozmeňovať.“

Jonathan si opäť zívol. Tentoraz to spôsobilo slovo „molekulárny“. Pripomínalo mu totiž chémiu, ktorá bola hneď po matematike jeho najneobľúbenejším predmetom. Všetky tie sprosté značky pre kadejaké veci! Práve to bolo na škole najhoršie – musieť sa učiť sprosté symboly pre najrôznejšie veci, ktoré sú absolútne nanič, najmä ak máte džinovskú moc.
Apollonius videl, že zašiel s vysvetľovaním priďaleko. Pri Jonathanovi sa musel držať hesla, že všetko treba podať čo najjednoduchšie. Niežeby bol tento mladý džin hlúpy, to vôbec nie, ale veľmi rýchlo sa začínal nudiť.
„Vieš, ten tvoj nápad je absolútne geniálny,“ nadhodil teda namiesto ďalšieho vysvetľovania.
„Myslíš?“

„Áno. Decká sa hrozne rady točia na mieste. Ty si to nerobil, keď si bol malý? Nikdy si sa netočil ako derviš, až kým sa ti nezakrútila hlava a nespadol si na zem?“

„Asi áno,“ pripustil Jonathan neochotne. Spomienky na detstvo ho nudili.
„Skúsme ten tvoj nápad posunúť ešte o krok či dva vpred,“ navrhol mu Apollonius. „Neprekážalo by ti to?“

„Len do toho.“

„Spojíme aspekt derviša s magickým štvorcom. Mohli by sme k nemu pridať návod, ako majú deti, čo si ho kúpia, tancovať, aby boli ako derviši. A budeme ho predávať po dva doláre za kus. Potom, keď sa rozbehne tvoje predstavenie, presvedčíme všetky deti, ktoré ho sledujú, aby si sadli do políčka číslo štyri a naplno sa sústredili na to, aby si rotoval rýchlejšie, až kým nakoniec nezmizneš.“

Jonathan mimovoľne prikyvoval.
„A čo toto? Keď ťa uvidia zmiznúť ako ozajstného derviša, presvedčíme ich, aby spravili to isté!“ Apollonius sa ticho zasmial. „Ktovie, možno by sme im mali povedať, že štvorec obsahuje ohromnú matematickú energiu, ktorá stačí na to, aby zmizli aj všetky deti, čo to skúsia. Pozri sa – vedel si, že súčet čísel v každom stĺpci magického štvorca je stojedenásť a súčet stĺpcov je šesťstošesťdesiatšesť? A že keď vynásobíš šesťstošesťdesiatšesť počtom vertikálnych, horizontálnych a diagonálnych stĺpcov, vyjde ti stoštyridsaťštyritisíc, čo má byť počet vyvolených, ktorí sa dostanú do neba?“ Nevinne pritom pokrčil plecami. „Alebo tak nejako.“

Jonathan pri tých matematických veciach vystrúhal bolestnú grimasu, a keď mu Adam predvádzal veľkú násobilku, až sa mu zakalili oči. Nebol si istý, či 666 krát 6 krát 6 krát 6 je naozaj 144 000, ale bol si istý tým, že nechce sklamať svojich fanúšikov.
„Ale nebudú potom sklamaní, keď v skutočnosti nezmiznú?“

„Kdeže,“ mávol nad tým rukou Apollonius. „Jednoducho na tvojej webovej stránke napíšeme, že zrejme nemali dostatočne silnú vieru alebo že sa nekrútili dosť rýchlo. Tak či onak, tebe to za vinu dávať nebudú, mladý. Budú z toho viniť samých seba. Bude to ich chyba, nie naša.“ Opäť pokrčil plecami. „Okrem toho, kto by sa už sťažoval po tom, čo zmizneš? Veď sa to chystáš urobiť tak ako ešte nik pred tebou, nemám pravdu? Plánuješ trik, ktorý vôbec nebude vyzerať ako trik, no nie?“

Jonathan prikývol. „Presne tak,“ povedal, pretože tá myšlienka sa mu začínala pozdávať. „Bez rekvizít. Nijaké plášte, v ktorých sa dá schovať. Nijaké padacie dvere, ktorými sa dá zmiznúť. Nijaké filmové triky. Môžeme urobiť poriadne haló z toho, že sa to stane niekde na pevnom betónovom podklade. Zoženieme robotníka, ktorý doň zavŕta zbíjačkou, aby to pred všetkými ešte viac zdôraznil. K tomu pridáme nejakého agenta FBI, ktorý dozrie na to, že tam nebudú nijaké trikové kamery ani zrkadlá.“

„Ten tvoj nápad sa mi páči,“ vyhlásil Apollonius. „Je taký odvážny! Absolútne bezprecedentný. Houdini? Aký Houdini? Popri tebe, milý môj, bude vyzerať ako hlúpy amatér.“

Ktosi zaklopal na dvere. Bola to hotelová služba s niekoľkými vozíkmi plnými jedál na raňajky Jonathana Tarota.
„Ako to robíš, chlapče?“

Jonathan si naložil pol tucta párkov, šesť plátkov slaniny, štyri maslové lievance, javorový sirup, tri volské oká a nalial si pomarančovú šťavu. Potom sa na Adama zoširoka usmial.
„Chce to cvik,“ odvetil. „Chce to cvik.“

DVADSIATA PRVÁ KAPITOLA
PRÍBEH MARCA POLA
Marcoví Poloví chýbal posledný článok malíčka. Všimol si, že mu naň Philippa hľadí, a ostýchavo zdvihol ruku.
„Nechcem byť nezdvorilá,“ vysvetlila mu, „ale uvažovali sme, prečo máte iba dvestopäť kostí, a nie zvyčajných dvestošesť. Nuž, teraz to už asi vieme.“

„Questo? Táto? Prišiel som o ňu v bitke o Curzolu v roku tisícdvestodeväťdesiatosem,“ povedal jej. „Bol som veliteľom benátskej námornej lode a pri ruke mi vybuchla janovská delová guľa. Rozumej, to bolo po mojej prvej ceste do Číny. V živote som mal tú česť a šťastie byť vyslancom veľkého čínskeho cisára Kublajchána. Vlastne som jeho vyslancom aj po smrti, lebo bol ku mne veľmi dobrý a vždy ma uchvacoval svojou vznešenosťou a priazňou. Počas svojej vlády aj po jej skončení vyslal do všetkých kútov sveta mnoho vyslancov, ako som ja. Máme varovať ľudí pred veľkým nebezpečenstvom v jeho kráľovstve.
Práve z dôvodu tohto nebezpečenstva sa Čína na tak dlho uzavrela pred svetom a neprijímala nijakých návštevníkov. Malo to ochrániť svet pred bojovými diablami dong sia. Ak ste ma privolali z takmer dvestoročného spánku práve kvôli nim, potom vám porozprávam ich príbeh a ponúknem pomoc. Ak nie, potom, prosím, uložte moje kosti do truhlice, v ktorej ste ich našli, a už ma nerušte.“

„Skutočne sme vyhľadali vašu pomoc práve kvôli bojovým diablom, ctihodný pane,“ povedal mu Nimrod. „Bude nám veľkou cťou vypočuť si vaše rozprávanie. Nemám pravdu, deti?“

„Áno,“ prikývla Philippa. „Ale najprv by som rada vedela, ako je možné, že hovoríte tak dobre po anglicky, pane.“

„Smrť je najdôležitejší pas, ktorý môžete kedy získať,“ odvetil slávny cestovateľ. „Keď zomriete, všetky záhady sú odrazu vyriešené – vrátane tej, ako funguje anglický jazyk.“

Nato kývol smerom ku kreslu sestry Cristiny. „Nebude vám prekážať, keď si sadnem?“ spýtal sa. „Je to dlhý príbeh.“

„Nech sa páči,“ odvetil Nimrod a posunul kreslo, ktoré malo namiesto nožičiek kolieska, až tesne k nemu.
Marco si ho chvíľu mlčky obzeral – zjavne ho fascinovali práve tie kolieska – a potom si sadol a začal so svojím rozprávaním.
„Prvým skutočne veľkým čínskym cisárom bol Čchin Š’chuang-ti,“ spustil. „Vládol mnoho storočí pred veľkým chánom. Pred ním Čína ako taká vôbec neexistovala. Boli tam iba samostatné kráľovstvá, z ktorých práve to jeho bolo najväčšie a najbojovnejšie, takže pohltilo svojich susedov ako priadka morušová čerstvý list moruše.
Aký to bol človek, prezrádza už aj meno, ktoré si dal: Čchin Š’chuang-ti. Znamená to ‚Prvý vladár‘! ‚Boh na nebesiach‘ a ‚Najmocnejší muž vesmíru‘! Aj napriek tomu všetkému sa však jednej veci bál aj on. Tou vecou bola smrť. Chcel byť ako všetci ostatní bohovia a žiť navždy. Z tohto dôvodu užíval všetky možné aj nemožné medicíny, ktoré mu mali predĺžiť život. Ani jedna z nich nezaberala, stále však počúval príbehy o elixíre života a o tom, ako by mu mohol splniť jeho želanie. Preto dal do svojho paláca zvolať najmúdrejších mužov z celého kráľovstva – bolo ich okolo stošesťdesiat – a prikázal im nájsť ho. Vybral si dobre, lebo tí muži boli žiakmi filozofa Konfucia – veľmi praktickí, rozumní ľudia, ktorí neverili v elixíry života a vlastne ani v život po smrti. Verili iba tomu, čo mohli uspokojivo dokázať. Ako takí sa na cisárovo poslanie hodili najlepšie, lebo sa nedalo predpokladať, že im niekto nahovorí, že elixírom večného života je niečo, čo ním v skutočnosti nie je.
Tento cisár už predtým vo svojom kráľovstve zakázal všetky knihy, aby ľudí nelákali k myšlienkam presahujúcim ich stav. Znamenalo to, že učenci ho nemali ani trocha v láske. Nemohli však jeho príkaz ignorovať, pretože za neposlušnosť im hrozila okamžitá poprava.
Jedným z tých konfuciánskych učencov bol veľmi mladý, no zároveň veľmi inteligentný Jen Ju. Tajne prečítal mnoho kníh o veľkom meste Bagdad, vzdialenom stovky a stovky kilometrov západne od čínskej ríše. Čítal o magických veciach, ktoré sa v ňom diali, a došiel k záveru, že ak sa ten elixír niekde nachádza, tak práve tam. Preto sa vydal do Bagdadu.
Keď tam dorazil, užasol nad tým, čo videl. Ženy tam boli nádherné, kníhkupectvá plné kníh a učenci nesmierne osvietení. Najviac ho fascinoval miestny bazár. Bol v ňom cirkus a medzi jeho účinkujúcimi ste našli hltačov ohňa, prenádhernú prehĺtačku mečov a muža, ktorý dokázal svoj hlas preniesť do psa, stromu alebo fľaše vína. Dnes by ste povedali, že to bol bruchovravec. Kvôli cisárovi Čchinovi, ktorý neznášal predstavu, že jeho poddaní sa zabávajú jalovými potešeniami, by ste v celej Číne niečo také hľadali márne.
Títo cirkusanti naňho zapôsobili natoľko, že takmer podľahol dojmu, že naozaj majú nadprirodzené schopnosti, z čoho celkom jasne vyplynulo, že by mohli vedieť aj o čarovných elixíroch večného života. Keď im to povedal, mali ho za hlupáka a smiali sa mu, iba tá nádherná prehĺtačka mečov, ktorá bola polovičná Číňanka, mu prezradila, že to, čo robia, nie je nijaká mágia, ale iba vec cviku. Bruchovravec, ktorý bol do nej zaľúbený, sa hneď nato zľakol, že si ju Jen Ju získa, a povedal mu, že čarovný elixír nájde v púšti za mestom. Dúfal, že sa v nej prišelec stratí a zahynie.
Takmer to tak aj dopadlo. Jen Ju pri pátraní po elixíre minul všetku vodu a rýchlo začal trpieť smädom. Ako sa plazil po pieskových dunách, narazil na fľašu s dlhým hrdlom, a v nádeji, že v nej je voda, ju zdvihol a potriasol ňou. Bola prázdna. Celý zúfalý ju zahodil, no v tej chvíli začul, ako ho z nej oslovuje ľudský hlas. Ten mu povedal, že je džin, a ak ho vyslobodí, splní mu tri želania.
Učenec sa zúfalo potreboval napiť a vravel si, že mu už asi vynecháva rozum, no keďže nemal čo stratiť, fľašu odzátkoval. Vyhrnul sa z nej oblak dymu, ktorý sa rýchlo premenil na džina, poďakoval mu a ponúkol mu splnenie troch želaní.
Jeho prvým želaním bola, pravdaže, voda. Pred druhým však porozprával džinovi o cisárovi Čchinovi a jeho túžbe poznať tajomstvo večného života. Džin mu vysvetlil, že neexistuje spôsob, ako žiť večne, no každý, kto chce, sa po smrti môže dostať do neba, a jeho panovník možno chce v skutočnosti vedieť skôr to, ako sa mať aj po smrti dobre či dokonca vládnuť. Na to treba isté množstvo džinovských slín a Živú knihu života – prastarý, nesmierne múdry spis. Ak cisár dostane tieto dve veci, dosiahne, po čom túži. Zrejme ani nemusím vravieť, že druhým želaním Jena Jua potom bola tá kniha a džinovské sliny. Džin bez okolkov poriadne napľul do fľaše a dal mu ju, lebo netúžil ešte niekedy uvidieť predmet, v ktorom bol toľké roky uväznený.
Takmer v tej istej chvíli, ako sa mu zhmotnila v ruke Živá kniha života, si učenec uvedomil, že sa ocitol v prekérnej situácii. Až teraz si totiž spomenul, ako veľmi cisár neznáša knihy.
Ako mu môže jednu venovať bez toho, aby prišiel o hlavu? No a potom mu niečo napadlo. Spomenul si na schopnosti bruchovravca z cirkusu a povedal si, že ak bude jeho hlas zdanlivo vychádzať z fľaše, mohlo by to v cisárovi vyvolať záujem. Čo bolo ešte lepšie, mohol by dôverčivému vladárovi takto prerozprávať všetky nezmysly z knihy – práve tak totiž vnímal všetky špekulácie o živote po smrti – a zachrániť si život. Z toho potom vyplynulo jeho tretie želanie. Želal si mať schopnosti veľmi skúseného bruchovravca.
No a tak sa Jen Ju, ktorý mal rád svoj ľud a nezniesol predstavu, že ostane pod krutovládou tohto cisára, vrátil do Číny vyzbrojený fľašou s džinovskými slinami, Živou knihou života a schopnosťami vynikajúceho bruchovravca. Dúfal, že pomocou tých troch vecí sa mu podarí obrátiť panovníka na konfucianizmus a urobiť z neho lepšieho človeka. Nebolo to vôbec nemožné, a veľmi šikovne by to vyriešilo problémy jeho vlasti. Ako však uvidíte, bola to zároveň aj chyba, lebo vo svete je podstatne viac vecí ako v konfuciánskej filozofii – oveľa viac, ako sa tomuto učencovi čo i len snívalo.
Keď sa vrátil do Číny, zistil, že ostatní konfuciánski učenci sa už vrátili, no keďže ich nákladné putovanie neprinieslo nijaké výsledky, cisár Čchin ich dal zaživa pochovať. Jen Ju zozbieral všetku odvahu, odobral sa do paláca a predložil panovníkovi fľašu s džinovskými slinami. Povedal mu, že obsahuje elixír večného života, no nie je to podľa očakávania niečo, čo by sa malo vypiť, ale múdre orákulum, ktoré pozná všetky tajomstvá života a smrti. Potom pozmeneným hlasom z fľaše oznámil, že nie je ochotné hovoriť s nikým iným okrem muža, ktorý ju našiel, teda s Jenom Juom.
Cisár sa spočiatku rozzúril a vyhrážal sa, že nechá zaživa pochovať aj jeho, no potom mu hlas z fľaše pripomenul, že mu nič nebráni vypočuť si, čo bude Juovi hovoriť – najmä o tajomstve, ako môže človek vládnuť aj po smrti. Rýchlo pochopil, že je to vlastne celkom rozumné, a keďže bol navyše ešte aj presvedčený, že je lepšie vládnuť bohom na nebi ako pár hlúpym ľuďom na zemi, ušetril život svojmu učencovi. Jeho posadnutosť pre vládnutie v posmrtnom živote rástlo tak výrazne, že z Jua urobil svojho prvého ministra.
Živá kniha života, ktorú – ako si iste pamätáte – dostal mladý učenec od džina, hlása, že na to, aby človek ostal vladárom aj po smrti, potrebuje jednoducho armádu zostavenú z modelov vojakov, ktorú umiestni do svojej hrobky. Majú byť vymodelovaní z terakoty – čo je vlastne druh keramickej hliny odolnej voči vode – a džinovských slín a potom vypálení vo veľkej peci s enormne vysokou teplotou. Jenovi predtým ani vo sne nenapadlo, že všetko, čo sa v tej knihe píše, sa dá aj celkom ľahko uskutočniť.
Povedal teda cisárovi, že keď bude jeho armáda hotová, hlas z fľaše vykoná poslednú časť rituálu, ktorá privedie jeho bojovníkov k večnému životu. Po čase ho však natoľko pohltili nové povinnosti spojené s riadením krajiny, že celkom zabudol na úlohu, ktorú dal svojmu dôverčivému panovníkovi. Myslel si, že ho zamestnal niečím absolútne neškodným, no neuvedomil si, že cisár Čchin nepatrí k ľuďom, ktorí by sa uspokojili s niečím polovičatým. Rokmi sa mu podarilo nazhromaždiť terakotovú armádu pozostávajúcu z osemdesiattisíc bojovníkov. Keď na to Jen Ju prišiel, ostal v šoku, lebo až do tej chvíle vôbec netušil, že veľká časť ríše celé roky pracuje na výstavbe cisárovej hrobky a výrobe jeho armády. To však nebolo na celej veci ani zďaleka to najhoršie.
Len čo zistil skutočnú veľkosť cisárovej posmrtnej armády, rozhodol sa okamžite zastaviť toto šialenstvo a oznámiť, že podľa hlasu z fľaše nastal čas na vykonanie poslednej časti rituálu. Problém bol v tom, že ako správny učenec neveril ničomu, čo nemohol vidieť na vlastné oči, a tak si tú knihu nikdy poriadne neprečítal. Je to chyba mnohých vedcov, ktorí sa dajú ľahko uniesť a nesústredia sa tak, ako by mali. Keby Jen Ju prečítal Živú knihu života (ktorej by zrejme viac slušal názov Mŕtva kniha smrti) až do konca, určite by nikdy nenavrhol vytvoriť terakotovú armádu. Na poslednej strane sa v nej totiž píše o tom, že ak sa má terakotový vojak oživiť, aby mohol bojovať v posmrtnom živote, musí najprv obsiahnuť duše desiatich živých detí. Keď to zistil, na smrť sa vydesil, lebo mu bolo jasné, že aj keď on sám by to nikdy nedokázal, Čchin Š’chuang-ti nepochybne bez váhania obetuje osemstotisíc detí, čo boli v tom čase v Číne všetky deti.
Ani tentoraz ho však nesklamala jeho vynaliezavosť. Keď cisár prikázal priniesť čarovnú fľašu, aby prehovorila k jeho prvému ministrovi, jej hlas mu oznámil, že armáda je teraz už kompletná, takže stačí, aby vypil veľké množstvo ortuti a zomrel, aby mohol žiť znova s oveľa väčšou mocou ako predtým, pretože ho čaká ovládnutie nebies.
Ktokoľvek iný by pochopil, že to, čo mu hovorí minister hlasom z fľaše, je holý nezmysel, ale cisárovi to pripadalo celkom rozumné, a tak spravil presne to, čo mu Jen Ju kázal. Vypil toľko ortuti, že by to zabilo aj koňa, a zomrel. Čínske deti boli zachránené. Jen Ju potom prikázal pochovať cisára vedľa jeho armády bojových diablov presne podľa jeho príkazov, iba s tým rozdielom, že rituál vzniku dong sia nebol dokončený. Pohrebnú mohylu potom zasypali tonami hliny a všetky východy poctivo zapečatili, aby cisárovu terakotovú armádu už nikto nikdy nenašiel. No a časom sa na tohto cisára takmer celkom zabudlo.“

„Viete,“ vyhlásil John, „stavím sa, že to budú tí istí terakotoví vojaci, ktorých našli čínski roľníci v roku tisícdeväťstosedemdesiatštyri. Niektorých z nich požičali do múzeí po celom svete.“

„Vrátane Metropolitného,“ dodala Philippa.
„Presne tak,“ prikývol. „Jedného z nich som tam videl. Bol to ten tvor, čo pohltil majstra Rakšasasa. Nechápem, ako je možné, že mi to nedošlo už dávno.“

„Všetky tie nedávne problémy v múzeách,“ pokračovala jeho sestra, „tie krádeže nefritov a mátanie… sa začali až po tom, čo si požičali tých bojovníkov.“

„Per Javore,“ ozval sa Marco Polo, „môj príbeh sa ešte neskončil.“

„Ospravedlňujeme sa, pane,“ povedal mu Nimrod. „Prosím, dopovedzte nám to.“

„Jen Ju sa dožil vysokého veku,“ pokračoval cestovateľ, „ale ako starol, bol si čoraz menej istý tým, čomu veril. Je to bežné u ľudí, ktorí sa pomaly blížia k smrti. Myšlienka posmrtného života im pripadá čoraz lákavejšia. Zároveň ho začínal kváriť strach, že niekto objaví armádu bojových diablov a použije ju na dobytie neba v mene zla, ako to mal v úmysle Čchin Š’chuang-ti. Preto si znova prečítal Živú knihu života a pomocou posledných zvyškov džinovských slín vyrobil päť zlatých tabuliek poslušnosti. S každou z nich môže človek dobrého srdca získať absolútnu a bezvýhradnú poslušnosť všetkých ľudí aj celej armády bojových diablov. Pred smrťou potom týchto päť tabuliek zanechal budúcim vladárom Číny.
Tak mi to vravel veľký Kublajchán, takže teraz vám prezrádzam tajomstvo, ktoré pôvodne poznali iba čínski cisári. Veľký chán chcel ochrániť svet, a tak mi jednu z tých tabuliek zveril do opatery. Priniesol som ju so sebou sem, do Benátok.“

Nato si slávny cestovateľ sťažka vzdychol Philippe sa zdalo, že ten vzdych sa v ňom hromadil celé stovky rokov. Hneď po ňom nasledovalo hrozné priznanie a zdrvené ospravedlňovanie.
„Mal som ju nechať uložiť do mosadznej truhlice spolu so svojimi kosťami, aby som ju mohol odovzdať spolu s odkazom. Lenže… bohužiaľ… stratil som ju. Prišiel som o ňu niekde v Benátkach.“

„Vy ste stratili zlatú tabuľku poslušnosti, ktorú vám dal sám Kublajchán?“ Finlayovi od zlosti až takmer preskakoval hlas.
„To nám porozprávate takýto príbeh,“ podporil ho John, „a potom oznámite, že ste stratili jedinú vec, ktorá by nám pomohla poraziť tých bojových oných? Čo je to za sprostosť?“

„Nemáte predstavu, ako mi je to ľúto,“ povedal im Marco Polo, nešťastne zalamujúc rukami.
„Tak vám je to ľúto, čo?“ vyštekol John, ktorý v prvom rade myslel na majstra Rakšasasa. „Jeden z tých bojových diablov práve pohltil môjho priateľa. Nechápem, ako ho teraz môžeme zachrániť, keď nemáme tú tabuľku!“

Nimrod sa pri tejto poslednej správe nerozčuľoval, a ani Philippa nie. Nezdalo sa, že by malo význam zlostiť sa na slávneho cestovateľa. Po prvé, bol to starý muž, a po druhé, bolo nad slnko jasnejšie, že aj po siedmich stovkách rokov sa na seba poriadne zlostí.
„Prosím, nevšímajte si mojich mladých priateľov,“ povedal mu Nimrod. „Hovoria, ako to majú mladí zavše vo zvyku – bez rešpektu k vašim rokom a povesti. Ak by ste nám však mohli opísať, ako ste o tú tabuľku prišli, boli by sme vám veľmi vďační.“

„Viezol som sa v gondole do paláca Cuzzo na ulici Cannaregio tu v Benátkach,“ začal Marco Polo. „Chystal som sa uložiť zlatú tabuľku poslušnosti do bankového trezora. Mal som ju v zamatovom vrecku. Ako som vystupoval z gondoly odrazu sa prihnala veľká vlna a ja som stratil rovnováhu. Tabuľka sa mi vyšmykla a spadla do kanála. Miestni chlapci sa na tom mieste mnoho dní potápali, no nikdy sa nenašla. Voda bola prikalná a bahno prihlboké. Bohužiaľ, bez tabuľky je môj odkaz veľmi znehodnotený, ale čo mám robiť? Obávam sa, že je navždy stratená.“

„Ak je naozaj navždy stratená,“ vyhlásil Nimrod, „tak potom sa obávam, že aj my.“

DVADSIATA DRUHÁ KAPITOLA
VÝBUCH LOGIKY
Iravotum je tajný svet známy iba džinom, ležiaci pod niekdajším Babylonom na území dnešného Iraku. Je to čudesné, desivé miesto, čo by vám John a Philippa mohli potvrdiť aj z vlastnej skúsenosti. Oboch ich ešte stále mátali desivé spomienky na to, čo tam zažili, a na čo zrejme do smrti nezabudnú.
Keď si ľudia želajú zlé veci alebo vyslovia želanie v hneve, niekedy sa to vyplní a takéto nevľúdne želanie potom odchádza práve do Iravota v nádeji, že ho tam napravia. Málokedy sa to aj naozaj stane. Nekončia tam však iba zatúlané želania ľudí. Keď sa starým alebo, naopak, veľmi mladým džinom snívajú hrozné sny, niekedy sa pretransformujú do otrasnej reality a zhmotnené príšery z ich snov takisto musia odísť do Iravota.
Iravotum je miesto, kde sa džin – dobrý alebo zlý, ale vždy zásadne iba ženského pohlavia – mení na najmocnejšieho zo všetkých džinov, modrého džina babylonského. Je to jeho duchovný prístav a z času na čas sa doň musí vrátiť, aby si obnovil schopnosť žiť nad dobrom aj zlom. Rastie tam totiž strom logiky, blízky príbuzný iných slávnych stromov – stromu života a stromu poznania.
Tento strom ovplyvňuje všetko živé vo svojom okolí. Vzduch je plný vône jeho kvetov, ktoré, rovnako ako jeho plody, nikdy neopadajú. Dokonca aj do vody prenikla miazga z jeho koreňov.
Vie sa iba málo o tom, prečo má vplyv na srdce a myseľ džinov, ale je isté, že stačí tridsať dní, a z každého džina sa pod jeho účinkom stane stvorenie logiky, ľahostajné voči dobru aj zlu. Jeden slávny filozof raz povedal, že logika sa potrebuje starať iba sama o seba a všetko ostatné popri nej vyzerá nezmyselne. Práve tak potom modrý džin uplatňuje zákony. Život však nie je vždy iba o logike. Sloboda urobiť niečo nesprávne je rovnako dôležitá ako možnosť urobiť to správne. Práve to je na živote zaujímavé. No a podľa všeobecného názoru si rozhodnutie stať sa modrým džinom vyžaduje nemalú dávku osobného obetovania tak u dobrých, ako aj u zlých džinov. Nie je totiž nijaká maličkosť prestať byť tým, čím ste – či už je to dobrý Marid alebo zlý Ifrit –, a stať sa niekým celkom iným. Proces premeny na modrého džina vlastne znamená, že musíte takpovediac poprieť samého seba.
Prvou vecou, ktorú pani Gauntová urobila po príchode do Iravota, bolo to, že sa išla pozrieť do záhrady na strom logiky, ktorý, ako vedela, ju zmení z milej, šťastnej ženy a mamy dvoch milých, šťastných detí na osobu, ktorá je ľahostajná ku všetkému okrem džinovskej spravodlivosti.
Bol to čudesný strom, aký nemožno vidieť nikde inde na celej Zemi. Po prvé, bol hrozne starý – nepomerne starší ako najstaršia sekvoja –, so sivomodrou kôrou tvrdou ako koraly a listami ostrými ako britva, sfarbenými do čudesného modrozeleného odtieňa. No a po druhé, jeden z jeho ozrutných koreňov, ktoré sa čiastočne nachádzali aj nad zemou, vyzeral ako hlava zúrivého leva, zatiaľ čo iný pripomínal tvár nadpozemsky krásnej ženy. Čím viac sa naň Layla pozerala, tým si bola istejšia, že to bude tvár Ištar – prvej ženy v úlohe modrého džina, ktorú kedysi uctievali ako kráľovnú nebies a ktorej symbolmi bol lev a modrá farba.
Druhé, čo Layla v Iravote urobila, bolo to, že prepustila slečnu Mrzorovú, splnila jej tri želania (túto vec jej predchodkyňa Ajiša akosi zanedbala) a poslala ju naspäť do mestečka Greenville v Severnej Karolíne, odkiaľ tá žena pochádzala. Po štyridsiatich piatich rokoch vernej služby si to nepochybne zaslúžila, a pani Gauntová mala so sebou iného človeka, z ktorého plánovala urobiť svojho spoločníka. Bol to chudobný chlapec Galibi z Francúzskej Guyany, ktorý bol následkom Iblisovej kliatby nazývanej diminuendo uväznený v stave podobnom hibernácii, takže vyzeral ako živá bábka na vudu. Mala v pláne počkať, kým nebude mať dosť síl na zrušenie Iblisovho diminuenda, potom ho premeniť naspäť na chlapca, poskytnúť mu vzdelanie a po rokoch služby ho prípadne aj vrátiť do sveta.
Snažila sa nemyslieť na to, čo zanechala v New Yorku, a radšej sa zamestnávala prípravou na chvíľu, keď uplynie jej povinných tridsať dní v Iravote a nadíde slávna chvíľa, keď sa stane modrým džinom babylonským. Chystala sa zmeniť slávny visutý palác, ktorý dostal svoje meno podľa toho, že sa nachádzal na okraji hroznej priepasti. Keďže Ajiša nikdy nemala veľmi rada výšky, využila svoju moc na to, aby pôvodný palác (dal ho postaviť kráľ Nabukadnesar pre bohyňu Ištar) zmenila na dokonalú kópiu paláca Osborne House, ktorý bol dlhé roky domovom kráľovnej Viktórie.
Osborne House nebol Layle vôbec po chuti. Bol priveľmi staromódny, ako pre starú dámu, s kopou prehnane ozdobných závesov, pochmúrnych olejomalieb a až priam nevkusného nábytku. Preto sa rozhodla, že ho premení na niečo iné. Stále prichádzal do úvahy pôvodný palác bohyne Ištar, pretože ten svojím spôsobom nikdy nezmizol a bol zakotvený v tom mieste, rovnako ako všetky ostatné paláce jej nasledovníčok na poste modrého džina. Každý džin však má vlastnú predstavu o ideálnom paláci, podľa ktorej si zvyčajne vyzdobuje svoju čarovnú lampu, ktorá je, pravdaže, znútra vždy oveľa väčšia ako zvonka. Nimrodovým palácom snov bol slávny pavilón v meste Brighton na južnom pobreží Anglicka a majster Rakšasas zasa sníval o slávnej starej knižnici na londýnskom St. James Square. Sen Layly Gauntovej sa však od všetkých týchto dramaticky líšil. Vždy milovala dom nazývaný Fallingwater, ktorý vystaval slávny architekt Frank Lloyd Wright v roku 1939. Stál na sérii betónových platní pripomínajúcich podnosy nad vodopádom na horskej riave Bear Run. Už od chvíle, keď ako dieťa prvý raz videla jeho fotografiu, v ňom veľmi chcela bývať. Teraz na to dostala príležitosť a pripadalo jej to ako celkom milé drobné potešenie za všetko, čoho sa musela vzdať.
Ajišina knižnica bola našťastie kvalitne zásobená, takže sa v nej nachádzalo aj niekoľko kníh o tomto americkom architektovi s fotografiami jeho najslávnejšieho výtvoru. Poriadne si ich naštudovala, potom zbúrala Osborne House a sústredila svoju džinovskú moc na vytvorenie svojho nového sídla. Trvalo to niekoľko hodín a tak ju to vyčerpalo, že vytváranie interiérov a nábytku si radšej nechala na neskôr. Po troch týždňoch sa tam však už cítila ako doma, čo bol, pravdaže, aj následok toho, ako na ňu Iravotum vplývalo. Skutočná Layla by sa nikdy necítila ako doma bez manžela a detí, nehovoriac už o pani Trumpovej, mačke Monty a všetkých jej newyorských priateľoch.
„Páči sa mi tvoj domček,“ oslovil ju znenazdajky dievčenský hlas. „Je taký... organický. Schvaľujem ti to, aj keď neviem, či by som chcela v takom aj žiť. Hoci... Ktovie? Možno si ho nechám.“ Layla, ktorá práve čítala noviny vo svojej novej, fantasticky zariadenej obývačke, zdvihla zrak od fotografie Jonathana Tarota zaberajúcej veľkú časť strany a uprela na Faustinu pohľad dosť podobný tomu, aký má mačka na love. „Čo tu, dočerta, robíš?“ spýtala sa.
„No to je ale pekný spôsob zvítania sa s niekým, koho si nevidela vyše dvanásť rokov,“ povedala jej Faustina.
„Áno, celkom som zabudla, že si zmizla,“ pripustila Layla. „Myslím, že to platí pre väčšinu ľudí,“ podotklo dievča. „Aj keď nie pre tvojho brata Nimroda, tvojho syna a tvoju dcéru. Práve oni ma totiž zachránili.“

„Zachránili?“ spýtala sa Layla s neskrývaným prekvapením. „Chceš povedať, že nie si jedno z tých nešťastných želaní, ktoré sa potulujú v lese za múrmi paláca?“

„Nie. Som ozajstná.“ Faustina k nej natrčila ruku. „Veď sa pozri sama.“

Layla prijala podávanú ruku a pevne ju stisla. Jej vlastná dlaň bola tvrdá a studená – zrejme ako jej srdce, pomyslela si Faustina.
„No tak si skutočná,“ vyhlásila Layla. „A čo na tom? Zasa sa ti podarilo nájsť svoje telo.“

„Veru tak,“ prikývla Faustina. „Alebo presnejšie, našli ho oni.“

„Tak to máš šťastie.“

„To sa ma nespýtaš, ako sa má tvoja rodina?“

„Ako sa má moja rodina?“ spýtala sa Layla chladne.
„Fajn. Odkazujú ti, že ťa stále ľúbia, a dúfajú, že sa s tebou veľmi skoro opäť uvidia.“

Na to Layla nepovedala vôbec nič.
„Ako som vravela, Nimrod a Philippa našli moje telo,“ pokračovala dievčina. „Ležalo v katakombách kdesi v Taliansku. Potom John a majster Rakšasas priviedli môjho ducha z domu mojej tety na Bannermannovom ostrove. Boli úžasní. Najmä John. Je veľmi odvážny. Aj dobre vyzerá. Predpokladám, že si na nich všetkých veľmi pyšná.“

„Zdá sa, že sa nemálo natrápili,“ poznamenala Layla, „len aby napravili niečo, čo si si privodila sama, Faustina. Čo ťa to pochytilo, že si sa vôbec rozhodla pre takú hlúposť? Ako ti mohlo napadnúť vojsť do ministerského predsedu?“

„Pubertálna nerozvážnosť?“

„Celkom ako tvoj brat*“

„Ale nie úplne.“

„Nuž, dúfam, že si si z toho odniesla poriadne ponaučenie. Máš šťastie, že sa ťa vôbec niekto rozhodol hľadať. Prečo to vlastne urobili?“

„Dúfali, že ťa nahradím na poste modrého džina babylonského,“ odvetila Faustina.
„A prečo si myslia, že sa chcem nechať nahradiť?“ spýtala sa Layla. „Mne sa tu páči.“ Pozrela sa okolo seba, chvíľku si vychutnávala šumenie vodopádu a potom spokojne prikývla. „Je to tu dosť pekné, nemyslíš?“

„Asi si na niečo zabudla,“ povedala jej Faustina. „Ajišina nástupkyňa som ja, nie ty. Sama ma vymenovala.“

„To bolo pred tým, ako si zmizla,“ pripomenula jej Layla. „Pred tým, ako ťa vyhlásili za mŕtvu, milá moja.“

„Nuž, aleja nie som mŕtva, milá pani Gauntová.“

„Layla. Celkom postačí, keď mi budeš hovoriť Layla. Takže, čo teraz s tým?“

„To mi povedz ty, milá Layla.“

„Povedala by som, že prichádzaš neskoro,“ vyhlásila pani Gauntová chladne. „Veci sa medzičasom pohli iným smerom. Na tvojom mieste by som si jednoducho povedala, že som mala čertovské šťastie, a išla niekam konečne žiť svoj život.“

„Nesúhlasím.“

Layla pokrčila plecami, pretože niečo také prízemné ako nesúhlas nejakého džinovského dievčaťa ju jednoducho nemohlo rozhádzať.
„Pozrime sa na to logicky,“ navrhla Faustina.
„Výborný nápad.“

„Sľúbila si Ajiši, že po jej smrti nastúpiš na jej miesto, však?“

„Bol to slávnostný sľub počas posledného rozhovoru, ktorý sa medzi nami uskutočnil.“

„Aleja som zložila prísahu a menovala ma priamo Ajiša. Sama si na to nepamätám, mama mi však vždy vravela, že to tak bolo.“

„Ako sa vlastne má tvoja mama?“

„Trápi sa pre Dybbuka.“

„Správne. Mala by. Ten chlapec je samý problém. Jablko nepadá ďaleko od stromu.“

„A to ako myslíš?“

„Aký otec, taký syn.“ Layla sa napäto usmiala. „Daj na moje slová – neskončí sa to s ním dobre. Využije všetku svoju energiu a potom,“ luskla prstami, „puf, a je koniec. Oheň, ktorý v ňom horel, vyhasne. Videla si už niekedy džina, ktorý prišiel o všetku svoju moc?“

„Nie.“

„Je to smutný pohľad, asi ako pozerať sa na bezzubého leva. Veľmi úbohé.“

Faustina si sadla oproti nej.
„Odklonili sme sa od témy,“ povedala. „Hovorili sme o tom, ako ma Ajiša vymenovala za budúceho modrého džina. Bola to tvoja matka a práve preto pozvala na obrad aj teba. Padli tam viaceré slová – veľmi dôležité slová. Zložila som prísahu – ja, nie ty. Predpokladám, že si na to pamätáš.“

„Moja pamäť je v najlepšom poriadku.“

„Ako dlho tu už si?“

„Dvadsaťšesť dní.“

„Takže ešte nie si tým, za čo sa vydávaš. Na to, aby si sa stala ozajstným modrým džinom, ti ešte chýba päť dní. Zhodneme sa aj na tom?“

„Tvoju logiku nemôžem napadnúť, dieťa.“

„Máš tu bagdadské pravidlá?“

„Pravdaže. Za čo ma máš? Za nejakú amatérku?“

„Nie, iba za niekoho, kto sa vydáva za niečo, čím nie je*“

„To sa ešte uvidí.“

„Mala som na štúdium bagdadských pravidiel celé roky,“ pokračovala Faustina. „Aby som bola celkom presná, celých dvanásť rokov. Myslím, že môžem spokojne vyhlásiť, že ich poznám ešte aj odzadu. Mnohé z nich vlastne tak dávajú oveľa väčší zmysel. Ak mi dovolíš, budem citovať paragraf štyristopäťdesiatdeväť, odsek dvanásť, riadok šesť: ,Slávnostná prísaha zložená pred dvoma svedkami z radov džinov a pod pečaťou úradu má vždy prednosť pred prísahou zloženou iba pred jedným svedkom.’ Ak mi neveríš, môžeš si to vyhľadať sama.“

„Ale nie, verím ti,“ vyhlásila Layla. „Otázkou je, kto sú tvoji svedkovia z radov džinov.“

„Moja mama – a ty.“

„Predpokladáš, že budem svedčiť sama proti sebe?“

„Chceš poprieť, že si tam bola?“ tlačila na ňu Faustina.
„A ak áno?“

„Akú má logiku, ak sa pokúsiš klamať? Bola si svedkom toho, ako som zložila slávnostnú prísahu. Je tak, alebo nie?“

„Tvoja logika je bezchybná. Uznávam prehru. Tvoj nárok je vyšší. Aj keď sa musím pýtať, prečo po tom tak veľmi túžiš. Myslím byť modrým džinom. Povedala by som, že dievča v tvojom veku môže so svojím životom urobiť aj niečo oveľa lepšie. Napríklad ho žiť.“

Faustina to radšej nijako nekomentovala. Pani Gauntovú do jej rozhodnutí nič nebolo. „Čo budeš robiť?“ spýtala sa namiesto toho.
„Urobím si vzdušný vír a odletím domov.“

„Myslím, že by si mala odísť čo najskôr, no nie? Veď vieš, z dôvodov, ktoré obe poznáme.“

„Súhlasím.“ Layla sa postavila. „V jednej zo skríň je škatuľa a v nej malý chlapec. Stal sa obeťou Iblisovho diminuenda. Keď získaš dostatočnú moc, možno mu budeš chcieť vrátiť ľudskú podobu. Mal byť mojím spoločníkom.“

„Jasné. To nie je problém,“ prikývla Faustina. „Tvoja dcéra mi vravela, že na to, aby si potlačila účinky stromu logiky, musíš počkať, kým nebudeš mimo Iravota, a potom vypiť veľa vody,“

„Vďaka,“ povedala jej pani Gauntová. „Urobím to.“

Potom si podali ruky. „Veľa šťastia,“ zaželala Layla Faustine a odišla z domu, ktorý iba nedávno dokončila.
V malej kaviarničke uprostred Bagdadu si kúpila balenie papierových vreckoviek a veľkú fľašu minerálky. Celú ju vypila a hneď nato vyvracala jedovato vyzerajúci roztok, ktorý farbou a zložením zo všetkého najviac pripomínal olej. Voda na ňu účinkovala priam zázračne. S každou erupciou logosu - tak sa totiž volala tá látka a zároveň účinok stromu logiky - sa vracala viac a viac do starých koľají, až nakoniec bola celkom ako predtým. Okamžite sa jej začalo cnieť za manželom, domovom a deťmi. Zúfalo po nich túžila. Počkala do tmy, potom odišla na parkovisko a začala vytvárať mohutný vzdušný vír. O chvíľu neskôr už letela nočnou oblohou smerom na New York.
Jej trasa viedla na východ cez Čínsky múr, Peking, Japonsko a Tichý oceán. Veľkú časť z nej preplakala od radosti, že sa vracia domov. Ktorá matka by sa netešila z toho, že sa opäť uvidí s deťmi? Jej srdce bolo plné nádejí a očakávaní. Nemohla tušiť, že jedno zo želaní, ktoré jej dcéra splnila newyorskému policajtovi, to celé tak dramaticky zmení.
„Chceš vedieť, aké je moje tretie želanie?“ spýtal sa ten policajt Philippy. „Želám si, aby už nikto v celom New Yorku nejedol husaciu paštétu. Veru tak, to si želám. Aby nik v celom New Yorku nejedol husaciu paštétu.“

No a ona jeho želanie splnila. Sotva mohla vedieť, že aj niečo tak dobre myslené môže mať priam tragické následky. Ako sa totiž často vraví, keď džin splní človeku tri želania, môže to viesť k nepredvídateľným veciam, a to aj vtedy, ak išlo o dobré želanie. Ako rád vravieval majster Rakšasas: „Splniť želanie je ako zapáliť oheň. Vždy sa dá predpokladať, že z dymu sa niekto rozkašle.“ No a v tomto prípade malo platiť, že niet dymu bez poriadneho ohňa.
Keďže Philippa spôsobila, že všetky zásoby husacej paštéty jednoducho zmizli, americký dovozca tejto lahôdky si objednal súrnu zásielku celej tony z Francúzska.
Francúzsky dodávateľ v Périgorde kvôli tomu presmeroval do New Yorku dodávky paštéty určené chudobnejším zákazníkom, napríklad tým vo Francúzskej Guyane.
Z tohto dôvodu Dr. Pierre Chartreuse z Francúzskej Guyany nedostal svoju plechovku s husacou paštétou, ktorú si objednal na narodeniny, a namiesto toho si teda na večeru zastrelil holuba, čo je ďalšia francúzska špecialita.
Pretože holub bol mŕtvy, neoďobal bobule, ktoré videl na neďalekom strome.
Bobule, ktoré vďaka jeho smrti ostali nedotknuté, zožrala myš, ktorá by inak zomrela od hladu.
No a keďže myš nezomrela od hladu, mohla rozhrýzť káble vo francúzskej rakete, ktorá mala vyniesť do kozmu nový satelit.
Tým sa jej podarilo poškodiť kabeláž rakety natoľko, že celkom vyradila jej navigačný systém.
Nakoniec sa raketa práve z tohto dôvodu odpálila predčasne a namiesto v kozme skončila v kráteri sopky Kilauea na Havajských ostrovoch. Tento vulkán je najväčšou činnou sopkou na svete. Zmrazené palivo rakety schladilo lávu v kráteri, takže sa na nej vytvorila pevná škrupina a pod ňou sa nahromadil tlak ako v tlakovom hrnci, ktorý sa mohol uvoľniť iba veľkým výbuchom. Zároveň došlo k masívnemu poklesu zemskej kôry pod vulkánom, ktorý zdvojnásobil objem žeravej lávy. Všetko dokopy to znamenalo vážny problém pre Laylu Gauntovú, pretože trasa jej vzdušného víru smerujúceho domov viedla priamo ponad kráter Kilauey vo výške iba poldruha kilometra – v čase, keď sa chystala najväčšia erupcia od výbuchu ostrova Krakatoa v roku 1883.
DVADSIATA TRETIA KAPITOLA
ZLATÁ TABUĽKA POSLUŠNOSTI
Nimrod sa rozpačito pozrel na Marca Pola a potom na hodinky. Dúfal, že slávnemu cestovateľovi naznačí, že je čas odísť, keď vezme handru a zotrie z podlahy magický štvorec, ktorým ho oživil. Bohužiaľ, Marco Polo nedal nijako najavo, že by tento výrazný náznak pochopil, a bolo jasné, že každú chvíľu sa musí vrátiť sestra Cristina. Finlay už nervózne postával vo dverách a sledoval dlhé schodisko vedúce do relikviára.
Anglickí džentlmeni sa veľmi neradi uchyľujú k neokrôchaným spôsobom, a ani Nimrod v tomto nebol výnimkou, no teraz jednoducho nevidel spôsob, ako sa im vyhnúť. Musel to spraviť drsne a viac-menej priamo Polovi povedať, že by mal odísť. „Ehm...“ začal šúchajúc si ruky a veľavravne kopúc do mosadznej truhlice, v ktorej ešte prednedávnom ležali Marcove kosti. „Takže, určite by sme sa všetci chceli poďakovať nášmu slávnemu hosťovi za to, že sa s nami dnes prišiel porozprávať. Nemám pravdu, deti?“

Philippa sa silene usmiala. „Áno,“ prikývla strnulo. „Ďakujeme, pane,“ povedali John s Finlayom. „Vaše rozprávanie o Jenovi Juovi a démonoch dong sia bolo veľmi zaujímavé.“

„No nie?“ podporil ich strýko. „Ale už ho nesmieme ďalej zdržiavať, čo poviete? Určite má tisíc a jednu vec, ktoré by robil radšej ako vysedával s nami štyrmi.“ Nedočkavo sa na cestovateľa usmial a po dlhej pauze dodal: „Takže mu ukážme, ako veľmi si ceníme jeho pomoc, a rozlúčme sa s ním klasickým spôsobom.“ Začal tlieskať a deti sa k nemu zdráhavo pripojili. Nasledovala ďalšia dlhá pauza, počas ktorej ostal Marco Polo nehybne sedieť v kresle sestry Cristiny.
„Odkaz ste odovzdali,“ povedal mu Nimrod s nádejou, že vyvolá vhodnú atmosféru na ukončenie ich stretnutia. „Kompletne. Totálne. Úplne. Teda, viac-menej.“

„Možno som to nevysvetlil dosť jasne,“ vyhlásil cestovateľ. „Som trocha viac ako iba posol. Očakáva sa odo mňa, že s vami ostanem a pomôžem vám poraziť tých bojových diablov. Nemôžem odísť, kým nebude po nich. Teraz už nie.“

Nimrod sa neisto usmial.
„Sestra Cristina je už skoro tu,“ varoval ich Finlay. „Už ju vidím na schodoch. Ako jej to vysvetlíme?“

„Ehm…“ zamrmlal Nimrod.
„Použite svoje schopnosti,“ radil mu Finlay, „a dostaňte nás odtiaľto! Alebo premeňte tú starú rašpľu na… neviem, trebárs na ozajstnú rašpľu. Niečo však musíme urobiť!“

„Čo ty na to?“ spýtala sa strýka Philippa.
To už bolo zvonka počuť kroky starej mníšky na schodoch. „Myslím, že sestra Cristina onedlho zistí, že na svete je oveľa viac vecí, ako kedy predpokladala,“ odvetil Nimrod. „Ak zvláda tie schody, nepochybne by mala zvládnuť aj šok z toho, čo jej povieme, nemyslíš?“

Vo dverách relikviára sa objavila iba trocha zadychčaná Cristina. Na veľké prekvapenie všetkých troch detí mala v rukách nádherne zabalený balík. Philippa si uvedomila, že Nimrod to musel zariadiť tak, aby niečo dostala a nebol to pre ňu iba krutý žart.
„Pozrite sa na toto,“ vyhlásila šťastne.
„Fíha!“ zvolala Philippa. Pritom po očku fľochla na strýka a on jej nenápadne prikývol.
„Ktovie, čo to je,“ pokračovala mníška, ktorá si ešte stále nevšimla Marca Pola v kresle. „Taký krásny balík som nedostala od čias, keď som bola ešte malé dieťa.“ Rýchlo ho rozbalila a ukázalo sa, že je plný drahých benátskych čokolád. No a potom zazrela Marca Pola. „Ach, pardon! Nevšimla som si, že tu s vami ešte niekto je.“

Slávny cestovateľ vstal a úctivo sa jej uklonil.
„Sestra Cristina,“ povedal jej Nimrod pokojným hlasom. „Ukázalo sa, že v tej truhlici je tento muž. Keď sme vyložili jeho kosti, samy sa poskladali.“ Povedal to, akoby bolo absolútne prirodzené, že slávna historická postava len tak vstane z mŕtvych. „Vari mi nechcete povedať, že je to naozaj náš blahoslavený San Marco – svätý Marek?“ zvolala.
„Nie, nie. Je to Marco Polo.“

Cestovateľ sa jej opäť úctivo uklonil.
„Vy tvrdíte, že je to ten slávny Marco Polo? Ten, čo bol v Číne?“

Nimrod jej to potvrdil.
„No teda! To je fantastické! Dáte si čokoládu, pane?“

„Rád,“ odvetil Marco Polo.
Otvorila balenie a podala mu niekoľko obdĺžnikových tabuliek mliečnej čokolády v zlatom staniole.
„Som veľkou obdivovateľkou vašej knihy,“ dodala. „Aj filmu, ktorý nakrútili o vašom živote.“

Zdvorilo sa usmial, aj keď – pravdaže – nikdy nijaký film nevidel. Zobral jednu z čokolád, chvíľu si ju obzeral a potom ju ukázal Nimrodovi a deťom. „Zlatá tabuľka,“ vzdychol si. „Madonna, keby to tak bola tá pravá...“ Nato ju rozbalil a strčil si ju do úst. „Všetko by hneď bolo ľahšie.“

Sestra Cristina ponúkla čokoládu aj ostatným. Každý si vzal po jednej, iba Finlay zjedol dve, pretože jedna bola pre Johna.
„Musím uznať, že toto je naozaj pozoruhodný deň,“ skonštatovala mníška. „Nestáva sa len tak, že by človek stretol Marca Pola.“

Deti prikývli. O tom nebolo najmenších pochýb.
„Aj pre mňa,“ dodal cestovateľ. „Nestáva sa každý deň, že by človek vstal z mŕtvych.“

„Veru, veru,“ súhlasila. „Vlastne je to veľmi povzbudivé, najmä pre ženu v mojom veku. Koniec koncov, to, že ste tu, je jasný dôkaz, že po smrti predsa len niečo nasleduje. Ešte jednu čokoládku?“

„Si, per favore,“ odvetil Marco. „Sú veľmi dobré, aj keď nie také dobré ako zmrzlina. Jedli ste ju už niekedy? Priniesol som na ňu recept až z Číny.“ Pobozkal si končeky prstov. „Zmrzlina je squisito… lahodná.“

„Ale áno,“ povedala mu. „Aj ja ju mám veľmi rada.“

„Niečo mi nedá pokoja,“ ozval sa John pozerajúc po Nimrodovi. „Nevravel si, že Marco je mŕtvy sedemsto rokov?“

„Vravel,“ odvetil strýko. „Zomrel v roku tisíctristodvadsaťtri. Nemám pravdu, pane?“

„Áno. Prečo sa pýtate?“

Finlay a John sa stále tvárili nespokojne. „To kvôli jednej veci, ktorú ste povedali pred chvíľou,“ vyhlásil John, tentoraz už smerom k cestovateľovi. „Hovorili ste o tom, aký je to pozoruhodný deň, a predtým ste spomenuli, že sme vás prebrali zo spánku trvajúceho dvesto rokov. Nemysleli ste skôr sedemsto?“

„Nie, nie,“ opravil ho Polo a dal si ďalšiu čokoládku. „Už ma raz prebrali aj predtým. Myslím, že to bolo v roku tisícosemstodvadsať a bolo to práve v tejto miestnosti. Porozprával som svoj príbeh jednému mladému kňazovi, no kedže v tom čase nehrozilo od bojových diablov nijaké nebezpečenstvo, hneď nato som sa vrátil do svojej truhlice.“

„Hovorili ste mu aj o tabuľke poslušnosti?“ chcel vedieť Nimrod. „O tom, na čo slúži a ako ste ju navždy stratili v benátskom kanáli?“

„Presne tak.“

„Mimochodom,“ nadhodil Finlay, „keď vravíte, že tá tabuľka núti všetkých k poslušnosti, ako presne to myslíte?“

„Giuererei di averlo.“ Marco si plesol rukou do dlane, akoby skladal prísahu. „Nik nedokáže vzdorovať jej moci, aj keby akokoľvek chcel. Človek, ktorý nájde zlatú tabuľku, môže robiť prakticky čokoľvek. Môže sa stať najmocnejším zo všetkých ľudí, aj keď predtým bol možno posledným z posledných.“

„A ten kňaz...“ vyzvedal Nimrod ďalej, „spomeniete si, ako sa volal?“

Marco Polo pokrútil hlavou. „Nie, ale bol to okúzľujúci mladík. Veľmi dlho sme sa rozprávali.“

„Ako vyzeral?“ tlačil naňho Nimrod.
Marco vystrúhal typickú taliansku grimasu a potom pokrčil plecami, premýšľajúc, ako by ho opísal. „Ako kňaz,“ odvetil napokon hmlisto.
„Nebol to tento človek?“ spýtala sa ho Cristina otvárajúc knihu, ktorú zobrala z jednej z políc. Bol v nej obraz akéhosi kňaza.
Pozrel sa naň a prikývol. „Myslím, že áno.“

Aj Nimrod sa na ten obraz pozrel. „Kardinál Daniele Marrone,“ prečítal nahlas text pod ním.
„Keď som sa s ním stretol, určite ešte nebol kardinálom,“ poznamenal Marco.
„Tak potom možno na tej starej historke predsa len niečo bude,“ vyhlásila sestra Cristina.
„Na akej historke?“

Mníška váhala s odpoveďou. „Je mi ľúto, ale nie,“ rozhodla sa napokon. „Nie je to na dlhé rozprávanie, ale tu vám to povedať nemôžem. Predsa len, sme u svätého Marka. Hovoriť tu o kardinálovi Marronem by jednoducho nebolo vhodné.“ Na moment sa zamyslela a potom dodala: „O hodinu sa stretneme v Gallerie dell’ Accademia, miestnosť číslo dvadsaťtri.“

Gallerie dell’ Accademia na opačnej strane Veľkého kanála bola domovom najväčšej zbierky benátskeho umenia na svete. V miestnosti dvadsaťtri sa nachádzala výstava obrazov mužov s bokombradami, ktorí sa zapísali do dejín mesta. Viseli tam portréty niekoľkých nudných vojvodov, ktorým sa v Benátkach hovorilo „dóžovia“, astronóma Galilea, skladateľov Vivaldiho a Monteverdiho, notoricky známeho pisateľa denníkov a sukničkára Casanovu, cisára Napoleona, básnika Byrona a mnohých ďalších, o ktorých Finlay, John a Philippa nikdy nepočuli. Medzi nimi sa nachádzal aj obraz kardinála Marroneho z roku 1820. Práve pri ňom ich čakala sestra Cristina.
Ukázala na muža na obraze, oblečeného do červenej róby kardinála rímskokatolíckej cirkvi. Stál v knižnici s dubovým obložením na stenách a čítal obrovskú knihu, z ktorej visela dlhá záložka z modrého zamatu so zlatou medailou na konci. Bol vysoký, s rednúcimi plavými vlasmi a výraznou jamkou na brade.
„Tento portrét kardinála Marroneho je dielom slávneho talianskeho majstra Niccola Polia,“ oznámila im. „Kým sa otec Marrone stal kardinálom, bol jedným z mojich predchodcov na poste správcu relikvií svätého Marka. Nechcela som o ňom hovoriť na mieste, pre ktoré urobil tak veľa. Ak mám byť totiž úprimná, nebol to bohvieaký kňaz. Priveľmi sa zaujímal o svetské radovánky a oveľa menej o duchovné záležitosti. Bol dobrým priateľom lorda Byrona, ktorého raz opísal ako ,šialeného, zlého človeka, ktorého je nebezpečné poznať’! Najmä pre kňaza musela byť táto známosť veľmi nebezpečná. Chodili spolu piť a potom skákali do Veľkého kanála, aby súťažili, kto ho rýchlejšie prepláva. Otec Marrone bol vynikajúci plavec. Traduje sa, že dokázal zadržiavať dych až štyri minúty a často si chodil zaplávať aj v noci.
Všetkým bolo jasné, že jeho cirkevná kariéra nikam nepovedie, no v roku tisícosemstošestnásť podnikol cestu do Ríma a krátko nato sa stal biskupom. Nikto netušil prečo a ako. Jeho postup sa však nezastavil ani na tomto poste. Veľmi rýchlo ho povýšili na arcibiskupa a potom na kardinála. Údajne sa mohol stať aj pápežom, no odmietol to, lebo bol na to priveľmi lenivý. Okrem toho aj rozprávkovo zbohatol. Celú rekonštrukciu Kostola svätého Marka platil v roku tisícosemstodvadsať z vlastného vrecka. Ani v tomto prípade nik netušil, odkiaľ to jeho bohatstvo pochádza. Dodnes je to jedna z veľkých benátskych záhad.
Niektorí dokonca tvrdili, že jeho majetok určite pramení z niečoho, čo objavil v relikviári, ale nič z neho nezmizlo a nikdy sa mu nedokázalo, že by odtiaľ niečo zobral.“ Mníška sa pozrela na Marca Pola. „Napadlo mi, že ak ste prvý raz svoj príbeh rozprávali práve jemu, možno sa mu podarilo nájsť tú vašu zlatú tabuľku.“

„No jasné!“ zvolal John. „Pre človeka, ktorý dokáže zadržiavať dych celé štyri minúty, to musela byť hračka.“

„Povedali ste mu, v ktorej časti kanála ste ju stratili?“ spýtal sa Finlay.
„Ma certo,“ odvetil Marco. „Pravdaže. Koniec koncov, bol to kňaz. Pred kňazom neslobodno nič tajiť.“

„Nemohol by tak rýchlo postupovať v cirkevných štruktúrach práve vďaka tabuľke?“ premýšľal nahlas Nimrod.
„Mohol,“ uistil ho cestovateľ. „Vplyv, ktorý tabuľka človeku poskytne, je prakticky neobmedzený. Keby som chcel, mohol som aj ja byť benátskym dóžom. Myslím, že práve tých päť tabuliek je aj pravým dôvodom, prečo bol Kublajchán taký veľký a mocný. Jeho moc vždy vyzerala trocha ako z iného sveta.“

„Otázkou je,“ nadhodil Nimrod, „čo s tou tabuľkou asi urobil, ak ju teda naozaj mal.“

„A odpoveď na túto otázku máte možno priamo pred nosom,“ povedala mu sestra Cristina.
Odviedla ich k ďalšiemu obrazu, na ktorom bol Dóžovský palác zaliaty zlatými lúčmi benátskeho slnka. Stáli pred ním dvaja sedliaci, ktorí akoby si prezerali jeden zo základných kameňov so zjavne nezmyselnou matematickou rovnicou:
XI + I = X
„Namaľoval ho Riccardo Furbogigione,“ pokračovala mníška. „Má zobrazovať benátske sídlo dóžov a volá sa Zlatý palác. Hovorí sa, že nie je bohvieaký dobrý. Niektorí dokonca tvrdia, že je nudný. Objednal si ho však osobne kardinál Marrone a v Benátkach sa vždy šepkalo, že obsahuje nejaké veľké tajomstvo – niečo, čo doň dal kardinál zakódovať. Rozhodne nie je veľmi presný. Maliar využil slnko odrážajúce sa od hladiny, aby vytvoril dojem, že ten palác je naozaj zo zlata, čo v skutočnosti vôbec nie je pravda. Okrem toho, v reáli na paláci nenájdete nijaký z tých základných kameňov ani nápis, aký je na obraze.“

„Ak to majú byť rímske číslice, tak potom ani tá rovnica nedáva zmysel,“ poznamenala Philippa. „Jedenásť plus jeden sa rovná dvanásť, nie desať.“

„Presne tak,“ mrmlal si Nimrod. „Fascinujúce.“

„Prešibaný darebák,“ šepol Finlay.
„Aj ten zlatý nádych paláca,“ pokračoval Nimrod, „by nám mal niečo naznačiť.“

„Zlato,“ povedala Philippa. „Možno je tu niekde ukrytá tá zlatá tabuľka.“

„Celkom naspodku obrazu je rad takmer nečitateľných čísel,“ dodala sestra Cristina. „Mnohí učenci sa ich pokúšali rozlúštiť, no ani jeden neuspel. Zdá sa, akoby kardinálovo tajomstvo zomrelo spolu s jeho telom.“

Ešte chvíľu hľadeli na obraz, potom sa Nimrod vrátil ku kardinálovmu portrétu a ostatní šli za ním.
„Tá záložka v jeho Biblii,“ vyhlásil Finlay stojaci tak blízko pri obraze, ako len dovolila ochrana múzea, a prezerajúci si jeho detaily. „Je na nej niečo napísané.“

„Dokážeš to prečítať, chlapče?“ spýtal sa ho Nimrod.
Finlay prižmúril oči a natiahol krk, takže sa takmer dotýkal nosom plátna. „Je tu… Aurum – dii – tango.“
„Aurum dii tango,“ zopakoval po ňom Nimrod. „To je po latinsky. Znamená to ‚dotkol som sa zlata bohov’.“

„Takže učiť sa latinčinu je asi predsa len na niečo dobré,“ skonštatoval Finlay.
John prikývol. „A je to jasné. Starý Marrone sa dostal k zlatej tabuľke, o tom už niet pochýb. A nielen to. Chcel, aby sa niekto dozvedel, že ju má.“

Rozlúčili sa so sestrou Cristinou a odviezli sa vodným taxíkom naspäť do hotela. Nimrod zohnal Marcoví Polovi samostatnú izbu a potom šiel za deťmi do apartmánu na najvyššom poschodí, kde práve opisovali Groaninovi svoj najnovší objav.
„Je pre nás životne dôležité vyriešiť záhadu toho obrazu a nájsť zlatú tabuľku poslušnosti,“ povedal im strýko. „Zjavne nemáme času nazvyš. Mám však pocit, že rovnako dôležité je aj ísť čím skôr do Číny a nájsť to miesto, o ktorom hovorila Faustina.“

„To nechápem,“ priznal sa Finlay. „Prečo by práve toto malo byť také dôležité?“

„Presne tak,“ podporil ho John. „Ja momentálne netúžim po ničom inom ako vrátiť sa do New Yorku a počkať tam na mamu.“

Nimrod im porozprával o tom, čo s Philippou objavili v Nefritovej knihe a ako to súvisí s príbehom Marca Pola. „Varovania z minulosti netreba nikdy podceňovať,“ vyhlásil. „Vo svete duchov sa deje niečo veľmi vážne. Nepochybne za tým stoja tí bojoví diabli, a my musíme zistiť prečo.“

„Ale ak je to iba vo svete duchov, prečo by to malo byť také dôležité pre nás živých?“ nedal sa presvedčiť Finlay. „Veď duchovia sú už po smrti, nie? Čo také by sa im mohlo stať, aby to bolo ešte horšie?“

„Oveľa horšie,“ zdôraznil strýko. „Aj pre nás, nielen pre nich. Svet duchov vie ovplyvniť svet živých spôsobmi, ktoré si ani nedokážeš predstaviť. Nie pre nič za nič sa mu hovorí ,druhá strana’. Predstav si to ako mincu. Nemôžeš mať líce bez rubu. Preto musíme ísť do Číny.“

„Do Číny?“ zdesil sa Groanin.
„Veru tak, do Číny,“ zopakoval Nimrod. „Budeme však musieť rozdeliť svoje sily. Do Číny pôjdem ja s Groaninom, Finlayom a Johnom. Som presvedčený, že niekto rozlúskol tajomstvo terakotových vojakov a využíva ich pre svoje ciele.“

„A čo ja?“ spýtala sa Philippa.
„Ty ostaneš s Marcom Polom v Benátkach a pokúsiš sa odhaliť tajomstvo toho obrazu. Je životne dôležité, aby si našla tú zlatú tabuľku poslušnosti. Marcoví musím zohnať pas pre prípad, že by ste kvôli nej museli niekam cestovať*“

„Nie je to trocha riskantné?“ uvažovala Philippa. „Myslím to, že pôjdete do Číny bez tej tabuľky.“

„Možno,“ pripustil, „ale nedá sa tomu vyhnúť. Musíme takpovediac preskúmať terén a zozbierať spravodajské informácie.“

„Neznášam Čínu,“ vyhlásil komorník. „Jedia tam psy.“

„Groanin,“ vzdychol si Nimrod, „veď si tam ešte nikdy nebol!“

Komorník sa naňho prosebne zahľadel. „Nemohol by som ostať so slečnou Philippou, pane?“ spýtal sa. „Čína určite nebude dobrá pre môj žalúdok. Už aj tu v Taliansku je to nanič. Všetok ten olivový olej a cesnak… Veď si ho dávajú ešte aj na chlieb s maslom, preboha! Mohol by som Philippe pomôcť s riešením toho rébusu. V tom som vždy bol dobrý, a vy to viete. Nikto nevylúšti krížovku v Times rýchlejšie ako ja, a to je fakt.“

„Je mi ľúto, ale to nepôjde,“ oznámil mu Nimrod. „Po tom, ako si zápasil s tým anjelom, mi je jasné, že budeš užitočnejší ako osobný strážca. Možno budeme potrebovať silu tých tvojich nových rúk, keby došlo k zápasu s bojovými diablami.“

Groanin hlasno zastonal. „Toho som sa bál!“ zvolal. „Neprejde ani päť minút, a na jedálnom lístku sa určite objaví pes. Viem, že práve tak to nakoniec aj dopadne. Dajte na moje slová.“

„Ale, Groanin, v Číne nejedia psy,“ povedala mu Philippa. „To sú len babské povedačky.“

„Naozaj?“ začudoval sa. „Myslíš?“ Na chvíľu sa odmlčal a potom prikývol. „Nuž, tak potom by to mohlo byť v poriadku. Vieš, mám rád psy. Ako chlapec som jedného mal.“

„Svet je malý,“ skonštatoval John.
DVADSIATA ŠTVRTÁ KAPITOLA 
VČELA A ALBATROS
Len čo Layla Gauntová odišla z domu Fallingwater v Iravote, Faustina sa pustila do príprav vlastného odchodu. Nechcela, aby jej duch na tom čudesnom mieste strávil čo i len o minútu viac, ako bolo naozaj nevyhnutné, lebo sa bála, že by to na ňom mohlo zanechať následky, aké boli zjavné u Layly. 
Mala v pláne nájsť si nejakú pohodlnú posteľ, ľahnúť si na ňu a nechať telo, nech nasiakne atmosférou Iravota a splní tak podmienku pre transformáciu na modrého džina. Jej duch mal zatiaľ stráviť tridsať dní niekde inde. Ale kde? Bolo jej jasné, že na ten čas bude musieť využiť telo nejakého živého tvora, lebo inak by hrozilo, že sa už nikdy nevráti. Aké si však vybrať?
Zo skúsenosti vedela, že ľudským telám sa treba radšej vyhnúť. Keď vnikla do ministerského predsedu Veľkej Británie, malo to katastrofálne následky, ktoré už nikdy nechcela zažiť. Ak však nemohla posadnúť človeka, akého tvora si vybrať? Odkedy prišla do Iraku, neprestajne sa presviedčala, že táto krajina je smrteľne nebezpečná pre všetko živé, nie iba pre ľudí. Jediné zvieratá, ktoré vyzerali napohľad úplne spokojné, boli škorpióny a tých sa celkom automaticky štítila, pretože sú pre džinov ešte jedovatejšie ako pre ľudí. Táto možnosť bola teda vylúčená, rovnako ako pri pavúkoch, s ktorými je to rovnaké. Hady zasa nemala rada. Čo jej teda ostávalo? Dosť ju to trápilo, a tak sa napokon rozhodla, že zrejme bude najlepšie nechať to na náhodu. Musí sa uznať, že nechať rozhodnutie na šťastenu je veľmi typické pre každého džina.
Ľahla si teda na Laylinu veľkú posteľ a zavrela oči. Po chvíli maximálneho sústredenia vytiahla svojho ducha z tela, prešla ním cez strechu domu a stúpala, až kým nedorazila k neviditeľnému stropu obrovského podzemného sveta Iravotum. Musela prekonať stovky metrov hustých skál, potom množstvo vrstiev horúcej bridlice a piesku, no napokon sa ocitla v chladnom vzduchu skorého rána nad Babylonom.
Chvíľu iba poletovala hore-dolu, vychutnávajúc si príjemný vánok po temnej klaustrofóbii podzemia. Pritom však neprestajne hľadala nejakého vhodného hostiteľa. Rýchlo zavrhla mačiatko, kozu, trsteniarika a muža v čiernom turbane. Nakoniec sa rozhodla vstúpiť do včely. Vedela, že sú to usilovné tvory, ktoré nevymýšľajú nijaké zbytočnosti, a navyše mala veľmi rada med. Toto rozhodnutie malo mať na ňu neočakávaný a dlhodobý vplyv, lebo si neuvedomila, že vstupuje do včely so zvyškami včelieho jedu v poštípaných ušiach.
Od tej chvíli u nej už navždy platilo, že vždy, keď bola šťastná, nahlas bzučala.
Približne v tom istom čase sa Layla Gauntová tešila na to, že sa uvidí s rodinou, a vychutnávala si let na vzdušnom víre. Ako zvyčajne, aj teraz svoj nezvyčajný dopravný prostriedok primerane vybavila, čo znamenalo, že v ňom mala elegantnú koženú sedaciu súpravu a hrubé koberce ako v malom, no veľmi drahom súkromnom lietadle. Keďže bola mocná a skúsená v džinovských veciach, nemusela sa takmer vôbec venovať riadeniu. Myšlienku autopilota, ktorý ovláda stroj sám, poznajú a využívajú aj džinovia, ibaže namiesto „autopilot“ jej hovoria „idée fixe“. Je to z francúzštiny a znamená to fixná idea, ktorá funguje úplne nezávisle kdesi v hĺbke džinovho mozgu. Treba si uvedomiť, že dospelý džin dokáže naraz premýšľať minimálne o dvoch veciach. Keď sú teda dobré poveternostné podmienky, džin môže riadiť vzdušný vír a sledovať film, čítať noviny či dokonca spať.
Pred odletom z Bagdadu si dala tú námahu a skontrolovala predpoveď počasia, takže vedela, že letové podmienky nad Tichým oceánom sú takmer ideálne. Mrakov tam bolo minimum, fúkal iba veľmi jemný vetrík a dokonca aj v menších výškach bola dokonalá viditeľnosť. Preto sa pohodlne vyvalila v elegantnom interiéri a rútila sa oblohou ako Newet, ktorá, ako všetci vieme, bola starovekou egyptskou bohyňou neba a oblohy. (A hoci to znie nepravdepodobne, je aj skutočnou autorkou starého džinovského motta týkajúceho sa toho, že netreba lietať za zlého počasia: „Musíš byť Newet, keď sa pokúšaš odletieť v takom nečase.“)
Jedným okom sledovala pustený film, druhým čítala lesklý časopis a „idée fixe“ kdesi hlboko v jej mozgu riadila let. Ani vo sne by jej nenapadlo – rovnako ako nikomu inému, keď už na to príde –, že by sa mala vyhnúť priestoru nad sopkou Kilauea. Neexistovali nijaké správy o nedávnej sopečnej činnosti, čo znamenalo, že vulkanológov pracujúcich na okraji krátera čakalo najväčšie prekvapenie ich života.
Najväčšie a zároveň posledné.
Vnútri obrovského krátera sopky sa totiž práve uvoľnil nahromadený tlak. Inými slovami, bol už taký veľký, že roztrhol škrupinu zo stvrdnutej lávy a neuveriteľnou silou prenikol von. Prvá explózia vyvrhla vyše dva a pol kubického kilometra skál a popola do výšky niekoľkých kilometrov. Po nich nasledoval horiaci mrak rozžeraveného plynu, ktorému vulkanológovia hovoria pyroklastický prúd.
Džinovia sú stvorení z ohňa a majú teda ohromnú odolnosť voči teplu, no nie je teplo ako teplo. To v pyroklastickom prúde môže presahovať aj osemsto stupňov Celzia. A čo viac, slová ako „mrak“ či „prúd“ ani zďaleka nevystihujú rýchlosť, akou sa pohybuje rozžeravený plyn pyroklastického prúdu. Nie je preň ničím nezvyčajným ani rýchlosť takmer dvestopäťdesiat kilometrov za hodinu. No a tento pyroklastický prúd spálil telo pani Gauntovej. Úplne ho spopolnil. Neostalo po ňom ani toľko, čo by vyzeralo ako pripálený hranolček.
Každý okrem džina by pri tom nevyhnutne zahynul, celkom ako tí úbohí vulkanológovia. Aj Laylu to svojím spôsobom zabilo, pretože telo, na ktoré boli zvyknuté jej deti a manžel, sa v priebehu necelej sekundy premenilo na popol. No jej duch sa našťastie zachránil. V momente, keď sopka vybuchla, jej „idée fixe“ prevzala kontrolu celkom ako katapult sedadla v modernej stíhačke a vyhodila jej ducha vysoko do relatívneho bezpečia stratosféry. O sekundu neskôr by už totiž bol rozprášený na atómy, rovnako ako jej telo. Pyroklastický prúd by to zariadil.
Prešlo niekoľko minút, kým Layla bez tela pochopila, čo sa stalo, a pozbierala sa – či to, čo z nej ostalo – natoľko, aby vytvorila čosi ako mátožnú hmlu. V takej veľkej výške jej vážne hrozilo, že odletí do vesmíru a veľmi rýchlo sa navždy stratí. Preto mala ohromné šťastie, že ani nie hodinu po erupcii preletel malým mráčikom jej ducha vták, takže mohla ovládnuť jeho dvanásťkilové telo. Nebol to totiž len taký nejaký vták, ale albatros, ktorý sa považuje za kráľa vtákov – urodzeného pána nad vetrom.
Potešila sa aspoň tomu málu, čo sa jej podarilo, a pokúsila sa pozerať na veci z tej lepšej stránky. Návrat k rodine do New Yorku v tele albatrosa nebolo niečo, čo by bola plánovala, no aspoň ešte vždy žila. Jej duch nebol ani zranený a hoci bagdadské pravidlá majú prísne ustanovenia proti obsadeniu tela človeka bez jeho súhlasu, stále tu bola možnosť prevziať telo zatúlanej newyorskej mačky alebo psa. Stačilo dostať sa tam. Aj z tohto aspektu mala šťastie, že ovládla práve albatrosa, lebo ten patrí k najvytrvalejším cestovateľom na svete. Keby sa albatrosy rozhodli zbierať body za nalietané kilometre, zruinovali by nejednu leteckú spoločnosť.
Pre albatrosa nie je nič ľahšie ako preletieť pol Tichého oceána a celý severoamerický kontinent. Layla sa presunula trocha vyššie a na základe gravitácie a slnečného svetla vypočítala svoju polohu.
Nachádzala sa na 21. stupni 18. minúte zemepisnej šírky a 157. stupni 51. minúte zemepisnej dĺžky. Stanovila si kurz na New York: 40. stupeň 45. minútu zemepisnej šírky a 73. stupeň 59. minútu zemepisnej dĺžky. Úplne automaticky vyrátala aj vzdialenosť, ktorú bude musieť prekonať: 7 976,58248 km. Jej letová rýchlosť bola niečo vyše stodvanásť kilometrov za hodinu, takže by mala byť doma za 2,9 dňa.
Albatros rozhodne nepatrí k vtákom, ktoré by brali navigáciu na ľahkú váhu.
DVADSIATA PIATA KAPITOLA
JAMY
Nejakých sedemtisícsedemstosedemdesiatsedem kilometrov západne od Havajských ostrovov, kde sa nachádzal albatros, do ktorého vošla Layla Gauntová, letel z Benátok vzdušný vír s Nimrodom, Johnom, Finlayom a Groaninom.
Nad východnou Európou zažili teplé, jasné nebo prekypujúce azúrovou farbou. Niekoľko hodín napredovali veľmi slušnou rýchlosťou, no potom, keď ich už od čínskeho pobrežia delil iba kúštik, sa nad karmínovým obzorom objavilo čosi, čo na prvý pohľad vyzeralo ako čierny hríbovitý mrak po výbuchu atómovej bomby, ibaže s jedným rozdielom – tento mrak sa nepohyboval zvislo, ale vodorovne.
„Čo je to?“ spýtal sa Finlay.
„Keby som bol Mojžiš,“ povedal mu Groanin, „asi by som tvrdil, že je to stĺp dymu, ktorý nás má zaviesť správnym smerom. Ja ním však nie som a toto bude niečo iné.“

„Len pokojne,“ chlácholil ich Nimrod. „Je to iba tajfún – tropický cyklón. Nebude nám nijako prekážať.“

„Nehovorili ste, že nás na tejto ceste čaká iba samé dobré počasie?“ poznamenal komorník. „Nemalo to byť tak, že podľa všetkých predpovedí sme si ani lepšie nemohli vybrať?“

„To je pravda,“ odvetil Nimrod, „ale tajfúny sa v tomto ročnom období vedia objaviť aj z čistého neba. Najmä v tejto časti sveta. Severovýchod povodia Gangy bol vždy najväčším svetovým semeniskom tropických búrok. Jednoducho ho obletíme, a bude to.“

Hneď aj podľa toho zmenil kurz, no o chvíľu ho bystrozraký Finlay s Johnom upozornili, že tajfún zrejme urobil to isté. Pozrel sa naň a s prekvapením skonštatoval, že majú pravdu. Naozaj stále smeroval priamo k nim.
„To je čudné,“ poznamenal. „Tajfúny zvyčajne nemenia smer. Sú cyklické, čo znamená, že vietor v nich rotuje okolo oblasti s nízkym atmosférickým tlakom.“

„Ehm… Čo by sa stalo, keby nás dobehol?“ spýtal sa Finlay.
„Ale, ale,“ zasmial sa strýko obavám svojich pasažierov. „Nedobehne nás. To by totiž znamenalo, že ho riadi niečo inteligentné. Hovorím vám, že sa nemáte čoho báť.“

Zároveň však pre istotu trocha zmenil smer letu, takže stúpali do väčších výšok, aby tajfún obišli nielen zboku, ale aj zhora. Búrka však bola rozsiahlejšia, ako si mysleli. Rýchlo sa ukázalo, že ponad ňu nepreletia a nemôžu sa jej vyhnúť ani zboku. Nimrodovi sa na tvári objavil výraz plný tichého napätia.
„Ako vysoko môžeme ísť?“ spýtal sa ho John.
„Zdá sa, že nie tak vysoko ako ten tajfún,“ odvetil strýko. „Možno by sme sa radšej mali obrátiť. Aspoň na chvíľu, aby sme šli na istotu. Priznávam sa, že tomu celkom nerozumiem. Za dlhé roky pilotovania vzdušných vírov som ešte nič také nezažil.“ Nervózne si zahryzol do pery, lebo ohromný mrak pred nimi akoby zhustol a potom stemnel, takže zo všetkého najviac pripomínal hrozivú čiernu kobru. „Tajfúny sa za normálnych okolností správajú dosť predvídateľné. Koniec koncov, nie je to nič viac ako prúd teplého vzduchu, čo sa krúti dokola.“

„Mne to nehovorte,“ zastonal komorník. „Povedzte to tomu tajfúnu.“

„Groanin má pravdu“ podporil ho John. „Zdá sa, akoby nás normálne prenasledoval.“

„Kiežby som bol šiel lietadlom!“ nariekal komorník. „Neznášam tieto veci. Sú totálne neprirodzené, veru tak. Keby sa od človeka čakalo, že bude lietať na vzdušnom víre, Boh by nás stvoril podľa vzoru prorokov, ako bol Eliáš, alebo božstiev ako Apolón, a potom by ho tu už nebolo treba.“

Tajfún sa medzičasom priblížil na tri či štyri kilometre, čo by bola dostatočná vzdialenosť, keby zároveň nemal priemer dobrých päť alebo šesť. Nimrod musel uznať, že aj John má pravdu. Naozaj to vyzeralo, akoby ich prenasledoval. Nijaký tajfún by sa tak nemal správať. Teda pokiaľ…

„Je tu ešte jedna možnosť,“ zakričal a zvýšil rýchlosť víra na maximum, aby unikol zlovestnému čiernemu mraku. Musel hovoriť veľmi hlasno, pretože tajfún ich rýchlo dobiehal a všetko začínal prehlušovať vietor s rýchlosťou osemsto kilometrov za hodinu. „Je to síce málo pravdepodobné, ale nedá sa vylúčiť ani to, že tú búrku niekto riadi. Niekto, kto nechce, aby sme sa dostali do Číny.“

„Myslíte iného džina?“ spýtal sa Finlay.
„Nuž, Charles Lindbergh to nebude,“ zaburácal podráždene Groanin. „Veru tak, Charles Lindbergh to určite nie je. Pravdaže myslí iného džina.“ Pozrel sa na svojho zamestnávateľa. „Nemôžete ešte zrýchliť?“

„Letíme tak rýchlo, ako sa dá,“ odvetil Nimrod. „Na ďalšie zrýchľovanie tu nemáme dosť vzduchu.“ Z masívneho čela sa mu rinul pot, ako veľmi sa sústredil na riadenie víru, smerujúc raz tam a hneď zasa opačným smerom v nádeji, že unikne pred záhadným prenasledovateľom.
John sa poobzeral a skonštatoval, že Finlay má srdce až vysoko v hrdle. Tajfún sa ich už takmer dotýkal. Cítil, že nasáva okraje ich víru ako gigantický vysávač. Iba centimetre ich delili od toho, aby ich všetkých vsal. No a ak sa nemýlil, potom v temnej hĺbke búrky videl aj akúsi nejasnú, no o to hrozivejšiu postavu.
„Rob niečo, Nimrod!“ skríkol. „O chvíľu nás dobehne!“ Nimrod neodpovedal. Každá myšlienka, ktorú by venoval formulovaniu odpovede, by ho pripravila o časť energie, ktorou zásoboval ich vír.
„Keď nabudúce pôjdem do Číny,“ kričal Groanin, „ak teda vôbec budem mať nejakú budúcnosť, tak to určite spravím tak, ako sa spieva v tej piesni, a nasadnem na pomalú loď.“

„Groanin,“ vyhlásil Nimrod, „ty si génius! Prečo mi to hneď nenapadlo? No jasné! Práve tak sa dá vo víre vytvoriť dosť teplého vzduchu, aby mohol zrýchliť. Musíme spievať!“

„Čože? Spievať?“ zvolal komorník neveriacky. „Aleja neviem spievať! Veru tak, neviem! A čo presne by som mal spievať?“

„Na tom nezáleží,“ kričal naňho Nimrod. „Môže to byť hocičo, ale musíme spievať ako o život. Vlastne teraz nám naozaj ide o život.“

Hneď nato tak hlasno, ako len dokázal, spustil britskú hymnu, a keďže Groanin netušil, čo iné by si bol vybral, jednoducho sa k nemu pripojil.
John by dal prednosť americkej, no keďže bol vo Finlayovom tele, musel výber prenechať na ňom, čo znamenalo, že aj on nakoniec spieval britskú. Finlayovi totiž išlo iba o teplý vzduch a kašlal na osobné antipatie voči kráľom a kráľovnám. Spolu s Nimrodom a Groaninom hulákal:
„Boh žehnaj kráľovnej, 
nech žije kráľovná.
Boh jej žehnaj!
Nech je vždy víťazná, 
slávna a prešťastná, 
nech moc na nami má.
Boh jej žehnaj!“
Onedlho to všetci vyrevovali s takým zápalom, až sa John cítil celkom odstrčený, lebo nemal telo a teda ani hlasivky.
„Do lampy, ono to zaberá!“ volal Nimrod. „Pokračujte! Neprestávajte!“

Prešlo dvadsať minút, potom polhodina, a oni stále spievali britskú hymnu, udržiavajúc si pred tajfúnom náskok iba niekoľko decimetrov. Ešte sa ich naposledy pokúsil pohltiť do svojho temného pažeráka, no potom mu už začali po centimetroch unikať. Z centimetrov boli decimetre, z decimetrov metre a potom stovky metrov. Keď napokon nechali zlovestnú búrku ďaleko za sebou, Nimrod im povedal, že už môžu so spevom prestať.
Niekoľko minút sa nik nezmohol na slovo. Namiesto toho iba lapali po dychu, upokojovali si hlasivky a utierali pot z čela. Nakoniec sa prvý ozval Finlay. „Ak ešte raz začujem tú pieseň,“ vyhlásil, „zrejme niekoho zabijem. Najskôr asi seba.“

„Aj ja,“ zafučal Groanin.
„Keď už hovoríte o zabíjaní,“ podotkol John, „iba pred chvíľou sa niečo pokúšalo zabiť nás. Som si takmer celkom istý, že som v tom tajfúne videl ľudskú postavu.“

„Pravdepodobne to bude niekto, kto nechce, aby sme sa dostali do Číny,“ premýšľal nahlas Finlay.
„Rozhodne to tak vyzerá,“ podporil ho Nimrod.
„Ale kto?“ spýtal sa John.
„To neviem,“ pripustil Nimrod, „no zjavne sa trápil nadarmo.“ Ukázal nadol. „Pozrite sa.“

Niekoľko sto metrov pod nimi sa ťahalo čosi, čo vyzeralo ako odhalená chrbtica zeleného draka.
„Fíha!“ zvolal John. „To je Čínsky múr!“

„Tak tomu hovorím parádny múrik,“ poznamenal Finlay. „Ak chcete počuť môj názor, na svete je múrov jednoznačne priveľa,“ vyhlásil komorník. „Jedných držia dnu a druhých zasa vonku. Je mi jedno, aký je starý – aj tak by spravili najlepšie, keby ho jednoducho strhli ako ten v Berlíne. Veru tak, mali by ho zbúrať do posledného kameňa.“

„Prekvapuješ ma, Groanin,“ pochválil ho Nimrod. „Nikdy by som nepovedal, že máš tak rád demokraciu.“

„Či demokraciu, to neviem,“ odvetil komorník, „ale dobré jedlo rozhodne áno. A teraz som hladný ako vlk. Po toľkom vyspevovaní by som zjedol hoci aj koňa. Veru tak, aj koňa.“

„Myslel som, že neznášaš cudzokrajné jedlá, Groanin,“ poznamenal Finlay nakladajúc si ďalšiu porciu ryže, z ktorej sa ešte parilo.
Sedeli v reštaurácii Šikua Urči na Maškrtnej ulici v Si-ane, niekdajšom hlavnom meste Číny. Tá malebná ulička mala veľmi priliehavé meno, lebo ju z oboch strán lemovala azda stovka najrôznejších podnikov, v ktorých sa Číňania napchávali exotickými jedlami. Ich reštaurácia sa nachádzala hneď za rohom Najnádhernejšieho hotela v Si-ane, v ktorom boli ubytovaní.
„Zvyčajne je to tak,“ odvetil komorník a siahol do misky s niečím, čo zo všetkého najviac pripomínalo vysmážané kuracie stehienka. „Toto sú však mimoriadne okolnosti. Po prvé, nemám so sebou svoj zvyčajný prídel dojčenskej stravy, a po druhé, podľa bedekra by práve táto reštaurácia mala byť najlepšia v celej provincii. No a po tretie, po tom, čo sa nám dnes stalo, som taký hladný, že by som zjedol hoci aj koňa. Veru tak, aj koňa.“

„Hovoríš to už od chvíle, čo sme pristáli,“ pripomenul mu Finlay.
„Nuž, ten turistický sprievodca neklame,“ poznamenal Nimrod. „Si-an je hlavným mestom čínskych delikates, ako je napríklad ten čaučau, na ktorom si pochutnávaš, Groanin – nehovoriac už o vychýrených sečuánskych špecialitách, ako je tá Finlayova horúca misa. No a táto reštaurácia je bez debaty najlepšia v celom meste.“

„Tak to vidíte,“ vyhlásil Groanin víťazoslávne a letmo sa pozrel po chlapcovi.
„Si-an je zároveň mesto, v ktorom sa ocitla Faustina po tej čudnej udalosti vo svete duchov,“ pokračoval Nimrod. „Pochádzajú odtiaľto aj slávni terakotoví vojaci. Preto sme šli práve sem. Len čo sa navečeriame, pôjdeme sa na nich pozrieť. Sú vystavení v miestnom múzeu už od roku tisícdeväťstosedemdesiatštyri, keď na nich šťastnou náhodou narazili miestni roľníci. Je ich dokopy osemtisíc a majú aj vozy a záprahy.“

„Čože? A nijaké čínske psy?“ zasmial sa komorník. „Človek by povedal, že k nim pridajú aj pár psov, no nie? Moja teta Florence mala dvoch na rímse nad kozubom. Boli z porcelánu a vyzerali rozkošne. Tam, odkiaľ som prišiel, mal každý aspoň jedného.“

„Tie sošky nevyrobili v Číne, Groanin,“ upozornil ho Nimrod. „Boli zo Staffordshiru a vznikli pre potreby trhu anglických milovníkov týchto zvierat. Číňania sa na psy pozerajú ako na dosť podradné tvory. Vlastne ich iba veľmi zriedkavo chovajú ako domácich maznáčikov. Zvyčajne ich majú iba na mäso.“

„Na mäso?“ Groanin na moment prestal prežúvať. „Vraveli ste, že tu chovajú psy na mäso?“

„Presne tak.“

„Ale slečna Philippa vravela, že to sú iba babské povedačky!“

„Čo už ona o tom vie?“ vyhlásil Nimrod. „Nemyslím, že by tu už niekedy bola. Nemám pravdu, John?“

„Ona dokonca ani nemá rada čínsku kuchyňu,“ prikývol chlapec.
Groanin nešťastne fľochol na tanier s kuracími stehienkami, na ktorých si pochutnával. Ibaže teraz to neboli kuracie stehienka. Keby áno, potom by tie kurence museli mať niekoľko decimetrov, chvost a osobnosť. A obojok. „Vari nechcete povedať…“ Nimrod mlčky prikývol.
Komorník vypľul kusisko mäsa tak prudko, až preletelo cez reštauráciu a prilepilo sa na sklo akvária s dosť nervózne vyzerajúcimi rybkami. Potom s veľkou námahou prehltol. „Ale veď ste vraveli, že je to čaučau!“
„Čaučau je pes,“ vysvetlil mu Nimrod. „Pozri sa, Groanin, je mi to naozaj ľúto, ale myslel som, že ti to nebude prekážať. Koniec koncov, v Indii si s chuťou jedol veci, ktoré by si normálne ani nevzal do úst.“

„Áno, ale vtedy som bol Ind,“ namietol komorník. „S indickým žalúdkom. Teraz som opäť Angličan.“

„Okrem toho si vravel, že si taký hladný, že by si zjedol hoci aj koňa,“ pokračoval Nimrod. „Toho si vlastne už mal. Objednal si si ho ako predjedlo. Preto som predpokladal, že nebudeš mať výhrady ani proti psovi.“

„To bol len slovný zvrat,“ namietol komorník a pritisol si dlaň na ústa, akoby ho napínalo na vracanie. „Veru tak, iba slovný zvrat. Okrem toho, medzi konzumovaním koňa a psa je obrovský rozdiel.“

„Nezmysel,“ nedal sa Nimrod. „Na jedálny lístok podniku Sikua Urči sa dostane v podstate všetko, čo sa hýbe. Koniec koncov, má to aj v mene: Štyri nohy, dve krídla. Kone, psy, kravy, ovce, prasce… Ľudia sú ochotní cestovať dlhé kilometre, len aby sa mohli najesť práve tu. Máme šťastie, že sa nám vôbec podarilo zohnať stôl. Hady, zajace, holuby, líšky, mačky… No a, pravdaže, potkany.“

„Ale potkany sú špinavé!“ zdesil sa Groanin.
„To sú aj prasce,“ namietol Nimrod. „Ako som si všimol, táto skutočnosť ti vonkoncom nebráni urobiť si v Londýne ráno vajcia na slanine. V Číne stojí kilo potkanieho mäsa dvakrát toľko ako bravčové alebo kuracie. Aj to by ti malo naznačiť, aká je to lahôdka.“

„S prasaťom je to iné,“ zamrmlal komorník, biely ako stena.
„Potkan je vynikajúci. Lepší ako ktorékoľvek bravčové.“

Groanin náhle vyskočil od stola a s rukou na ústach sa rozbehol k východu.
Aj Finlay s Johnom prestali jesť. „To bol iba žart, však?“ spýtal sa Finlay.
„Vôbec nie,“ uistil ho Nimrod. „Tá pálivá delikatesa, ktorú ješ, sa volá pching šu kuo a hlavnou surovinou na jej prípravu je šťavnatý vypasený potkan. Najprv z neho letovacou lampou opália chlpy, potom ho umyjú, nakrájajú, okorenia a nakoniec vysmažia. Je to vyberaná lahôdka.“

Johnovi, ktorý už jedol aj kobylky, v podstate nijako neprekážalo, že ochutnal potkanie mäso. Navyše sa nedalo povedať, že potkany sú ohrozený druh alebo také čosi. Aj napriek tomu si však okamžite uvedomil, že žalúdok jeho kamaráta má na vec presne opačný názor. Pokúsil sa Finlaya presvedčiť, aby prekonal svoj evidentný odpor k tomuto typu stravy, no bolo to márne. O necelú minútu sa už predkláňal na kraji Maškrtnej ulice a spolu s Groaninom vracal do kanála – na nemalé pobavenie viacerých Číňanov, ktorí ich videli vybiehať z reštaurácie.
O chvíľu vyšiel aj Nimrod a smutne si ich premeral. „Nuž, počul som, že kto to preháňa s potkaninou, môže si privodiť krvácanie z nosa, ale toto je naozaj trápne. Už sa tu nikdy nebudem môcť objaviť.“ Vzdychol si a ukázal na ulicu zaliatu neónovým svetlom. „Poďme. Je čas vyraziť do výstavnej siene. Už by mala byť zavretá.“

V skutočnosti tam bola nie jedna, ale hneď tri, a neboli to siene v pravom zmysle slova, ale ohromné pohrebné jamy s tisíckami terakotových bojovníkov. Najväčšiu z nich zastrešovala moderná budova s veľkosťou aj tvarom leteckého hangára. Na noc bola zavretá, takže Nimrod musel opäť využiť služby kostrového kľúča, aby ich dostal dnu. Finlay s Johnom si cestou okolo stánku so suvenírmi zobrali jeden výtlačok turistického sprievodcu v angličtine.
Potom Finlay namieril do hlbín budovy lúč svetla z baterky, ktorú kúpili v obchode s nonstop prevádzkou, a postupne si začal uvedomovať ohromný rozsah toho, čo sa tam nachádzalo. Tá pohrebná jama bola taká ozrutná – mohla mať rozlohu tak dvoch futbalových ihrísk –, že svetlo z baterky nedosiahlo na strop ani na žiadnu zo štyroch stien.
Tesne pod nimi stála prvá línia zložená z 204 vojakov a za ňou armáda približne šiestich tisícov bojovníkov vyhotovených v mierne nadživotnej veľkosti. Niekoľkým chýbali hlavy a ruky, všetci však stáli čelom k východu, zoradení do úhľadných formácií, akoby mali každú chvíľu kamsi vypochodovať na rozkaz diabolského cisára Čchina. Všetko – tie postavy aj jama samotná – malo rovnaký sivastý nádych pripomínajúci farbu smrti.
„Prečo musíme takéto miesta vždy navštevovať v noci?“ sťažoval sa Groanin. Až ho striaslo, keď mu do nosa udrel vlhký pach starého hrobu a prvý raz uvidel zástupy terakotových bojovníkov. „Naháňa mi strach, keď sa máme takto zakrádať tmou. Veru tak, až mi z toho naskakuje husia koža. Mám pocit, akoby sme vtrhli na nejaké veľmi súkromné miesto.“

Vlastne ani veľmi nepreháňal. Panovala tam jednoznačne desivá atmosféra. Na druhej strane je pravda, že máloktorý masový hrob je taký, že by človeka nenútil premýšľať o kadejakých veciach.
Nimrod preliezol cez zábradlie. „Počkajte tu. Idem sa tam pozrieť.“

„Na čo konkrétne?“ spýtal sa ho komorník.
„To ešte neviem,“ odvetil. „A zrejme ani nebudem vedieť, kým na to nenarazím.“

Nato zoskočil do jamy a postavil sa tesne vedľa prvého radu bojovníkov.
„Daj si pozor, strýko Nimrod!“ varoval ho John. „Nerád by som, keby ťa to pohltilo ako chudáka majstra Rakšasasa.“

„Smiem vám pripomenúť, že ešte nemáme tú zlatú tabuľku poslušnosti, pane?“ dodal Groanin. „Pozrite sa, John má pravdu. Ak jeden z nich teraz ožije, je po vás, o tom niet pochýb.“

„Zatiaľ je to dobré,“ vyhlásil Nimrod a prebehol lúčom svetla po bojovníkovi. Možno mal vyše dvetisíc rokov, no bol fantasticky zachovaný. Opatrne sa ho dotkol a potom mu poklopal po trupe. Znelo to tvrdo a duto ako nejaká ťažká porcelánová váza. „Ten chlapík je trocha ako Groanin,“ poznamenal. „Nemyslím, že by bol schopný bohviečo absorbovať. Je celý z terakoty.“

„Veľmi vtipné,“ zavrčal komorník.
„Lenže práve to sa stalo,“ namietol John. „Majster Rakšasas zmizol v tele jedného takého a už sa nikdy nevrátil.“

„O tom nepochybujem,“ prikývol Nimrod, „ale tento konkrétny mi pripadá celkom neškodný.“

Náhle všetci zdvihli hlavu, lebo nad nimi čosi ticho preletelo. Nimroda to tak zaskočilo, až mu vypadla baterka.
„Čo to bolo?“ spýtal sa Groanin, svietiac do tmy nad nimi. „Asi iba netopier,“ odvetil Nimrod a sklonil sa po baterku na tehlovej podlahe.
„Mal by si dať pozor,“ skonštatoval komorník. „Stavím sa, že Číňania jedia aj netopiere.“

„Tak počkať!“ zvolal Nimrod, pretože pri zdvíhaní baterky si všimol čosi na zemi. Rýchlo si na to posvietil. „Pozrite sa sem! Zasvieťte tam, kam ja, dobre?“

Groanin a Finlay s Johnom namierili svoje baterky na to isté miesto a v prachu na zemi sa ukázali veľké stopy, akoby jeden z terakotových vojakov ožil a odišiel kamsi do zadnej časti pohrebnej jamy. „To je čudné,“ premýšľal nahlas Nimrod.
„Viac než len to,“ vyhlásil Groanin a nervózne sa obzrel. „Veru tak, je viac ako iba čudné, keď sa sochy vyberú na prechádzku.“ Nato spolu s Finlayom a Johnom vykročil po mostíku nad jamou, zatiaľ čo strýko Nimrod sledoval stopy na jej dne.
„Cudné,“ zopakoval po chvíli. „Končia sa priamo pred touto tehlovou stenou, takmer akoby prešli cez ňu na druhú stranu.“ Posvietil si lepšie na stenu jamy, prebehol rukou po jej zaprášenom povrchu a zamrmlal si čosi tónom, ktorý naznačoval, že niečo objavil.
„Čo je to?“ spýtal sa ho Finlay.
„Nápis,“ odvetil a odstránil z neho zvyšky prachu. „Ani sa mi tomu nechce veriť,“ dodal.
„Čo sa tam píše?“ chcel vedieť John.
„Je to v podstate príkaz,“ vysvetlil mu strýko. „Ibaže po čínsky. Pripadá mi to dosť zvláštne, lebo som si vždy myslel, že takéto kabalistické nápisy sa dajú nájsť iba v hrobkách na Blízkom východe a nie v Číne.“

„Kanibalistické?“ zdesil sa Groanin. „Existuje vôbec niečo, čo tí ľudia nejedia?“

„Nie kanibalistické, ale kabalistické,“ opravil ho Nimrod. „Znamená to ,mystické‘ alebo ,okultné’! Stále myslíš iba na jedlo, milý môj.“

„Je na tom niečo divné, keď vezmeme do úvahy, že v žalúdku nijaké nemám?“ sťažoval sa komorník. „Teda aspoň od večere určite.“

Jeho zamestnávateľ ho však nepočúval. „Tie slová… znamenajú v podstate to isté ako slávny príkaz, ktorý používal Alibaba v príbehu o štyridsiatich lúpežníkoch. Do Číny mi vôbec nesedia.“

„Chceš povedať, že je to niečo ako z Rozprávok tisíc a jednej noci?“ čudoval sa John.
„Veru tak. V doslovnom preklade znamenajú ‚Sezam, otvor sa!’“
„Nevyslovujte ich, prosím,“ naliehal naňho Groanin.
Ani to však poriadne nedopovedal a Nimrod ich vyslovil tónom, aký prísluší magickému rozkazu. „Kchaj sen!“
V tehlovej stene sa okamžite s hrkotom otvorili tajné dvere a za nimi sa objavila dlhá temná chodba. „Kroky pokračujú aj vnútri,“ oznámil Nimrod ostatným, len čo do nej zasvietil. „Zdá sa, že prinajmenšom nejaký úsek smerujú na západ.“

„Stavím sa, že to bude tunel do pohrebnej komory cisára Čchina,“ vyhlásil John pozerajúc do turistického sprievodcu. „Nachádza sa asi trištvrte kilometra na západ od nás, na druhom brehu rieky Wej.“

Finlay prečítal aj ďalšie informácie. „Z nejakého dôvodu ju doposiaľ neotvorili,“ doplnil. „Ďalšia výstavná sieň ukazuje jamu číslo štyri, ktorá ostala nedokončená. Ktovie, prečo ju nedokončili.“

„Keď už tu mali napchatých osemtisíc vojakov, asi si povedali, že to stačí,“ zamrmlal Groanin.
„Aj ja som už o tom uvažoval,“ pripustil Nimrod, ignorujúc komorníkovo vysvetlenie. „Zaujímavé, nemyslíte?“

„Možno ich niečo odstrašilo,“ nadhodil Finlay.
„Neviem si predstaviť, čo na tejto zemi by mohlo vystrašiť ľudí, ktorí spokojne jedia psy a potkany,“ neodpustil si Groanin.
„Možno to nebolo na tejto zemi,“ povedal mu Finlay. „Možno to bolo pod ňou.“

„Tým, že ostaneme tu, to nezistíme,“ vyhlásil Nimrod.
„Vari tam nechcete ísť celkom sám?“ zhrozil sa komorník. „Ale isteže nie, Groanin,“ oznámil mu. „Pôjdem tam s tebou.“

„Mohla by to byť pasca.“

„To je pravda. Preto na nás John s Finlayom radšej počkajú v Najnádhernejšom hoteli v Si-ane – pre prípad, že by sa niečo stalo.“ Hodil chlapcom škatuľku s kostrovým kľúčom. „Možno ho budete potrebovať, aby ste sa sem mohli nenápadne vrátiť.“

„A to musíme?“ namietli obaja. „Naozaj musíme ostať tu?“

„Niežeby sa niečo aj skutočne stalo, všakáno,“ dodal strýko rýchlo, aby trocha upokojil Groanina. „Musel by to byť veľmi bláznivý tvor, aby sa rozhodol postaviť skúsenému džinovi.“

„Tak prečo tam potrebujete aj mňa, pane?“ nechápal Groanin. „Lebo si môj komorník, človeče!“ zvolal Nimrod. „Anglický džentlmen nikam nejde bez svojho komorníka.“

„Ak myslíte, pane…“

„Prestaň nariekať a zlez za mnou!“ prikázal mu.
„No dobre, pane. Ak inak nedáte…“ Groanin preliezol zábradlie a spustil sa do jamy. Kým sa po chrbte zošuchol až na dno, bol celý zaprášený, no bez ďalšieho sťažovania sa vzpriamil a začal si oprašovať šaty. „Mám vás viesť, pane?“ spýtal sa hľadiac do tunela.
„Nie, Groanin. Pôjdem prvý,“ odvetil Nimrod. „Veď vieš, pre každý prípad.“

Finlay s Johnom sledovali, ako obaja vchádzajú dnu a ako sa kamenné dvere za nimi s hrmotom zatvárajú. Potom ešte niekoľko minút nehybne stáli a uvažovali, čo ďalej.
„Naozaj sa chceš vrátiť do hotela?“ spýtal sa napokon Finlay.
„Nie,“ odvetil John. „Myslím, že by sme mali ešte chvíľu počkať a potom vyraziť za nimi. Mali by sme dať pozor, aby sa im nič nestalo – aby sa nedostali do nejakej šlamastiky.“

Preliezli teda zábradlie a spustili sa do jamy páchnucej po stuchline, neprestajne kontrolujúc rady terakotových bojovníkov pre prípad, že by niektorý ožil a začal sa správať agresívne ako ten v chráme Dendur v newyorskom Metropolitnom múzeu.
„Groanin mal pravdu,“ poznamenal Finlay. „Fakt je to smradľavá jama.“

John ho nepočúval, lebo aj tak už dopredu vedel, čo povie, keďže bol v jeho tele.
„Máš pravdu,“ pomyslel si Finlay. „Odteraz by sme sa mali rozprávať iba v myšlienkach.“

„Nepočuješ niečo?“ zareagoval John.
„Sám vieš, že áno,“ odvetil Finlay a vypol baterku. „Niekto sem ide,“
Len čo sa prikrčili za jednou z postáv, v hale sa zažali svetlá a na chodníku nad nimi sa ozvali kroky nejakého Američana. Vedeli, odkiaľ je, lebo práve telefonoval z mobilu.
„Tato? To som ja, Rudyard,“ povedal silným mladistvým hlasom. „Pamätáš sa, ako Nimrod a tí dvaja trpáci unikli môjmu tajfúnu? Nuž, teraz sú vo výstavnej hale tu v Si-ane. A hádaj čo?! Všetci práve vliezli rovno do pasce, ktorú sme na nich nastražili. Veru tak. Vošli do tunela ‚Sezam, otvor sa! presne, ako si predpokladal. Áno.“ Nepríjemne sa zasmial. „Vliezli do tej pasce ako potkany. Teda, tí ale budú prekvapení, keď dôjdu k striebornému jazeru! Už sa neviem dočkať, kedy uvidím ich ksichty vo chvíli, keď si uvedomia, ako to tu funguje.“

John vyzrel spoza terakotového bojovníka a letmo uvidel asi pätnásťročného bledého chlapca s ryšavými vlasmi v tmavom obleku čínskeho strihu, so slnečnými okuliarmi na očiach. Už ho raz videl. Bolo to na turnaji v džinversooktoanuláre v newyorskom hoteli Algonquin. Na takú tvár sa ťažko zabúda. Ten mladík s telefónom bol totiž džin, a to nie hocaký. Bol z kmeňa Ifritov a patril k jeho najhnusnejším členom. Philippa ho hneď v prvom zápase porazila, a presne, ako sa dalo čakať, prehru nezvládol a začal sa správať vyslovene nechutne. Bol to Rudyard Teer, jeden z mnohých synov zloducha Iblisa.
„Ako to vyzerá s operáciou Magický štvorec, tato? Ide to? Super. Ten Dybbuk je totálny mamľas. Áno, viem, že je to tvoj syn, tato. Aj ty však musíš uznať, že je to dement. Jasné, jasné, ak myslíš… Áno, je to môj nevlastný brat, to však nič nemení na fakte, že je debil. Počuj, tato, kašli na to. Mám pre teba najnovšie keyfitzovské čísla.“

„Čo je to keyfitzovské číslo?“ spýtal sa Finlay v duchu.
„To netuším,“ pripustil John.
„Už máme podchytených deväťdesiat miliárd duší,“ pokračoval Rudyard Teer. „Veru tak, deväťdesiat miliárd pohltených našimi bojovými diablami. No nie je to neuveriteľné? Už nám chýba iba šesť miliárd na to, aby sme pred záverečnou fázou našej operácie úplne vyčistili celý svet duchov. Tato? Máš nejaký slabý signál, tato. Počul som správne, že sa nechceš zdržiavať s mizernými šiestimi miliardami? Okej, tato. Máš pravdu. Šesť miliárd je primálo na to, aby nám bránili dokončiť náš plán. Dobre. Zavolám ti zajtra. Maj sa.“

So smiechom sa vrátil po visutom chodníku, zhasol osvetlenie a terakotoví vojaci, medzi ktorými sa skrývali chlapci, sa ponorili do tmy.
„O čo tu ide?“ pomyslel si Finlay.
„Stále o tom ešte premýšľam,“ odvetil John.
„Musíme varovať Nimroda,“ povedal mu v myšlienkach Finlay.
„Ak prejdeme tými dverami, nevlezieme do tej istej pasce?“ spýtal sa ho John.
„Správna pripomienka.“

„Pozri sa, Nimrod je veľmi mocný džin,“ pokračoval John. „A Groanin má hrozne silné ruky. Musíme predpokladať, že sa o seba vedia postarať sami, a aj keby nie, nedá sa predpokladať, že by sme im tam mohli nejako pomôcť. Ja nemám ani štipku džinovskej moci a ty si zasa obyčajný mundánsky chlapec.“
„Proti tomu sa ťažko niečo namieta,“ pripustil Finlay.
„Ak si Rudyard Teer myslí, že sme na tom rovnako ako Nimrod a Groanin, a my nie sme, môže to pre nás byť veľká výhoda, o ktorú by sme sa pripravili, keby sme šli za nimi cez tie čarovné dvere. Asi bude naozaj lepšie vrátiť sa do hotela a dúfať, že Philippa vyrieši záhadu kardinála Marroneho z toho benátskeho obrazu a nájde zlatú tabuľku poslušnosti Ja to vidím tak, že ak máme ísť za Nimrodom a Groaninom, mali by sme mať v rukáve niečo, čo ich vytiahne z kaše, do ktorej sa možno dostali. No a najlepšou zbraňou asi bude práve tá tabuľka Marca Pola.“
„A čo ak ju Philippa nenájde?“ uvažoval Finlay. „Čo ak nedokáže vyriešiť hádanku na tom obraze?“
„Ak ju niekto na svete vyrieši, tak práve ona,“ vyhlásil John. „Moja sestra má v hlave mozog veľký ako basketbalová lopta, najmä od čias, čo sa chystala na kariéru modrého džina. Keby ju však nevyriešila, potom neviem, čo bude. Fakt neviem. Podľa toho, čo pred chvíľou vravel ten chumaj Teer, vyriešiť tú záhadu a dostať sa k tabuľke môže byť otázkou života a smrti. Vlastne je to možno ešte oveľa dôležitejšie.“ 
DVADSIATA ŠIESTA KAPITOLA 
AKO DIVÉ HUSI
Philippa sedela sama v Gallerie dell’ Accademia a hľadela na obraz Dóžovského paláca. Štyria vidiečania si na ňom obzerali základný kameň paláca s rovnicou, ktorá pôsobila rovnako záhadne ako všetko, čo o ňom doteraz počula. Zúfalo si lámala hlavu, lebo mala pocit, že tá záhada sa dá rozlúsknuť iba vyriešením neriešiteľného príkladu XI + I = X. Keďže bol neriešiteľný, jeho riešenie nebolo ani trocha ľahké. Ako sa môže jedenásť plus jeden rovnať desať? Nedávalo to zmysel. Pravdaže, práve o to tam išlo. Keby to dávalo zmysel, nebola by to záhada. Celý deň tam vysedávala, prezerala si obraz a premýšľala o tom.
Bola v galérii sama, lebo Marcoví Polovi prikázala ostať v hoteli, aby ju nerušil. Keď totiž ochutnal taliansku zmrzlinu, ktorej recept údajne priniesol na konci trinásteho storočia z Číny, neprestajne opakoval, o koľko je lepšia ako pôvodná čínska. Úprimne povedané, vôbec ju to neprekvapovalo. Aj ona mala taliansku zmrzlinu veľmi rada. Marco bol nadšený aj cestovinami, kávou, koktailmi od Belliniho a – pravdaže – benátskymi ženami, ktoré sú najkrajšie v celom Taliansku. Na televíziu však nemal práve najlichotivejší názor. „Bolo by lepšie,“ vravel, „keby tam nedávali stále to isté. Ten mladý kúzelník Jonathan Tarot mi už poriadne lezie na nervy.“

V tomto s ním do veľkej miery súhlasila aj ona.
Niekoľkokrát sa u nej v galérii zastavila sestra Cristina s otázkou, ako sa jej darí. Dokonca jej priniesla knihu o tajomstve kardinála Marroneho, ktorú napísal akýsi Michel Bustinadité a v ktorej sa spomínali aj čísla na dolnom okraji obrazu:
3376 619 77345 35007 32135 3704 0705 
3571 1704 539076 535509 335 06 07734
Napadlo jej, že by to mohol byť kód ako pri tancujúcich hadoch, ktoré s Johnom a Dybbukom objavili na obraze, ktorý ich nakoniec zaviedol do Káthmandu a Lakhnaú. Preto sa niekoľko hodín pokúšala priradiť k číslam najčastejšie používané písmená abecedy, aby ich premenila na text. Pomocou tejto metódy jej však vyšlo, že nápis sa začína písmenami „ee“, a keďže si nevedela predstaviť nijaké rozumné slovo, ktoré by malo na začiatku dve „e“ nakoniec došla k záveru, že tento spôsob riešenia asi nebude práve najvhodnejší.
Unavená z toľkého premýšľania si ľahla na lavičku s koženým čalúnením, ktorá vyzerala takmer ako pohodlná posteľ, a po chvíli normálne zaspala.
Zobudila sa na to, že ju bolí stŕpnutý krk. Hlava sa jej v spánku zošmykla z lavičky, a keď otvorila oči, videla všetko hore nohami. Ten obraz jej v tejto polohe akosi dával väčší zmysel, čo ju priviedlo k názoru, že asi ešte spí. Pokrútila hlavou, aby sa prebrala, a posadila sa. Chvíľu jej trvalo, kým si uvedomila, že dolu hlavou sa na ten obraz ešte nikdy predtým nepozrela.
Vyzliekla si bundu, urobila si z nej provizórny vankúš a položila ho na zem blízko pri stene. Potom si kľakla chrbtom k obrazu, vykopla nohy a spravila stojku. Dúfala, že si ju nik nebude všímať dosť dlho na to, aby sa konečne dostala k prelomovému objavu, ktorý – ako verila – ju čakal.
„Heuréka!“ šepla, len čo sa jej do hlavy nahrnula krv a ona odrazu pochopila tú záhadnú rovnicu s rímskymi číslicami. „Už to mám!“ Bola to pravda. Keď sa na rovnicu pozrela dolu hlavou, XI + I = X vyzeralo takto: X = I + IX. To, pravdaže, dávalo zmysel priam dokonale, pretože desať sa rovná jeden plus deväť. Znamenalo to, že aj celý obraz sa zrejme dá pochopiť iba vtedy, keď sa naň pozriete dolu hlavou.
Nadšene sa spustila na zem, pohľadala list papiera, na ktorom mala poctivo opísané čísla zo spodnej časti plátna, ktoré bolo zrejme taktiež treba otočiť hore nohami. Po chvíli si uvedomila, že umelec využil v podstate rovnaký trik ako John, keď jej raz ukazoval, ako možno zadať do vreckovej kalkulačky číslo 07734, ktoré keď otočíte dolu hlavou, vyzerá ako anglické slovo HELLO.
Odkaz kardinála Marroneho odrazu vôbec nevyzeral až taký záhadný. Potichu si ho prečítala: Ahoj. Hľadaj glóbusy bossov. Svätý ostrov. Sólo diera. Pod voľnou ulitou. Veľký lesk.
Samozrejme, prečítať odkaz a porozumieť mu sú dve rôzne veci. Tie slová boli jednoznačne návodom, ako sa dostať k tabuľke, a s veľkou pravdepodobnosťou sa týkali Dóžovského paláca. Zároveň si však uvedomovala aj to, že na pochopenie všetkých možných indícií bude potrebovať pomoc niekoho staršieho. Preto sa rozhodla vrátiť do Kostola svätého Marka za sestrou Cristinou.
Ako sa ponáhľala cez Námestie svätého Marka, rozohnala kŕdeľ holubov a všimla si, že rad pred Dóžovským palácom je ešte dlhší ako naposledy. Až si v duchu gratulovala, že mala toľko rozumu a palác si už prezrela, no vtom jej napadlo, že ten zašifrovaný odkaz nemusí byť taký ťažký, ako si sprvoti myslela. Čo iné boli benátski dóžovia ako bossovia celého mesta? A kde inde ako v ich paláci videla dva najväčšie glóbusy vo svojom živote?
Zdalo sa, že kardinál jej odkazuje: Ahoj. Toto je miesto, kde máš začať s hľadaním. No jasné! Kde inde začínať s pátraním po čarovnej tabuľke ako v miestnosti na staré mapy?
Zmenila teda uprostred námestia smer a vykročila ku koncu radu turistov. O hodinu neskôr už bežala po schodoch do palácovej knižnice s mapami, kde – ako si pamätala – boli vystavené dva glóbusy.
Boli podstatne väčšie ako akékoľvek iné, aké kedy videla. Boli vysoké ako pianíno, široké ako auto a mali farbu starej kože. Zrejme boli aj veľmi cenné. Rozhodne boli veľmi staré.
Obišla ich ako sochár obdivujúci svoj vytvor, uvažujúc, prečo vlastne potrebovali v paláci hneď dva glóbusy. Vyrobili ich v osemnástom storočí a momentálne ich chránil malý plôtik postavený na mramorovej podlahe presne tak ďaleko, aby sa ich nedalo dotknúť. Lenže práve to mala v úmysle. Ako inak by mohla nájsť ten svätý ostrov? A bol tu ešte aj ďalší problém. Keďže mala hlavu približne na úrovni rovníka na glóbusoch, ako mohla prehľadať severné pologule?
A tak sa na chvíľu obmedzila na prezeranie iba tých južných. Pristúpila tak blízko ku glóbusom, ako sa len dalo, a obišla ich, hľadajúc… Sama nevedela čo. Zároveň si však bola takmer istá, že kardinál Marrone určite nechal na jednom z glóbusov nejakú značku, pomocou ktorej sa dá nájsť ten svätý ostrov.
Keď poriadne prezrela obe dolné pologule, zišlo jej na um, že by sa mohla vrátiť do hotela po Marca Pola a potom sa mu posadiť na plecia, hneď však ten nápad zavrhla. Marco bol na také veci jednoznačne pristarý, a okrem toho, palác sa mal onedlho zatvárať. Nemala dosť času na to, aby sa vrátila do hotela a znova si vystála rad pred vchodom. Potrebovala niečo ako rebrík…

Ledva si to pomyslela, do miestnosti vošiel muž vysoký ako poriadny rebrík. Bol urastený, pekný a mal na sebe tričko s nápisom New York Giants, takže vyzeral ako hráč amerického futbalu. Chvíľu ho sledovala, a keď si všimla, že jeho sprievodca je v angličtine, odhodlala sa k činu.
„Ahoj,“ oslovila ho milo. „Si zo Štátov?“

„Z New Yorku,“ odvetil. „Presne, ako mám na tričku.“ Usmial sa na ňu. „A ty si odkiaľ, zlatko?“

„Aj ja som z New Yorku a napadlo mi, či by si mi nemohol trocha pomôcť.“

„Pre rodáčku čokoľvek!“

„Potrebujem sa pozrieť na hornú časť tých glóbusov,“ vysvetlila mu. „Ibaže na to nie som dosť vysoká. Nemohol by si ma zdvihnúť? Veď vieš, zobrať ma na plecia.“

Jeho úsmev sa ešte rozšíril. „Jasné,“ prikývol. „Prečo nie?“ Čupol si a vyzval ju: „Tak poď! Mimochodom, som John Nevada.“

To meno už počula aj ona.
„Ten slávny futbalista?“

„Veru tak.“

„Teší ma, John. Ja som Philippa Gauntová.“

Posadila sa mu na plecia a ticho zapišťala, keď sa zdvihol a ona sa ocitla vo výške azda poldruha metra, z ktorej krásne videla na hornú polovicu oboch glóbusov.
„Dúfam, že ti nie som priťažká.“

„Ale kdeže!“ Pomaly s ňou vykročil okolo exponátov. „Čo tam vlastne hľadáš?“

„To presne neviem,“ pripustila, „ale bude mi to jasné, až to uvidím.“

„Dúfam, že to nie je nejaký hlúpy žartík.“

„Nie, nie. Myslím to smrteľne vážne. Vieš, musím o tých glóbusoch napísať do školského časopisu, aleje ťažké poriadne si ich naštudovať, keď vidíš len spodnú polovicu.“ Rýchlo sa zamyslela nad tým, čo mu to hovorí, a dodala: „Chcela som si overiť, nakoľko presné boli mapy v osemnástom storočí.“

„Dobre,“ upokojil sa. „A sú teda presné?“

„Európa na nich vyzerá celkom ako na dnešných.“

„Presne to som si hovoril už od chvíle, čo som sem prišiel“

„Moment!“ zvolala náhle. „Zastav na sekundu!“

Naklonila sa ku glóbusu a pozrela sa naň zbližša. Vo svetle z veľkého palácového okna sa na ňom totiž čosi zalesklo. Bol to malý zlatý krížik namaľovaný neďaleko západného pobrežia Škótska.
To musí byť ono! pomyslela si. Ako inak by kardinál označil svätý ostrov, ak nie krížom? A zlatým preto, lebo je na ňom schovaná zlatá tabuľka. Aj to dávalo zmysel. Keď sa vráti do hotela, stačí si vyhľadať to sväté miesto na internete a pozrieť sa, či nenájde riešenie aj pre ďalšie časti Marroneho záhadného odkazu.
„Myslím, že som už videla dosť,“ vyhlásila.
Nevada si opäť čupol a nechal ju zliezť mu z pliec.
„Ďakujem,“ povedala mu. „Bolo to veľmi poučné.“

„Nijaký problém,“ odvetil sebaisto. „Prinášať svetu poučenia, to je moje.“

Do hotela sa vrátila celá pyšná na seba a nadšená svojimi objavmi. Vyrazila priamo do počítačovej miestnosti, pripojila sa tam na internet a začala pátrať po informáciách o svätom ostrove.
Našla hneď dva: jeden severovýchodne od Anglicka a druhý – ten, po ktorom pátrala – v zálive Clyde pri západnom pobreží Škótska, napoly schovaný v zátoke Lamlash vytvorenej výbežkami väčšieho ostrova Arran. Mal za sebou dlhú históriu posvätného miesta údajne aj s liečivým prameňom. Okrem iného sa na ňom nachádzala pustovnícka jaskyňa, v ktorej v šiestom storočí žil svätý Lazerián.
Pustovnícka jaskyňa?
Opäť sa pozrela na odkaz, ktorý jej prezradili čísla otočené hore nohami. Ak tam žil pustovnícky mních, a navyše v jaskyni, potom by to mohlo vysvetľovať aj slová „sólo diera“.
Muselo to tak byť, hoci zároveň ju trápil pocit, že odľahlý škótsky ostrov je trocha priďaleko na to, aby práve na ňom nejaký Benátčan schovával svoju zlatú tabuľku. Našťastie, v knihe Michela Bustinaditého sa spomínalo, že kardinál Marrone sa krátko pred smrťou vybral na dovolenku práve na ostrov Arran, čo ju presvedčilo, že stojí za to odletieť aj s Marcom Polom do Škótska a pátrať po tabuľke práve tam.
Objednala im letenky a o dve hodiny už obaja smerovali na miestne letisko. Na Marca urobilo poriadny dojem, že nesie jeho meno, a ešte viac sa nadchýnal tým, že do Škótska pocestuje letecky.
„Ako dlho by trvalo doletieť v jednom z tých vašich strojov do Číny?“ spýtal sa Philippy.
„Tak desať, možno dvanásť hodín.“

„No a mne to trvalo celých desať mesiacov,“ pokrútil nespokojne hlavou. „Na druhej strane to však možno bolo aj šťastie. Neviem si predstaviť, ako by sa niekto mohol zaujímať o moju cestovateľskú knihu, keby mi cesta do Číny trvala iba desať hodín.“

„To je, myslím, problém celého nášho sveta,“ prikývla Philippa. „Dnes je hrozne malý.“

Kým nastúpili do lietadla, pokúsila sa zatelefonovať Nimrodovi na mobil, aby mu oznámila dobré správy, no so sklamaním zistila, že sa mu nedá dovolať. Skúsila teda zavolať domov v nádeji, že sa dopočuje nejaké dobré novinky o mame. Ani to sa jej nesplnilo, no aspoň hovorila s otcom, ktorý sa už spamätal z Matuzalemovej kliatby natoľko, že bol schopný viesť normálny rozhovor.
Vravela si, že to preňho môže byť milé prekvapenie, a tak mu neprezradila, že mama je už na ceste domov – čo bolo vlastne dobre, ak vezmeme do úvahy to, čo sa medzičasom stalo. Aj o Benátkach, Škótsku a Číne hovorila iba veľmi útržkovité.
Otec jej povedal, že mu ona aj John veľmi chýbajú, a prosil ju, aby sa čím skôr vrátila domov. Vohnalo jej to slzy do očí, lebo aj jej chýbal domov, brat i jej džinovské schopnosti. Nie preto, lebo by ich chcela na niečo konkrétne využiť, ale skôr preto, lebo ju napĺňali pokojom a sebaistotou, ktorú už dlho nepocítila.
Marco sa na jej veľké prekvapenie s lietaním vyrovnal neuveriteľne ľahko. Aj napriek tomu (i jeho povesti slávneho cestovateľa) sa ukázalo, že cestovať s ním nie je vôbec jednoduché. V kuse sa na niečo ponosoval: v letiskovom autobuse bolo priveľa ľudí, sedadlo v lietadle bolo primalé, jedlo na palube bez chuti, víno ako ocot a lietanie ako také nudné, lebo nevidieť nič, iba vzduch. Sťažoval sa tak často a na toľko vecí, až mala pocit, že sa z toho naskutku zblázni.
Jeho ponosy sa však naplno začali až vo chvíli, keď pristáli v Škótsku na nie veľmi nápadito pomenovanom Glasgowskom letisku: V Škótsku je zima a večne tam prší, ľudia vyzerajú lakomo a čudne páchnu, nikto nenosí tartanové sukne, ako očakával, Glasgow je pochmúrny a špinavý, nemajú tam dosť slnka, jedlo – najmä zmrzlina – je biedne a všeobecne nechutné, vo vzduchu cítiť pivo, taxík je napáchnutý smradom z cigariet a osviežovača (v tomto mu Philippa musela dať za pravdu, lebo je to fakt hrozná kombinácia), a navyše nerozumie ani slovo z tej čudnej angličtiny, ktorou tam ľudia hovoria.
Ani to posledné mu vlastne nemohla mať za zlé. Aj ona bola rýchlo nútená pripustiť, že zdeformovanej škótskej angličtine sa dá iba veľmi ťažko porozumieť. Najhoršie azda rozumela taxikárovi, ktorý ich mal odviezť do Ardrossanu na juhozápade, kde chceli nastúpiť na trajekt. Bol priateľský, no prakticky sa s ním nedalo hovoriť vôbec o ničom. Pritom on sám zjavne nemal problém s ničím, čo mu Philippa povedala, hoci jeho odpovede jej zneli ako v nejakej čudnej cudzej reči.
Keď asi po hodine cesty plnej vyčerpávajúcich nedorozumení dorazili do mestečka Ardrossan, nasadli na trajekt a po ďalšej hodine na mori pristáli tesne pred zotmením na ostrove Arran. Ubytovali sa v hoteli Broon v prístave Brodick.
Rovnako ako ich hotel, aj ďalšie ráno bolo studené a neprivetivé. Slnko vrhalo na pieskovcové budovy neúprosné, ostré svetlo, celkom iné ako v Benátkach. Aj napriek tomu tam však bolo svojím spôsobom krásne. Najali si malú loďku s prívesným motorom a vyrazili ľadovým morom na svätý ostrov. Philippa mala pocit, akoby sa plavili na koniec sveta, čomu vôbec nepomohlo Marcové uisťovanie, že svet je plochý a onedlho prepadnú cez jeho okraj. Po chvíli sa však pred nimi objavil ostrov a obaja sa upokojili.
Svätý ostrov bol obývaný najmä tibetskými lámami a stál na ňom veľký budhistický kláštor, čo Philippe prišlo trocha divné a – po skúsenostiach s Džajár Šo v Indii – aj podozrivé. Podobne ako nasledovníci gurua Masamdžhasaru, aj mnísi z Mierového strediska na svätom ostrove nosili oranžové róby a stále cvičili jogu. Tým sa však všetka podobnosť končila, lebo to boli milí, pohostinní ľudia a ich duchovný vodca doktor Áno, pochádzajúci z Číny, sa nesmierne tešil z toho, že ho Marco Polo oslovil jeho rodným jazykom. Philippa svojmu spoločníkovi ešte predtým stihla poradiť, aby radšej neprezrádzal svoje pravé meno.
Spoločne doktorovi povedali iba to, že prišli navštíviť pustovnícku jaskyňu svätého Lazeriána z Leighlinu, a on im ponúkol služby mnícha, ktorý ich odvedie na druhú stranu ostrova, kde sa jaskyňa nachádzala.
„Nikdy som nepochopila, prečo by niekto chcel byť pustovníkom,“ nadhodila Philippa kráčajúc do ďalšieho zo strmých kopcov na ostrove. „Čo také je na pustovníčení, že z človeka urobí svätca?“

„Myslím, že pri tom nejde ani tak o robenie,“ odvetil Marco, „ako skôr o to, že sa treba vzdať svetských radostí.“

„To asi nebude najťažšie, keď človek žije v jaskyni na vzdialenom škótskom ostrove,“ skonštatovala.
„Myslím, že pustovníci sú proste ľudia, ktorí veľmi ťažko odolávajú pokušeniu,“ pokračoval cestovateľ. „To bude zrejme dôvod, prečo sa sťahujú na také miesta.“

„Správna pripomienka.“

Tesne pri pobreží našli jaskyňu, ktorá nevyzerala vôbec zaujímavo, takže si sotva vedeli predstaviť, že by v nej niekto býval, a už vôbec nie, že by v nej kardinál nechával taký cenný poklad. Celá bola zarastená trávou a machom a nad ňou ležala plochá skala, ktorá vyzerala, akoby už odpradávna bola obľúbeným hniezdiskom divých husí. Stačilo priblížiť sa k nej a husi už zúrivo syčali a bojovne mávali krídlami.
Marco padol na kolená, zopäl ruky a mních, ktorý ich sprevádzal, po chvíli zdvorilo odišiel. Prešlo ešte niekoľko minút, kým sa napokon spýtal: „Tak čo? Sme na mieste. Aká je ďalšia časť toho odkazu? Do toho!“

„Pardon,“ ospravedlňovala sa Philippa. „Po tom, čo ste predviedli na lodi – myslím to s tou plochou Zemou –, som myslela, že sa modlíte.“

„Nie,“ uistil ju. „Iba som sa chcel zbaviť toho nášho budhistického sprievodcu. Keď si ľudia myslia, že sa modlíš, zvyčajne ťa nechajú osamote.“

„Dobrý nápad.“

Vlastne sa ani nemusela pozerať do papiera, aby mu povedala ďalšiu časť kardinálovho posolstva. „Pod voľnou ulitou,“ vyhlásila. „Veľký lesk.“

„Vidíš tu nejakú ulitu?“ spýtal sa jej Marco Polo, obzerajúc sa na všetky strany.
„Nie,“ odvetila.
Tá jaskyňa bola taká malá, že sa musel poriadne predkloniť, aby vôbec mohol vojsť dnu. „Svätý Lazerián musel byť mimoriadne drobný človiečik,“ poznamenal, stále sa obzerajúc.
„Ale veľmi odolný,“ dodala Philippa. „Myslíte, že mal vchod zavretý dverami alebo nejakou odsúvacou stenou?“

„Asi nie,“ povedal jej Marco. „Koncom trinásteho storočia, keď som ešte žil, bola Európa plná pustovníkov. Niektorí postávali na otvorenom priestranstve, iní vysedávali na stĺpoch a zopár sa ich zavrelo do ciel. Zvyčajne boli tak trocha vyšinutí. Myslím však, že všetci celkom vítali nejaký ten vietor a dážď. Veď vieš, ako istý druh skúšky.“

V tej chvíli im závan vetra vrhol do tváre spŕšku ľadového dažďa, akoby im svätý Lazerián chcel pripomenúť svoje utrpenie. Divé husi nad nimi gágali, až to znelo ako trúbenie newyorských taxíkov, aby ich varovali pred pokusmi priblížiť sa k nim.
Philippa prebehla dlaňou po akomsi prastarom nápise na stene. „Ktovie, akým jazykom je to napísané,“ nadhodila.
„Neviem,“ pripustil Marco Polo, „ale povedal by som, že ten nápis tu bol dávno pred tým, ako sa sem nasťahoval svätý Lazerián.“ Na moment sa odmlčal. „Bene. Čo chceš robiť ďalej?“

„Kopať,“ odvetila a vytiahla z rukáva bundy malú lopatku.
„A to máš odkiaľ?“ začudoval sa.
„Požičala som si ju z mníšskej záhrady,“ priznala sa a kľakla si, aby začala s kopaním.
Prešlo pol hodiny, potom hodina… Philippa našla jednu neplatnú mincu, gombík a kus hrdzavého železa, ktorý vyzeral ako stĺpik z plota, no po ulite či tabuľke stále ani stopy. Zlostná a sklamaná vyšla z jaskyne a hodila ten železný stĺpik do mora.
„Nechápem to,“ vyhlásila. „Vieme, že tu bol kardinál Marrone na dovolenke. Na glóbuse v Dóžovskom paláci je tento ostrov označený zlatým krížikom a nachádza sa na ňom iba jediná pustovnícka jaskyňa. Takže musíme byť na správnom mieste, ale nie je tu nijaká voľná ulita ani nič také.“

„Možno ju už našiel niekto iný,“ nadhodil Marco Polo. „Veď vieš, úplnou náhodou.“

„Na to bol kardinál Marrone priveľmi prešibaný,“ namietla. „Chcel, aby sa tá tabuľka našla, nie však, aby padla do nesprávnych rúk. Mal ju nájsť iba ten, kto vyrieši jeho rébus.“

„Tak si sa potom možno zmýlila,“ povedal jej. „V tom prípade sme sa do tejto Bohom zabudnutej krajiny trmácali celkom nadarmo. Nikdy tú tabuľku nenájdeme.“ Sťažka si vzdychol. „Naháňame sa hore-dolu ako divé husi.“

„Čo ste to povedali?“

„Vravím, že sme sa sem trmácali nadarmo.“

„Nie, nie, myslím niečo iné.“ Čosi jej nedalo pokoja, ale čo? „Niečo dôležité.“

Slávny cestovateľ iba pokrčil plecami.
„Pozrite sa, nijakú chybu som neurobila,“ vyhlásila. „Nemohla som. Ale možno ju spravil niekto iný – človek, ktorý napísal knihu o kardinálovi Marronem. Michel Bustinadité. Jeho knihu som použila ako zdroj čísel zo spodného okraja obrazu – tých, ktoré po obrátení hore nohami dávajú v angličtine zmysel –, lebo on sa na rozdiel odo mňa mohol plátna aj dotýkať.“ Začala v taške hľadať tú knihu. „Ak sa však pri ich prepisovaní pomýlil, potom možno hľadáme niečo, čo tu nikdy nebolo.“

Vytiahla knihu, ktorú dostala v Benátkach od sestry Cristiny, poriadne si prezrela fotografiu obrazu s číslami a potom nadšene zaujúkala.
„Čo je?“ spýtal sa jej Marco.
„Číslo tridsaťpäťtisícsedem je veľmi nejasné. Podľa mňa tam na konci vôbec nie je sedmička. Je to šestka! Pozrite sa.“

„Áno, máš pravdu,“ prikývol cestovateľ. „Ale čo to pre nás znamená?“

„Absolútne všetko,“ odvetila. Rýchlo si to číslo napísala a otočila dolu hlavou. „No jasné! Nie je to loose shell čiže voľná ulita, ale goose shell – husacie hniezdo. Už chápete? Tabuľka nie je v jaskyni, ale na nej!“

Obaja sa neisto pozreli na husi hniezdiace nad jaskyňou. Jedna bola veľká ako nemecký pastiersky pes – alebo možno ako nemecký pastier – a zaberala ozrutné hniezdo na malej skalnej plošine. Z ich pohľadu vycítila nebezpečenstvo, takže hlasno zasyčala a zamávala krídlami, aby ich varovala. Znelo to, ako keď niekto vytrepáva vo vetre dve plážové osušky naraz.
Philippa aj Marco na ňu hľadeli ďalej. Čím viac sa na ňu pozerali, tým viac sa im zdalo, že je to priam ideálne miesto na ukrytie niečoho cenného. Husi sú totiž známe svojou agresivitou a tým, ako zúrivo vedia brániť svoje hniezda.
„Musíme sa pozrieť pod hniezdo tej najväčšej,“ vyslovila Philippa to, na čo obaja mysleli.
Marco iba rázne prikývol. „Tieto husi vedia byť nepríjemne temperamentné,“ poznamenal, „ale inak sú veľmi chutné.“

Hus si ich premerala ostrým, podozrievavým pohľadom. Philippa nepochybovala o tom, že len čo sa k nej pokúsia priblížiť, škaredo ich poďobe a možno im ublíži aj horšie. Prudký úder rozzúrenej husi vraj človeku dokáže aj zlomiť ruku.
„Ako ju odlákame na dosť dlho, aby sme sa mohli pozrieť pod jej hniezdo?“ spýtala sa. Bola prešibaná, nie však krutá, a už vôbec nie k zvieratám.
Marco Polo však prišiel z celkom iných čias a takého okolky jednoducho nepoznal. „Ľahko,“ vyhlásil a začal hus bombardovať kameňmi.
Tá sa vzpriamila, hlasno zagágala, schytala kameň do hrude, zatrepala krídlami, schytala ďalší do hlavy a skôr ako mohla Philippa namietnuť voči Marcovmu nehumánnemu zaobchádzaniu s nemými tvárami, odletela. Nezdalo sa, že by jej to bolo nejako ublížilo.
„Poďme!“ zavelil Marco Polo. „Pozrime sa, čo tam je, kým sa nevráti.“

Hniezdo presunuli nabok veľmi opatrne, aby sa hus neskôr mohla vrátiť a sadnúť si na vajcia. Prácu im výrazne sťažovala vrstva vtáčích výkalov na skale – podľa jej hrúbky rýchlo usúdili, že tam husi skutočne hniezdia už veľmi dlho. Philippa si zapchala nos a začala v nich kopať lopatkou.
„Ešteže som si ju priniesla,“ skonštatovala. „Neviem si predstaviť, že by som to mala robiť holými rukami.“

Skala pod hniezdom bola vyhĺbená do tvaru hlbokej misky a po chvíli sa v nej objavil jeden štvorcový kameň pripomínajúci zátku. Jednoznačne tam nebol iba tak. Niekto ho tam vložil, aby ním čosi zakryl.
Marco si zobral lopatku, vypáčil ho a vybral von. Pod ním bola hlboká diera. Philippe sa od srdca bridila predstava, že do nej strká ruku, nakoniec však zadržala dych, siahla dnu, chvíľu naslepo hmatkala a potom vytiahla akýsi hranatý predmet zabalený vo voskovanom plátne a koži. Bol ťažký a vyzeral, akoby tam ležal prinajmenšom sto rokov.
„Super!“ zvolala s nepredstaviteľným nadšením. „Áno, áno, áno! Našli sme ju! To je ona!“

„Rozmery by rozhodne sedeli,“ pripustil Marco Polo.
Utiahli sa do bezpečia jaskyne, rozbalili ten balíček a vybrali z neho predmet veľký ako lepšia čokoláda, celý pokrytý čínskymi znakmi. V zubatom škótskom slnku sa ostro leskol, až vyzeral ako čosi, čo práve spadlo z neba. Bola to zlatá tabuľka poslušnosti.
„Po všetkých tých storočiach,“ zalapal po dychu cestovateľ. „Už som si myslel, že ju nikdy neuvidím.“ V očiach sa mu objavili slzy. „Ale vďaka tebe sa mi to podarilo!“ dodal, no pritom sa jej ani nedotkol.
„No tak,“ povzbudzovala ho Philippa utierajúc si ruky. „Vezmite ju.“

„Obávam sa, že som z nej bol vždy dosť nervózny,“ priznal sa jej. „Myslím, že to bol aj jeden z dôvodov, prečo som ju stratil. Zodpovednosť z toľkej moci je na mňa jednoducho priveľká. Nie, vezmi si ju ty.“

Philippa bola na zodpovednosť z veľkej moci už dávno zvyknutá, a tak si ju bez okolkov poťažkala. Bola ťažká, no nešlo iba o hmotnosť. Bolo v nej niečo – čosi ako elektrický náboj –, čo vzbudzovalo pocit, že svojmu držiteľovi poskytuje nadprirodzenú moc, podobne ako džinovské schopnosti.
„Aká mocná je táto vecička?“ spýtala sa cestovateľa.
„Je neodolateľná,“ odvetil. „Môžeš rozkázať čokoľvek, a udeje sa to. Tí, ktorým to prikážeš, nemajú inú možnosť, iba ťa bez námietok poslúchnuť. Tak to s touto zlatou tabuľkou vždy bolo a tak to aj vždy bude.“

„No a teraz, keď sme ju našli,“ povedala Philippa, „by sme mali vymyslieť, ako sa s ňou dostať do Číny.“

„Tú cestu som už absolvoval,“ pripomenul jej Marco Polo, „ale so zlatou tabuľkou poslušnosti by mala byť oveľa ľahšia.“

Nato si vzdychol, odšuchtal sa k vode a zahľadel sa na more. Philippe neušlo, ako smutne sa pritom tvári.
„Va bene,“ povedal. „Bolo príjemné byť po všetkých tých rokoch opäť vo svete živých. Páčilo sa mi to, ale moja úloha je týmto splnená. Odovzdal som ti odkaz a teraz už aj zlatú tabuľku poslušnosti. Nastal čas na odchod.“

Možno to nebol bohvieaký spoločník na cestách, no ísť do Číny bez neho by pre Philippu bolo nepochybne tisíckrát horšie. „Nechoďte!“ zavolala naňho. „Ešte nie! Myslela som, že možnosť cestovať do Číny vás nadchne!“

„Kedysi to tak bolo,“ pripustil, „ale dnes už nie. Okrem toho, nemám pocit, že si trúfam na desaťhodinové cestovanie lietadlom. Podľa mňa by niečo také nemal podstupovať nijaký rozumný človek. Tak či onak, už som spravil všetko, čo som sľúbil veľkému chánovi. Teraz už chcem iba odpočívať. Dúfam, že Čína sa ti bude páčiť rovnako ako kedysi mne.“ Sklonil sa a podľa starého zvyku ju pobozkal na obe líca. „Arrivederci, cara mia.“
„Ale čo poviem doktorovi Ánovi a jeho mníchom?“ spýtala sa ho. „Budú vyzvedať, čo sa s vami stalo.“

„Nie,“ uistil ju. „Nebudú, ak to nechceš. Onedlho zistíš, že ľudia robia presne to, čo chceš, milá moja. Teda pokiaľ pri tom budeš držať zlatú tabuľku poslušnosti. Veľa šťastie, dieťa moje. Si naozaj pozoruhodné dievčatko. Veľa šťastia a Boh ťa ochraňuj.“

„Ale čo bude s vami?“ spýtala sa ustráchané.
„Čo také sa mi môže stať, čo sa mi už dávno nestalo?“ Marco Polo si pokojne sadol na pláž, potom si ľahol a uprel pohľad na slnko, akoby bol nádherný deň a on nemal absolútne nijaké starosti.
„Nemôžete tu len tak ostať,“ naliehala naňho Philippa.
„Nebudem tu dlho,“ povedal jej. „Koniec koncov, som Benátčan. Onedlho si ma vezme more.“

Philippa sa obzrela na všetky strany, nevediac, čo presne má očakávať. No a potom to zazrela. Na mori sa vytvorila veľká vlna vysoká ako urastený muž a vyrazila k pláži ako hnaná stádom topiacich sa koní. Nezdalo sa, že by to robila náhodne.
„Rúti sa sem veľká vlna,“ oznámila Marcoví. „Ak tam ostanete ležať, budete celý mokrý.“

„Bene,“ vzdychol si cestovateľ a zavrel oči.
Philippa sa inštinktívne stiahla do bezpečia skaly nad pustovníckou jaskyňou a čakala. Na moment jej napadlo použiť zlatú tabuľku, aby prinútila Marca ujsť od vody a ísť s ňou do Číny, hneď si však uvedomila, že by to asi nebolo vhodné. Zároveň cítila, že slávny cestovateľ sa celkom teší na to, čo bude nasledovať.
O pár sekúnd neskôr vlna dorazila na pobrežie a s veľkým hukotom pohltila Marca Pola aj všetko okolo neho. Keď sa rozvírená sivastá voda pomaly stiahla, po slávnom cestovateľovi neostalo ani stopy. Philippa sa zahľadela na more a pátrala na vlnách a v hmle na obzore po nejakom poslednom geste, no bolo to márne. Vyzeralo to, akoby si ho more navždy vzalo iba pre seba.
Ešte dlho tam nehybne stála s tvárou mokrou od slanej morskej vlny, s ktorou sa miešali nemenej slané slzy, až nevedela, čo je čo. Potom sa utrela, pozorne uložila zlatú tabuľku do tašky a vykročila na spiatočnú cestu do kláštora na opačnom konci ostrova.
Ak tá tabuľka bude naozaj fungovať, ako vravel Marco Polo, potom by mohla byť v Číne už za menej ako dvadsaťštyri hodín.
DVADSIATA SIEDMA KAPITOLA
MAGICKÝ ŠTVOREC
Z magických štvorcov Jonathana Tarota (s jednoduchým, ľahko pochopiteľným návodom na použitie) sa po celom svete predalo vyše sto miliónov kusov. Stala sa z nich najlepšie predávaná „hračka“ všetkých čias. Tí, ktorí si ju nemohli kúpiť v obchode, si z Tarotovej webovej stránky sťahovali nákres a prekresľovali si ho na podlahu. Každý, kto by sa rozhodol premerať ten nákres alebo plastovú plachtu so štvorcom (podloženým lepiacou páskou, aby sa na zemi nešmýkal), by zistil, že magický štvorec meria presne stojedenásť krát stojedenásť centimetrov. Bohužiaľ, prakticky nikomu nedošlo, aký kozmický význam ten rozmer v skutočnosti má. Deti po celom svete – nehovoriac už o niektorých dospelých – sa poctivo pripravovali na chvíľu, keď využijú svoju duševnú silu, aby „pomohli“ Jonathanovi zmiznúť v priamom televíznom prenose z betónovej strechy newyorského parkovacieho domu.
Pravdaže, skutočný účel celej tej šarády bol oveľa desivejší. Vlastne sa to dalo čakať, keď za ňou stál zlý Iblis v tele Adama Apolloniusa. Bolo to desivé a dosť zložité.
Ako študenti džinovských vied dobre vedia, vo svete existuje rovnováha síl medzi šťastím a nešťastím nazývaná homeostáza. Niekedy je viac šťastia, inokedy nešťastia, no pomer medzi nimi je väčšinou dosť vyrovnaný. Džinovia majú schopnosť ovplyvňovať ho. Môžu prechýliť ručičku váh v prospech dobra alebo zla podľa svojej prirodzenosti a ochoty plniť ľuďom želania. Je ich však primálo na to, aby dokázali homeostázu nejako radikálne vychýliť.
Bohužiaľ, v prípade ľudí to neplatí. Tí majú na rozdiel od džinov oveľa väčšiu možnosť ovplyvniť homeostázu, lebo ich je oveľa viac. Práve z toho dôvodu je ľudská myseľ – najmä myseľ detí, v ktorých je životná energia najsilnejšia – najmocnejšou silou vo vesmíre. V praxi to, samozrejme, zvyčajne nič neznamená, pretože za normálnych okolností ľudia premýšľajú veľmi odlišne podľa svojich osobných záujmov a nesnažia sa svoju vôľu zjednotiť. Platilo to prinajmenšom do chvíle, keď Iblis spriadol hrozný plán, ako potlačiť tendenciu ľudských myslí chaoticky sa uberať všetkými možnými aj nemožnými smermi a vytvoriť najväčší prúd zjednotenej myšlienky od počiatku dejín. Dokonca mal na to aj slovo: hovoril tomu „negentropia“. Na tento účel mu mala dokonale poslúžiť televízia, najmä ak sa mu podarí dosiahnuť stav, keď sa maximum ľudí sústredí na jediný program. Televízia je jediným prostriedkom na svete, ktorý dokáže prinútiť stovky miliónov ľudí myslieť si presne to isté v rovnakom čase. Až doteraz nijaký taký program nebol. Teraz sa to zmenilo. Program Jonathana Tarota predstavoval Iblisov najgeniálnejší ťah, lebo to bolo niečo, čo vďaka zázraku satelitného prenosu televíznych signálov sledovali ľudia po celom svete. Bol to program, ktorý mal prinútiť všetkých, aby si mysleli presne to isté v presne tom istom čase.
A keď to dosiahne… Čo potom?
Keby sme povedali, že negentropia negatívne ovplyvní homeostázu a na svete prevládne nešťastie či smola, ani by sme tým poriadne nezačali opisovať hĺbku jeho diabolského plánu. Skutočné hrôzy, ktoré mali nasledovať, vystihuje jedno slovo, ktoré dobrí džinovia vyslovujú iba pošepky. Je to čosi ako kliatba, využívajúca prirodzený sklon ľudí želať si to najlepšie a vytvárajúca pravý opak ich želaní. Človek, ktorý si želá čiernu, teda dostane bielu a želanie svetla prinesie iba tmu. Práve to mal Iblis v pláne. Pravdaže, džinovia aj na to majú špeciálne slovo. Oni majú slová na všetko. Tento stav, v ktorom sa prirodzený beh vesmíru otočí hore nohami, nazývajú „enantodrómia“.
Veľké slová s ešte väčšími následkami – pre všetkých na svete.
No a všetko toto sa malo zrealizovať pomocou matematickej sily magického štvorca a dervišského tanca. No a, pravdaže, Jonathana Tarota.
V deň, keď sa mal v televízii vysielať špeciálny program Jonathana Tarota s názvom Tancujúci derviš, ľudia odchádzali zo školy aj práce skôr, len aby mali istotu, že sa včas dostanú domov. Vyťahovali Magické štvorce, rozkladali ich pred televízormi a sadali si do políčka s číslom štyri, čo, samozrejme, po čínsky znamená aj „smrť“. A čakali.
V čase, keď sa mal začať prenos, boli prázdne divadlá, kiná aj reštaurácie po celom svete, pretože všetci sedeli pred televízormi, aby sa stali svedkami udalosti predstavovanej ako „najväčšie víťazstvo ducha nad hmotou v dejinách“. Počet televíznych divákov sa odhadoval na viac ako pri olympijských hrách, americkom Superpohári a finále majstrovstiev sveta vo futbale dokopy.
Väčšina dospelých sa na vec dívala skepticky a s presvedčením, že ide o trik. Nik predsa nemôže len tak zmiznúť. Bola to ilúzia. Kúzelnícka finta. Áno, nepochybne veľkolepá, to sa muselo uznať, najmä s ohľadom na Tarotove predchádzajúce vystúpenia, no stále iba finta. Na tom dospelí trvali.
Pravdaže, netreba ani zdôrazňovať, že dospelosť okrem iného znamená vzdať sa takmer všetkej schopnosti veriť niečomu zázračnému. Iba deti boli schopné naozaj uveriť tomu, čo sa malo stať, rovnako, ako verili vo vílu, ktorá si v noci chodí po ich zuby, či v Santa Clausa. Iba ony naozaj verili, že je možné sústrediť ich energiu na jedinú vec a pomôcť tak Jonathanovi Tarotovi zmiznúť z betónovej strechy uprostred Manhattanu. No a práve s tým Iblis počítal.
Program sa začal a atmosféra bola nabitá očakávaním. O siedmej večer vyšiel Jonathan na strechu a postavil sa doprostred ozrutného magického štvorca, presne, ako mu kázal Adam Apollonius. Nad hlavou mu krúžilo niekoľko helikoptér, aby nafilmovali jeho kúsok a zároveň zabezpečili, že nejde o nijaký podvod. Najatý robotník zavŕtal do betónu pod štvorcom, aby dokázal, že je to naozaj celistvá cementová doska. Pozvané publikum, zložené z filmových hviezd a celebrít, sa posadilo do kruhu okolo štvorca, aby odhalilo, keby sa Jonathan pokúsil pri svojom zmiznutí využiť akékoľvek skryté pomôcky.
Zrejme jediná celebrita, ktorá tam chýbala, bol Adam Apollonius. Jonathan to nevedel, no Iblis už smeroval do Si-anu, aby tam osobne dozrel na záverečné štádiá diabolského plánu kmeňa Ifritov.
Presne o ôsmej hodine amerického východného času sa Jonathan vo svojom najľahšom a najligotavejšom elvisovskom kostýme obrátil ku kamerám, ktoré jeho oslnivý výzor prenášali deťom na celom svete.
„Ahojte, všetci! Vitajte pri sledovaní môjho špeciálneho programu!“ spustil. „A bude naozaj mimoriadny! Ktosi raz povedal, že viera hory prenáša. Dúfajme, že sa nemýlil. Dnes vám totiž v priamom prenose ukážem niečo, čo ešte nik nevidel! Ukážem vám, že dostatočná viera – vaša viera vo mňa – môže spôsobiť, že sa niečo proste rozplynie.
Nie je to trik. Nie je to ilúzia. Nie sú tu nijaké škatule či hodvábne vrecia, do ktorých by som sa skryl. Nemám pod sebou padacie dvere. Ako vidíte, táto strecha je jedna veľká betónová doska. Nie sú na nej nijaké zrkadlá, ktoré by mali oklamať zrak. Nenájdete tu nijaké obrovské točne, ktoré by presúvali veci. Nevisia tu žiadne drôty, na ktorých by som sa mohol vzniesť do vzduchu. Nie sú tu absolútne nijaké pomôcky. Namiesto toho tu máme silné reflektory, aby ste všetko videli v najostrejších detailoch. Všetko, čo uvidíte a neskôr zasa neuvidíte, bude ozajstné. Nepôjde o ilúziu v bežnom zmysle slova. Jediné, čím si dnes večer pomôžem, je tento magický čínsky štvorec a spojenie s mysľou vás všetkých, ktoré mi dodá energiu na ovládnutie jeho matematickej moci, aby som mohol predviesť dokonalé zmiznutie. To je všetko. Ak niekto ešte stále tvrdí, že sa to nedá, tak nech sa teraz veľmi pozorne pozerá! Nech nespustí oči z tohto miesta!“

Uškrnul sa a ukázal na magický štvorec pod sebou.
„Derviši vždy verili, že rýchlym otáčaním tela sa dá dospieť k osvieteniu. Boli presvedčení, že sa tým otvárajú dvere do iného sveta. Slovo ,derviš‘ vlastne znamená ,dvere‘! No a s vašou pomocou, chlapci a dievčatá, tie dvere dnes večer otvorím! Energia vašich myslí mi pomôže rotovať rýchlejšie a rýchlejšie. Vstúpi do mňa pravou rukou vystretou k oblohe a ľavou smerujúcou k zemi ma zasa opustí. Pritom však svojou rotáciou otvorím dvere do iného sveta a prejdem nimi!“

Jonathan Tarot dobre vedel, že je to iba kopa totálnych nezmyslov. Keďže bol džin, jeho zmiznutie bolo zaručené tak či tak. Mal čo robiť, aby v jeho hlase a výraze nebolo poznať, ako veľmi pohŕda svojím mladým publikom. V skutočnosti mu zo všetkých tých rečí bolo iba na smiech. Boli to výmysly, ktoré zosmolil Adam Apollonius, aby získal najviac divákov v dejinách, zarobil hory peňazí a spravil z neho – obyčajného džinovského chlapca – najslávnejšiu svetovú osobnosť. Bude slávnejší ako Lennon, Elvis, Houdini aj všetci ostatní dokopy. Aspoň tak si to predstavoval.
„Je však možné“ pokračoval presne podľa scenára, „že dnes zájdeme aj ďalej ako iba po moje zmiznutie. Ak prejdem dverami do iného sveta, ako predpokladám, potom chcem, aby ste nasledovali môj príklad a skúsili to sami. Využite silu magického štvorca a roztočte sa na čísle štyri ako najlepší derviši. Možno sa aj vám podarí zmiznúť tak ako mne. Dúfam, že to dokážete. Teraz sa však posaďte, sledujte, ako sa otáčam, a naplno sa sústreďte, aby ste ma spoločnými silami prinútili prejsť do stavu neexistencie.“

Pomädlil si ruky s množstvom prsteňov a postavil sa na číslo štyri. „Dobre. Poďme na to!“

Mávol na kapelu – tureckú – a tá spustila monotónnu, hypnotickú skladbu s gradujúcou ústrednou témou navrhnutou tak, aby vytvorila patričnú atmosféru. Aj to bol Apolloniusov nápad. Hypnóza tvorila dôležitú súčasť jeho plánov s masívnou diváckou účasťou. Pravdaže, Jonathan sám nič také nepotreboval. Vlastne nepotreboval vôbec nič okrem svojich džinovských schopností.
Jonathan sa niekoľkokrát pomaly otočil v smere hodinových ručičiek s jednou rukou vztýčenou a druhou spustenou, presne ako derviši vo filme, ktorý mu kdesi zohnal Adam Apollonius. Vždy začínali krokmi smerom doprava. Apollonius na tejto časti rituálu veľmi výrazne trval. Po chvíli si sklonil hlavu na hruď, pozrel si pod nohy, potom ju zdvihol a uprel zrak na oblohu. Keď dokončil siedme kolo, vymenil si ruky a vykročil opačným smerom, proti smeru hodinových ručičiek. Zlu sa týmto spôsobom vždy cestuje oveľa pohodlnejšie.
Ako sa tam krútil a krútil, milióny detí sa z celej sily sústredili na to, aby ho prinútili zmiznúť. Hudba sa zrýchľovala, on s ňou, a pozvané celebrity tlieskali či aspoň štrkotali drahými šperkami. Prešli dve minúty, potom tri... Nebolo pochýb o tom, že dokáže divákov dokonale uchvátiť, ani o tom, ako rýchlo sa vie točiť. Vyzeral ako rozbehnutá vrtuľa. Bol naňho úchvatný pohľad. Aj tí najväčší skeptici mimovoľne zatajili dych.
Po chvíli sa všetkým, ktorí to sledovali priamo alebo v televízii, zazdalo, že jeho telo sa rozmazáva a zanecháva za sebou dymovú stopu, akoby tou rotáciou vytváralo ohromné teplo. Svojím spôsobom to bola pravda. Koniec koncov, džinovia sú stvorení z ohňa, a pri ich transsubstanciácii im práve vnútorný oheň mení telo na dym.
Diváci na streche zalapali po dychu. Niektorí sa postavili, aby lepšie videli, iní nechceli veriť vlastným očiam a rýchlo vyťahovali okuliare, aby si nimi pomohli. Rozmazaná postava čoraz menej pripomínala človeka a čoraz viac sa podobala na mrak. Niektorí začali dávať najavo svoj úžas húkaním, ktorým Američania prejavujú nadšenie. Jeden či dvaja hvízdali a viacero ich tlieskalo. Bolo totiž jasne vidieť – alebo nevidieť, podľa toho, ako ste to chceli brať –, že Jonathan Tarot sa naozaj premenil na obláčik rýchlo sa rozplývajúceho dymu.
Miliónom ľudí pri obrazovkách padli sánky a oči išli vyskočiť z jamiek. Mladé mysle po celom svete okamžite premohla rovnaká myšlienka: Je preč. Zmizol Pomohli sme mu k tomu my. Podarilo sa nám prinútiť človeka, aby sa len tak rozplynul.
Hneď po nej logicky nasledovala ďalšia: Ak to dokázal on, možno sa to podarí aj mne.
No a tak sa postavili. Milióny detí na celom svete vstali a začali tancovať tanec osamelého derviša v čoraz menšom kruhu, až kým sa im nekrútila hlava. Ani potom neustali, a keďže všetky mali v hlave sužovanej závratmi tú istú polovičatú myšlienku, gravitačná sila ich tanca rástla, ich rotovanie nadobúdalo molekulárny, galaktický rozmer a v duchu sa približovali k spomienkam na moc zo stredu vesmíru. Inými slovami, stalo sa presne to, čo predpokladal Iblis.
Všetky deti zmizli.
Nezmizli však ich telá. Pre tie nemal Iblis využitie. Z chabých detských telíčok sa nedá vyžmýkať nijaká moc, no s detskými dušami je to iné. Práve o tie Iblisovi išlo a práve tie – milióny a milióny detských duší – vykĺzli z tiel a nikým nevidené prešli dverami vytvorenými Dybbukovým rotujúcim príkladom a matematickou mágiou čínskeho štvorca do sveta, ktorý leží mimo toho nášho. Do sveta duchov.
Ako by ste správne predpokladali, svet duchov je zvyčajne veľmi husto zaľudnený. Presne, ako napovedá jeho názov, je plný duchov. Vedec a matematik Keyfitz odhadol, že na svete doposiaľ žilo okolo deväťdesiatšesť miliárd ľudí. Keby nie bojových diablov a ich desivého poslania, ešte stále by tam boli duše ich všetkých a nepochybne by veľmi spomalili cestu detí na miesto, kde ich chcel Iblis mať. Preto urobil, čo urobil. Nemal totiž nijaké využitie pre tých, ktorých životná energia raz a navždy zhasla.
Genocída je slovo, ktoré sa používa iba vo vzťahu k vyvražďovaniu živých ľudí. Na vyhladzovanie mŕtvych nijaký výraz neexistuje. Ak sa to dá takto protirečivo nazvať, Iblisovi a jeho synom sa podarilo až s priemyselnou efektivitou vyvraždiť miliardy duchov a duší. S pomocou bojových diablov a trochy džinovských slín, ktoré obsahovali, ich celé tisíce poslal do sveta duchov, aby pohltili všetko, čo stretnú. Nakoniec ostalo iba šesť miliárd duší, takže vo svete duchov bolo viac než dosť miesta na hladký, ničím nebrzdený presun niekoľkých miliónov detí do Si-anu.
Rovnako rýchla, neodolateľná magnetická sila, akú pred niekoľkými mesiacmi zažila vo svete duchov Faustina, teraz ťahala do Si-anu duše miliónov živých detí. Cítili sa, akoby ich vláčila neviditeľná prívalová vlna a ich hrôza nemala konca, až kým sa nedostali k zdroju tej sily – ozrutnej pyramíde ležiacej v samom strede mauzólea zlého cisára Čchina. Práve tam totiž Iblis plánoval ukradnúť z ich duší energiu pre posledné štádium svojej operácie.
Vo svete ľudí si medzičasom mnoho rodičov pomyslelo, že ich deti jednoducho omdleli z toľkého rozrušenia, lebo boli svedkami toho, ako sa niekto len tak rozplynul. Nik už nepochyboval o tom, že práve to sa stalo. Jonathan Tarot naozaj zmizol. Iní sa hnevali a obviňovali svoje ratolesti, že predstierajú tranz alebo hypnózu. Väčšina z nich aj tak nedokázala medzi týmito stavmi rozlišovať. Viacerí svoje deti zdvihli, triasli nimi a všemožne sa ich pokúšali prebrať.
Ako sa večer menil na noc, vypukla panika a začalo sa hotové peklo. Mamy a otcovia po celom svete pomaly začínali chápať, k čomu došlo, a uvedomovať si, že ich deti síce nie sú mŕtve, ale sú v hlbokom bezvedomí, katatónii či kóme. Nemocnice a kliniky sa rýchlo plnili nešťastnými rodičmi a ich Šípkovými Ruženkami. Ľudia sa obracali s prosbami o pomoc či radu na psychiatrov, psychotronikov, kňazov, rabínov a imámov. Prezidenti a ministerskí predsedovia narýchlo zvolávali zasadania vlád. Na celom svete bol vyhlásený stav zdravotného ohrozenia.
Lekári urobili množstvo vyšetrení a zhodli sa na jedinej odpovedi. Ich diagnózou bola masová hystéria alebo hypnóza. Významní príslušníci lekárskeho stavu vystupovali v televízii a uisťovali vystrašených rodičov, že tento stav po čase prejde aj sám. Deti sa podľa nich mali časom prebrať, takže všetkým, ktorých zo strachu premáhala hystéria, odporúčali upokojiť sa. Predpisovali im najmä trpezlivosť.
Svet zadržal dych a začal sa modliť.
Okrem toho však padla časť zodpovednosti na Jonathana Tarota, preto ho newyorská polícia zadržala v jeho apartmáne v hoteli Cimento dell’ Armonia a dala do ochrannej väzby. Pravdaže, spočiatku sa na príchod policajtov do drahého hotela pozeral veľmi pobavene, hovoriac si, že na poslednú chvíľu využije svoju džinovskú moc a unikne im. Keď sa však o to pokúsil, zhrozene zistil, že to nejde. Myslel si, že to bude iba tým, že je unavený alebo možno chorý, takže mu trvalo niekoľko dní, kým mu svitlo, aký hrozný osud si pripravil.
DVADSIATA ÔSMA K.APITOLA
SPRAVODAJSKÉ INFORMÁCIE
„Nimrod a Groanin už mali byť dávno naspäť,“ poznamenal Finlay v duchu.
„Súhlasím,“ prikývol John. „Niečo sa im muselo stať.“
„Bude za tým ten chlapec, čo sme ho počuli hovoriť do mobilu,“ pomyslel si Finlay. „Ten Ifrit.“
„Rudyard Teer.“
„Áno, Aj my sme mali padnúť do tej jeho pasce. Čo ak po nás začne pátrať?“
„Vôbec ťa nepozná, Finlay. V živote ťa nevidel. Mohol by spoznať iba mňa alebo moju sestru.“
„Ak sa sem vôbec dostane.“
Finlay zatelefonoval do hotela Gravelli v Benátkach, no dozvedel sa iba toľko, že Marco Polo sa už odhlásil. Philippa im nenechala odkaz, kam sa odtiaľ vybrala ani čo má v pláne.
„Neodhlásila by sa, keby nebola vyriešila tajomstvo toho obrazu,“ tvrdil John.
„Tak prečo tam nie je?“
„Tipujem, že po tom, ako ju rozlúštila, musela aj s Marcom niekam odísť po tú tabuľku. Zrejme na nejaké vzdialené miesto, kde ju schoval ten hlúpy kardinál.“

„Ak sa tu s tou zlatou tabuľkou neukáže…“

„Ukáže sa“ trval na svojom John. „Som si tým istý. Keby som bol vo svojom tele, určite by som to už cítil v kostiach“
„No dobre, ale keď sa tu teda ukáže aj s tabuľkou,“ pokračoval Finlay, „potom by bolo dobré, keby sme už vedeli, čo s ňou robiť Veď vieš, čo môžeme čakať, na čo sa pripraviť, a tak“
„Zbierať spravodajské informácie“
„Presne tak,“ prikývol Finlay. „Práve kvôli tomu sme sem išli pred ňou, pamätáš? A kto by už bol vhodnejší na zber informácií ako neviditeľný špión?“
„Máš pravdu. Mohol by som vyjsť z tvojho tela, vrátiť sa do výstavnej haly a prejsť aj cez tie dvere ‚Sezam, otvor sa’. Kým sa vrátim, možno tu už bude aj Philippa so zlatou tabuľkou poslušnosti“
„Ale to už budeme lepšie vedieť, čo s ňou robiť,“  zdôraznil Finlay s radosťou, že John súhlasí s jeho plánom.
„Dáva to zmysel,“ uvažoval John. „Určite väčší, ako sedieť tu a iba čakať, kedy príde.“
„Jasné,“ podporil ho Finlay. „Ale nedostaneš ďalší záchvat toho… Ako sa to len… tej astrálnej choroby?“
„Nebudem tam veľmi dlho. Myslím, že prichádza vždy až po istom čase mimo tela. Okrem toho mám pocit, že by nám celkom prospelo trocha si od seba oddýchnuť, čo povieš?“
„Som rád, že si to myslíš, lebo presne taký pocit mám aj ja. Začínam sa cítiť ako ten… no vieš, čo má dve osobnosti.“
„Schizofrenik?“
„Áno.“
„Dobre. Môžem vyraziť, len čo budeš pripravený.“
„Do toho!“
„Ja ťa budem počuť, ale ty mňa ani neuvidíš,“ varoval ho John. „Teda, až kým sa nevrátim. Dúfam, že nemáš nič proti tomu, aby som potom vliezol naspäť do tvojho tela. Chápeš, nech nemrháme časom.“
„Nech sa páči,“ odvetil Finlay. „A daj si na seba pozor, John!“
„Pravdaže!“
John teda vyšiel z Finlayovho tela, z čoho nadobudol pocit ohromnej slobody. Bolo to ako vyzliecť si smoking alebo rozopnúť veľmi tesný golier na košeli. Zdalo sa mu, že až teraz sa konečne môže poriadne nadýchnuť, a keby mal pľúca, vydral by sa mu z nich priam euforický vzdych.
Finlay cítil, ako ho džinovský priateľ opúšťa, a odrazu pocítil akúsi slabosť. Až si musel sadnúť, aby nespadol. Uvedomil si, že sa postupne začal priveľmi spoliehať na Johnovho ducha pri vykonávaní bežných telesných funkcií, ako je chôdza či dvíhanie predmetov.
Po chvíli si ľahol, a keďže mu akosi nenapadalo nič, čo by mohol robiť, a navyše bol dokonale zmierený sám so sebou, tak tvrdo zaspal.
John zletel po schodoch, prešiel hlavným vchodom hotela – pravdaže bez toho, aby ho otvoril – a vyrazil cez Si-an k výstavným sieňam.
Keďže už bol deň, v hale sa to hemžilo turistami, prevažne z Ameriky, ktorí hlasno žasli nad obrovským počtom terakotových postáv v jame číslo jeden. Ticho preletel ponad ich hlavy, minul zábradlie a spustil sa k bojovníkom na konci jamy. Na moment tam zastal a sledoval tých najbližších, či sa náhodou nepokúsia pohnúť a pohltiť ho, a až potom sa otočil k stene, v ktorej Nimrod odhalil tajný vchod.
Uvedomil si, že má vlastne veľké šťastie, že vie prechádzať cez steny, lebo si za nič na svete nevedel spomenúť, ako sa po čínsky povie heslo „Sezam, otvor sa“ zo starého príbehu o Alibabovi. Hoci nerád, musel priznať, že bolo dosť nerozumné zabudnúť niečo také dôležité.
Prešiel teda zavretými tajnými dverami a ocitol sa v dlhej chodbe tiahnucej sa niekoľko sto metrov a možno aj viac. Keďže tam bol ako duch, nepotreboval baterku – duchovia a duše vidia potme rovnako ako za svetla. Opatrne – lebo sa už vlastne nachádzal v ifritovskej pasci, a hoci bol neviditeľný pre ľudí, nemuselo to platiť aj na Ifritov – vyrazil vpred s márnou nádejou, že uvidí, ako opačným smerom kráčajú Nimrod a Groanin. Bohužiaľ, chodba bola celkom prázdna. Teda aspoň na nej nebolo nič vidieť.
No zvuky tam nechýbali. To ani náhodou.
Spočiatku sa mu zdalo, že počuje vzdialené, no prenikavé škriekanie tisícok, možno miliónov vtákov prichádzajúce z veľkej jaskyne pred ním. Ako sa k nej však blížil a hluk silnel, začínal mu čoraz viac pripomínať ľudské hlasy. Znelo to ako obrovská skupina detí na školskom dvore cez veľkú prestávku, pauzu alebo ako tomu v Číne hovoria. Ibaže v nich nepočul nič bezstarostné ani šťastné. Absolútne nie. Boli to hlasy plné zúfalstva.
Keby mal nejaké vlasy, nepochybne by sa mu postavili dupkom. Bol si istý, že sa blíži k miestu, kde ktosi mučí milióny ľudí, a tak mimovoľne spomalil. Ten vresk bol už takmer celkom ohlušujúci a všetky inštinkty mu radili, aby sa vrátil, ale jeho duch stále napredoval, lebo bol – ako vždy – plný odvahy. Postupoval čoraz ďalej, hoci sa desil toho, čo zrejme uvidí na konci cesty: ľudí, ktorých ostrými palicami nútia vrhať sa do bezodných jám, ďalších, ktorým nekonečne veľkými trúbami hučia do ucha, množstvo démonov a oblúd s vtáčou hlavou ako z obrazu Hieronyma Boscha. Jednoducho peklo.
O to viac ho prekvapilo, keď dorazil na koniec chodby, nazrel do ohromnej jaskyne a neuvidel v nej vôbec nikoho. Teda aspoň nie milióny trápených duší, ktoré očakával, ani nijaké ohnivé jamy. Bola tam iba veľká zelená pyramída obklopená strieborným jazerom a strážená niekoľkými stovkami bojových diablov – rovnakých terakotových bojovníkov, ako bol ten v chráme Dendur v newyorskom Metropolitnom múzeu.
Pokúsil sa zapchať si uši pred tým hlukom a spustil sa nad neprirodzene vyzerajúce strieborné jazierko okolo pyramídy. Zdalo sa, že v ňom nie je voda, pretože nemalo vôbec nijakú hĺbku, a keby nie vlniek od drobných otrasov, povedal by, že je zo skla.
Samotná pyramída mohla mať približne rozmery Cheopsovej pyramídy v Egypte. Bola však v oveľa lepšom stave a pokrývali ju čudesne pôsobiace zelené kamene. Najčudnejšie však na nej bolo to, že ten hluk v jaskyni zjavne pochádzal práve z nej. Znelo to, akoby bola plná miliónov detí napchatých jedno na druhé ako sardinky v plechovke. Opäť ho premohla priam hmatateľná hrôza, lebo celkom jasne začul z pyramídy hlas, ktorý nehovoril po čínsky.
„Pomoc!“ kričalo akési americké dievča. „Pomôžte mi, prosím! Chcem ísť domov! Pustite ma, prosím! Niečo sa stalo, keď som pozerala telku! Pomoc!“

Nech sa k nej snažil dostať, ako len chcel, dokonale hladkú stenu pyramídy akosi nevedel prekonať. Nech už bola z čohokoľvek, duch tým materiálom proste neprešiel. Vyletel k vrcholu a zistil, že jej špička je azda z diamantu alebo niečoho podobného a hrotom sa takmer dotýka stropu jaskyne. Zvedavo si prezrel ich styčný bod. Bola tam veľmi malá medzera.
Opatrne vystrel neviditeľný prst a strčil ho do nej. Nebol to dobrý nápad. Z diamantového hrotu vyletela obrovská elektrická iskra, ktorá ho napoly omráčila a odhodila dolu do strieborného jazierka. Trvalo hodnú chvíľu, kým sa pozviechal. Spočiatku si myslel, že mu to aj otupilo zmysly, pretože priamo pred sebou odrazu videl Groanina stojaceho iba pár metrov ďalej v kruhu bojových diablov. Nehýbali sa, takže do istej miery pripomínali postavy vo výstavnej hale, no bolo jasné, že akýkoľvek pokus o útek z ich stredu by ich okamžite prebral k životu.
Komorník nič nevravel ani sa nehýbal. Oči mal otvorené, no zdalo sa, že nič nevníma. Po Nimrodovi tam nebolo ani stopy. John chvíľu uvažoval, čo sa Groaninovi stalo, a potom mu náhle napadlo, že to vlastne môže veľmi ľahko zistiť. Stačilo vojsť do komorníkovho tela a prečítať mu myšlienky celkom ako predtým Finlayovi.
Opatrne sa prešmykol pomedzi nohy jedného z bojovníkov a vošiel do Groanina.
„Chvalabohu za to! Konečne je tu pomoc“ pomyslel si komorník. „Už tu takto stojím, sám neviem ako dlho. Zakaždým, keď sa pokúsim pohnúť, to schytám od jedného z týchto sprostých ksichtov zo špinavej hliny. Priniesol si tú zlatú vecičku poslušnosti, aby si nás odtiaľto dostal?“
„Philippa sa ešte neukázala,“ odvetil John.
„Úžasné,“ zastonal Groanin. „Ty si mi ale pomoc! Veru tak, fantastická pomoc, slniečko moje!“
Aj napriek tomu, že Groanin neprestával s ponosami, si John mohol prezrieť jeho spomienky a zistiť, čo sa stalo s ním aj Nimrodom po tom, čo prešli tajnými dverami na konci pohrebnej jamy – a prečo je komorník v takom zúboženom stave. Narazil na toto:
Groanin šiel za Nimrodom až na koniec temnej chodby. „Čo tu robí egyptská pyramída?“ spýtal sa zaskočene. „Veď sme od Egypta tak ďaleko, ako je to len možné! Veru tak. Veľmi, veľmi ďaleko.“

„Pohrebné pyramídy boli dôležité pre mnohé civilizácie po celom svete,“ prezradil mu Nimrod. „Nielen pre Egypťanov, ale aj pre Mayov, Aztékov a Kambodžanov, ktorí ich používali ako hrobky či sväté miesta. Predpokladám, že táto pyramída je hrobkou cisára Čchina – toho, ktorého nám spomínal Marco Polo v príbehu Jena Jua. Čchin veril, že spolu so svojou terakotovou armádou prejde špičkou pyramídy do sveta nesmrteľných.“ Užasnuto pokrútil hlavou. „Ale musím uznať, že pyramídu z nefritu som ešte nikdy nevidel. Musí mať nevyčísliteľnú hodnotu. Tento nefrit je vôbec zaujímavý materiál. Vieš, neprenikne ním ani džinovská moc.“

Prišli k okraju jazierka okolo pyramídy. Nimrod sa zohol a dotkol sa hladiny prstom.
„To je čudné,“ skonštatoval.
„Čo také?“ chcel vedieť Groanin.
„Myslím, že bude lepšie, ak sa hneď vrátiš do hotela.“

„A to už prečo?“ Komorník strčil do jazierka špičku topánky, a keď j u vytiahol, udivene zistil, že je suchá. „To jazero vôbec nie je hlboké. Rozhodne nehrozí, že by som sa v ňom utopil. Čo je to vôbec za tekutinu? Voda to určite nie je.“

„Je to ortuť, Groanin. Niekedy sa jej hovorí aj tekuté striebro. Vynikajúco vedie džinovskú energiu, čo bol aj dôvod, prečo tak fascinovala stredovekých alchymistov. Zároveň však vypúšťa výpary, ktoré sú pre ľudí jedovaté. Ak tu ostaneš dosť dlho, zblázniš sa alebo ešte niečo horšie. Preto by si sa mal vrátiť.“

„A čo vy?“

„Neboj sa, mne to nič nespraví.“

„Ak vám to neprekáža, radšej by som ostal s vami, pane,“ vyhlásil komorník, ktorý nebol ani zďaleka taký zbabelý, ako niekedy predstieral. „S trochou šťastia tu aj tak nebudeme dlho, a podľa mojich skúseností trocha šialenstva nikomu neublíži.“

„Udatný chlapík,“ pochválil ho Nimrod.
Opatrne vykročili krížom cez jazierko.
„Predpokladám, že ortuť je zasa ďalšia z vecí, ktoré takým ako vy vôbec neškodia,“ nadhodil Groanin. „V lotérii života ste vyhrali prvú cenu* Veru tak, byť džinom je neskutočná výhra. Kedysi úplne stačilo byť Angličanom.“

„Áno,“ pripustil jeho zamestnávateľ. „Pre džinov, ako som ja, je ortuť dokonale neškodná.“

„To by som nepovedal,“ ozval sa čísi hlas. „Aspoň nie celkom.Nie v dlhodobom horizonte.“

Obaja sa otočili a zistili, že za nimi stojí mladý muž v čudesnom brnení z nefritu rovnakej farby ako pyramída uprostred jazierka. Bol to Rudyard Teer sprevádzaný dobrými dvoma desiatkami bojových diablov. Podobali sa na postavy bojovníkov z pohrebnej jamy, neboli však celkom rovnakí – ich telá sa totiž pohybovali robotickým, mechanickým spôsobom, a hoci ich tváre ostali nehybné, vyžarovalo z nich niečo hrozivé.
„QWERTYUIOP!“ zvolal takmer bez váhania Nimrod, zjavne s cieľom okamžite spôsobiť niečo veľmi deštruktívne mladíkovi, o ktorom vedel, že ako Iblisov syn je jeho úhlavným nepriateľom. Nič sa však nestalo. Rudyard Teer videl, ako ho to zaskočilo, a hlasno sa rozrehotal.
„Som imúnny voči tvojej moci, Nimrod,“ prezradil mu.
Keď Nimrod videl, že bojovníci chytajú Groanina za ramená, pokúsil sa na nich vyslať prúd čistej džinovskej energie, no aj tentoraz bez akéhokoľvek viditeľného výsledku. O sekundu neskôr už držali aj jeho.
„Aj moji bojovníci dong sia sú imúnni,“ dodal Iblisov syn. Komorník sa pokúsil použiť proti diablom svoje extra silné ruky, bolo ich však priveľa, a tak sa obaja ocitli v zajatí.
„Ale aby som povedal úplnú pravdu, nie je to celkom tak,“ pokračoval Teer so zlomyseľným úškrnom na tvári. „Pravda je taká, že kým spolu s bojovníkmi stojíš v tomto ortuťovom jazierku, nemáš nijakú moc Rovnako ako terakotoví vojaci, aj ono obsahuje drobný džinovský pľuvanec a môj tatko ho obohatil silným džinovským putom adligare. Funguje celkom ako džinklínadlo.“

„Nemusíš mi hovoriť, čo to je,“ zavrčal Nimrod. „Viem to aj bez teba.“

„Vďaka nemu podliehaš mojej vôli a rozkazom, rovnako ako bojoví diabli.“

Rudyard Teer naňho ukázal rukou a minútu či dve ho nechal bežať na mieste, aby zdôraznil, o čom hovorí.
„Už chápeš? Môžem ťa prinútiť, aby si urobil, čo sa mi zachce.“

Opäť naňho ukázal a Nimrod chtiac-nechtiac schmatol Groanina za krk a začal ho škrtiť.
„Ak chcem, môžem ťa nechať, aby si ho celkom zadusil.“ Iblisov syn sa rozosmial nepríčetným, detinským smiechom.
Komorníkova tvár nadobudla červený a potom purpurový nádych.
„Dobre, Rudyard,“ povedal Nimrod, celý zadychčaný od toho, ako napínal všetky svaly pri škrtení vlastného komorníka. „Už si mi to ukázal.“

Teer spustil ruku a Nimrod mohol konečne pustiť komorníkovo hrdlo. Groanin sa prehol v páse, bolestne lapajúc po dychu.
„Ospravedlňujem sa, Groanin,“ povedal mu.
„To je v poriadku, pane.“

„Ale ako je možné, že tvoja moc stále funguje?“ spýtal sa Nimrod mladého džina. „Asi to bude tým tvojím brnením z nefritu, čo?“

„Správne,“ odvetil Rudyard. „Dali sme si ich vyrobiť na mieru u najlepšieho hongkonského krajčíra. Presne také isté kedysi nosili čínski cisári. Vieš, že toto brnenie sa skladá z dvetisícstoštyridsiatich šiestich kusov nefritu? Tatko je veľký historik, chápeš? Podľa jeho teórie si ich cisári dávali robiť, aby boli imúnni voči džinovskej moci.“

„To zrejme vysvetľuje, prečo v múzeách po celom svete dochádzalo ku krádežiam nefritov,“ nadhodil Nimrod. „Premýšľal som o tom. Mal som vedieť, že sú za tým Ifritovia.“

„Veru tak,“ prisvedčil Teer pyšne. „Mal si.“

„Tak sa na to pozrime,“ pokračoval Nimrod v premýšľaní. „Po prvé, vyslali ste bojových diablov do záhrobia, aby to tam vyčistili – aby pohltili miliardy úbohých, bezbranných duší, ktoré by mohli spomaliť ten váš plán. Potom ste požičali niekoľko terakotových vojakov do múzeí celého sveta. Tí v nich vypustili zopár pohltených duchov, aby odplašili ľudí a vy ste mohli v pokoji kradnúť vzácne nefritové exponáty. Na to absurdné brnenie ste potrebovali riadne množstvo nefritov. No a to všetko len preto, aby ste boli imúnni proti schopnostiam džinov, ako som ja.“ Neveriacky pokrútil hlavou. „Asi by som nemal čakať nič iné od kmeňa, ktorý celú svoju existenciu zasvätil tomu najhnusnejšiemu, čo sa len na svete môže stať. Ale aj tak... Kradnúť nefrit, ničiť duchov... Tvoj otec by sa mal za seba poriadne hanbiť.“

„Sú predsa mŕtvi, nie? Tak komu už na nich záleží? Čo je pár miliárd duchov oproti plánu môjho tatka pre celý vesmír?“

„Vesmír?“ usmial sa Nimrod. „Iblis je čoraz ambicióznejší.“

„Tak tomu ver, ty pes!“ okríkol ho Teer.
„Predpokladám, že centrom toho jeho plánu pre celý vesmír bude táto zelená pyramída.“

„Nie si taký sprostý, ako vyzeráš, čo? Tatko vždy vravel, že si najmúdrejší z džinov, s ktorými sa môžeme stretnúť.“

„To mi lichotí,“ odvrkol Nimrod.
„A čo som potom ja?“ zasmial sa Teer. „Geniálny džin, ktorý ťa chytil?“

„Šťastlivec,“ opravil ho Nimrod.
Rudyard Teer zdvihol ruku, aby ho nechal urobiť niečo primerane ponižujúce, no zabránil mu v tom hlasný zvuk akejsi neviditeľnej trúby. Pre Nimroda to možno bolo veľké šťastie. „Vieš čo, ty mudrc? Tá trúba znamená, že si dorazil práve včas, aby si to celé videl na vlastné oči. Staneš sa svedkom najväčšieho zločinu, aký bol kedy spáchaný.“

„A to je všetko?“ spýtal sa Nimrod sklamane. „Obyčajný zločin? Čo vy Ifritovia na tých zločinoch vôbec vidíte? Absolútne vás nechápem. Vaše myslenie je také úbohé… Totálne malicherné.“

„Nie je to len nejaký zločin proti hlúpym ľudským zákonom,“ bránil sa Teer. „Je to zločin proti zákonom vesmíru. Tatko navždy zmení charakter všetkého, čo kedy bolo a bude. Staneš sa svedkom toho, ako sa táto pyramída naplní energiou a ako ju potom otočíme dolu hlavou.“

Nimrod sa zamračil. „Enantodrómia. To nemôžeš myslieť vážne!“

„Nikdy som nič vážnejšie nemyslel.“

„Ale na to by ste potrebovali najsilnejší zdroj energie vo vesmíre,“ namietol Nimrod. „Silnejší ako energia zo štiepenia atómu. Museli by ste mať k dispozícii silu samého života, a to v masívnom, nepredstaviteľne veľkom meradle. To je vylúčené.“

„Ale, ale, nosáň!“ Rudyard Teer sa desivo uškrnul a ukázal na pyramídu. „Sleduj!“

„Bolo to hrozné,“ vysvetlil Groanin Johnovi, keď skončil s prezeraním jeho krátkodobej pamäti. „Máš pocit, že je tu hlučno? Mal si to počuť vtedy. Bolo tu ako v najhlbšom pekle. Akoby toto miesto prepadla nepredstaviteľne veľká búrka detskej paniky. Odvšadiaľ bolo počuť iba samý krik, vresk a nárek vydesených detí, vrchol pyramídy sa otvoril a začala sa plniť ich dušami Vyzeralo to ako nejaká odpudivá nádrž na duše. Až to v nej bublalo, ako sa valili jedna na druhú. Trvalo to celé hodiny. Odkiaľ prišli, to netuším, ale podľa toho, koľko ich bolo, tipujem, že z celého sveta. To je všetko, čo viem. Bohužiaľ, nie je toho veľmi veľa. Myseľ už nemám takú jasnú ako predtým. Keď sa tak nad tým zamýšľam, mnoho z toho, čo sa stalo, si akosi nedokážem presne vybaviť. Každou sekundou niečo zabudnem. Cítim sa ako idiot.“
„To bude tými ortuťovými výparmi,“ povedal mu John. „Nečudo, že máš v hlave zmätok. Nemôžeš sa necítiť ako idiot, Groanin. Musíme ťa odtiaľto dostať, a to čím skôr!“
„Na mňa sa vykašli! Musíš ich zastaviť. Plánujú postaviť jeden zo základných zákonov vesmíru úplne na hlavu,“ varoval ho komorník. „Chcú spôsobiť, aby prirodzená vlastnosť ľudí želať si len to najlepšie vždy spôsobila pravý opak. Potom nik z nás nebude vedieť, na čom je. Nik si nebude môcť nič priať.“
„Kde je Nimrod?“
„Niekam ho odviedli.“
John sledoval komorníkov pohľad k vchodu do nefritovej pyramídy.
„Tam?“ spýtal sa.
„Myslím.“ Groanin sa pokúsil potlačiť následky vdychovania ortuťových výparov a prečistiť si myseľ, no márne. Stále v ňom panoval čoraz horší zmätok. „Iblis vravel niečo o tom, ako sa mu pomstí“
„Je tu aj Iblis? Videl si ho?“
„Áno. Nie. Neviem. Nevyzeral ako on. Vlastne sa skôr podobal na toho mága z telky – Adama Apolloniusa. Ale Rudyard Teer mu hovoril ‚tato‘.“
„Tým by sa mnohé vysvetľovalo,“ skonštatoval John. „Iblis musel prevziať vládu nad telom toho chlapa, aby mohol ovplyvňovať chudáka Dybbuka, Ten toho hlúpeho kabaretného iluzionistu vždy zbožňoval,“
„Nech je to akokoľvek, ten ksicht prišiel vo chvíli, keď bola pyramída asi dopoly naplnená, Počuj, Johnnie, myslíš si, že Iblis chce Nimroda naozaj zabiť? Neviem, čo by som si počal, keby som ho nemal a nemohol sa oňho starať!“
„Nikto nikoho nezabije, Groanin.“ John si to pomyslel čo najsilnejšie, aby sa to stalo najdôležitejšou z jeho myšlienok a Groanin si ju poriadne zapamätal, no v hĺbke duše uvažoval, že je už naozaj otázkou života a smrti, aby sa do cisárovho mauzólea konečne dostala Philippa aj so zlatou tabuľkou poslušnosti. Hneď nato mu napadlo, že môže ísť ešte o viac ako iba o život a smrť. „Radšej už pôjdem, Musím nájsť Philippu a priviesť ju sem,“
„Dúfajme, že tá zlatá tabuľka poslušnosti naozaj funguje.“

Komorník nebol zvyknutý diskutovať s druhými ľuďmi vo vlastnej hlave. Iba málo príčetných ľudí je zvyknutých na niečo také, on to však mal ešte ťažšie, lebo výpary z ortute, ktoré sú celkom bez zápachu, dokážu poškodiť ľudské myslenie, presne, ako vravel Nimrod. Preto tieto posledné slová nevedomky vyslovil aj nahlas.
Bojoví diabli okolo neho náhle ožili. Každý z nich urobil krok vpred. Jeden ho chytil za rameno, a keby ho nemal extra silné, určite by ho to aj dosť bolelo. Druhý sa zvrtol na opätku a vydal hrdelný zvuk ako nejaká ozrutná, brutálna opica. Znelo to, akoby sa pokúšal privolať niekoho z nefritovej pyramídy.
„O-o-ó!“ hučal. „O-o-óóó!“
John si na moment pomyslel, že idú po ňom, potom mu však došlo, že ich muselo prebudiť to, ako Groanin spomenul zlatú tabuľku. Preto sa rozhodol ostať v ňom a pokúsiť sa zozbierať ešte nejaké ďalšie dôležité informácie.
Z pyramídy vyšiel Rudyard Teer a za ním Adam Apollonius, takisto v nefritovom brnení. Keď sa priblížili ku komorníkovi, terakotoví bojovníci o krok ustúpili.
„Zdá sa, že si vyslovil magické slová,“ skonštatoval Iblis.
„Aké magické slová?“ nechápal Groanin. „O akých magických slovách to hovoríte?“

„Títo moji bojoví diabli dong sia vedia iba po čínsky,“ vysvetlil mu Iblis. „Pre istotu som im však naprogramoval aj pár kľúčových slov a slovných spojení v angličtine a ďalších jazykoch. Jedným z nich je ,zlatá tabuľka poslušnosti’! Otázka je, čo o nej vieš práve ty a prečo ju spomínaš práve teraz.“

„To sú dve otázky,“ opravil ho komorník.
„Nesnaž sa byť vtipný, Jean, alebo ako ti to hovoria,“ zavrčal naňho Iblis. „Toto mundánske telo, ktoré nosím, patrí jednej veľkej, preveľkej hviezde z Las Vegas. Vieš, čo to znamená? No predsa to, že nemá zmysel pre humor. Vieš, čo je to quaesitor?“ Groanin si otrávene vzdychol. „Nemám ani tušenia, čo by to mohlo byť,“ odvetil, „ale som si istý, že mi to poviete.“

„Máš ale riadne nabrúsený jazyk, tučniak!“ Iblis sa usmial a pokrútil hlavou. „Niektoré z vecí, ktoré vypustíš z úst, prekvapia aj teba samého, nemám pravdu?“

John dobre vedel, čo je to quaesitor. Raz ho použili aj naňho. Ani však nestihol komorníkovi poriadne vysvetliť, že to spôsobuje, že sa v ústach objavia veci, ktoré neznáša, a zacítil, ako sa hore Groaninovým hrdlom derie čosi chlpaté.
Groanin zdesene vypľul niečo, čo si našiel pod jazykom. Chvíľu sa mu to držalo na brade a potom to spadlo na zem. Komorník sa stihol pozrieť nadol práve včas, aby zazrel, ako mu pod nohy lezie veľký šváb, to sa mu však už do úst tlačilo niečo ďalšie. Kašlal, vracal, až vypľul malého potkana. Po ňom nasledovala odporná tarantula, ktorá mu vyliezla po tvári a usadila sa mu na hlave. Vydesene zajačal.
„Asi by si mi mal povedať, čo vieš,“ varoval ho Iblis v tele Adama Apolloniusa, „lebo tie tvory budú čoraz väčšie.“

Johnovi bolo jasné, že Groanin nemôže takéto mučenie vydržať. Napadlo mu, že ak sa prezradí, možno mu tak zabráni povedať tým dvom všetko o Philippe a zlatej tabuľke poslušnosti, a tak sa začal pripravovať na zajatie. Ledva si však na to pomyslel, v komorníkových ústach sa objavil kus brokolice. John totiž zo všetkého najviac neznášal zeleninu.
„Dobre, dobre, dostali ste ma,“ povedal. „Veci sa majú tak, že sme v tomto tele dvaja. Je tu Groanin, Nimrodov komorník, a John Gaunt, jeho synovec.“

„Dvoják!“ zaškriekal Rudyard a nadšene pritom zagestikuloval.
„Čože?“ spýtal sa ho Groanin.
„Chce tým povedať, že máme dvoch za cenu jedného,“ vysvetlil mu Iblis a zamrmlal svoje spúšťacie slovo, takže vzduch okolo neho odrazu výrazne ochladol. Na telách bojovníkov sa objavila námraza a komorníkov dych sa menil na zamrznutú paru.
John si uvedomil, že to robí preto, aby videl jeho ducha, keby sa pokúsil ujsť z tela.
„Už od nášho posledného stretnutia sa neviem dočkať, kedy ťa dostanem do rúk,“ vyhlásil Iblis. „Veľmi sa na to teším. No a teraz ťa tu mám. Mal som to vedieť už vo chvíli, keď quaesitor vytvoril v ústach toho chumaja kus brokolice. Je veľmi zriedkavé, aby ľudia neznášali také rozdielne veci ako potkany a brokolicu.“

„Ja ti neviem,“ odsekol John. „Aj ty sa od brokolice dosť líšiš, nemáš ten dojem?“

Iblis sa usmial ako had na love a kývol svojim bojovým diablom. „Berte ho!“ prikázal im. „Zoberte ho do pyramídy. Onedlho sa dozvieme, čo presne vie o zlatej tabuľke poslušnosti.“

DVADSIATA DEVIATA KAPITOLA
TÁ, KTORÚ VŠETCI MUSIA POSLÚCHAŤ
Presne, ako predpovedal Marco Polo, Philippina cesta do Číny bola veľmi jednoduchá. Teda aspoň mala byť.
Problém bol v tom, že rozkazovanie Philippe veľmi nešlo. Možnože nebola úplne poddajná, no rozhodne bola demokratická a zdvorilá, takže jej chvíľu trvalo, kým pochopila celý rozsah moci toho čínskeho artefaktu a dokázala ho naplno využiť. Jednoducho musela ľuďom povedať presne to, čo od nich chcela. Najväčší problém pri vynášaní rozkazov, ktoré sa okamžite splnili – v tomto zlatá tabuľka nikdy nezlyhala –, spočíval v tom, že formulovanie rozkazov malo veľmi podobné úskalia ako plnenie želaní. Začínala chápať, prečo bol Marco Polo nervózny už len z pomyslenia, že by mal chytiť tabuľku do ruky. Používať ju znamenalo poriadne si premyslieť, aké následky môže ten či onen príkaz spôsobiť. Philippa vďaka nej rýchlo pochopila. aká ťažoba osamelosti a zodpovednosti musí gniaviť mocných ľudí, napríklad prezidentov či ministerských predsedov.
Napríklad počas veľmi zriedkavého záchvatu zlosti na letisku Heathrow v Londýne povedala mužovi, ktorý ju sledoval, aby sa stratil – a on okamžite vošiel do miestnosti na metly a zavrel za sebou dvere. Rovnako ju zaskočilo, keď zaželala žene za pultom, aby si užila pekný deň, a ona si vyzula topánky, vyložila nohy na stôl a otvorila ženský časopis.
Pravdaže, mať poruke zlatú tabuľku malo aj svoje výhody. Dokonca aj napriek tomu, že nemala ani letenku, dostala najlepšie miesto v prvej triede letu do Pekingu (zdalo sa, že priamy let z Londýna do Si-anu jednoducho neexistuje). Potom ju pustili do salónika pre cestujúcich prvej triedy a niekoľko minút pred odletom do pilotnej kabíny, kde jednoducho oznámila posádke, že ich čaká zmena letového plánu. Nebola z toho práve nadšená, lebo vedela, že tým znepríjemní život ostatným cestujúcim, no ak svetu naozaj hrozila invázia bojových diablov, potom to rozhodne stálo za to.
O chvíľu neskôr lietadlo vyštartovalo, prenieslo sa cez Londýn a potom aj cez Lamanšský prieliv. Bol nádherný deň s dokonale modrou oblohou, takže Philippa mohla sledovať kŕdle morských vtákov nad bielymi útesmi Doveru. Náhle kdesi hlboko v kostiach zacítila čosi čudné. Odrazu si bola istá, že mama už dorazila do Spojených štátov a je na ceste domov. Na moment sa pokúsila predstaviť si ju, ako pristáva v New Yorku, nádherná ako vždy.
Aspoň spolovice to bola pravda. Jej pocit, aj keď nedokonalý, bol do istej miery presný. Pani Gauntová po dlhej ceste cez pol zemegule skutočne práve v tej chvíli dorazila do newyorského Central Parku. Jej dcéra však nemohla tušiť, že vyzerá podstatne horšie ako kedykoľvek predtým. Vlastne by ju ani nespoznala. Absolútne by nemala šancu.
Pani Gauntová neohrabane pristála. Pre albatrosy je to typické, lebo sú zvyknuté na dlhé lety, nie na pevnú zem. Aj napriek veľmi nedôstojnému príchodu do New Yorku sa jej podarilo trafiť presne na juh Transverse Road, kde sa Východná 77. ulica križuje s 5. Avenue a začína sa východná časť Central Parku.
Albatrosy sú v New Yorku veľkou vzácnosťou, takže niekoľko ľudí so záujmom o ornitológiu ukazovalo „toho albatrosa čiernonohého“ deťom, ktoré to absolútne nezaujímalo. Ona si ich nevšímala. Len čo bola bezpečne na zemi, opustila telo albatrosa, ponechajúc ho jeho vlastnej mysli, a letela priamo domov. Vznášala sa nad ulicou, ktorú dôverne poznala. Minula Madison Avenue aj slávny hotel Carlyle. Pravda, keby patrila do kmeňa Ifritov, už dávno by si uchmatla telo nejakého nič netušiaceho mundánca, no Maridovia si vždy zakladali na tom, že dodržujú bagdadské pravidlá týkajúce sa toho, čo sa smie a čo nie vo vzťahu k ľudským telám. Preto sa cez veľké čierne dvere domu na Východnej 77. ulici dostala ešte vždy iba ako duch.
Väčšinu z toho, čo sa stalo po jej odchode do Iravota, jej už prezradila Faustina Sachertortová. Preto už vedela o katastrofických následkoch Matuzalemovej kliatby, ktorú uvalila na manžela, o tom, že sa oňho stará Marion Morrisonová, aj to, že jej deti sú s Nimrodom a Groaninom niekde v Taliansku a možno aj v Číne.
Pána Gaunta našla staršieho, ako si ho pamätala, no rozhodne nie v takom zúboženom stave, ako keď sa k nemu z Indie vrátili deti. Okrem niekoľkých sivých vlasov a pečeňových škvŕn na rukách vyzeral, že sa onedlho celkom vráti do normálu. Oveľa viac sa dozvedela po tom, čo vošla do jeho spiaceho tela. Dala si pozor, aby ho neprebudila, lebo nechcela spomaliť jeho uzdravovanie tým, že mu prezradí, že veľká časť jeho milovanej manželky je nenávratne zničená. Namiesto toho si rýchlo prezrela jeho krátkodobú pamäť, aby si doplnila medzery v dianí za posledné týždne.
S radosťou zistila, že telo jej syna je doma a čaká na návrat jeho ducha, no zhrozila sa nad tým, čo sa stalo majstrovi Rakšasasovi. Pospiačky odviedla manžela do Johnovej izby, kde obaja stále boli. John ležal na posteli a Rakšasas sedel v jeho obľúbenom kresle.
John bol na dotyk teplý a vyzeral, akoby iba spal, no s majstrom Rakšasasom to bolo oveľa horšie. Jeho pokožka bola studená a tvrdá ako kameň, čo Layle prezradilo, že jeho duchovi sa muselo niečo stať a s veľkou pravdepodobnosťou je asi mŕtvy.
Sťažka si vzdychla a usadila manžela. Bolo jej hrozne ľúto, že sa už nikdy neporozpráva s majstrom Rakšasasom, a vedela, že John a Philippa to ponesú veľmi ťažko, až sa to dozvedia – ak to teda ešte nevedeli. Možno aj im dvom hrozilo niečo zlé. Rozhodla sa, že sa vydá za nimi, len čo vyrieši problém s chýbajúcim telom. Nechcelo sa jej prevteliť do mačky, psa ani nijakého iného zvieraťa tak krátko po tom, čo prestala byť albatrosom. Ostal jej z toho pocit, že sa každú chvíľu povracia, a manželovi zasa nepríjemná chuť v ústach. Bola silne cítiť po soli (albatrosy čiernonohé pijú slanú vodu) a zhnitých rybacích hlavách vyhodených z ropného tankera, ktoré musela zjesť a niekoľko ráz vyvrhnúť, aby si doplnila energiu na dlhý let cez americký kontinent. Rýchlo si napustila pohár vody z vodovodu a vypila ho.
„Prečo ste vstali z postele?“

Otočila manželovu hlavu k dverám. Stála v nich džinovská opatrovateľka Marion Morrisonová.
„My sa ešte nepoznáme,“ povedala jej vlastným hlasom a podala jej manželovu ruku. „Som Layla Gauntová. Manželovo telo využívam iba na chvíľu, kým nezistím, čo robiť s vlastným, či skôr so skutočnosťou, že nijaké nemám. Viete, cestou z Iraku ma postihla malá nehoda. Alebo veľká, ako sa to vezme. Úplne sa pri nej zničilo moje staré telo. Je to škoda, lebo som ho mala dosť rada.“

„Tak to je naozaj smola,“ prikývla Marion a prijala podávanú ruku* „Nemôžete si požičať synovo, kým ho nepoužíva?“

„To by asi nebolo vhodné,“ pokrútila hlavou pani Gauntová. „Chlapec by mal mať možnosť uchovať si pred matkou nejaké to tajomstvo, nemyslíte?“

„Asi máte pravdu.“ Marion kývla hlavou smerom k majstrovi Rakšasasovi. „Za iných okolností by som možno navrhla tohto starkého, ale zdá sa mi, že je mŕtvy.“

„Aj ja mám ten pocit,“ súhlasila Layla.
„Smrť sa ťažko určuje, ak ide o džina, ktorý predtým opustil telo,“ pokračovala Marion, „ale majster Rakšasas už niekoľko dní iba chladne. Nastavila som kúrenie na maximum, no bez výsledku. Myslím, že už nastúpila aj posmrtná strnulosť. Je tuhý ako lata, čo rozhodne nie je normálne.“

„Chudák starý Rakšasas,“ vzdychla si Layla. „Všetci sme ho mali veľmi radi.“ Opäť si vzdychla a utrela slzu z manželovho vodnatého oka. „Bohužiaľ, celé to bola jedna veľká katastrofa. Myslím to, ako som odišla z domu.“

„A aká!“ Marion Morrisonová jej porozprávala, čo sa stalo pani Trumpovej. „Mala som pocit, že nie je vhodný čas prezrádzať to vášmu manželovi,“ dodala na vysvetlenie. „Chcela som, aby sa najprv celkom vystrábil z tej kliatby. Preto o tom nevie.“

„Chuderka gazdiná,“ povedala pani Gauntová. „Takže je v kóme, vravíte? Nič z toho by sa nebolo stalo, keby som neodišla z New Yorku.“

„Veru tak,“ prikývla Marion a položila pánu Gauntovi na plece veľkú, láskavú ruku. „Najbezpečnejšie je vždy ostať v posteli, ale určite to nie je najzaujímavejšie. Ak máme svoj život kvalitne využiť, musíme vidieť viac ako iba vankúš a perinu.“

„To je pravda,“ prikývla Layla. „Ale čo budem teraz robiť?“

„Osud je zaujímavá vec,“ odvetila Marion. „Niekedy nám dá kartu, o ktorej ani netušíme, že je tromfová, kým ju naozaj nepotrebujeme. Mám pocit, že niečo také sa stalo aj tu.“

„Nie som si istá, či vám celkom rozumiem,“ povedala jej Layla.
„Pani Trumpová,“ zdôraznila opatrovateľka. „Myslím, že by ste sa na ňu mali ísť pozrieť. Možno je práve tou odpoveďou, ktorú hľadáte, moja milá pútnička.“

Layla si stále nebola celkom istá, ako to tá žena myslí, no aj tak ju poslúchla. Manžela uložila naspäť do postele, opustila jeho telo a vyletela z domu. Neviditeľne sa preniesla ponad záhradu, cez zadnú stenu nemocnice na 78. ulici a potom cez steny rôznych izieb, kým nenašla tú, v ktorej ležala jej bezvládna gazdiná.
Pani Trumpová vyzerala na ťažko zranenú ženu pozoruhodne dobre. Bola v bezvedomí, no jej pleť ostala čistá a ani vlasy nestratili lesk. Dosť schudla, takže v jej nehybnej postave so zavretými očami prvý raz videla aj bývalú kráľovnú krásy.
Vtom sa otvorili dvere a do izby vošla celá suita ľudí v bielych plášťoch. Viedol ich Dr. Saul Hudson, neurológ, ktorý liečil pani Trumpovú. Zobral z nočného stolíka jej kartu, ledabolo do nej nazrel a pokrútil hlavou. Nik z prítomných, samozrejme, nevidel, že je tam aj Layla.
„Je načase zvážiť presunutie tejto ženy do dlhodobej liečebne pre pacientov, ktorí už iba vegetujú ako zelenina,“ povedal nevľúdne. „Po tom, čo jej stav vyše tridsať dní nevykazuje nijaké znaky zlepšenia, je iba minimálna pravdepodobnosť, že sa z toho úrazu niekedy vylieči. Zrejme sa budeme musieť zmieriť s faktom, že táto žena nie je o nič viac ako kus brokolice.“

Ona nie je nijaká zelenina! pomyslela si Layla Gauntová zlostne. Alebo áno?
Rýchlo vošla do tela svojej gazdinej a začala sa oboznamovať s jej telesnými funkciami. Zdalo sa, že všetko funguje presne tak, ako má. Teda až na mozog. Ani ten však nebol nijako hmatateľne poškodený. Vyzeralo to, akoby si z neho pri páde jednoducho vyrazila ducha.
„Drahá pani Trumpová,“ oslovila ju. „Ako sa máte?“

„Pani Gauntová,“ šepla gazdiná. „Veľmi rada vás opäť vidím. Mala som nehodu. Neviem sa prebrať k životu.“

„Možno by som vám vedela pomôcť,“ povedala jej Layla. Už jej bolo celkom jasné, že pani Trumpová už nikdy nebude tou ženou, čo kedysi. Rozhodne nie bez jej pomoci. „Možno by sme si vedeli pomôcť navzájom.“

Nato sa zhlboka nadýchla a otvorila gazdinej oči.
Dr. Saul Hudson ešte stále vysvetľoval medikom, že zranenie pani Trumpovej je typické pre človeka, ktorý utrpel silný úder do zátylkovej časti hlavy, a že možno bude žiť ešte aj desať či dvadsať rokov, no iba v tomto zúboženom stave. Potom im pripomenul nedostatok neurologických zariadení po nedávnej epidémii mozgových záchvatov u detí a oznámil, že možno by bolo najlepšie jednoducho ju odpojiť od prístrojov.
„Neverím na zázraky,“ prednášal im. „A to preto, lebo k nim proste nedochádza. Pri tejto pacientke sme už skúsili všetko, takže prišiel čas na základné pravidlo modernej neurológie – uvedomiť si, kedy sa už iba snažíme prebiť múr hlavou.“ Ospravedlňujúco sa usmial. „Ak mi teda odpustíte tento výraz. Občas príde chvíľa, keď si jednoducho musíte priznať, že všetko bolo zbytočné a váš pacient je beznádejný prípad. No a tak si umyjete ruky a prejdete k ďalšiemu. Vďaka Jonathanovi Tarotovi o nich rozhodne nemáme núdzu.“

„Pane,“ upozornil ho jeden z medikov, „zdá sa, že pacientka je pri vedomí.“

„Čo?“
„Tá pacientka, pane. Je pri vedomí.“

Dr. Hudson sa zvrtol na opätku a zistil, že jeho „beznádejný prípad“ sa naňho pobavene usmieva. Pani Gauntová si s gustom vychutnávala pohľad na to, ako mu od úžasu padá sánka.
„Vy ste hore,“ zajachtal.
Prinútila pani Trumpovú prehltnúť – išlo to dosť ťažko, lebo mala hrozne sucho v krku –, potom ovládla jej hlasivky a šepla. „Dajte mi piť. Som strašne smädná.“

„Vy ste pri vedomí!“ Lekár jej podal pohár s vodou, no celý sa triasol od šoku, takže polovicu vylial na seba. „Ale to je nemožné!“

„To si myslíte vy,“ odsekla a poriadne sa napila. „A teraz mi dajte župan. Vstávam.“

„To nemôžete!“ vyštekol lekár. „Musíte ostať na lôžku! Čaká nás kopa testov. Vaše svaly sú ochabnuté. Nesmiete vstať!“

„Somarina,“ odsekla a vstala z postele.
„Stále ste pacientka,“ namietol Dr. Hudson. „A to znamená... že musíte byť trpezlivá!“

„Ja som neuveriteľne trpezlivá.“ Jeden z medikov jej podal župan. „Za predpokladu, že nakoniec je aj tak po mojom“

No a, pravdaže, presne tak to aj dopadlo.
O desať hodín neskôr Philippa pristála v Si-ane a hneď narazila na vážny problém s používaním zlatej tabuľky poslušnosti. Vždy sa považovala za inteligentnú, takže nechápala, ako je možné, že jej to nenapadlo už dávno. Až teraz si uvedomila, že vysloviť príkaz je jedna vec a urobiť to tak, aby jej rozumeli, je niečo celkom iné. Problém bol v tom, že nehovorila po čínsky a ľudia nerozumeli jej po anglicky vysloveným príkazom, takže ich ani neposlúchali. Napríklad taxikár na letisku absolútne netušil, o čom hovorí, aj keď mu strčila tabuľku takmer až pod nos a jasne prikázala ísť do Najnádhernejšieho hotela v Si-ane. Jednoducho ďalej krútil hlavou a tváril sa nechápavo. Až keď mu ukázala adresu hotela vytlačenú v čínskych znakoch, odviezol ju, kam chcela.
Preto si vravela, že je dobré, že tabuľku onedlho odovzdá Nimrodovi, ktorý hovoril trocha po čínsky a mohol si pomocou džinovských schopností svoje znalosti veľmi rýchlo rozšíriť.
Keď však dorazila do Najnádhernejšieho hotela a Finlay jej oznámil, že Nimrod s Groaninom zmizli v jame číslo jeden, začalo ju premáhať zúfalstvo. Celé sa to ešte zhoršilo, keď dodal, že John šiel za nimi ako duch a už sa nevrátil.
„Čo budeme teraz robiť?“ spýtala sa ho. „Načo mi je zlatá tabuľka poslušnosti, keď nikto nerozumie, čo mu prikazujem?“

„Mohli by sme sa skúsiť naučiť trocha po čínsky,“ navrhol jej. „Jazykový kurz?“ spýtala sa ho. „A čo keby sme sa rovno prihlásili aj na maturitu? Teraz nie je čas na školy, Finlay. Nimrod, Groanin a John sú vo veľkom nebezpečenstve.“

„A čo príručka so základnými frázami?“ nadhodil.
„Príručka? Toto je zlatá tabuľka poslušnosti, Finlay. Nie víkend v Paríži.“

„Máš nejaký lepší nápad?“

„No…“ zamyslela sa. „Mohli by sme nájsť niekoho, kto hovorí po anglicky, a dať mu zoznam možných príkazov, aby nám ich preložil do čínštiny.“

„Už som tu dva dni,“ povedal jej. „Po anglicky tu nehovorí absolútne nikto. Ešte aj všetky jedálne lístky sú iba po čínsky. Nemám tušenia, čo jem, ani vo chvíli, keď to prehĺtam. Anglicko odtiaľto vyzerá vzdialenejšie ako Mars. Vieš, oni na nás naozaj tak hľadia. Vidia v nás čosi ako mimozemšťanov alebo ešte niečo horšie – cudzokrajných diablov. Nimrod vravel, že tak nám tu aj hovoria. Nik tu nevie po anglicky, Phil. Prečo by sa namáhali učiť angličtinu, keď ju neovládajú ani zvyšné dve miliardy ľudí v tejto krajine?“

„Možno tu niekde je americké veľvyslanectvo alebo konzulát,“ povedala mu. „Musí tu byť niekto, kto by nám pomohol.“

„Prečo si myslíš, že nechajú všetko, čo práve robia, a pohrnú sa nám pomáhať?“ spýtal sa jej.
„Pre toto,“ odvetila a ukázala mu zlatú tabuľku poslušnosti. Nato zatelefonovala na americké veľvyslanectvo v Pekingu a dozvedela sa, že americký vicekonzul chodí do Si-anu vždy iba v utorok, čo znamenalo, že by si naňho museli počkať takmer celý týždeň. Pracovníčka veľvyslanectva jej však prezradila, že britský vicekonzul tam býva od pondelka do piatka. Len čo mali jeho adresu, odišli z hotela a našli si taxikára, ktorý rozumel po anglicky aspoň toľko, aby ich na ňu odviezol.
Kancelária britského vicekonzula sa nachádzala na ulici Sao Zaj v južnej časti mesta. Bola uprostred rušnej štvrte a vicekonzul pán Blunt pracoval v niekoľkých fádnych miestnostiach nad práčovňou Pehu Ji. Na stene nad jeho stolom visel portrét anglickej kráľovnej od Rolfa Harrisa a mapa sveta s poctivo vyškrtanými bývalými kolóniami. On sám bol drobný muž so sivými kučeravými vlasmi, malými rukami a spevavým hlasom pripomínajúcim skôr starú dámu ako anglického džentlmena. Príchod dvoch detí do jeho kancelárie uňho vyvolal pozoruhodnú vlnu nezáujmu. „Áno?“ spýtal sa. „Čo je?“

„Vy ste pán Blunt?“

„Tak to stojí v mojom preukaze klubu ‚Deti nepatria do kancelárie‘!“

Philippa zoči-voči takému nehoráznemu hulvátstvu na moment zaváhala.
„Tak čo?“ oboril sa na ňu.
„Potrebujeme vašu pomoc,“ oznámila mu. „S prekladmi do miestneho jazyka. Chceme, aby ste sa pozreli na zoznam fráz, ktoré sme si pripravili, a preložili ich do čínštiny. Hovoríte po čínsky, však?“

„Plynulo ovládam šesť hlavných čínskych dialektov: mandarínsky, wu, kantónsky, min-nan, šanghajský a hakka,“ vyhlásil naduto. „Lenže som vicekonzul Spojeného kráľovstva a nie nejaký otrhaný podnikateľ z Obchodnej komory okresu Purley. Mojou úlohou nie je pomáhať maloletým Američanom przniť jazyk Konfucia a Lao-cea. Keď sa pozerám na vaše žuvačkovo ružové tváričky, chce sa mi zaplakať nad budúcnosťou. Želám vám obom pekný deň.“

„Ja nie som Američan,“ opravil ho Finlay. „Som Brit.“

„To ťa šľachtí. Keďže si teda Angličan, je mojou diplomatickou povinnosťou ponúknuť ti nasledujúcu konzulárnu radu: Kúp si frazeologickú príručku v najbližšom sju kuku. Tak sa po čínsky povie kníhkupectvo. Ako som vravel, pekný deň!“ Philippa si vzdychla a siahla do tašky po zlatú tabuľku poslušnosti. „Neviem, prečo sa vôbec snažíme byť pri niekom takom slušní.“

„Vari je vaša znalosť angličtiny rovnaká ako vaša neznalosť čínštiny?“ spýtal sa jej pán Blunt drsne. „Povedal som: Pekný deň!“ Oboma rukami urobil gesto, akoby od seba plašil dotieravú hydinu. „A teraz kšá! Choďte! Mám prácu.“

Philippa zdvihla zlatú tabuľku poslušnosti. Krásne sa jej leskla v rukách a cítila, ako z nej prúdi energia, akoby držala dva póly mimoriadne silnej autobatérie.
„Pomôžete nám,“ zavelila.
Pán Blunt sa vystrel na stoličke a potom vstal, akoby do kancelárie prišla sama kráľovná. „Pomôžem vám,“ zopakoval monotónnym hlasom.
„Parádna hračka,“ okomentoval to Finlay.
„Napíšete nám preklad týchto fráz, presne, ako sme vás žiadali.“

„Napíšem vám preklad týchto fráz, presne, ako ste ma žiadali.“

„Super hračka!“

Philippa položila na stôl papier, na ktorý Finlay napísal všetky príkazy, na ktoré si spomenuli a ktoré sa im mohli hodiť, keď narazia na bojových diablov. Posunula ho pred vicekonzula, ten si nasadil okuliare a rýchlo napísal čínsky preklad. Netrvalo mu to ani celých desať minút.
„To bude všetko?“ spýtal sa rázne, keď im ten papier vrátil. Philippa prebehla text pohľadom a sklamane zvolala: „Ale veď to sú čínske znaky!“

„A ako ste čakali, že bude napísaný čínsky preklad anglických fráz?“ spýtal sa jej vicekonzul. „Po eskimácky? Flámsky? Klingonsky? Pravdaže je to po čínsky, vy trkvasi!“

„Nemohli by ste ich napísať po anglicky tak, ako sa vyslovujú?“ spýtal sa ho Finlay. „Fonogra... tak nejako.“

„Foneticky,“ dokončila namiesto neho Philippa.
„Všetky variácie hovorenej čínštiny využívajú tóny,“ namietol vicekonzul. „Mandarínčina ich má päť: vysoký, vysoký stúpajúci, nízky stúpajúco-klesajúci, vysoký klesajúci a neutrálny. Nehovoriac už o celej škále zvukov, ktoré sa v angličtine vyskytujú iba veľmi zriedka. Z toho dôvodu som si prakticky istý, že keby ste sa tie frázy pokúsili vysloviť vy dvaja, absolútne nikto by vám nerozumel. Bolo by to, ako keď sa pes pokúša rozprávať s arcibiskupom.“

Nato zdvihol karafu s vodou a chystal sa naliať si trocha do pohára, no Philippa už mala dosť tej jeho namyslenosti, a tak sa rozhodla uštedriť mu malú príučku.
„Nalej si to na ten svoj kyslý anglický ksicht, ty malý sprosták!“ skríkla.
Pán Blunt bez váhania poslúchol a vyšpľachol si vodu do tváre. Potom si ju utrel a vyhlásil: „Naozaj netuším, prečo som to urobil.“

„Bez urážky,“ dodala Philippa smerom k Finlayovi. „Mám na mysli ten kyslý anglický ksicht.“

„Neurazil som sa,“ mykol nad tým plecom.
„Čo teda urobíme?“ spýtala sa.
„Budeme ho musieť zobrať so sebou,“ navrhol.
„Jeho? To bude riadna otrava!“

„V tom máš asi pravdu, ale ovláda šesť čínskych dialektov. Nemôžeme vedieť, aký dialekt sa používa v týchto končinách, a už vôbec nie, na aký počúvajú tí bojoví diabli“

„Správna pripomienka.“

„Okrem toho,“ pokračoval Finlay, „som si práve spomenul, že potrebujeme niekoho, kto vie po čínsky aj čítať, aby nahlas prečítal čínsky ekvivalent hesla: Sezam, otvor sa!“

„Dobre teda. Pôjdete s nami,“ oznámila Philippa pánu Bluntovi.
Vicekonzul nezaváhal ani na sekundu. Zobral si z operadla stoličky sako, z vešiaka klobúk a zo stojana dáždnik a vykročil za deťmi vo dverách z matného skla.
„Kam ideme?“ vyzvedal.
„Máte auto?“ spýtal sa ho Finlay.
„Áno.“

„Odveziete nás k terakotovým vojakom,“ prikázal mu chlapec. „Do výstavnej haly číslo jeden.“

„Prečo by som to robil?“

Philippa sa pozrela na Finlaya. „Nedržíš zlatú tabuľku,“ vysvetlila mu a zopakovala jeho príkaz.
Pán Blunt sa pozrel na hodinky. „Ale výstava už bude zavretá,“ namietol.
„O to lepšie,“ vyhlásil Finlay.
„Ako sa tam chceš dostať?“ vyzvedala Philippa.
Ukázal jej škatuľku s kostrovým kľúčom, ktorú si uňho nechal Nimrod. „Týmto,“ odvetil. „Nikdy nechoď z domu bez jedného z nich.“

TRIDSIATA KAPITOLA
DEŇ DŽINOVSKÝCH BOJOVNÍKOV
„Toto sa mi vôbec nepáči,“ vyhlásil pán Blunt, keď vošli do obrovskej temnej haly s expozíciou a vliezli do jamy číslo jeden. „Veru tak, vôbec sa mi to nepáči. Títo vojaci majú nevyčísliteľnú hodnotu. Ak nás tu Číňania prichytia, budú si myslieť, že sme ich chceli ukradnúť. Za takýto čin je v Číne jednoznačne trest smrti.“

„To by už stačilo,“ povedala Philippa a zdvihla zlatú tabuľku poslušnosti. „Znie to hrozne a ja už nechcem nič také počúvať. Vyslovte slová napísané čínskymi znakmi na tejto stene, pán Blunt, a potom ostaňte ticho, kým vám výslovne nepoviem, že môžete hovoriť.“

„Myslíš tieto slová?“ spýtal sa jej. „Kchaj sen?“
Len čo to povedal, v stene sa otvorili dvere do tajnej chodby. Vošli do nej a dvere sa zasa ticho zabuchli.
Po chvíli sa Finlay spýtal: „Čo je to za hluk?“

„Znie to ako vtáky,“ odvetila Philippa. „Milióny vtákov.“ Vnútri pyramídy bolo všetko veľmi moderné ako v špičkovom laboratóriu. Namiesto dlážky tam bola tenučká vrstva ortuti, na ktorej sa veci odrážali ako v obrovskom zrkadle. Iblis a jeho syn Rudyard Teer ovládali zložité elektrické prístroje, zatiaľ čo niekoľko desiatok bojových diablov stojacich pri stenách ako rytieri v stredovekom hrade strážilo Nimroda a Groanina prikovaných k stene. Oproti nim sa nachádzala veľká trojuholníková stena z hrubého skla pripomínajúca bok ozrutného akvária. Toto však neobsahovalo ryby, ale milióny detských duší natlačených jedna na druhej ako sardinky v konzerve. Premieľali sa tam ako v nejakom hustom roztoku, vyžarovali striebristomodré svetlo a pôsobili nabité elektrickým nábojom ako obloha tesne pred búrkou. Z času na čas sa pri skle objavila detská tvárička s nečujnou prosbou o pomoc. Nádrž, v ktorej ich držali, bola vzduchotesná, a zdalo sa, že ich prosby zabávajú Iblisa a jeho syna úmerne tomu, ako desia Nimroda, Johna a Groanina.
Iblis bol vo svojom živle a až priam rozkošnícky opisoval podrobnosti svojej operácie aj jednotlivých častí strojovej výbavy svojim trom väzňom v dvoch telách. Robil to preto, lebo vedel, ako veľmi im je to proti srsti, a jeho chuť mučiť ich nijako neochabovala, aj keď iba pred chvíľou trápil Groanina a Johna ďalším quaesitorom. Robil to tak kruto, že jednoducho nemali na výber a museli mu povedať všetko, čo vedeli o Philippe a zlatej tabuľke poslušnosti. Paradoxne, hlavným výsledkom ich priznania bolo, že Iblis sa dokonale upokojil. Bol si istý, že Philippa nemá šancu rozlúštiť rébus na obraze. Ani on sám netušil, ako by sa XI+1 mohlo rovnať X, a pri svojej arogancii bol presvedčený, že to, čo nedokáže on, je totálne nad sily akéhokoľvek dieťaťa. Preto spokojne skonštatoval, že Philippa nikdy nenájde zlatú tabuľku a nezabráni mu zrealizovať jeho diabolský plán.
Kým sa vystatoval pred väzňami, Rudyard Teer dozeral na prístrojový panel na stene. Obaja mali na sebe zelené nefritové brnenie, vďaka ktorému boli imúnni voči Nimrodovým džinovským schopnostiam.
„Kritickú hmotu dosiahneme o osem minút,“ oznámil Teer otcovi.
„Perfektné,“ potešil sa Iblis. „Za menej ako osem minút sa v nádrži nazbiera toľko energie, že to otočí celú pyramídu hore nohami. Už sa neviem dočkať, aké to bude mať následky. Po celom svete sa totiž spolu s ňou obráti šťastie a smola. Nech si ľudia zaželajú čokoľvek, stane sa pravý opak.“ Zasmial sa smiechom duševne chorého, nepríčetného človeka. „Odteraz už naveky bude ľudstvo vyzerať ako sprosté decko, ktoré dostalo pod stromček nádherne zabalený balík, v ktorom nič nie je.“

Tá predstava zjavne potešila aj Rudyarda, ktorý sa zasmial, ako keď sa z mecha sypú zemiaky. Potom si s otcom nadšene plesli, čo v hrubom brnení nebolo vôbec ľahké.
„Teba to naozaj teší, Iblis?“ spýtal sa Nimrod. „Konať zlo v mene zla?“

Iblisa tá otázka viditeľne zaskočila. „Áno,“ odvetil napokon. „Pravdaže.“

„Sedem minút a odpočítavame ďalej!“ hlásil Rudyard.
„A pre prípad, že uvažujete, ako by sa vám to celé podarilo zvrátiť,“ pokračoval Iblis, „ako by ste mohli takpovediac otočiť pyramídu naspäť, ako bola... Nemôžete, haha! To, čo robím, je nezvratné. Po prvé, mundánci, ako je tento tvoj komorník, by sa museli naučiť želať si presný opak toho, čo chcú. Určite sa zhodneme, že je to proste vylúčené. Koniec koncov, ľudia majú takmer neprekonateľný problém zistiť aj to, čo vlastne chcú, nieto ešte pravý opak svojho želania.
No a po druhé, už sa nikomu nikdy nepodarí ovládnuť toľko energie ako mne s dušami týchto detičiek. Nie, nie, Nimrod. Keď sa raz pyramída prevráti, bude to pre celý svet a navždy.“ Kruto sa zasmial. „Zabudni na rozbité zrkadlo a sedem rokov smoly! Toto bude skôr sedem miliárd rokov. Fantastické!“

„Úžasné,“ podporil ho syn.
„Veľmi prešibané,“ pripustil Nimrod. „Musím uznať, že ten tvoj plán bol nesmierne zložitý, ale inak geniálny. Požičať terakotových bojovníkov pod tvojím velením do múzeí po celom svete… Povedz, Iblis, ten bojový diabol, ktorého si požičal Metropolitnému múzeu v New Yorku, je ešte stále tam?“

„Prečo sa pýtaš?“

„Lebo pohltil môjho priateľa Rakšasasa.“

„Ďalšia dobrá správa!“ potešil sa Iblis. „Bohužiaľ ho nebudem schopný nájsť a osobne mučiť. Trvalo by to pridlho. Bojovník, ktorého sme vyslali do New Yorku, je už naspäť v Si-ane. Je to jeden z osemdesiatich tisícov pod mojím velením. Teraz, keď sa zamiešal medzi ostatných, by trvalo celú večnosť, keby som ho chcel nájsť.“ Zlovestne sa zachichotal. „Skúšal si niekedy narátať do deväťdesiat miliárd?“

„Kradnúť nefrit, vyvražďovať svet duchov, zneužiť chudáka Dybbuka na to, aby si mohol sústrediť pozornosť všetkých ľudí na jedinú udalosť a vytvoriť negentropiu…“ premýšľal Nimrod nahlas. „Geniálne a zároveň obscénnejšie ako čokoľvek, čo som kedy počul.“

„Vďaka, Nimrod. Od niekoho, ako si ty to, beriem ako veľmi veľký kompliment.“

„Ale tvoj syn,“ pokračoval Nimrod. „Tvoj vlastný syn!“ Kývol hlavou smerom k Rudyardovi. „Teraz nemyslím tohto mamľasa, ale Dybbuka. To ti nie je ani trocha ľúto, že si tak bezcitne zneužil vlastnú krv?“

„Šesť minút, odpočítavanie pokračuje,“ ohlásil Teer, ignorujúc Nimrodovu urážku. „Úroveň duší dosiahla maximum, tato. Inicioval som finálnu sekvenciu.“

„Trocha aj áno,“ pripustil Iblis, ktorý zasa ignoroval synovo hlásenie. „Ten chlapec nebol celkom bez talentu. Bohužiaľ, mal svedomie, a nijaký Ifrit hodný tohto mena žiadne nemá.“

„Povedal si, že nebol?“ spýtal sa John. „Hovoríš o ňom v minulom čase, Iblis. Niečo sa mu stalo?“

„Bude žiť,“ uškrnul sa ich väzniteľ. „Ak sa tomu teda dá hovoriť život.“

„Čo si mu urobil?“

„Ja? Nič,“ bránil sa Iblis. „Ani som nemusel. Spravil si to sám. Márnivým využívaním svojich schopností na lacné triky a kabaretné ilúzie premrhal svoju moc raz a navždy. Jednoducho ho opustila. Všetku ju minul na to, aby vyzeral ako veľký mág. Vari je toto správna ambícia pre džina jeho talentu? No a teraz na tom nie je o nič lepšie ako posledný mundánec.“

„Päť minút a rátame ďalej!“

„Chceš povedať, že už nikdy nebude schopný nikomu splniť tri želania, transsubstanciovať sa ani prinútiť niečo, aby zmizlo?“ vyľakal sa John.
Iblis ledabolo pokrčil plecami a potom prikývol.
„Aká hrozná vec spraviť niečo také svojmu vlastnému synovi!“ vyhlásil Nimrod. „Svojmu najmladšiemu synovi! Nechať ho stratiť všetku moc. Je to najhoršia tragédia, aká sa džinovi kedy môže stať, ale ešte desivejšie je, keď sa to stane v mladom veku.“

„Prestaň už toľko zdôrazňovať, že je to môj vlastný syn!“ okríkol ho Iblis. „Začínaš ma tým nudiť.“

„Môžeme ho nazvať aj nejako inak?“

„A záleží na tom niekomu?“

„Myslím, že by na tom malo záležať tebe,“ poznamenal Nimrod. „Synovia boli pre džinov vždy veľmi dôležití. Odvážim sa tvrdiť, že dokonca aj pre Ifritov.“

„Dobre, dobre,“ odsekol Iblis. „Je mi ľúto, čo sa chlapcovi stalo. Spokojný? Nebolo to niečo, čo by som bol očakával. Musel na tie hlúpe triky využívať oveľa viac energie, ako som si myslel. Nedalo sa s tým však nič robiť.“

„A čo jeho kariéra slávneho iluzionistu?“ spýtal sa Groanin. „Myslím Jonathana Tarota.“

„Ty si zo mňa uťahuješ, čo?“ zarehotal sa Iblis. „Po tom, čo sa stalo všetkým tým debilným deckám, ostane meno Jonathan Tarot navždy iba nadávkou. Mal si vidieť, čo o ňom písali v novinách.“

„Chudák Dybbuk,“ šepol John.
„Takto zneužiť vlastného syna,“ pokračoval Nimrod, „je proste zločin.“

„Stále žije, tak čo?!“ zavrčal Iblis.
„Tri minúty, odpočítavanie pokračuje!“

„Možno je to aj najväčší z tvojich zločinov,“ nedal sa zastaviť Nimrod, dúfajúc, že prinúti Iblisa urobiť nejakú chybu, ktorú by mohol využiť. „Takto zneužiť vlastného syna…“

„Tak ty si myslíš, že je to zločin?“ zreval Iblis. „Ver mi, Marid, ešte si nič nevidel!“ Položil ruku na veľkú páku. „O necelé tri minúty potiahnem za túto páku a každá jedna zo životných energií uložených v tejto nádrži sa navždy spotrebuje. No povedz, nebudú ich mamičky a oteckovia nešťastní? Milióny rodičov! Tomu ja hovorím zločin, kamarát!“

„Dve minúty!“

„Popremýšľaj o tom, čo si urobil, Iblis,“ dotieral Nimrod bez ustania. „Ak sa všetko raz a navždy zmení, kde bude tvoja radosť z toho, že si ma porazil? Nijakú nepocítiš. Dokonca aj vtedy, keď sa nijaké želanie nesplní, si ľudia stále musia želať do budúcnosti dobré veci, len aby mali zaujímavejší život. Rovnaké je to aj s tebou. Vari to nechápeš? Práve nádej v niečo, či už dobré alebo zlé, robí život zaujímavým. Práve vďaka nej sa ho oplatí žiť.“

„O čom to hovoríš?“ spýtal sa ho Iblis pohŕdavo.
Nimrod videl, že konečne má jeho úplnú pozornosť. „Toľko rokov si džinom a stále to nechápeš? Je to, ako zvykol hovorievať môj priateľ Rakšasas: Želanie je ako ryba na tanieri – keď ju zješ, ťažko sa jej už zbavíš. To platí rovnako pre zlo ako pre dobro.“

„Minúta!“ ohlásil Rudyard. „Nepočúvaj ho. Hovorí ako nejaká sprostá knižka o svojpomoci.“

„Ja ho nepočúvam,“ odvrkol Iblis. „Na tej tvojej filozofii niečo je, Nimrod. To sa musí uznať. Ale môj rešpekt si ňou aj tak nezískaš. Je príliš vágna a zmätená. Taká... mľandravá. Môj rešpekt má iba číre zlo.“

„Tak potom si ho možno získa toto,“ ozval sa akýsi hlas. „A ak aj nie rešpekt, tak aspoň tvoju poslušnosť.“

„Chvalabohu za to,“ vzdychol si Groanin. „Veru tak, chvalabohu! Konečne k nám dorazila pomoc.“

Vo dverách do riadiacej miestnosti zelenej pyramídy stála Philippa so zlatou tabuľkou poslušnosti v rukách. Vedľa nej boli Finlay Macreeby a britský vicekonzul Blunt.
„Ty si myslíš, že tou sprostosťou zhatíš moje plány?“ uškrnul sa Iblis. „Nuž, na nás tá tvoja tabuľka nefunguje. Práve pre takéto prípady sme si dali vyrobiť brnenie z čistého nefritu.“ Otočil sa k bojovým diablom a zakričal im niekoľko povelov, takže sa opäť pohli.
„Sát tchá mun!“ zvolal. „Waj tchá mun!“
„Počúvaj ma, Philippa,“ ozval sa Nimrod naliehavo. „Kašli na Iblisa a Rudyarda. Keďže sú v tých brneniach, nemôžu ti ublížiť. Džinovská moc nefritom neprenikne, a to platí aj na moc zlatých tabuliek. Tá však môže ovládať ich bojovníkov. Čínsky výraz na to, aby sa obrátili proti svojim ifritským pánom, je...“

„Umlčte ho!“ zreval Iblis a jeden z terakotových bojovníkov okamžite pritisol Nimrodovi ruku na ústa.
Philippa chladnokrvne chytila za ruku pána Blunta, aby moc čarovnej tabuľky prenikla aj doňho, a prikázala mu: „Povedzte bojovníkom, aby prestali. Povedzte im, nech už poslúchajú iba mňa. Povedzte im to po čínsky, inak nás všetkých zabijú.“

Na jej ohromné prekvapenie a úžas však vicekonzul nepovedal ani pol slova.
„Tridsať sekúnd a odpočítavame ďalej!“ zvolal Rudyard Teer.
Rýchlo ten príkaz zopakovala, no vicekonzul sa stále iba tupo pozeral a nič nevravel.
„Prečo ma neposlúcha?“

Bojoví diabli sa ako zombie blížili k nim dvom. Už ich delilo iba pár metrov.
„Tvoj posledný príkaz tomu chlapovi,“ šepol jej náhlivo Finlay. „Myslím, že protirečí tomuto novému. Inak sa to vysvetliť nedá.“

Bleskovo sa nad tým zamyslela. „Vravela som, že už nesmie prehovoriť ani slovo, kým nepoviem, že môže hovoriť. Aha! Môžete hovoriť!“ To posledné zvolala priam víťazoslávne, lebo jej došlo, že kým to nevysloví, vicekonzul nepovie ani slovo.
Pán Blunt niekoľko ráz zažmurkal, akoby sa preberal zo sna. „Čo to bolo?“ spýtal sa.
Sekundu pred tým, ako ju mohli bolestivo schmatnúť dvaja bojoví diabli, mu zakričala niekoľko povelov, aby ich preložil do čínštiny. „Hlavne im povedzte, nech ma poslúchajú!“

„Dong sia! Tcheng tching tching!“ zakričal bezchybnou čínštinou.
„A nech okamžite zastanú!“

„G,“ zvolal. „G!“

„Dvadsať sekúnd a odpočítavame ďalej!“ tešil sa Teer.
Bojoví diabli okamžite zastali.
John z Groaninovho tela zavolal na sestru: „Musíš zabrániť Iblisovi potiahnuť tú páku! Závisia od toho životy miliónov detí!“

„Desať sekúnd a odpočítavame ďalej!“
„Pán Blunt,“ kričala Philippa. „Povedzte bojovým diablom, aby zadržali tých dvoch v nefritovom brnení. Musia ich zastaviť za každú cenu, jasné? Nesmú im dovoliť potiahnuť tú páku!“

Vicekonzul jej slová simultánne pretlmočil do čínštiny. Ovládal ju rovnako plynulo a elegantne ako rodnú angličtinu. Ledva sa z jeho drobných, napätých úst vydrali prvé slová, terakotoví bojovníci pustili jeho aj Philippu a obrátili sa proti svojim bývalým pánom.
„Päť sekúnd a odpočítavame ďalej!“

Všetci videli, ako sa Rudyard Teer vo svojej nefritovej helme divo uškŕňa. Iblis však vyzeral oveľa znepokojenejšie a zdalo sa, že na rozdiel od svojho syna chápe, aké veľké nebezpečenstvo im od tých terakotových postáv hrozí.
„Štyri!“

Jeden z bojovníkov chytil Rudyarda. Medzičasom sa ich k nim dostali celé desiatky, ba stovky. Zdalo sa, akoby prúdili do pyramídy z akéhosi podzemného zdroja.
„Tri!“ zvrieskol Teer.
Ďalší bojovník sa chopil Iblisa. Ten sa mu pokúsil vytrhnúť, no márne.
„Dve!“ skríkol Rudyard tesne pred tým, ako ho drsne hodili o zem.
Iblis začal ťahať páku, ktorá mala obrátiť pyramídu hore nohami. O zlomok sekundy neskôr ho však zrazili údery hneď dvoch bojovníkov.
„Vypnite ten stroj!“ kričal John. „Robí sa to tým veľkým nefritovým vypínačom!“

Finlay prebehol k vypínaču na spomalenie a obrátenie toku životnej energie. Iblis, ktorý sa zo všetkých síl snažil dostať zo zeme, mu podložil nohu a zhodil ho na seba. Len čo sa zbavil jeho tela, pokúsil sa s vyrazeným dychom vstať, no zabránil mu v tom ďalší úder veľkej terakotovej ruky.
Tentoraz spadol a už sa nepohol
Philippa pustila britského vicekonzula, prebehla cez riadiacu miestnosť a cvakla vypínačom na obrátenie toku energie. Stroje, ktoré až doteraz ticho hučali, stíchli.
„Ty si to zvládla, Phil!“ zvolal John. „Dokázala si to!“

„Veru tak, dokázala!“ tešila sa s ním.
„Vedľa tej veľkej páky, ktorú držal Iblis,“ povedal jej John, „je menšia na otváranie hrotu pyramídy. Uvoľníš ňou milióny duší, ktoré zajali Ifritovia.“

Philippa bez zaváhania potiahla za páku. Prvý moment sa nič nedialo, no potom sa diamantový vrchol pyramídy otvoril a všetko zaplnil nepredstaviteľný hluk. Znelo to, akoby sa otvorila najväčšia škola na svete a deti sa nadšene rozbehli domov. Pravdaže, všetkým to trhalo bubienky. Ktorá skupina detí na svete kedy cestovala ticho? Bol to zvuk miliónov duchov, no zároveň aj zvuk nádeje a úľavy – hlasný a nevyberaný zvuk života. Bol taký silný, že sa od neho roztriaslo všetko vrátane pyramídy, a to natoľko, že všetci, čo neboli prikovaní k stene, popadali na zem.
Keď sa Philippa zdvihla a začala sa obzerať po zlatej tabuľke poslušnosti, ktorá jej vypadla, keď otvárala pyramídu, nikde na zemi ju nevidela.
Ani nemohla. Ktosi ju totiž držal v rukách.
Iblis.
TRIDSIATA PRVÁ KAPITOLA
VEĽKÝ CHÁN
„Tak to je koniec,“ vyhlásil Groanin. „Veru tak, koniec, ty nešikovné šteňa!“
„Koniec?“ spýtal sa Iblis. „Koniec? To sa mi páči, milý Jean. Veru tak! Vynikajúci nápad. Áno, myslím, že práve to vám teraz privodím. Nechám svojich bojovníkov, aby vás roztrhali na márne kúsky. Bude to variácia na to, čomu Číňania hovoria lingči – smrť tisícmi rezov –, ibaže vy zomriete tisícmi tržných rán. Moji bojoví diabli vám poodtrhávajú nechty na rukách, na nohách a potom sa pustia do prstov. Uši, viečka, chumáče vlasov... Vážne oľutujete, že ste sa pokúsili zmariť môj geniálny plán, vy sprostí všiváci!“

„Ja to ľutujem už teraz,“ priznal sa komorník.
„Výborne, Groanin,“ povedal mu Finlay hlasom plným sarkazmu. „Perfektný nápad pomáhať mu s inšpiráciou.“

Do ticha, ktoré nasledovalo, si ktosi ticho odkašlal. Bol to pán Blunt.
„Prepáčte, že vás vyrušujem,“ vyhlásil, „ale, ak vám to neprekáža, rád by som už išiel. Toto so mnou nemá nič spoločné. Konal som pod hrubým nátlakom spôsobeným tou zlatou vecičkou. Ako člen diplomatického zboru jej veličenstva sa nemám miešať do záležitostí iného zvrchovaného štátu. Preto sa teraz rozlúčim a...“

„Ostaneš, kde si!“ oznámil mu Iblis, a keďže mal v rukách zlatú tabuľku poslušnosti, vicekonzul nemal na výber. Musel ho poslúchnuť.
Nato sa otočil k Nimrodovi. „Čo je s tebou, starec? Nemáš jazyk?“ zarehotal sa. „Onedlho to bude pravda, tým si buď istý!“ Nimrod však v skutočnosti nič nevravel preto, lebo jeden z terakotových bojovníkov mu stále držal ruku na ústach.
„Pusti ho,“ prikázal vojakovi Iblis. „Chcem počuť, ako prosíka o svoj mizerný život. Tak do toho, Nimrod, a nieže to odflákneš! Pros ma, akoby si to myslel úprimne!“

„Ty si ale otravný chumajko,“ povedal mu Nimrod.
„Nepočul si tatka?!“ Rudyard pristúpil tesne k nemu a vykrútil mu nos. „Pros!“

„Ty si ešte väčší chumaj ako on,“ skonštatoval Nimrod. „Vari nevidíš, že je po všetkom? Obaja s tým prestaňte a zachráňte si aspoň holý život. Rozhodne sa už nepokúšajte vydávať ďalšie príkazy. Ak nezmeníte smer, mohli by ste skončiť presne tam, kam sa uberáte. Dajte na moju radu.“

„Skončiť tam, kam sa uberáme?“ uškrnul sa Teer. „A to má akože čo znamenať?“

„Nie si v pozícii, v ktorej by si mi mohol radiť, Nimrod,“ vyhlásil Iblis. Potom mávol na jedného z bojovníkov a ukázal na spútaného džina. „Tohto roztrhaj ako prvého.“

Keď sa nič nestalo, Iblis sa zatváril zmätene. Potom sa pozrel na zlatú tabuľku vo svojich rukách, a keď videl, že žiari, akoby ju niekto rozžeravil, inštinktívne ju pustil. „Čo to, dofrasa…“ zvolal. „Čo je to s ňou? To by sa nemalo diať. Alebo sa mýlim?“

„Myslím, že onedlho na to prídeš,“ povedal mu Nimrod.
Zo žiariacej tabuľky začal stúpať čierny dym, nevyzeral však ako exhalát z nejakej chemickej reakcie. Všetci okrem pána Blunta, ktorý ešte nikdy nič také nevidel, v ňom spoznali džinovskú transsubstanciáciu.
Po niekoľkých ďalších sekundách o tom už nemohlo byť najmenších pochýb – v riadiacej miestnosti nefritovej pyramídy sa zhmotňoval nejaký ďalší džin. Ako sa dym pomaly rozplýval, objavila sa v ňom postava nesmierne vysokého, bradatého a trocha obézneho Číňana v bielej hodvábnej róbe s čiernou kapucňou zhrnutou okolo mocného krku. Jeho sandále vyzerali ako dve drevené plošiny vznášajúce sa nejakých pätnásť centimetrov nad ortuťovou podlahou, čo zrejme vysvetľovalo, prečo mu ostali džinovské schopnosti. Najčudnejšie na ňom však boli jeho nechty, pretože každý musel mať prinajmenšom pätnásť centimetrov. Jedným z nich ukazoval na Iblisa.
„Kto si, že sa opovažuješ použiť jednu z mojich zlatých tabuliek poslušnosti na príkaz zla?“ spýtal sa prísne. Hovoril po čínsky, no keďže pán Blunt bol svedomitý diplomat, celkom automaticky to pretlmočil pre všetkých, ktorí rozumeli iba po anglicky.
„Som Iblis z kmeňa Ifritov,“ odvetil odvážne. „A kto si ty, kamoško, keď si doma?“

„Ja som doma tu,“ vyhlásil čínsky džin. „Som Bordžidžin z kmeňa Bordžidžinov. Hovoria mi aj Šizu, Chubilaj, ale najväčšmi som zrejme známy pod prijatým menom Kublajchán – chán Mongolov, prvý cisár dynastie Juan a pravnuk slávneho Temudžina – Džingischána.“

„Temudžina?“ spýtal sa Iblis zaskočené.
„Presne tak. Temu-džina.“

„Džingischán bol džin?“ To Iblisa zarazilo ešte viac.
„Pravdaže bol,“ odvetil Kublajchán. „Ako inak by podľa teba mohol ovládnuť takú veľkú ríšu?“

„Ale to znamená…“

„Že aj ja som na tom rovnako. Nie si taký hlúpy, ako vyzeráš.“

Kublajchán sa usmial, nebol to však úsmev, ktorý by Iblisa naplnil radosťou. Skôr naopak.
„Áno, som džin,“ pokračoval slávny vladár. „Ako inak by som mohol ovládať takú veľkú ríšu? Ako inak by som mohol vedieť, že bojovníci dong sia môžu byť v nesprávnych rukách takí hrozní? Prečo by som po sebe zanechal päť zlatých tabuliek poslušnosti, aby ich smel použiť niekto s dobrým srdcom?“

Iblis hlasno prehltol.
Dlhý necht ukázal na Philippu. „Ona má dobré, statočné srdce,“ vyhlásil Kublajchán, „ale ty nie. Preto som tu. Prišiel som ťa potrestať.“

„A prečo si myslíš, že môžeš?“ spýtal sa ho Iblis. „Prečo máš dojem, že ti niekto dal právo trestať ma?“

„To právo, ako hovoríš, som dostal od modrého džina babylonského. Poskytla mi ho v roku tisícdvestodeväťdesiat,“ odvetil veľký chán. „Moja transsubstanciácia je okultná, čo znamená, že ma sem dnes priviedla jej moc, nie moja.“

Iblis sa nasilu zasmial. „Nuž, milý chán, musím ti prezradiť, že si meral cestu nadarmo. Ja aj môj syn sme v nefritovom brnení dokonale chránení pred džinovskou mocou. Nemáš na nás. Pod, Rudyard! Nechajme týchto džinovských bláznov hrať sa s ich skrotenými mundáncami.“

Kublajchán na to iba mávol rukou a bojoví diabli Iblisovi so synom rázne zahatali cestu.
„Je pravda,“ povedal s vážnym výrazom, „že tie nefritové brnenia vás chránia pred mojou mocou. Preto je absolútne vhodné, aby chránili aj svet pred takými, ako ste vy dvaja. Budú vaším väzením a časom aj vašou hrobkou.“

„O čom to hovoríš?“ zdesil sa Iblis.
„Pridržte ich!“ zavelil chán hlasom zvyknutým vydávať povely.
Bojovníci bez váhania chytili Iblisa aj Rudyarda a pevne ich zovreli v rukách.
„Položte ich na zem!“

„Čo chceš s nami robiť?“ zľakol sa Iblis. „Pomoc, Nimrod! Povedz niečo na našu obranu, prosím! Priateľ môj, pomôž mi, kým tento šialenec nespraví niečo drastické!“

„Neviem, čo by som mohol povedať, Iblis,“ namietol Nimrod smutne. „Čo sa už dá povedať na obranu niekoho, kto bol ochotný bez mihnutia oka obetovať milióny a milióny detí? Nech má už pre teba chán pripravený akýkoľvek trest, som si takmer istý, že nebude dostatočný.“

„Celé to bol iba vtip!“ bránil sa Rudyard. „Iba vtip, ktorý sa nám trocha vymkol z rúk! Nič viac!“

„Nikto sa nesmeje,“ povedal mu Groanin. „Veru tak, nikto sa nesmeje.“

Kublajchán zdvihol holou rukou zlatú tabuľku. Vyzerala prihorúca na dotyk, no jemu to zjavne neprekážalo. Pridržal ju nad nefritovým brnením Rudyarda Teera, a keď sa mu v ruke začala taviť, lial z nej zlato do štrbín medzi jednotlivými kúskami nefritu. Postupne prechádzal všetkých dvetisícstopäťdesiatšesť, takže brnenie sa menilo na pevný sarkofág.
„Nemôžem sa hýbať!“ kričal Teer. Potom mu zrejme došlo, čo presne to preňho znamená, a začal striedavo nadávať a prosiť o milosť. Veľký chán bol však hluchý k všetkým hlasným nárekom aj prosbám a o niekoľko minút zapečatil žeravým zlatom celé brnenie aj s priezorom na prilbe.
Keď bol Rudyard umlčaný vo svojej tesnej hrobke, Kublajchán sa presunul k Iblisovi ležiacemu na trojuholníkovej dlážke vedľa svojho syna.
„Nemôžeš ma takto zavariť ako konzervu!“ namietal. „Veď to je ako pochovať niekoho zaživa! Povedz mu niečo, Nimrod! Povedz mu, že je to neľudské!“

„Odkedy ti záleží na ľudskosti?“ spýtal sa ho veľký chán.
„Povedz mu niečo, Nimrod!“ prosíkal Iblis, keď sa nad ním chán zohol a začal mu liať na brnenie roztavené zlato. „Povedz mu, že tento trest je nezvyčajne krutý a úplne neústavný! Nijaký súd na svete by nič také nepovolil!“

„Chcel si dať bojovníkom príkaz, aby nás roztrhali zaživa,“ pripomenul mu Nimrod. „Sám si to povedal.“

„To bolo nedorozumenie!“

„Tešil si sa na to,“ zdôraznil Finlay.
„Pozrite sa, viem, že som bol zlý a zaslúžim si trest,“ kňučal Iblis, „ale nie takýto!“

„Navždy zapečatený,“ skonštatoval Kublajchán, neúnavne zalievajúc jednu štrbinu za druhou. „Uväznený vo svojom vlastnom brnení zlatom a nefritom, ktorý si nakradol v múzeách po celom svete. Najmocnejšie puto, aké kedy bolo. Nijaký džin sa nedostane von ani dnu. Živá socha, na ktorú bude sadať prach v najtichšom kúte tohto múzea. To je osud, ktorý ťa čaká, Iblis z kmeňa Ifritov.“

„To nie je fér!“ zajačal Iblis. „Napíšem svojmu kongresmanovi! Aj senátorom! Odvolám sa k samotnému modrému džinovi babylonskému!“

„Myslíš k Dybbukovej sestre?“ spýtal sa ho Nimrod. „To by som ti neradil.“

„Prestaňte! Pomoc!“

„Hrozné,“ šepla Philippa a odvrátila zrak. Mala pocit, že niečo také strašné si nezaslúži azda ani Iblis. „Hrozné.“ Ani ona však nenašla nijaké slová, ktorými by dokázala prosiť o milosť pre tohto tvora. Zasekli sa jej v hrdle zakaždým, keď si spomenula, čo sa stalo s chudákom majstrom Rakšasasom a pred ním s Galibim, tým chlapcom z Francúzskej Guyany. No a, pravdaže, s úbohým Dybbukom. Nimrod mal pravdu. To, čo urobil vlastnému synovi, bolo najhoršie zo všetkého.
„Musel vidieť, do čoho sa to rúti,“ skonštatoval John, ktorý bol v týchto veciach tvrdší ako jeho sestra.
„Prestaňte!“ jačal Iblis, keď tekuté zlato začalo utesňovať aj priezor na jeho helme. „Prestaňte!“ Jeho hlas bol čoraz tlmenejší. „Prosím vás, nie!“

Keď však posledná kvapka zlata vyplnila štrbinu medzi dvetisícstopäťdesiatym piatym a dvetisícstopäťdesiatym šiestym plátkom nefritu, nastalo hlboké ticho.
Veľký chán sa vystrel a prezrel si svoje nemilosrdné dielo. Tie dve brnenia ležali nehybne na zemi ako kamenní rytieri v nejakej stredovekej krypte. Absolútne nepreniknuteľné. Dokonale odolné proti džinovskej moci. Nikto by nepovedal, že v ich vnútri sa skrývajú telá dvoch živých džinov. „Je dokonané,“ vyhlásil. „Títo dvaja už nikomu nikdy neublížia. Odneste ich preč.“ Osem bojových diablov zodvihlo nehybné postavy a vynieslo ich z pyramídy.
„Fíha!“ ozval sa Finlay. „Muž so železnou maskou je oproti tomu šuviks.“

„Desivé,“ prikývol John. „Fakt desivé.“

Nimrodovi padol pohľad na Philippu. Keď videl, že má v očiach slzy, mlčky jej kývol, aby dal najavo, že aspoň do istej miery chápe jej ľútosť nad Iblisom a jeho synom. Hneď nato vystrúhal bolestnú grimasu, lebo mu uvoľnili putá, ktoré ho držali na stene a škrtili mu krvný obeh. Povystieral si obe ruky a šiel objať neter. „Už je dobre, Philippa,“ povedal jej. „Už je po všetkom.“

„Rozhodne pre Iblisa a toho jeho pankharta,“ dodal Groanin. „Aspoň v to dúfam.“

„Ak vám to nebude prekážať,“ ozval sa nervózne pán Blunt smerom k Finlayovi a Philippe, „tak by som už radšej išiel naspäť na konzulát. Musím priznať, že to bolo nesmierne zaujímavé. Až nepredstaviteľne zaujímavé, povedal by som. Nepredpokladám však, že by mi to niekto niekedy uveril, a tak to radšej nikomu nepoviem. Tým si môžete byť istí. Keby som sa o tom čo i len zmienil, bol by to nepochybne koniec mojej kariéry. Vláda jej veličenstva má veľmi prísny názor na šírenie nepodložených fám a historiek.“ Zdvorilo si zložil klobúk. „Želám vám pekný deň.“ No a s týmito slovami odišiel, skôr ako sa mohlo stať niečo ešte nepredstaviteľnejšie, čo by takisto nemohol nikomu prezradiť.
„Chvalabohu, že je preč,“ oddýchol si Finlay. „Je to presne ten typ úzkoprsého Angličana, ktorý nám všetkým robí zlé meno.“

„Podľa mňa bol celkom zlatý,“ namietla Philippa.
„Ty vidíš dobro v každom,“ uškrnul sa Groanin. „Veru tak, v každom.“ Neveriacky pokrútil hlavou. „Asi práve preto ťa všetci máme tak radi, slečinka. Poď, objím ma!“

Philippa to s láskou urobila.
„Ďakujeme, že ste nás zachránili,“ povedal Nimrod a hlboko sa chánovi uklonil. Koniec koncov, bol to jeden z najväčších vladárov, akí kedy žili. „Sme vám nesmierne vďační. Nemám pravdu?“

„Áno,“ prikývli všetci.
„A čo duše detí, ktoré tu boli uväznené?“ vyzvedal Nimrod. „Čo s nimi bude?“

„Už sú na ceste domov,“ odvetil Kublajchán. „Niektorým to zrejme potrvá dlhšie, ale skôr či neskôr sa všetky dostanú k svojim blízkym.“

„Ak smiem byť taký všetečný,“ pokračoval Nimrod, „rád by som sa spýtal, ako je možné, že ste boli privolaný z artefaktu, ktorý ste kedysi dávno sám odovzdali Marcoví Polovi. Spomínali ste okultnú transsubstanciáciu. Pravdaže, už som o nej počul, ale ako presne funguje?“
„Keďže som mal obavy z rizika, ktoré bojoví diabli dong sia predstavujú pre budúce generácie, požiadal som modrého džina o návštevu Číny,“ vysvetlil mu slávny chán. „To ona prišla s myšlienkou piatich zlatých tabuliek poslušnosti. Vyrobili sme ich spoločne a do roztaveného zlata sme pridali moje nechty. Preto obsahujú silné čary, vďaka ktorým je možné aj po stáročiach privolať môjho ducha.“

„Ale Marcoví Polovi ste vraveli, že tie tabuľky vyrobil Jen Ju,“ namietol Nimrod. „Spravili ste to preto, aby ste ochránili svoje tajomstvo? Nechceli ste, aby vedel, že ste mocný džin?“

„Marco bol dobrý priateľ,“ vyhlásil Kublajchán, „ale nemal šancu pochopiť pravú podstatu našej moci. Bol mužom svojej doby a mohol by dôjsť k záveru, že som černokňažník, bosorák alebo ešte niečo horšie – napríklad sám diabol. V trinástom a štrnástom storočí boli ľudia v Európe veľmi poverčiví.“

„A tí bojoví diabli?“ vyzvedal Nimrod ďalej. „Vojaci dong sia? Čo s nimi bude? Nehovoriac už o všetkých duchoch, ktorých pohltili. Stále sú v nich, však? Nepredstavujú aj teraz hrozbu pre ľudstvo?“

„Predstavujú,“ odvetil chán priamo. „Mojou úlohou počas najbližších mesiacov bude vykonať nespočetne veľa exorcizmov a vyprázdniť ich. Tento proces je už svojou podstatou veľmi deštruktívny a brutálny. Je mi ľúto, ale prežije ho iba veľmi málo duchov, a aj to je neisté. Väčšina z nich bude takpovediac oslobodená naveky.“

„Jeden z tých bojovníkov pohltil nášho dobrého priateľa, ktorý sa práve pohyboval bez tela,“ ozval sa John. „Volá sa Rakšasas. Je možné, aby ten exorcizmus prežil?“

„Pochybujem,“ pripustil Kublajchán. „Keďže musím v Si-ane vykonať exorcizmus u vyše osemdesiattisíc bojovníkov, čaká ma poriadna kopa práce. Obávam sa, že v tom množstve nie je možné nájsť konkrétneho ducha a vypudiť ho nejakým šetrnejším spôsobom. Nijako inak by to totiž nešlo.“

„Chudák majster Rakšasas.“ John si bolestne zahryzol do pery. „Snažil sa odlákať pozornosť bojového diabla pri chráme Dendur, aby smeja a Faustina mohli ujsť.“ Nasilu prehltol. „Bude mi hrozne chýbať.“

„Všetkým nám bude veľmi chýbať“ uistil ho Nimrod. „Bol to úžasný džin.“

„Život a smrť je to isté vlákno, iba pozorované z opačnej strany,“ povedal im Kublajchán. „Snažte sa pamätať si toto: Hlina sa vytvaruje, aby vznikla miska, no miska sama závisí od jej neexistencie. Dvere a okná sa vybúravajú v stene, aby vznikol priestor, no ten závisí od neexistencie steny. Preto je existencia výhodou a neexistencia podmienkou úžitku. Neexistencia je najväčšou radosťou.“

„Tomu nerozumiem,“ priznala sa Philippa.
Slávny chán jej položil ruku na hlavu. „Slová pravdy vedia vždy vyvolať v hlave zmätok,“ vyhlásil. „Ale vedz jedno, dieťa moje: Veľké skutky sa vždy skladajú z malých, ako bol ten tvoj.“

„Čujte, čujte!“ zvolal Groanin, a John, ktorý bol, pravdaže, ešte stále v jeho tele, s ním nemohol nesúhlasiť.
„Aj ty si úžasný džin,“ pokračoval chán v príhovore k Philippe. „Preto ti za odmenu dávam tieto jahodové topánočky.“ Jeho dlhý necht ukázal kamsi pod jej nohy, a keď sklonila zrak, zistila, že má obuté nádherné topánky.
„Ďakujem veľmi pekne, vaše cisárske veličenstvo,“ povedala, „ale sú skôr zlaté, nie?“

„Áno, ale voňajú po jahodách,“ usmial sa Kublajchán.
„No to je paráda!“

„Aj ja by som mal na vás jednu prosbičku,“ ozval sa John. „Ak teda smiem.“

Slávny chán iba mlčky prikývol.
„Keď budete vykonávať exorcizmus aj v múzeách, napadlo mi, či sa pritom nedostanete do chrámu Dendur v Metropolitnom múzeu v New Yorku. Je v ňom uväznený náš priateľ. Volá sa Leo Politi a už vyše dvesto rokov je nedobrovoľným chrámovým sluhom. Keby to bolo možné, veľmi rád by sa nechal uvoľniť zo služby. Pravdaže, ak vám to nebude prekážať, pane.“

„Bude mi potešením,“ vyhlásil chán*
„Ďakujem,“ povedal John. „Som vám veľmi zaviazaný.“

„Ale teraz už poďte,“ vyzval ich všetkých Nimrod. „Je čas na cestu domov.“

„S trochou šťastia tam už na nás čaká mama,“ dodala Philippa. „Už sa neviem dočkať, kedy ju uvidím – a opäť získam svoju moc. Cítim sa bez nej ako nahá.“

„Mne o tom hovor!“ vyprskol John komorníkovými ústami bez štipky súcitu. „A čo ja? Nemám ani vlastné telo. Trčím tu v Groaninovi. Je to ako tlačiť sa v malom stane so slonom.“

„Bol by som rád, keby si si osobné poznámky nechal pre seba, mladý muž,“ zavrčal komorník. „Ani pre mňa nie je práve prechádzkou ružovým sadom, keď sa s tebou musím deliť o svoje najintímnejšie tajomstvá, vieš?“

„Nie, neviem. Aké to je?“ spýtal sa ho Finlay s úškrnom.
Vzdušný vír ich preniesol cez Tichý oceán a americký kontinent. Za tmy pristáli v Central Parku a ticho sa rozlúčili. „Nechceš ísť s nami dnu a pozdraviť sa s mamou?“ spýtala sa Philippa Nimroda.
„Dnes nie,“ odvetil. „Váš otec by už mal byť celkom vyliečený a predpokladám, že si toho máte veľa čo povedať. Bude lepšie, keď vás nejaký čas nechám samých. Veď vieš, aby ste si užili pocit, že ste opäť poriadna rodina.“

„A čo majster Rakšasas?“ vyzvedala ďalej. „Keď sme odchádzali, jeho telo bolo v Johnovej izbe. Čo sa stane, keď zomrie džin? Koná sa pohreb?“

„Keďže k tomu došlo v dome vašej matky, za prípravu všetkých obradov je zodpovedná ona,“ vysvetlil jej strýko. „Povedz jej, nech mi zavolá, keď sa vrátim do Londýna. Na PR sa sem rozhodne vrátim.“

„Čo je to PR?“

„Posledná rozlúčka. Tak sa hovorí pohrebu džinov.“

Keď sa Philippa objala s ním aj Groaninom, komorník dovolil Johnovi prevziať kontrolu nad jeho telom, aby sa mohol Finlayovi poďakovať za všetko, čo pre nich urobil.
„Bolo to zaujímavé,“ vyhlásil Finlay, hoci to ani zďaleka nevystihovalo všetko to, čo zažil.
„Čo budeš teraz robiť?“

„Pôjdem za otcom,“ odvetil Finlay. „Nimrod má pravdu. Mal by som ho navštíviť a aspoň sa pokúsiť udobriť sa s ním. No a potom ma čaká internátna škola.“

Podali si ruky, nato John prestúpil do tela svojej sestry a o pár sekúnd už mávali vzdušnému víru vezúcemu Nimroda, Groanina a Finlaya do Londýna.
Krátku cestu cez Sedemdesiatu siedmu Východnú ulicu prešli v jednom tele bez akýchkoľvek problémov, veď boli dvojčatá a tie majú pred sebou iba veľmi zriedka nejaké tajnosti. Okrem toho si mali veľa čo povedať a takto si to mohli pozrieť v spomienkach toho druhého bez nutnosti otravovať sa rozprávaním.
„A vieš čo?“ spýtal sa jej John. „Dobrodružstvá už nie sú, čím bývali. Fakt. Už ma normálne unavujú. Momentálne sa chcem iba vrátiť do svojho tela a opäť vidieť mamu s otcom. Už sa teším, že budem jesť to, čo sám chcem, a nie to, čo si vyberie Finlay alebo Groanin. Budem rozhodovať sám za seba, chápeš?
Budem opäť sám sebou. Budem s celou rodinou. Vrátim sa do školy. Najviac sa teším na takéto úplne obyčajné veci.“

„Aj ja,“ pripustila Philippa. „Teším sa, ako si urobím niečo pod zub, porozprávam sa s našimi, pustím si telku a neskôr možno zájdem za pani Trumpovou.“

Pri novinovom stánku sa pristavila práve na tak dlho, aby si stihla prečítať nadpisy hlavných článkov v New York Post. Milióny detí po celkom svete sa „vyliečili z hypnózy“ spôsobenej človekom, o ktorom sa momentálne písalo ako o „zdiskreditovanom podvodníkom Jonathanovi Tarotovi“. Pre obe deti zázračnej lampy to bola veľká úľava, no zároveň to v nich vyvolalo hlboký smútok.
„Chudák Dybbuk,“ vzdychla si Philippa.
„Volá sa Buck, spomínaš?“ opravil ju brat. „Neznáša to meno.“

„Ktovie, čo s ním bude.“

„Tu sa píše, že zmizol,“ mykol plecom John. „Nech to už znamená čokoľvek.“

„Viem. Nie som analfabet. Iba som uvažovala, čo s ním bude. Bolo hrozne ťažké prežiť bez džinovskej moci štyri týždne, takže si ani neviem predstaviť, aké to je prísť o ňu až do konca života.“

„Máš pravdu. Cítim sa ako bez ruky.“

„Predpokladám, že časom by si si na to zvykol,“ poznamenala Philippa. „Skôr či neskôr. Ako Groanin.“

Keď dorazili domov, sklamane zistili, že mama sa ešte nevrátila z Iravota a namiesto nej ich čaká iba list písaný jej úhľadným písmom, vysvetľujúci, že už onedlho bude opäť s nimi. John si všimol, že je napísaný na jej osobnom papieri – trápne drahej záležitosti s menom a adresou vytlačenými zlatým písmom, ktorú si uchovávala vo francúzskom sekretári vo svojej pracovni. Prišlo mu trocha čudné, že im ho napísala práve naň, no potom si pomyslel, že mama je jednoducho veľmi mocný džin a môže si robiť, čo sa jej zachce.
Sklamanie z toho, že tam ešte nie je, trocha oslablo, keď ich privítala živá a zdravá pani Trumpová, ktorá sa ako zázrakom vystrábila z ťažkého zranenia hlavy. Vyzerala lepšie ako kedykoľvek predtým, ba dalo by sa povedať, že odrazu bola akási oslňujúcejšia. Mala na sebe veľmi drahé šaty a nový perlový náhrdelník a jej účes im čímsi pripomínal mamu. Jednoducho povedané, odrazu im vôbec nepripadala ako upratovačka či gazdiná.
Aj otec sa už do veľkej miery uzdravil. Jeho vlasy boli viac sivé ako biele a dokázal sa aj sám postaviť. Dokonca bol o niečo vyšší, než akého si ho pamätali. Ruky sa mu už netriasli a neobklopoval ho ťažký starecký zápach. Bol na tom tak dobre, že Marion Morrisonová už odišla z New Yorku, aby pomohla nejakej inej obeti zlej džinovskej kliatby. Aj jeho hlas mal takmer rovnakú silu ako pôvodne. Silu a autoritu.
„John,“ povedal rázne, „čo keby si šiel hore a zobral si naspäť svoje telo? A ty, Philippa, by si si zasa mala vziať svoju džinovskú moc. Keď budete obaja opäť vo svojej koži, príďte za mnou do knižnice. Budem vás tam čakať aj s pani Trumpovou.“ Philippu to zaskočilo, potom však iba bez slova vybehla hore schodmi. John sa jej zdvorilo poďakoval za zvezenie, vyšiel z jej tela a vrátil sa do svojho.
„Bože, bože, to je ale super!“ zvolal. „Konečne vo svojej koži!“

„Kým ti tam začne byť priveľmi pohodlne,“ povedala mu sestra, „mal by si mi dýchnuť do ucha.“

„Čože?“

„No predsa, aby sa mi vrátila sila,“ vysvetlila mu. „Ak ti to nevadí.“

„Jasné,“ prikývol zamračene. „Poď, nech to už máme za sebou.“ Keď skončili, niekoľkokrát si zhnusene odpľul.
„Nemusíš okolo toho robiť taký cirkus,“ povedala mu Philippa, elegantne si čistiac ucho.
„Naozaj?“ zamrmlal.
Jej však na tom vlastne nezáležalo. Vrátila sa jej džinovská moc. Bez nej sa cítila naozaj ako bez ruky, a teraz jej bolo fantasticky. Vyzula si zlaté topánky, ktoré dostala od Kublajchána, a ovoňala ich. Mal pravdu. Naozaj voňali po čerstvých jahodách.
„Všimla si si, že ocko prvý raz v živote spomenul džinovskú moc pred pani Trumpovou?“ spýtal sa jej brat.
„Vlastne máš pravdu. Urobil to. A pani Trumpová... aj ona je akoby zmenená, nemal si ten pocit? Akoby jej ten úder do hlavy dosť výrazne prospel. Nikdy nevyzerala tak úžasne. Ktovie, čo nám chce ocko povedať.“

„Keď si ťa rodič zavolá na takýto rozhovor,“ vyhlásil John, „nikdy nemá pripravené nijaké dobré správy. Možno sa mama nakoniec predsa nevráti.“

„A čo ten list?“ namietla Philippa. „Píše sa v ňom, že sa už veľmi skoro znova uvidíme, a je to jej rukopis. Spoznala by som ho aj o polnoci.“

„Alebo ide o majstra Rakšasasa,“ nadhodil. „Všimla si si, že tu už nie je jeho telo?“

„Jasné, že všimla. Neviem si však predstaviť, že by o tom s nami chcel hovoriť práve ocko. Veď ani nie je džin! Takéto veci necháva na mamu. Vždy to tak robil. Cítil sa pri nich nepríjemne.“

„Nuž, nech už chce hovoriť o čomkoľvek, stavím sa, že to bude niečo čudné,“ trval na svojom John. „Na našej rodine nie je absolútne nič normálne.“

O minútu či dve už obaja sedeli v knižnici pred čudne sa tváriacim otcom a ešte čudnejšie vznešenou pani Trumpovou. Dokonca sa tam pri tejto príležitosti ukázala aj mačka Monty.
„Niečo sa stalo, ocko?“ chcela vedieť Philippa.
„Ide o majstra Rakšasasa?“ vyzvedal John.
„Kde je mama?“ spýtali sa obaja naraz.
Pán Gaunt sa pozrel na pani Trumpovú a nenápadne prikývol. „Za daných okolností, pani… ehm… Možno by to mali počuť od teba.“

Pani Trumpová sa láskyplne usmiala. „Všetko je v najlepšom poriadku,“ vyhlásila. „Aspoň z môjho pohľadu to tak vyzerá. Ale inak áno, niečo sa stalo. O tom niet pochýb. Niečo dôležité. Niečo nezvyčajné. Niečo, pri čom nejaký čas potrvá, kým si na to zvykneme. Veru tak. Viete, deti, veci sa majú tak, že si budete musieť privyknúť na isté zmeny v živote a rodine. Odteraz to tu bude trocha iné. Hneď vám to vysvetlím.“

P.B. Kerr

